ELLERY QUEEN 
REGELE A MURII 


Cuvânt înainte 

Romanul poliţist „Regele a murit" de Ellery Queen a fost tipă- 
rit, începând din anul 1952 şi până în 1980, în unsprezece ediţii 
şi fiecare republicare a fost considerată un best-seller, o carte 
de mare succes nu numai în America, ci în toată lumea. 

Ellery Queen este pseudonimul a doi scriitori : Frederic 
Dannay (1905—1982) şi Manfred B. Lee (1905—1971). Ei îşi 
încep colaborarea în anul 1929 la o nuvelă polițistă, cu care 
câştigă un concurs literar organizat de o revistă americană. În 
acelaşi an, un editor publică lucrarea sub pseudonimul Ellery 
Queen. Acesta este, de altfel, şi numele eroului principal al 
cărţii — un detectiv amator care-şi depăşeşte confrații în 
isteţime şi în capacitatea de a face deducţii logice care-l 
călăuzesc în descoperirea autorilor crimelor. Queen devine 
astfel, timp de aproape patru decenii, unul din cele mai 
populare personaje ale literaturii polițiste din Statele Unite. 

Deosebit de fecunzi, cei doi scriitori (veri) au scris peste 
patruzeci de romane. Lucrările lor au fost traduse, ecranizate, 
adaptate pentru radio şi televiziune. Colaborarea lor s-a 
terminat la 3 aprilie 1971 când Lee a decedat. 

Romanul „Regele a murit", transcris acum pentru prima oară 
în versiune românească, a fost scris în anul 1952 şi este 
considerat printre cele mai reuşite, nu numai ale celor doi 
scriitori, ci şi ale genului poliţist. Lucru de care vă veţi 
convinge încă din primele pagini ale cărţii. 


I. 

INVADAREA APARTAMENTULUI lui Queen se petrecu la ora 
8, într-o dimineață obişnuită de iunie, când strada 87 din 
cartierul de vest era spălată până la etajul al treilea de către 
maşina stropitoare a oraşului, iar ArseneLupin, stăpânabsolut 
al cornişei estice, se îndopa din firimiturile de pâine cu care se 
puteau hrăni o duzină de porumbei din împrejurimi. 

Era o invazie în stilul secolului al douăzecilea. . . fără 
avertisment. În momentul în care survenea, inspectorul Queen 
îşi cumpănea pieziş linguriţa deasupra celui de-al doilea ou, 
apreciind calm lovitura ; doamna Fabrikant tocmai îşi ridicase 
fundu-i colosal din cealaltă parte a camerei, pregătindu-se să 
bage aspiratorul în priză; iar Ellery era pe punctul de a intra în 
living, cu mâinile ridicate la gât ca să-şi aranjeze gulerul hainei. 

— Nu mişcaţi, vă rog. 

Nu se auzise nici un zgomot. Uşa fusese descuiată şi 
deschisă până la perete, iar vestibulul traversat în linişte. 

Linguriţa Inspectorului, fundul doamnei Fabrikant, mâinile 
lui Ellery rămaseră unde se aflau. 

Cei doi bărbaţi stăteau sub arcada vestibulului. Mâna 
dreaptă le era acoperită de faldurile pardesiului. Erau 
îmbrăcaţi la fel, costume şi pălării de un cafeniu ambiguu, doar 
că unul purta cămaşă albastru închis, iar celălalt cămaşă brun 
închis. Amândoi erau voinici, cu chipuri simpatice, dar destul 
de inexpresive. 

Perechea privi prin livingul lui Queen, apoi se despărţiră şi 
Ellery observă că nu erau o pereche, ci un trio. 

Cel de-al treilea bărbat stătea în faţa apartamentului, călare 
pe balustradă ca să supravegheze holul. Nemişcat, cu spatele 
spre uşa lui Queen, privea în josul scărilor. 

Cămaşă-albastră se îndepărtă brusc de gemenul său, trecând 
pe lingă inspectorul Queen de la masa rabatabilă, fără să-i 
acorde vreo atenţie bătrânului gentleman care-l privea cu ochii 
holbaţi. Intră foarte repede în bucătărie prin uşa turnantă. 

Colegul său rămase sub arcadă într-o atitudine aproape 
respectuoasă. Cămaşa brună adăugă un ton cald personalităţii 
sale. Îi apăru mâna dreaptă care ţinea un revolver calibrul 38 
cu ţeava foarte scurtă. 

Cămaşă-albastră ieşi din bucătărie şi dispăru în dormitorul 
inspectorului Queen. 


Linguriţa Inspectorului, fundul doamnei Fabrikant, mâinile 
lui Ellery se lăsară cu grijă în jos şi în acelaşi moment. Nu se 
întâmplă nimic însă, doar Cămaşă-albastră ieşi din dormitorul 
Inspectorului, se îndreptă spre uşa unde stătea Ellery, îl dădu 
politicos la o parte şi intră în birou. 

Cel de-al treilea bărbat supraveghea în continuare scările 
din hol. Gura doamnei Fabrikant se străduia să scoată un țipăt. 

— Nu, Fabby, zise Ellery tocmai la timp. Cămaşă albastră 
reveni şi-i zise colegului său : 

— Drumul e liber. 

Cămaşă-brună încuviinţă din cap şi se îndreptă imediat spre 
doamna Fabrikant în partea cealaltă a camerei. Ea se ridică 
anevoios în picioare, mai galbenă decât lămâia. Fără să se uite 
la ea, Cămaşă-albastră îi zise cu o voce amabilă : 

— Maică, ia aspiratorul, du-l într-unul din dormitoare, 
închide uşa şi apucă-te de treabă. 

El se opri la fereastră. 

Arsene Lupin gunguri satisfăcut şi îşi luă zborul, iar doamna 
Fabrikant dispăru. 

De-abia atunci inspectorul Queen se dezmetici, regăsindu-şi 
vocea. Sări în picioare cât era de lung şi răcni : 

— Cine naiba sunteţi ? 

În dormitorul lui Ellery, dincolo de birou, aspiratorul începu 
să se tânguie, întocmai unui ferăstrău-bandă. Cămaşă-albastră 
închise uşa biroului, înăbuşind astfel zgomotul, şi îşi rezemă 
spatele de uşă. 

— Dacă asta este o tâlhărie... ! 

Cămaşă-albastră rânji, iar Cămaşă-brună — de la fereastră — 
Îşi îngădui un zâmbet care pentru o clipă îi schimbă înfăţişarea. 
Privirea sa rămase însă jos pe strada 87. 

— . . .e cea mai politicoasă din istorie, zise Ellery. Dumneata 
de la fereastră. Te-ar enerva dacă aş privi peste umărul 
dumitale ? 

Bărbatul dădu nerăbdător din cap în semn de dezaprobare. O 
maşină neagră cu număr de New York tocmai vira în strada 87 
din Bulevardul Columb. Ellery îi văzu perechea strălucitoare 
parcată de cealaltă parte a străzii. În maşina parcată se aflau 
câţiva bărbaţi. 

Cămaşă-brună îşi ridică mâna stângă şi doi dintre bărbaţii 
din maşina parcată săriră afară şi traversară în goană strada 


până la trotuarul de sub ferestrele lui Queen. Când ajunseră la 
bordură, maşina care intrase pe strada 87 tocmai se opri în faţa 
casei. Unul dintre bărbaţi urcă în fugă scările de gresie ; 
celălalt deschise repede uşa din spate a maşinii şi, uitându-se 
în susul şi josul străzii, intră înăuntru. 

Din maşina care se oprise cobori un bărbat mărunţel. Era îm- 
brăcat într-un costum greu de descris şi purta o pălărie gri 
deformată. Urcă fără grabă treptele de gresie şi dispăru din 
vedere. 

— Il recunoşti, papa ? 

Inspectorul Queen, alături de Ellery, negă clătinând din cap. 
Părea tulburat. 

— Nici eu. 

Cămaşă-brună era acum la uşa dormitorului Inspectorului, în 
aşa fel încât se afla faţă în faţă cu Cămaşă-albastră care stătea 
în cealaltă parte a camerei. Colegul de pe balustradă se apropie 
de pilastrul scării şi i se văzu mâna dreaptă în care ţinea, ca şi 
ceilalţi doi, un al treilea revolver calibrul 38. 

Aparatul doamnei Fabrikant continua să se jeluiască. Brusc, 
afară pe hol, cel de-al treilea bărbat se trase îndărăt. Pălăria 
diformă şi costumul lipsit de distincţie al bărbatului mărunţel 
începură să se înalțe din casa scării. 

— Bună dimineaţa, zise mărunţelul, ridicându-şi pălăria. 
Avea o voce ca o coardă de chitară din oţel. 

Văzut mai de aproape, nu era atât de mic cum păruse. Era 
mai înalt cu câţiva inci decât inspectorul Queen, dar cu aceleaşi 
oase mici ca ale acestuia şi faţa îngustă ca a multor oameni de 
statura mică. Capul i se lărgea la tâmple şi avea o frunte de 
savant. Pielea îi era netedă, fără riduri, cu o paloare specifică 
celor ce stau prea mult închişi în casă, părul şaten-cenuşiu, cu 
tendinţă de rărire. Ochii bulbucaţi, protejaţi de ochelari fără 
ramă, aproape pătraţi, aveau o privire oarecum indolentă, dar 
aceasta era doar o părere ; privirea lor furişată era de neevitat. 
O burtă în creştere îi bomba haina căreia nu i-ar fi stricat să fie 
călcată. După cum arăta i s-ar fi potrivit un melon şi o vestă 
bordată. 

Putea avea cincizeci, şaizeci sau chiar patruzeci şi cinci de 
ani. 

Prima impresie a lui Ellery fu categorică: Profesorul distrat. 
Vocea autoritară şi întrucâtva stridentă de yankeu era potrivită 


pentru examene şi săli de clasă. Dar profesorii, distraţi sau 
altfel, nu umblau prin oraş însoţiţi de gardă înarmată în maşini 
puternice. Ellery se corectă. General, poate ofiţer superior, 
vreun individ din statul major al Pentagonului care a făcut 
minuni. Sau un bancher de modă veche din Vermont. Dar... 

— Mă numesc Abel Bendigo, zise oaspetele cu o voce nazală. 

— Bendigo ! Inspectorul făcu ochii mari. Nu sunteţi 
Bendigo. .. 

— Nu tocmai, zise Abel Bendigo cu un zâmbet. Presupun că 
nu i-aţi văzut niciodată fotografia. Dar ştiţi, inspectore Queen, 
eu am ghinion. Aceşti oameni care mă păzesc fac parte din 
Serviciul personal şi de relaţii cu publicul al fratelui meu, 
serviciu condus de un tip foarte dur pe nume Spring. Colonelul 
Spring. .. mă îndoiesc că aţi auzit vreodată despre el. Ne 
tiranizează pe toţi, chiar şi pe fratele meu sau, aş zice, 
îndeosebi pe fratele meu ! Deci dumneavoastră sunteţi Ellery 
Queen, continuă musafirul fără măcar un glissando. E o mare 
plăcere, domnule Queen. Totdeauna am considerat oarecum 
stupide aceste precauţiuni, dar ce pot face ? Colonelului Spring 
îi place să-mi aducă aminte că au e nevoie decât de un glonţ 
pentru a transforma farsa în tragedie... Pot să mă aşez ? 

Ellery trase în faţă vechiul fotoliu din piele, iar Inspectorul 
zise : 

— Îmi pare rău, domnule Bendigo, că nu ne-aţi înștiințat mai 
dinainte.. . 

— Iarăşi Colonelul, murmură Abel Bendigo, lăsându-se în 
fotoliu. Mulţumesc, domnule Queen, pălăria poate sta foarte 
bine aici, pe podea... Deci în acest loc se rezolvă toate 
misterele. 

— Da, zise Ellery, dar eu cred că ceea ce-l nelinişteşte pe 
tata este faptul că peste vreo douăsprezece minute trebuie să 
fie în biroul său de la Sediul poliţiei care este în centrul 
oraşului. 

— Luaţi loc, inspectore. Vreau să vorbesc cu amândoi. 

— Nu pot, domnule Bendigo... 

— De data aceasta n-o să vi se observe lipsa. Garantez. 
Apropo, văd că v-am întrerupt de la micul dejun. Şi pe 
dumneavoastră, domnule Queen. 

— Avem doar cafea în dimineaţa asta. Ellery se duse la masă. 
Vreţi să beţi o cafea cu noi ? 


Din cealaltă parte a camerei Cămaşă-brună zise : 

— Domnule Bendigo. 

Bendigo îşi mişcă vesel mâna subţire. 

— Vedeţi ? Incă una din regulile colonelului Spring. 
Terminaţi. Vă rog. 

Ellery luă filtrul şi umplu din nou ceaşca tatălui său, apoi îşi 
turnă una şi lui. N-avea nici un rost să-i mai pună întrebări 
acestui om ; de fapt, rost avea să nu-i pună. Aşa că rămase în 
picioare lângă masă şi îşi sorbi cafeaua. 

Inspectorul îşi înghiţi micul dejun, aruncând nedumerit 
priviri piezişe ceasului de la mână. 

Abel Bendigo aştepta, clipind. Cămaşă-albastră şi Cămaşă- 
brună erau foarte liniştiţi. Bărbatul de pe balustradă stătea 
nemişcat. Aspiratorul doamnei Fabrikant bâzâia în disperare. 

În momentul în care cei doi Queen îşi puseră ceştile jos, 
musafirul zise : 

— Dumneavoastră, domnilor, ce ştiţi despre fratele meu King 
? Cei doi se priviră. 

— Ai vreun dosar de-al său, fiule ?, întrebă Inspectorul. 

— Da. 

Cămaşă-albastră se trase la o parte şi Ellery intră în birou. 
Când reveni, avea la el un plic mare. Îl scutură deasupra mesei 
şi căzură din el câteva extrase din ziare şi reviste. Se aşeză jos 
şi îşi trecu privirea peste ele. 

Ochii bulbucaţi ai lui Abel Bendigo priveau clipind, din 
spatele ochelarilor, faţa lui Ellery. 

În cele din urmă Ellery îşi ridică privirea. 

— Aici nu există nimic important, domnule Bendigo. Fleacuri 
din suplimentul de duminică. 

— În afară de ce se găseşte în tăieturile acelea din ziare nu 
mai ştiţi nimic despre fratele meu ?, murmură bărbatul 
subţirel. 

— Se zvoneşte că fratele dumneavoastră este unul dintre cei 
mai bogaţi cinci oameni din lume... cu venituri de miliarde. 
Presupun că aceasta este o exagerare, cum se 
obişnuieşte. .Oricum, s-ar putea presupune că posedă o mare 
bogăţie. 

— Oh, da ?, zise Abel Bendigo. 


— Cât e de mare, dă naştere la o speculație interesantă. 
Există un monstru industrial cunoscut sub numele de Trustul 
de armament 

Bodigen, fabricanți de muniții cu filiale pe tot globul. Se 
presupune 

că această companie aparţine în întregime fratelui 
dumneavoastră King. Zic „se presupune" pentru că singura 
„dovadă" în sprijinul acestei afirmaţii este că Bodigen ar fi 
anagrama lui Bendigo. Dacă este cumva adevărat, eu mă 
închin. În timpul celui de-al doilea război mondial o singură 
ramură a Trustului de armament Bodigen — doar o singură ra- 
mură din zecile existente — obținea, după cum reiese din 
impozite, beneficii de vreo patruzeci şi două de milioane pe an. 

— Continuati, zise Abel Bendigo, clipind din ochi. 

— Se mai zice că fratele dumneavoastră participă intens pe 
plan mondial cu investiţii în domeniul petrolului, oţelului, 
cuprului, aluminiului — toate metale importante — aviaţie, 
construcţii de nave, industria chimică. .. 

— Adică în tot ceea ce are legătură cu războiul, zise 
inspectorul Queen, aranjându-şi mustaţa. Şi-acum, domnule 
Bendigo, eu trebuie neapărat să ajung în centru... 

— Încă nu. Bendigo îşi încrucişa brusc picioarele. Continuaţi, 
domnule Queen. 

— Datele personale, continuă Ellery, sunt aproape la fel de 
ipotetice. Fratele dumneavoastră pare extrem de precaut. Se 
ştie puţin sau aproape nimic despre viaţa sa. Un fotograf de la 
un ziar din Kansas a câştigat acum doi ani un premiu naţional 
pentru fotografii la rubrica de ştiri de ultimă oră, fiindcă i-a 
făcut o poză regelui Bendigo şi a reuşit să scape cu filmul 
intact, deşi aparatul, care s-a presupus că-l folosise pentru 
acest şiretlic, a fost făcut fărâme. .. după câte ştiu de domnii 
care se află aici. După fotografie pare a fi un bărbat voinic, al 
naibii de chipeş — citez un martor ocular — În vârstă de 
cincizeci şi doi de ani atunci, ceea ce înseamnă cincizeci şi 
patru acum. Arată însă puţin peste patruzeci şi — citez din nou 
— are un aer de încredere arogantă în sine, de obicei 
caracteristică vârstei de douăzeci de ani. Aici zice că se 
îmbracă foarte elegant, şi să mă iertaţi dacă mă întreb de nu 
cumva reporterul folosea cu uşurinţă limba engleză când a 
scris aceasta. 


Fratele regelui Bendigo zâmbi, dar apoi colţurile gurii îi 
căzură, reprimându-i zâmbetul. 

— Am la mine două scrisori, zise încet. Au fost adresate 
fratelui meu. Sunt scrisori de ameninţare. 

Unui om, în situaţia fratelui meu, oricât ar încerca să se 
ferească de publicitate, îi este destul de greu să evite persoane 
excentrice. Serviciul colonelului Spring (P.R.P.D.) ia de obicei 
toate măsurile de prevedere împotriva unor asemenea lucruri. 
Totuşi, aceste scrisori sunt ceva cu totul deosebit. 

Bendigo scoase două coli de hârtie împăturite din buzunarul 
interior de la piept. 

— Vreau să examinaţi acestea, vă rog. 

— E în regulă, zise Ellery şi se apropie. Se ridică şi 
Inspectorul. 

— Unde sunt plicurile ? 

— Secretarii regelui le-au aruncat înainte să-şi dea seama de 
importanţa lor. Salariaţii fratelui meu îi deschid toată 
corespondenţa pentru sortare şi distribuire... toată, adică, în 
afară de scrisorile marcate „confidenţial' sau cu ştampilă 
specială. După câte ştiu, aceste scrisori făceau parte din 
corespondenţa obişnuită. 

Ellery nu manifestă nici un gest de a le despături. 

— Nu s-a încercat recuperarea lor, domnule Bendigo ? Din 
coşul de hârtii sau unde au fost aruncate? 

— În birourile noastre nu se găsesc coşuri de hârtii. Fiecare 
secretar are lângă masa lui de lucru un tobogan care duce la o 
maşină de mărunţit. Hârtiile aruncate cad prin tobogan şi sunt 
transformate în pastă. Pasta intră automat într-un crematoriu 
pentru ars gunoaiele. 

— Pentru că fumul, murmură Ellery, nu poate fi sustras dintr- 
un dosar ? 

Abel Bendigo îşi ţuguie buzele. 

— N-avem ce face cu resturile. 

— Ia să vedem scrisorile acelea, Ellery, zise Inspectorul. 

Cele două coli de hârtie erau identice. Erau coli simple de 
culoare crem, format obişnuit pentru scrisori personale, de 
hârtie velină fină, fără vreo monogramă sau altă imprimare. În 
centrul fiecărei coli se găsea dactilografiat un singur rând. 

— Prima a fost cea cu mesajul de şase cuvinte, zise Bendigo. 
Mesajul suna : „You are going to be murdered...” 


Punctele de suspensie nu erau întâmplătoare. Erau 
imprimate în hârtie, ca şi cum clapa maşinii de scris fusese 
lovită cu forţă în acel loc. 

Mesajul de pe a doua coală era aproape identic cu cel de pe 
prima. Singura deosebire consta în adăugarea a două cuvinte : 

„You are going to be murdered on Thursday...” * Vei fi ucis... 
** Vei fi ucis joi... 

La fel ca în primul mesaj, punctele de suspensie fuseseră 
accentuate. Cei doi Queen studiară cele două mesaje. Bendigo 
aştepta. 

În cele din urmă, Inspectorul îşi ridică privirea. 

— Unde zice în aceste bilete că va fi ucis fratele d-voastră 
King, domnule Bendigo ? Eu nu văd nici un nume pe ele. 
Nicăieri. 

— Plicurile, inspectore Queen. 

— D-voastră aţi văzut plicurile ? 

— Nu, dar salariaţii... 

— A mai văzut cineva plicurile în afară de secretarii care le- 
au deschis şi le^au aruncat pe tobogan ca să fie distruse ? 

— Nu. Dar ei sunt oameni de încredere, păziţi cu mare grijă. 
Bineînţeles, Inspectore, va trebui să mă credeţi pe cuvânt. 
Plicurile au fost adresate lui King Bendigo. Bendigo nu era 
supărat ; dimpotrivă, părea mulţumit, dacă se putea vorbi de 
aşa ceva. D-voastră ce credeţi, domnule Queen ? 

— Eu înţeleg ce vă nelinişteşte. Scrisorile de ameninţare sunt 
de obicei scrise de mână cu litere de tipar, pe hârtie ieftină... 
scrierea cu majuscule, în mod obişnuit în creion, nu poate fi 
aproape niciodată identificată, iar hârtiei ieftine nu i se poate 
stabili proveniența. Aceste scrisori sunt deosebite prin 
francheţea lor. Autorul nu a încercat să-şi şteargă urmele. El a 
folosit hârtie de scrisori deosebită, de lux, care să poată fi uşor 
descoperită. În loc de majuscule scrise în creion, el şi-a bătut 
mesajul la o maşină de scris Winchester... 

— O maşină Winchester silenţioasă portabilă, rosti sec 
Inspectorul. 

— ... de fapt invitânduc-te să o identifici. E ca şi cum ar fi vrut 
ca literele să fie recunoscute, zise Ellery gânditor. Bineînţeles, 
ar putea fi o glumă proastă. 

— Nimeni, zise Abel Bendigo, nu face glume pe seama morţii 
fratelui meu King. 


— Atunci n-au nici o noimă, zise Ellery, cel puţin pentru 
mine. Pentru dumneavoastră au vreun sens, domnule Bendigo ? 

—- Nu, bineînţeles, murmură Ellery. N-au nici o noimă 
pentru că 

în mod evident nu sunt opera unui excentric. Scrisorile sunt 
neterminate : prima se termină cu puncte de suspensie 
accentuate, a doua adaugă un element nou şi se termină tot cu 
puncte de suspensie accentuate. Aceasta constituie un progres. 
Deci vor fi mai multe scrisori cu mai multe informaţii, întrucât 
prima scrisoare este o ameninţare cu moartea, iar a doua o 
precizare a zilei, logic o a treia va specifica una din cele 
cincizeci şi două de joi posibile în care este plănuit asasinatul. 
Este vorba de un calcul rece, nu de o abatere de la calea 
obişnuită. De ce atunci să lase deschisă o pistă ? lată de ce eu 
zic că totul e lipsit de sens. 

Bărbatul din fotoliul de piele părea să cântărească fiecare 
vorbă a lui Ellery cu multă grijă. 

— La ce interval de timp au sosit scrisorile?, întrebă 
inspectorul. 

— A doua a venit luni. Prima acum o săptămână. 

Ellery ridică din umeri, întorcându-se spre şemineu şi spre 
pipă. 

— Eu nu pricep. Adică scopul lor, domnule Bendigo. 
Întreprinderea d-voastră este destul de importantă şi de 
puternică pentru a folosi o poliţie particulară de mare eficienţă. 
Stabilirea autorului acestor scrisori ar trebui să fie o joacă de 
copii pentru colonelul Spring. Să presupunem în mod serios că 
intenţionaţi să mă angajaţi pe mine ca să fac aceasta în locul lui 
? 

— Nu am fost înţeles. Politeţea lui Abel Bendigo rămase 
neschimbată. Chestiunea aceasta n-are nimic de-a face cu 
colonelul Spring sau cu serviciul de pază. Eu n-am dat voie săi 
se încredinţeze aceasta colonelului... O socotesc o problemă 
prea deosebită. Mă ocup de ea personal. 

— Şi n-aţi ajuns nicăieri, zise Inspectorul zâmbind. 

— Ceea ce mă îngrijorează — ochii bulbucaţi de veniră reci 
— este că am ajuns undeva. 

— Oh, zise Ellery. Atunci ştiţi cine a trimis scrisorile ? 

— Cred că da, răspunse Abel. Cei doi Queen schimbară 
priviri. 


— Păi, şi-atunci cine e ?, întrebă cel mai în vârstă. Bendigo 
nu răspunse. 

Ellery se uită la cei doi paznici. Nu se destinseseră. Era greu 
să-ţi dai seama dacă ascultau măcar. 

— Ce-ar fi să trimitem băieţii aceştia să bea o bere, domnule 
Bendigo ? 

— M-aţi înţeles greşit. Prefer să nu dezvălui ceea ce am 
descoperit, ca să nu vă prejudiciez cercetările. Niciodată nu 
trag concluzii pripite, domnule Queen. Şi, când ajung la o 
concluzie, totdeauna o verific de două ori. Există posibilitatea 
— deşi nu probabilitatea — ca în această chestiune să mă înşel. 
Vreau să-mi spuneţi dumneavoastră, domnilor, care este 
adevărul. 

— Şi fratele d-voastră King ? Dânsul ce crede despre toate 
astea, domnule Bendigo ? 

— A aruncat o privire la scrisori şi a râs. Pe el îl amuză 
amenințările. Pe mine însă nu mă amuză. 

— Deci dânsul nu cunoaşte rezultatele cercetării d-voastre 
personale ? Sau că vă ocupați de cercetări? 

Bendigo ridică din umeri. 

— Nu i-am spus. Ceea ce ştie sau nu ştie e o altă chestiune. 
Vreau să veniţi amândoi cu mine, zise el brusc. 

— În dimineaţa aceasta ? 

— In clipa aceasta. 

Inspectorul Queen făcu ochii mari, ca şi cum Abel Bendigo îşi 
ieşise din minţi. 

Ellery zâmbi. 

— Tatăl meu este salariatul oraşului New York, domnule 
Bendigo. Şi, deşi eu sunt oarecum liber, nevoia de a-mi câştiga 
existenţa m-a obligat să-mi asum responsabilităţi şi 
angajamente. Nu puteţi veni aici şi pretinde să ne sculăm şi să 
plecăm imediat cu d-voastră... chiar şi cu d-voastră, domnule 
Bendigo. 

— De tatăl d-voastră am avut noi grijă... 

— Staţi aşa ! Inspectorul se întoarse calm la masa rabatabilă 
şi se aşeză jos. Şi cum aţi înţeles să „aveţi grijă de mine", 
domnule Bendigo ? 

— Cât vă priveşte pe d-voastră, domnule Queen, zise Bendigo 
plin de răbdare, acum sunteţi între două romane, iar cu 
activitatea editorială la Ellery Queen's Mystery Magazine 


sunteţi în avans cu patru numere. Singura investigaţie în care 
eraţi angajat în prezent vi s-a luat. 

— Da ?, zise Ellery. Asta-i o noutate pentru mine. 

— Dacă vreţi să vă uitaţi prin corespondenţa de dimineaţă, o 
să găsiţi o notă de la un bărbat pe nume Harold P. Consideo, 
prin care vă anunţă că nu mai aveţi nici o legătură cu afacerile 
sale. 

Ellery se uită la el. După o clipă se duse la masă şi luă 
scrisorile de pe tava cu micul dejun. Trecu prin ele şi când 
ajunse la una se opri şi-l privi din nou pe Bendigo, apoi rupse 
plicul din care căzu o scrisoare. Ellery o parcurse cu privirea. 
Inspectorul se întinse şi i-o luă, ca să o citească şi el. 

— Domnule Bendigo, zise Ellery, ce vă face să credeţi că vă 
puteţi îngădui să vă amestecați în viaţa mea în felul acesta ? 
Bărbatul din fotoliu bătu darabana pe pielea fotoliului. Cât de 
bine îl cunoaşteţi pe Consideo ? 

— Nu-l cunosc deloc. Lucrurile acestea se aranjează uşor. 
Haideţi să nu ne pierdem timpul cu Consideo. Sunteţi gata ? 

— Eu ?, zise Ellery. Nu cred. 

— De cât timp aveţi nevoie ? 

— Mult prea mult, domnule Bendigo, pentru programul d- 
voastră încărcat. 

Bendigo îşi deschise gura trandafirie. Şi-o închise apoi şi-l 
privi foarte serios pe Ellery. 

— De ce luaţi această atitudine ? 

II 

— O limbă de pantof n-are nimic de spus cu privire la cine-o 
cumpără sau la ce o foloseşte. Un om vrea să ştie că are ceva 
de spus. Domnule Bendigo, zise Ellery, îmi place să fiu întrebat. 

— Iar eu sunt tatăl lui, zise Inspectorul. 

— Vă cer scuze. Noi cei din familia Bendigo trăim într-un fel 
de vid. Desigur, aveţi perfectă dreptate. Se aplecă înainte, cu 
mâinile moi şi cărnoase împreunate ca ale unui diacon. E foarte 
important, nu numai pentru mine, să se ştie sigur cine a scris 
aceste scrisori. Asasinarea fratelui meu ar avea cele mai 
serioase consecinţe în toată lumea. Îşi alegea cuvintele cu grijă. 
Îi privi pe amândoi cu un zâmbet. Aţi vrea să acceptaţi această 
misiune, domnilor ? 

Ellery îi întoarse zâmbetul. 

— Unde este sediul dumneavoastră ? 


— Pe Insula Bendigo. 

— Insula Bendigo... Nu cred că o ştiu. Papa, tu o ştii? 

— Am auzit vorbindu-se despre ea, răspunse Inspectorul sec, 
dar nu-ţi pot spune unde se află. 

— Nu e prea bine cunoscută, zise oaspetele. Şi n-o s-o găsiţi 
pe nici o hartă. 

— Unde este ? 

Abel păru plin de regrete. 

— N-am voie să spun, domnule Queen. E una din cele mai 
stricte reguli. Veţi fi duşi acolo şi readuşi în acest apartament 
după ce terminaţi treaba. 

— Cât e de departe ? 

— Îmi pare rău, dar nu vă pot spune. 

— Cât timp e necesar ca să ajungi acolo de la New York ? 

— În zilele noastre avioanele călătoresc repede. Nu e nevoie 
de prea mult timp. 

Ellery ridică din umeri. 

— Mă tem, domnule Bendigo, că va trebui să mă mai 
gândesc. 

— Mă tem că şi eu, zise inspectorul Queen ridicându-se din 
fotoliu. Acum va trebui să-mi iau tălpăşiţa spre Centre Street. 
Domnule Bendigo, a fost o experienţă interesantă să vă cunosc, 
şi nu vreau nimic mai mult în viaţă. 

— Telefonaţi mai întâi la birou, Inspectore. 

— Pentru ce ? 

— O să aflaţi că începând din această dimineaţă sunteţi în 
concediu. Cu salariul plătit integral. 

— Aşa ceva chiar că-i imposibil. 

Roşu până în vârful urechilor, Inspectorul trecu pe lângă 
Cămaşă-brună şi intră în dormitor. Abel Bendigo aşteptă 
liniştit. Ellery auzi vocea tatălui său, plină de furie, pe firul 
direct cu Secţia de poliţie, ca şi cum un concediu cu salariul 
întreg era o pedeapsă crudă şi nechibzuită. Oricum, când 
Inspectorul reveni, părea îngândurat. 

— Nimeni nu pare să ştie cum s-a întâmplat şi de ce! 
Bendigo zâmbi din nou. 

— Domnule Queen, o să vă răzgândiţi ? 

— Nu pot să mă răzgândesc, pentru că încă nu am hotărât 
nimic. Bendigo se ridică, privindu-şi ceasul de la mână. Ceva 
decisiv străluci din ochelarii săi. 


— Mi s-a cerut să nu mă folosesc de aceasta decât dacă va fi 
necesar, domnule Queen. Nu mi-aţi oferit nici o altă opţiune. [i 
înmână lui Ellery un plic lung. Se întoarse apoi spre una dintre 
ferestre, cu mâini împreunate la spate. 

Inspectorul se uită fix la plic. Adresa era Domnului Ellery 
Quee New York City, scrisă cu mâna. Partea cealaltă era foarte 
mult sigila cu ceară. 

Ellery rupse sigiliul. Plicul conţinea o singură foaie de hârtie 
de scrisori, foarte tare. Imprimarea în relief din partea de sus a 
colii îl făcu să arunce o privire oaspetelui. 

Scrisoarea era în întregime scrisă cu mâna. 

Dragă domnule Queen, 

Această cerere nu are nimic oficial şi e făcută strict 
confidenţial. Indiferent de hotărârea dumneavoastră, trebuie să 
vă rog să distrugeţi această scrisoare imediat după ce i-aţi citit 
conţinutul. 

Sunteţi dispus să vă puneţi serviciile profesionale la 
dispoziţia aducătorului ei ? 

Dacă aţi accepta, aţi face un act de înalt patriotism într-o 
chestiune în care guvernul d-voastră are un interes vital, dar în 
care nu poate participa cu mijloace obişnuite, din motive pe 
care nu am voie să le dezvălui. 

Ar fi util, în cazul că acceptaţi această misiune, dacă tatăl d- 
voastră ar considera important să vă dea concursul. 

Al d-voastră cu sinceritate. Ellery studie îndelung renumita 
semnătură. 

— Domnule Bendigo, d-voastră cunoaşteţi conţinutul acestei 
scrisori ?' 

— Am o oarecare idee despre ce este vorba, răspunse sec. 

— Dar de ce eu ?, mormăi Inspectorul. 

— Ce, Inspectore ? Abel Bendigo se întoarse. 

— Scuzaţi-mă, domnule Bendigo, doar pentru câteva minute, 
zise Ellery. 

Bendigo nu spuse nimic. 

Cămaşă-albastră se dădu la o parte şi cei doi Queen intrară 
în biroul lui Ellery. Ellery îi închise uşa în nas şi învârti cheia cu 
grijă. 

Aspiratorul doamnei Fabrikant se mai jeluia încă în spatele 
uşii de la dormitor. 


— Eu nu pricep, murmură Ellery. Presupunând că King 
Bendigo este o mare figură, că acţiunile sale ating interesele 
naţionale şi că numele Bendigo are atâta greutate încât să 
obţină o scrisoare ca aceasta de la Washington... de ce unul 
dintre noi ? 

— Dacă nu este un fals, fiule. 

— Nu ştim de ce, dar în horoscopul timpului ăsta nu văd 
plăsmuire. 

— Telefonează la Washington, zise tatăl. Aşa, de-al naibii. 

Ellery ceru legătura cu emoție şi fără convingere. Totuşi, 
şase minute mai târziu, contrar oricărei raţiuni, auzi în ureche 
vocea celui care scrisese scrisoarea. Nu se putea înşela asupra 
acelor modulaţii seci şi uşoare. 

— Nu, e în ordine, domnule Queen, mă aşteptam să verificaţi. 
Când B. a solicitat o scrisoare, am scris-o cu grijă. 
Interlocutorul chicoti. În ciuda peceţii. 

— Pot vorbi liber, domnule ? 

— Acesta e un fir direct. 

— Ideea de a mă angaja pe mine a fost a lui B.? 

— Da. 

— Vă daţi, desigur, seama de natura cazului ? 

— Da, într-adevăr. Un oarecare ameninţă viaţa Maiestăţii 
Sale. Modulaţiile vocii erau mai seci ca de obicei. B. crede că 
ştie cine e şi vrea să i se confirme. Întrucât ştie, eu i-am amintit 
că două capete bune sunt de preferat unuia şi i-am sugerat de 
asemenea pe tatăl d-tale. Am ceva — cred că am folosit cuvin 
tul „special" ? — In minte pentru inspectorul Queen. Aveţi de 
gând să acceptaţi ? 

— Da, domnule. 

— Bine ! Guvernul Statelor Unite este deosebit — chiar dacă 
nu în mod oficial — de interesat să fie ţinut la curent cu starea 
sănătăţii Maiestăţii Sale. Tatăl d-voastră este acolo ? 

— Da, domnule. 

— Daţi-mi-l să vorbesc cu dânsul. 

— Da, domnule ?, zise inspectorul Queen, apoi ascultă timp 
îndelungat. 

— Da, domnule, zise după aceea şi puse receptorul în furcă. 

— Credeam că ultimul paragraf ascunde o tentaţie, mormăi 
Ellery. Ce vrea de la tine, Papa ? 


— Să-i prezint un raport confidenţial asupra Insulei Bendigo. 


Ce se află pe ea, cine e acolo — plante, oameni, planuri, 
scopuri, hărţi detaliate dacă e posibil — o descriere completă, 
Ellery. 


— Vrei să spui că propriul nostru guvern nu ştie... ! 

— După câte s-ar părea, nu. Sau ceea ce ştie este imprecis şi 
nu de dată recentă. Aşa că va trebui să las să-mi crească coadă 
la bătrâneţe şi să fac pe calul Troian, zise Inspectorul 
neîncrezător. 

— Amuzant. 

Îşi zâmbiră brusc, îşi strânseră mâinile, apoi Ellery intră în 
dormitor s-o liniştească pe doamna Fabrikant, să-i dea ceva 
bani şi instrucţiuni cu privire la apartament şi să-şi pregătească 
o valiză. Înainte de plecare, arse scrisoarea şi plicul din 
Washington în scrumiera de alamă de pe noptieră şi folosi 
furtunul de la aspiratorul doamnei Fabrikant ca să aspire 
cenuşa. 

II. 

CELE DOUA MAŞINI ocoliră aeroportul La Guardia şi se 
opriră în faţa unui hangar cu acoperişul auriu pe care era scris 
cu litere negre uriaşe un singur cuvânt : BENDIGO. Hangarul 
era plin de avioane de diferite mărimi şi tipuri, dar toate de 
culoare şi cu acelaşi nume scris! pe ele. În faţa hangarului se 
vedea un imens avion de pasageri ale cărui motoare se 
încălzeau. În jurul lui mişunau oameni îmbrăcaţi în salopete 
negre şi aurii. 

Cămaşă-albastră ducea valiza. De pe una din pistele 
aeroportului, decola un avion Bendigo şi Ellery îl întrebă pe 
Cămaşă-albastră : 

— Ala unde merge ? Sau o asemenea întrebare e trecută pe 
lista verboten* a colonelului Spring ? 

— Buenos Aires, Johannesburg, Teheran... nu ştiu, domnule. 
Grăbiţi-vă, vă rog. 

Cămaşă-brună era mai prietenos. 

— O să vă însoţim în avion. 

„„.„ Să vă ajut ca să urcați, domnule ? Inspectorul mârâi. 

— Nu, dacă vrei să rămâi sănătos ! 

Abel Bendigo îi aştepta în marea aeronavă al cărei interior îi 
făcu să clipească din ochi de uimire. Era înzestrat ca un vagon 
de cale ferată particular, cu fotolii din piele adânci, lămpi, cărţi, 


un bar central şi mai multe compartimente. Însoţitorii — Ellery 
numără cinci şi bănui că mai sunt şi alţii — purtau uniforme 
negre şi aurii. Toţi însoțitorii erau bărbaţi şi, în afară de ei, nu 
exista nici un alt pasager. 

— Domnilor, vom decola imediat, zise brusc Abel Bendigo. 
Stevar-zii vă vor servi cu ce aveţi nevoie. Eu va trebui să vă cer 
scuze. Munca mea... vocea i se pierdu îndepărtându-se. Doi 
bărbaţi de vârstă mijlocie, în costume de culoare închisă, cu 
serviete în mână, îl aşteptau la uşa unuia din compartimente. 
Trecu pe lângă ei ca o săgeată şi ei îl urmară în grabă. O clipă 
mai târziu uşa compartimentului era închisă. 

Cam nepoliticos, se gândi Ellery. Avionul începu să ruleze. 

— Luaţi loc, vă rog, zise Cămaşă-brună cu o voce afabilă dar 
rece. 

e verboten — interzis (orig. germană). 

După ce se aşezară în fotolii, le puse centurile de siguranţă. 
— Ai uitat electrozii, mormăi Inspectorul. 

Ellery nu zise nimic. Îl urmărea pe Cămaşă-albastră care 
trecea de la fereastră la fereastră, trăgând storurile negre şi 
fixându-le de pervaz. 

— Atâta secret, zise Ellery. Simţiră ridicarea avionului în aer 
şi auziră motoarele intrând într-un huruit confortabil. Ellery 
luase chiar notă de momentul decolării, dar toate acestea erau 
observaţii maşinale într-o cauză disperată. Cât de secret poţi 
tine o insulă ? 

— Probabil nu există cinci oameni în Statele Unite care să 
aibă idee unde este ? 

— De unde ştii ? 

— Am auzit ştirea de la un ofiţer care fusese şeful 
transmisiunilor la cartierul general al lui Bendigo din Vestul 
mijlociu, în Illinois, unde a continuat să lucreze încă vreo doi 
ani după război. După şase pahare de Martini îţi devenea ca un 
frate... l-am scos băiatul dintr-o încurcătură urâtă în New York. 

— Eu nu pricep nimic din toate astea, zise Ellery, privind la 
ferestrele camuflate. 

— Se pare că King Bendigo a fost totdeauna un om secretos, 
zise Inspectorul gânditor. Unii oameni nu se maturizează 
niciodată. Joacă aceleaşi jocuri, la o scară mai mare. Probabil 
când era copil avea o pivniţă întunecoasă, o ascunzătoare 


secretă şi a îngropat comoara la care se ajunge cu o hartă 
desenată cu sânge. 

— Să luăm, de pildă, această insulă a lui. Nu există nici un 
motiv imaginabil ca Generalul să înţeleagă de ce Bendigo ar 
avea nevoie de minister de interne pe insulă. Sau de ce, dacă ar 
trebui să aibă o insulă, ar face un mister din poziţia ei. În 
timpul războiului a operat de pe continent, ca toţi ceilalţi. 

— Atunci Insula Bendigo este o realizare postbelică ? 

— Da şi nu. După cum am auzit eu, insula aparţinea unuia 
din aliaţii noştri. Poate Angliei sau Franţei, e o presupunere. 
Era una din insulele acelea care nu sunt niciodată pe hartă, ca 
atâtea altele din Pacific, doar că despre aceasta se bănuieşte că 
este în Atlantic. 

— Eu nu cred. Vreau să spun că nu e trecută pe hartă. 

— Eu nu-ţi cer să crezi, zise tatăl. Eu îţi spun ce am auzit. 
Cea mai verosimilă explicaţie este că se găseşte pe hartă, 
foarte bine, dar ca o insulă nelocuită. Poate înconjurată de 
recifuri periculoase şi departe de rutele maritime şi aeriene 
regulate. 

— Ei bine, în timpul războiului, continuă Inspectorul, 
guvernul care stăpânea insula s-a hotărât să o transforme într- 
un adăpost pentru situaţii extreme. E posibil să fi fost în timpul 
Bătăliei pentru Britania, dacă a fost Anglia. Dacă a fost Franţa, 
a fost probabil după căderea Parisului, dar înainte ca de Gaulle 
să intre în conflict cu F.D.R. 

— Oricum, britanicii sau Rezistenţa franceză, sau care vrei 
tu, au început construcţiile secrete de pe insulă. Pe vremea 
aceea este cunoscută ca Poziţia XXX şi numai câţiva ofiţeri 
superiori de la Washington ştiau despre ea. A fost realizată cu 
consimţământul guvernului Statelor Unite, bineînţeles... după 
câte ştiu, noi furnizând cea mai mare parte a materialelor. 

— Potrivit versiunii Generalului, au construit-o pentru 
totdeauna — o clădire imensă pentru administraţie, o mare 
parte subterană, adăposturi, barăci, arsenale, fabrici, două 
aerodromuri — uzina; au construit chiar şi un port artificial. 
Ideea a fost că dacă guvernul stăpâneşte insula, trebuie să-şi 
părăsească ţara în grabă, să se refugieze acolo. Toată coasta a 
fost camuflată şi apele din jurul insulei au fost minate. 
Dezvoltarea radarului a făcut de asemenea posibilă detectarea 
avioanelor care se apropie. 


— N-am auzit nici o vorbă despre asta, zise Ellery posomorât. 

— Nu trebuia să ştii. A fost unul dintre cele mai bine păstrate 
secrete ale istoriei. Aşa cum s-a dovedit, insula n-a fost folosită 
niciodată. Instalaţiile au fost terminate cam în faza finală a 
războiului din Europa. După Hiroshima şi evoluţia cercetărilor 
atomice, un asemenea proiect nu-şi mai avea rostul. 

— Şi Bendigo a cumpărat-o ? 

— A concesionat-o pe nouăzeci şi nouă de ani. Cu totul, exact 
cum fusese construită, până şi radarul. Concesiunea a fost 
rezolvată de Washington şi chiar dacă Washingtonului nu i-a 
plăcut ideea, n-a putut face chiar prea mult. Bendigo fusese 
prea important în timpul războiului. Şi încă mai este. 

Inspectorul se opri. Unul dintre stevarzii în uniformă se 
apropie. 

— Domnilor, doriţi prânzul acum ? Cămaşă-brună era lângă 
ei. 

— Cred că mai târziu, zise Ellery... Doar dacă aterizăm 
curând. 

— Nu vă pot spune, domnule, zise stevardul. 

— Nu ştii când aterizăm ? Nu te întreb unde. Te întreb doar 
când! 

— Eu, domnule, nu vă pot vorbi decât despre prânz. 
Stevardul se retrase şi Cămaşă-brună se îndepărtă. 

— Relaxează-te, zâmbi inspectorul Queen. Se zice că oamenii 
aceştia trec printr-o asemenea sită că verificarea unui proiect 
atomic, al F.B.I. seamănă cu o înregistrare a vagabonzilor în 
închisoarea Squedunk Corners. După asta se încruntă. Această 
insulă a lui Bendigo nu-i o glumă. Se crede că Bendigo are o 
armată particulară acolo. De altfel, ca şi propria lui flotă 
maritimă şi aeriană. 

— Flotă maritimă ? întrebă Ellery neîncrezător. Flotă aeriană 
? Vrei să spui că are mijloace de război ? 

Inspectorul ridică din umeri. 

— Eu îţi pot spune doar ceea ce mi-a relatat Generalul. Poate 
îmi punea bărbi. A pomenit însă de cel puţin două foste nave de 
război, un crucişător uşor şi unul greu, de un sistem de plase 
submarine şi  detectori subacvatici, precum şi de două 
submarine. Coasta încă mai este camuflată, iar radarul 
funcţionează douăzeci şi patru de ore pe zi. S-ar putea spune 
că-i o nouă ţărişoară autonomă. Cui ar trebui să i se justifice 


Bendigo ? Cred că de aceea este atât de interesant 
Washingtonul. 

— Numele lui de botez începe să mă impresioneze. Mijloace 
de război... La ce se aşteaptă, la o invazie ? 

— Nu fi copil. Nimeni nu invadează un om atât de puternic ca 
King Bendigo. Nu pentru că n-ai putea să-l ştergi de pe harta 
pe care nu e trecut, ci fiindcă e în prea multe locuri în acelaşi 
timp. S-a întins pe tot globul. Insula Bendigo este doar... 
concentrarea personalităţii sale, curtea sa, s-ar putea zice. 
Doar asta, apropo de ce spunea Generalul. Bendigo a instituit 
un adevărat palat pe insulă... Îmi imaginez mijloacele de război 

„armata", „flota de război", „flota aeriană" — totul 
automatizat. Funcţionează cu energie electrică. E de ochii 
lumii, ca un tron. Orice putere regală care se respectă are aşa 
ceva. 

— Dar toate astea... sunt demodate, zise Ellery nemulţumit. 
Doar nu-i băiat care să se joace cu soldaţi de plumb. Ce 
reprezintă două vase de război şi câteva avioane într-o lume cu 
bomba atomică şi cea cu hidrogen ? Ţevi cu care trag copiii 
boabe de fasole. Nu pricep. 

Inspectorul ridică iarăşi din umeri şi privi în jur. Stevardul i-o 
luă înainte. Imediat apăru lângă cotul său o sticlă şi un pahar. 

Ellery se suci în fotoliu. Se ridică. Se aşeză apoi din nou. 

Inspectorul sorbi, se lăsă pe spate, îşi închise ochii. 
Motoarele vuiau ca o cascadă. Deodată îl cuprinse somnul. 

Simţi un ghiont în braţ şi deschise un ochi. 

— Familia lui, mormăi Ellery. 

— Hââ ? 

— Familia lui. E formată exclusiv din el şi din fratele lui Abel. 
King este căsătorit ? Are copii ? Părinţi ? Ce ştii despre el 
personal, Papa ? 

Inspectorul se strădui să rămână treaz. 

— Sunt trei fraţi, nu doi. N-au surori, iar dacă părinţii le tră- 
iesc, Generalul nu-i cunoaşte. Doar unul dintre fraţi e căsătorit 
şi acesta este King. N-are copii. Trage un pui de somn, fiule. 

— Cine-i al treilea frate ?, întrebă Ellery. Care-i situaţia 
lui ? 

— Hââ ? Inspectorul deschise ochiul din nou. Judah. 

— Cine ? 


— Judah Bendigo. El e mijlociul. King e cel mare dintre ei. 
Abel este un fel de prim ministru — el şi King sunt foarte 
apropiaţi. Dar Judah... Generalul nu ştia care este rolul lui. Nu 
şi-l imagina pe Judah făcând altceva în afară de a bea coniac. 
Impresia lui e că Judalh e un beţiv. 

— Cine e soţia lui King? 

— Regina. Cine altcineva ?, murmură tatăl său zâmbind 
somnoros. Regina Karla... oricum aproape regină. Generalul 
zicea că regina Karla e get-beget de neam regesc. Din Europa. 
O prinţesă sau mare ducesă, cam aşa ceva. 

— Acum spune-mi că e o frumuseţe răpitoare şi o să mă bat 
cu Cămaşă-albastră cu o singură mână. 

— Generalul zicea că e formidabilă. El a trebuit să viziteze 
insula de mai multe ori. 

— Şi măscăriciul curţii ?, mormăi Ellery. Desigur, există un 
măscărici al curţii. 

— Se numeşte Max, încuviinţă Inspectorul din cap. Un fost 
luptător, mare cât o casă. Îl urmează pe King peste tot, îl ajută, 
îl apără, îl face să râdă. Totul în afară de scufie şi zurgălăi. Vrei 
să taci ? Eu sunt un om bătrân. 

Inspectorul închise şi celălalt ochi, hotărât. 

Abel Bendigo îi însoţi la masă. Părea mai puţin preocupat. 
Cei doi secretari între două vârste nu mai apărură. 

Stevarzii pregătiseră masa doar pentru doi, ceea ce-l făcu pe 
Ellery să remarce că într-o organizaţie atât de perfect pusă la 
punct, asemenea fapt era o scăpare nemaipomenită... ori unul 
dintre ei să moară de foame ? 

— Eu nu mănânc de prânz niciodată, zise primul ministru, 
cu un zâmbet. Mă stânjeneşte în munca de după-amiază. lau 
uneori un pahar de lapte bătut sau iaurt. Dar nu vă întrerupeţi 
mâncatul pentru asta. Bucătarul şef al fratelui meu a fost 
detaşat în mod special pentru această ocazie. 

Prânzul era superb şi Inspectorul îl atacă cu entuziasm. 
Ellery mâncă absent. 

— Fraţii dumneavoastră, domnule Bendigo, sunt la fel de 
spartani ca dumneavoastră ?, întrebă Inspectorul. Mâncarea 
asta e delicioasă. 

— Semănăm foarte mult. King are gusturi simple în materie 
de mâncare, la fel ca şi mine, iar Judah — Abel Bendigo încetă 
să zâmbească — Judah nu mănâncă mai deloc. 


— Judah ?, întrebă Ellery, ridicându-şi privirea. 

— Un alt frate, domnule Queen. 

Doriţi puţin coniac ? Mi s-a spus că este excepţional, deşi 
eu nu beau. 

— Judah, zise Ellery. Şi Abel. Nu pare să urmeze „Regele” 
domnule Bendigo. Sau a fost rege în Israel încă din pântece ? 

— Cred că a fost, zise Bendigo. Privi în sus. Şi cei doi Queen 
îşi ridicară privirile. Cămaşă-albastră şi Cămaşă-brună erau 
acolo. 

— Şi-acum ce urmează ?, întrebă Inspectorul cu umor. 
Execuţia, Totuşi înghiţi repede coniacul care mai rămăsese în 
pahar. 

— Am ajuns cam la jumătate de drum, domnilor. Din 
momentul acesta până la aterizare, aceşti doi bărbaţi vor 
rămâne cu dumneavoastră. Sunt sigur că veţi înţelege, dacă nu 
aprecia, necesitatea de a respecta instrucţiunile. Regret, dar 
trebuie să vă cer să nu faceţi nici o încercare ca să stabiliţi 
locul unde vă găsiţi. Bărbaţii aceştia au ordine stricte să vă 
împiedice s-o faceţi. Se ridică brusc. O să mă vedeţi pe insulă. 
Inainte ca vreunul să-şi poată deschide gura, primul ministru se 
retrăsese din nou în compartimentul său. 

Gemenii nu se clintiră. 

— Jumătate de drum, mormăi Inspectorul. Asta înseamnă 
cam vreo opt ore în total. La, să zicem, trei sute de mile pe oră, 
insula se găseşte la vreo două mii patru sute de mile de New 
York. Oare ? 

— Oare ?, zise Ellery ridicându-şi privirea spre Cămaşă- 
brună. Cămaşă-brună nu scoase o vorbă. 

— Pentru că, bineînţeles, putem zbura în cercuri. .. Nostim 
modul lui Bendigo de a se despărţi de noi, Papa. De ce mă veţi 
vedea pe insulă în loc de formularea mai firească vă voi vedea 
pe insulă ? 

Ellery primi răspunsul câteva ore mai târziu pe când era în 
toiul somnului. 

Se trezi în urma unei lovituri uşoare. Era într-un întuneric 
total şi, când auzi exclamaţia violentă a tatălui său, îşi dădu 
seama că amân-doi fuseseră legaţi la ochi. 

III. 


DUPĂ CE LE FURĂ ÎNDEPĂRTATE EŞARFELE, fiul şi tatăl 
se pomeniră împreună cu Cămaşă-brună şi Cămaşă-albastră 
lângă uriaşul avion, pe un aerodrom imens. 

Soarele după-amiezii cobora pe un cer de un albastru intens, 
lumina orbitoare făcându-i să clipească. 

Abel Bendigo era în apropiere şi stătea de vorbă cu un 
bărbat mic de statură în spatele căruia se găsea un pluton de 
soldaţi înalţi, în poziţie de drepţi. Mărunţelul avea umeri drepţi, 
şolduri mari şi era îmbrăcat într-o frumoasă uniformă militară 
neagră şi aurie. Cascheta neagră pe care o purta avea deasupra 
cozorocului o emblemă reprezentând un glob şi o coroană, 
unite, şi inscripţia P.R.P.D. Ofiţerul fuma o ţigară maro şi se 
întorcea din când în când ca să-i privească pe cei doi Queen cu 
prietenia unui peşte. O dată clătină din cap vrând parcă să 
spună că era prea mult ceea ce trebuia să suporte. Totuşi, 
suporta — indiferent ce era — cu resemnare. Primul ministru 
continua să vorbească. E 

In faţa lor, se găsea o clădire administrativă camuflată. În 
turnul de control circular, cu pereţi de sticlă, umblau bărbaţi în 
costume negre şi aurii. În vreo alte douăsprezece clădiri mari, 
care păreau hangare, de asemenea camuflate, mişunau 
echipaje de sol. Zburau avioane, goneau ambulante, treceau 
încoace şi-ncolo camioane de la serviciul de aprovizionare ; 
toate erau vopsite în negru şi auriu. Un avion mare de 
transport tocmai se ridica în aer. 

Aerodromul era înconjurat de un zid de vegetaţie, care-l izola 
de restul insulei. Vegetaţia părea semitropicală şi semăna mult 
cu flora subacvatică din Marea Caraibilor. Ellery nu văzuse 
niciodată un asemenea cer în zona temperată din nord. Se 
găseau în apele din sud, De asemenea, aveau sentimentul 
deosebit de ciudat că se aflau într-o ţară străină. Toţi din jurul 
lui păreau americani, iar clădirile aeroportului trădau o vigoare 
funcţională ce nu putea fi separată de concepţia americană 
avansată — stilul Erank Loyd în forme extreme. Plutea totuşi un 
aer neobişnuit, o atmosferă ce sugera o disciplină de fier, de 
unicitate, dobândită prin exerciţiu, străină modului de viaţă 
american. 

Mai era steagul care fâlfâia pe un catarg deasupra turnului 
de control. Ellery nu mai văzuse un asemenea steag ; o pereche 
de globuri unite, în culorile hărţii, având deasupra o coroană de 


aur( pe un fond negru. Steagul îl indispunea, aşa că-şi întoarse 
ochii de la el. Privirea i se întâlni cu a tatălui, care, ca şi el, 
tocmai şi-o coborâse de la catargul steagului. 

Nu-şi spuseră nimic, deoarece Cămăşile erau foarte vi lângă 
ei şi pentru că, de fapt, n-aveau ce să-şi comunice, în afară de 
întrebări şi îndoieli pe care nici unul dintre ei nu le puteau 
elucida. 

În cele din urmă, primul ministru termină şi omuleţul solid, 
în uniformă splendidă făcu semn cu mâna plutonului de soldaţi 
să plece. Aceştia se întoarseră şi începură a se îndepărta în 
marş de clădirea administraţiei, după care dispărură. Bendigo 
se apropie împreună cu tovarăşul său. Cămăşile, observă 
Ellery, luară poziţia drepţi şi salutară. Dar nu-l salutară pe 
Abel, ci pe mărunţelul şolduros. 

— Regret că v-am făcut să aşteptaţi, zise Bendigo, fără însă 
să explice de ce. Dânsul este şeful Secţiei personalului şi a 
relaţiilor cu publicul, colonelul Spring. Probabil o să vă mai 
vedeţi. 

Cei doi Queen spuseră câteva vorbe. 

— Fac totul pentru dumneavoastră, domnilor, zise colon 
Spring, întinzând o mână albă lipsită de vlagă. Ochii îi 
rămâneau însă, ca de peşte. Intreaga faţă îi era marină — alb- 
verzuie şi fără pic de mobilitate, ca faţa unui înecat. 

— Nu se pune mai degrabă întrebarea ce putem noi face, 
domnule colonel ?, întrebă Ellery. 

Ochii submarini îl priviră. 

— Vreau să spun că P.R.P.D.-ul dumneavoastră pare să 
încline intr-o foarte mare măsură spre latura militară. Care ne 
sunt restricţiile ? 

— Restricţii ?, murmură colonelul Spring. 

— Păi, vedeţi dumneavoastră, domnule colonel, remarcă 
inspectorul Queen, nu se ştie niciodată unde poate duce un 
asemenea lucru! Cât de liberi suntem să venim şi să plecăm ? 

— Puteţi merge oriunde. Mâna albă flutură. In cadrul unor 
limite rezonabile. 

— Există anumite instalaţii, domnilor, zise Abel Bendigo, pe 
care nu le puteţi vizita. Dacă veţi fi opriţi undeva, veţi înţelege 
de ce. 

— Şi veţi fi opriţi, zise colonelul zâmbind. Mergeţi direct la 
Ministerul de Interne, domnule Abel ? 


— Da. Scuză-ne, domnule colonel. 

Ofiţeraşul strivi oarecum deliberat mucul de ţigară cu tocul 
bocancului. Zâmbi din nou, atinse cozorocul cu degetele-i 
delicate, se-ntoarse brusc şi plecă. 

Cămăşile îl urmară imediat. 

— Valoros om, zise primul ministru. Domnilor ? 

Cei doi Queen se întoarseră. O limuzină neagră se apropiase 
în linişte şi un valet în livrea ţinea băţos portiera deschisă. Pe 
portiera din faţă era fixat un medalion de aur ce reprezenta 
două globuri unite având deasupra o mare coroană. 

La fel ca un blazon. 

Aeroportul se găsea pe un teren ridicat şi când maşina trecu 
prin paravanul de vegetaţie, cei doi Queen avură o privelişte 
panoramică a unei jumătăţi de insulă. 

Înţeleseră îndată de ce această insulă fusese aleasă drept loc 
pentru un guvern care se ascunde. Avea forma unui lighean cu 
o movilă în centru. [ărmul, care constituia marginea 
ligheanului, era abrupt şi acoperit cu păduri mari, aşa încât de 
pe mare nu se vedea nici un semn că ar fi oameni sau 
construcţii în interior. Movila din mijlocul ligheanului, unde 
erau situate aerodromurile, era cam la acelaşi nivel cu faleza 
împădurită. Între aerodromurile centrale şi faleză, terenul 
cobora în pantă abruptă spre o vale. Toate clădirile fuseseră 
făcute în această vale, invizibilă de pe mare. 

Peisajul era uluitor. Insula era mare, valea grandioasă şi cât 
cu-prindeai cu ochii era înţesată cu clădiri. Cele mai multe 
păreau uzine, fabrici uriaşe din care nu ieşea pic de fum ; toate 
acestea se întindeau pe hectare întregi ; erau însă şi clădiri cu 
birouri, iar pe pantele mai blânde se aflau colonii de căsuțe şi 
construcţii asemănătoare barăcilor, în care, le explică Abel 
Bendigo, locuiau muncitorii. Căsuţele erau ocupate de către 
funcţionarii inferiori. Existau, de asemenea, locuinţe personale 
mai spaţioase de cealaltă parte a insulei ; acestea erau folosite 
de către funcţionarii superiori şi cercetătorii ştiinţifici, 
împreună cu familiile lor. 

— Familii ?, exclamă Inspectorul. Adică aveţi aici gospodine 
şi copii ? 

— Bineînţeles, răspunse primul ministru zâmbind. Noi 
asigurăm salariaţilor noştri o ambianţă naturală, normală. 
Avem şcoli, spitale, localuri pentru distracţii, terenuri 


sportive... tot ceea ce aţi putea găsi intr-o comunitate model 
din Statele Unite, deşi oarecum într-un grad de aglomerare mai 
mare. Spaţiul este problema noastră cea mai serioasă. 

Lebensraum, gândi Ellery într-o doară. 

— Dar hrana, îmbrăcămintea, revistele, zise inspectorul 
Queen încet. Să nu-mi spuneţi că produceţi toate acestea ! 

— Nu, deşi, dacă am avea spaţiu, le-am produce în mod 
sigur. Totul este adus cu flotele noastre comerciale, mai ales pe 
calea aerului. 

— Consideraţi avioanele mai convenabile decât vapoarele ?, 
întrebă Ellery. 

— Păi, avem o problemă cu instalaţiile portuare. Preferăm să 
păstrăm aspectul țărmului cât mai natural posibil. 

— Acolo-i portul, Ellery !, zise Inspectorul. 

— Îmi pare rău, zise Bendigo, devenind brusc grav. Se aplecă 
în faţă ca să spună ceva şoferului cu voce înceată. Maşina, care 
gonea în interiorul inelului păduros, intră imediat într-un drum 
lateral, coborând din nou spre vale. Ellery însă întrezări, printr- 
o breşă în vegetaţie, un golf de forma unei potcoave aproape 
total înconjurat de uscat prin strâmtoarea căruia trecea un vas 
de război. 

Şoferul pălise uşor. El şi valetul şedeau ţepeni. 

— N-am văzut nimic, domnule Bendigo, zise Ellery. Doar un 
crucişător greu. Una din navele de război ale d-voastră ? 

— E Bendigo, iahtul fratelui meu, murmură primul ministru. 
Inspectorul Queen privea jos în vale cu ochi strălucitori. 

— Acela e iaht cum sunt eu popă, zise prompt. Alimentele şi 
cel lalte produse, domnule Bendigo, le daţi pe gratis sau cum le 
distribuiţi Cu ce vă plătiţi oamenii ? 

— Banca noastră emite obligaţiuni, Inspectore, acceptate de 
magazinele Companiei precum şi de persoanele din toată 
insula. 

— Şi când un om vrea să plece sau e concediat, ia 
obligaţiuni” Bendigo cu el ?, întrebă Ellery. 

— Avem foarte puţine demisii, domnule Queen, zise primul 
ministru. Bineînţeles, dacă un salariat ar fi cumva concediat, 
veniturile! lui ar fi convertite în moneda ţării sale de baştină. 

— Nu cred că oamenii d-voastră consideră sindicatele 
necesare. 


— Ei, avem sindicate, domnule Queen. Toate felurile de 
sindicate. 

— Oricum, greve nu aveţi. 

— Greve ? Bendigo fu surprins. Pentru ce să facă salariaţii 
noştri grevă ? Sunt plătiţi foarte bine, sunt cazaţi, au asigurat 
tot confortul, copiii le sunt îngrijiţi în mod ştiinţific... 

— Să zicem. Inspectorul Queen se întoarse de la fereastră de 
parcă tocmai atunci îi venise ideea. De unde vă vin toţi 
muncitorii, domnule Bendigo ? 

— Avem birouri pentru angajări peste tot. 

— Şi birouri pentru angajări ?, murmură Ellery. 

— Poftim ? 

— Soldaţii d-voastră, domnule Bendigo. Sunt soldaţi, nu-i aşa 
? 

— Oh, nu. Uniformele sunt doar pentru comoditate. Oamenii 
noştri din serviciul de pază nu sunt... Abel Bendigo se plecă în 
faţă şi arătă cu degetul. Acolo este Ministerul de Interne. 

Zâmbea din nou, şi Ellery înţelese că nu vor mai primi nici o 
informaţie. 

Ministerul de Interne arăta ca o roată de trăsură fără obezi 
aruncată neglijent într-un tufiş. Era năpădit de copaci şi tufăriş, 
iar acoperişurile erau pline de vegetaţie. De sus, probabil, era 
invizibil. 

Opt aripi lungi radiau ca spiţele dintr-un centru comun. 
Spiţele, explică Abel Bendigo, adăposteau birourile obişnuite, 
butucul roții, birourile administrative. 

Centrul, înalt de patru etaje, depăşea cu un etaj spiţele, aşa 
încât etajul superior, în formă de dom, al clădirii centrale 
predomina. 

Nu departe, Ellery observă, înălțându-se din inima unei 
păduri, câteva turnuri bălţate, piloni şi sticlă. Puținele elemente 
ale construcţiei care se puteau vedea se întindeau pe o 
suprafaţă întinsă. Ellery întrebă ce era. 

— Reşedinţa, răspunse primul ministru. Mă tem însă că va 
trebui să ne grăbim, domnilor. Am întârziat mult mai mult 
decât îmi propusesem. 

Il urmară, atenţi la orice. 

Intrară în Ministerul de Interne la locul de îmbinare a două 
spiţe, printr-o uşă surprinzător de mică, şi se pomeniră într-un 


hol circular din marmură neagră. Din perimetru radiau în 
fiecare direcţie 

coridoare. La intrarea fiecărui coridor stătea un paznic 
înarmat. Văzură şiruri nesfârşite de uşi de birouri, una la fel ca 
cealaltă. 

În centrul holului se înălța o coloană circulară de o grosime 
extraordinară. La nivelul pardoselei, în coloană, se găsea o uşă 
şi Ellery îşi închipui că era cuşca unui ascensor. În faţa uşii, era 
o cabină metalică, în spatele căreia stăteau trei oameni în 
uniformă. Pe gulerele tunicilor lor erau inițialele P.R.P.D. 
aurite. 

Abel Bendigo se duse direct la pupitrul din cabină. Spre 
uimirea celor doi Queen, întinse mâna dreaptă omului de pază 
din centru. Acesta luă imediat amprentele degetului mare al 
prim-ministrului în timp ce insul din dreapta lui scoase, într-o 
clipită, dintr-unul din nenumăratele sertare care se găseau în 
faţa lui, un cartonaş cu un aspect ciudat, ca o radiografie, fixat 
într-un cadru de carton. Filmul Iu plasat într-un mic aparat de 
pe pupitru, iar amprentele prim-ministrului fură introduse în 
partea inferioară a aparatului. Individul din centru privi atent 
printr-un ocular. Aparatul, după câte se părea, suprapunea 
filmul cu amprentele din dosar peste amprentele proaspete 
într-un aşa fel că orice deosebire ieşea imediat în evidenţă. 
Faptul acesta fu confirmat câteva momente mai târziu când 
celor doi Queen li se luară amprentele şi li se înregistrară 
numele. 

— Filmele cu amprentele d-voastră vor fi gata peste puţin 
timp, zise Bendigo, şi vor fi păstrate în dosarul de control. 
Nimeni, nici măcar fratele meu King, nu are acces în vreo parte 
a acestei clădirii fără verificarea amprentelor degetului mare. 

— Dar aceşti oameni cu siguranţă vă cunosc şi pe d-voastră 
şi pe fratele d-voastră !, protestă inspectorul Queen. 

— Nu excepţiile fac regula, Inspectore. Ele o încalcă. Vreţi să 
intraţi, domnilor ? 

Liftul era cu autoservire. Ţâşni în sus şi o clipă mai târziu 
intrară, înaintea ghidului, într-o cameră de primire cu aspect 
ciudat. 

Avea forma unei felii de tort din care s-a muşcat o dată la 
capătul ascuţit, muşcătura fiind formată de partea de perete a 
ascensorului care dădea în cameră. Mai târziu descoperiră că 


întregul fort reprezentat de baza domului era compus din trei 
încăperi, dintre care camera de primire era cea mai îngustă şi 
mai mică. Cabinetul particular al lui King Bendigo ocupa 
jumătate din cerc. A treia încăpere, pentru secretarii personali, 
şi camera de primire alcătuiau cealaltă jumătate de cerc. 
Ascensorul avea trei uşi, una pentru fiecare încăpere. 

Peretele exterior al camerei de primire era format în 
întregime din cărămizi de sticlă canelate. Nu existau ferestre, 
dar aerul era răcoros şi proaspăt. 

Camera era aproape goală. Se găseau câteva fotolii 
funcţionale din piele neagră, o masă joasă de aramă cu 
diametrul de şase picioare, o masă mică de lucru cu un scaun şi 
nimic mai mult. Nu exista nici o lampă — lumina venea de la cei 
doi pereţi laterali care străluceau — nu se găsea nici o vază sau 
floare, nici un tablou. Nu se afla nici un covor pe podeaua 
făcută dintr-un material elastic cu un model negru şi auriu. Nu 
exista nici măcar consolarea unei voci sonore, deoarece nu-i 
întâmpină nimeni în această cameră de primire stranie şi era 
atât de perfect izolată acustic încât vocea nu putea fi auzită nici 
la o distanţă de cincisprezece picioare. 

— Tocmai acum fratele meu e ocupat, zise Abel Bendigo. 
Ellery nu-şi putea închipui de unde ştia el aceasta, doar dacă 
primul ministru memorase programul suveranului său înainte 
cu câteva zile. O să mai dureze — Bendigo îşi privi ceasul de la 
mână — încă douăzeci şi trei de minute. Domnilor, faceţi-vă 
comozi. Pe masa aceea se găsesc ţigări şi havane şi, dacă doriţi 
băuturi răcoritoare, se găseşte un bar în peretele acela. Şi- 
acum vă rog să mă scuzaţi. Trebuia să particip la această 
conferinţă de la început. O să revin la d-voastră când King va fi 
liber. 

în fiecare din cei doi pereţi netezi se găsea câte o uşă cu 
miner sferic obişnuit. Abel Bendigo se furişă prin uşa din 
stânga şi o închise înainte ca vreunul din cei doi să poată zări 
ce se găsea dincolo de uşă. 

Se uitară unul la celălalt. 

— în sfârşit singuri, zise Ellery. 

— Mă întreb... 

— Ce te-ntrebi, Papa ? 

— Unde este plantat. 

— Ce? 


— Microfonul. Dacă aici e locul unde Domnia sa îşi lasă 
oaspeţii să-l aştepte, crezi că ar scăpa ocazia de a afla ce 
gândesc ei cu adevărat ? Cum ţi se pare această organizare 
până acum, Ellery ? 

— Incredibilă. 

Inspectorul se lăsă neliniştit într-unul din fotoliile negre. 
Ellery se duse la uşa ascensorului. La fel ca ascensorul din hol, 
şi acesta coborâse până la podea la sosirea lor, apoi se ridicase 
cu uşa închisă din nou. Atât uşa cât şi cadrul exterior al cuştii 
ascensorului erau potrivite cu atâta măiestrie în peretele 
curbat, încât îi trebui un moment îndelungat să localizeze 
crăpătura care le delimita. 

— Ai avea nevoie de un deschizător de cutii de conserve 
nuclear ca s-o deschizi. Ellery se duse şi la uşa din peretele din 
dreapta. Mă întreb unde duce asta ? 

— Probabil la un birou exterior. Ellery încercă uşa ; era 
încuiată. 

—M Ar putea fi pentru cei patruzeci şi nouă de secretari ai 
săi. Mă întreb dacă şi ei poartă uniforme ? 

— Pe mine mă interesează mai mult regele King. O fi purtând 
manta de hermină ? 

— Aici nimeni nu are încredere în nimeni, zise nemulţumit 
Ellery. Acum era la uşa din peretele din stânga. 

— Las-o în pace, îl sfătui taică-său. S-ar putea deschide. 

— N-am eu un astfel de noroc. Ellery avea dreptate ; uşa 
biroului lui King Bendigo, prin care dispăruse Abel, era închisă 
perfect. Suntem ferecaţi aici. Ca doi lei într-o cuşcă. 

Inspectorul nu zâmbi. 

— Suntem tare departe de Strada optzeci şi şapte, fiule. 

— Nu te pierde cu firea. Remarca glumeaţă nu-l amuză nici 
măcar pe autorul ei. 

Ellery examina cu atenţie măsuţa de lucru neagră. Era din 
metal greu, prinsă cu şuruburi în podea. Scaunul turnant, gol, 
din acelaşi metal, era îndreptat spre partea cilindrică netedă a 
ascensorului. 

— Mă întreb de ce secretarul de cabinet nu-i aici. 

— Poate o fi avut nevoie să meargă la toaletă. 

— Mă îndoiesc că în codul Bendigo spălatul mâinilor este 
recunoscut drept scuză legitimă pentru neglijenţă în serviciu. 
De altminteri — Ellery încercă câteva sertare — masa de lucru 


este încuiată. Nu, iată un sertar care nu este încuiat. Era 
sertarul de jos, unul adânc. 

Taică-său îl văzu că se holbează, apoi se lăsă în fotoliu. 

— Ce este ? 

— Un dictafon oarecare. Ellery stătea aplecat. Un tip nou 
pentru mine. Mă întreb dacă... Se auzi un declic, apoi un slab 
bâzâit. Ellery fluieră uşor. Crezi că ăsta ar putea fi conectat cu 
biroul şefului ? 

inspectorul sări din fotoliu. 

— Fii atent, fiule ! 

— Înregistrează convorbirile particulare. Păcat că n-o să 
putem şterpeli banda cu înregistrarea a ceea ce se discută 
chiar acum... 

— „.„surescitat. Luaţi loc, domnule ministru. 

Vocea de bărbat binevoitoare le bubui în urechi. Cei doi 
Queen priviră în jur. In afară de ei, camera de primire era 
goală. 

— Aparatul, şopti Inspectorul. Ellery, ce ai atins ? 

— Are funcţiune dublă. Vocea nu mai revenise, dar bâzâitul 
continua, înregistrează sunetul, dar e ceva aici care captează şi 
amplifică simultan sunetul. Poftim ! Trebuie doar să-ţi ţii 
degetul pe butonul acesta. 

Bărbatul cu vocea calmă râdea. Era râsul unui om mare care 
răsună în cameră ca o cascadă. 

... Aceasta nu-i o climă prielnică pentru firi temperamentale, 
domnule ministru. Abel, ajută-l pe señor ministru să ia loc pe 
un scaun. 

— Da, King. Era vocea lui Abel. 

— Bendigo întâi, şopti Inspectorul. 

— Vă simţiţi bine ? Vocea calmă era amuzată. 

— Mulţumesc. Aceasta era o voce agitată, cu un puternic 
accent sud-american şi se străduia să-şi stăpânească teama şi 
mânia. E greu să rămâi calm, dragă domnule, când ai fost răpit 
în miez de noapte din propria-ţi casă de către tâlhari şi scos din 
ţară în mod ilegal cu un avion străin. 

— A fost necesar să avem o convorbire particulară între 
pereţi ale căror urechi sunt de încredere, domnule ministru. 
Regretăm că v-am deranjat. 

— Regretaţi ! Nu glumiţi cu mine. Aceasta este o răpire, şi 
puteţi fi foarte sigur că voi face din ea un eveniment 


internaţional, cu cele mai categorice reproşuri posibile 
guvernului dumneavoastră ! 

— Guvernului meu ? De fapt, unde credeţi că vă aflaţi ? 
Vocea era încă amuzată, dar se simţise o uşoară ezitare. 

— N-o să mă las intimidat ! Vocea străină striga acum. Eu 
ştiu foarte bine ce urmăriţi dumneavoastră, señor King 
Bendigo. Avem acum în sfârşit acces la dosarele secrete ale 
defunctului regim. Noul guvern, în care am marea cinste de a 
servi ca ministru de război, nu va fi atât de binevoitor, vă 
promit ! Vom confisca uzinele Guerrerra pe baza împu- 
ternicirilor cu care a fost învestit El Presidente prin decretul 
din patrusprezece mai referitor la resursele naţionale şi nu vom 
întreţine relaţii cu compania de armament Bodigen sau cu 
oricare altă întreprindere subvenţionată de dumneavoastră, 
señor |! 

Un zgomot puternic se auzi în aparatul din masa de lucru a 
secretarului de cabinet. 

— A fost plesnit cineva. Maiestatea sa a făcut-o, şopti inspec- 
torul Queen. 

— Să sperăm că n-a fost señor ministru de război. 

— Mâncător de furnici nenorocit ! Era un zbierat. 

— Mâncător de furnici ?, ţipă vocea străină. Folosiţi insulte, 
folosiţi insulte ! Cer să fiu dus imediat la Ciudad Zuma ! 

— Stai jos ! Câte din fleacurile astea crezi că o să mai sup... 
Bombănitul încetă. Apoi vocea puternică zise nerăbdătoare 
Da, Abel. Ce este ? 

Se lăsă o tăcere îndelungată. 

— Plăcuta sotto voce a raţiunii, murmură Ellery. Sau Abel i-a 
dat ceva să citească. 

Îl auziră pe King Bendigo râzând din nou. De data aceasta 
vocea zise mieros : 

— Vă rog să mă iertaţi că mi-am ieşit din fire, señor. Credeti- 
mă, eu respect poziţia guvernului dumneavoastră, chiar dacă 
este ostilă intereselor noastre. Nu există însă puncte de vedere 
— oricât de opuse, domnule ministru — care să nu poată fi puse 
de acord. 

— Imposibil. Vocea furioasă scăzu cu câţiva decibeli. 

— Vreţi să stabilim o înţelegere între noi, domnule ministru ? 
Cunoscută, să zicem, doar de noi şi de dumneavoastră ? 


— Nu mai am nimic de zis ! Acum însă vocea era pur şi 
simplu exasperată. 

— Ei, Abel, parcă ne-ar aştepta o chelfăneală. Abel murmură 
ceva, dar cuvintele nu se auziră. 

— Dacă dumneavoastră, domnule ministru, nu vedeţi prea 
bine cum... Să vă întreb : predecesorul dumneavoastră la 
Ministerul de Război a reuşit să-şi salveze iahtul în timpul 
revoluţiei, señor ? 

— Trădătorul şi-a salvat viaţa cu iahtul, zise vocea străină cu 
hotărâre. A fugit cu el. 

— Oh, da. Aţi admirat, probabil, iahtul, senor..., entuziasmul 
dumneavoastră pentru ambarcaţiuni de agrement e bine 
cunoscut. Acesta e o adevărată încântare, cum zicea fratele 
meu Judah. Aşa zicea. 

— Era frumos. Ministrul de război vorbi plin de regret şi 
amărăciune ca un iubit care a pierdut. Dacă porcul n-ar fi ajuns 
la timp, la si.. Dar presupun, señor King, că în planurile 
dumneavoastră... 

— Perechea lui e a dumneavoastră. Se făcu linişte. 

— E identic în toate privinţele, domnule ministru, doar că 
proiectantul îmi spune că e chiar mai rapid. Şi viteza unei nave 
nu e o 2alitate de disprețuit, señor, aşa cum a descoperit şi 
predecesorul dumneavoastră. Cine ştie ? Politica ţării 
dumneavoastră tinde să devină oarecum instabilă. 

— Señor, mă mituiţi !, replică indignat ministrul de război. 
Dar nu ca şi cum ar fi fost întru totul surprins. Tonul avea ceva 
concesiv în el. Eu vă mulţumesc pentru cadou, señor King 
Bendigo, dar îl refuz cu dispreţ. Acum vreau să plec. 

— Băiat bun, şopti Inspectorul. A reuşit. 

— După puţină luptă, zice Ellery zâmbind. Ah, Abel atrage 
din nou atenţia asupra timpului. Conferinţă cu uşile închise. 
Încearcă să-l convingă pe señor sau îl lasă în pace. 

— lar s-aude ! 

— Cadou ?, veni vocea plină, tulburată. A zis cineva ceva 
despre vreun cadou, domnule ministru ? Aveam în minte ceva 
absolut legal. 

— Legal. ..? 

— Vi-l ofer spre cumpărare. Bărbatul hărțuit râse. 


— Cu un rabat de cinci la sută, probabil, pentru că suntem 
atât de buni prieteni, señor ? E o absurditate. Eu nu sunt un 
om bogat. 

— Sunt sigur că vă puteţi îngădui aceasta, domnule ministru. 

— Eu sunt sigur că nu pot! 

— N-aveţi dumneavoastră douăzeci şi cinci de dolari ? Se 
lăsă o tăcere îndelungată. 

— L-a dat gata, zise Inspectorul. 

— Nu cred, señor Bendigo, zise vocea străină, pentru prima 
oară lipsită de mânie şi adversitate, că aceasta ar constitui o 
tranzacţie pe care nu mi-aş îngădui s-o ignor. Cu douăzeci şi 
cinci de dolari vă voi cumpăra iahtul. 

— Agentul nostru va trece pe la dumneavoastră în Ciudad 
Zuma vinerea viitoare, domnule ministru, cu actul de vânzare şi 
celelalte documente necesare ca să le semnaţi. De prisos să 
mai spun că celelalte documente sunt deopotrivă de importante 
pentru transferul titlului de proprietate. 

— E de prisos să mai spuneţi. Vocea străină tăcu o clipă apoi 
continuă curtenitoare. Familia mea are în sânge dragostea 
pentru mare. Am un fiu în Ministerul Marinei, señor Bendigo, 
care e de asemenea un pasionat după iahturi. N-o să fie nici o 
dificultate cu privire la celelalte documente, absolut nici una, 
dacă vreţi să-mi vindeţi şi Atlanta IV, care cred că a ieşit doar 
recent din calele dumneavoastră. Dacă fiul meu Cristofor ar 
intra în posesia unui asemenea trofeu ar fi un tânăr fericit. 
Bineînţeles la acelaşi preţ de cumpărare. 

—- Aveţi fler în afaceri, domnule ministru, zise King Bendigo 
încet. 

— Dar le şi respect, prietene. 

— Ocupă-te de asta, Abel. 

După o clipă auziră uşa deschizându-se şi închizându-se. 

— Şi are fler, se auzi King Bendigo bombănind. Crezi că 
fraierul ăsta e o investiţie rentabilă, Abel ? 

— El este mâna de fier cultă a regimului de la Zuma. 

— Ar face bine să rămână aşa. Cine e următorul ? 

— Problema E-L6. 

— Ăla cu gura strâmba ? Credeam ca e rezolvata, Abel. 

— Nu este. 

— Necazul cu lumea de astăzi e că are prea mulţi şarlatani 
mărunți care o conduc şi trăiesc cu iluzia că sunt mari 


şarlatani. Tot ceea ce ştiu e să facă mai costisitoare istoria, 
rezultatul însă nu-l schimbă cu nimic. Trimite-l înăuntru! 

Se făcu o pauză şi Ellery mormăi : 

— În probleme importante îi trimit direct înăuntru. Mă întreb 
dacă mai există un alt ascensor spre biroul lui H.R.H. Simt că 
există. 

— Taci, zise taică-său, întinzându-se. 

— Entrez, monsieur, se auzi cordială vocea lui King Bendigo. 
O voce onctuoasă zise ceva rapid în limba franceză, apoi în 
engleză, cu un accent străin care nu era francez, dar plin de 
ironie. 

— Haideţi să renunţăm la amabilităţi. Ce vreţi ? 

— Contractele semnate, monsieur. 

— Nu le am. 

— Aţi promis că le veţi avea. 

— Asta a fost înainte ca dumneavoastră să ridicaţi preţul, 
monsieur Bendigo. Eu deţin portofoliul Ministerului Apărării în 
ţara mea, nu al clarviziunii. 

— Aceasta este decizia dumneavoastră personală ? Auziră 
degete bătând darabana. 

— Nu. A întregului cabinet. 

— Trădaţi, monsieur le ministre. 

— N-am reuşit să-mi conving colegii. 

— Evident, aţi folosit argumente greşite. 

— Dv. nu mi-aţi oferit unele bune. Preţurile dv. sunt atât de 
ridicate că ar ruina bugetul. De noi impozite nici vorbă. 

— Asta-i un necaz. Dar cuvântul dv. ? Vocea era glacială. 
Vocea onctuoasă ezită. 

— Trebuie să mi-l retrag. N-am încotro. E prea riscant. Un 
contract cu Trustul Bodigen la un asemenea preţ ne-ar putea 
răsturna la guvern. Partidul Acţionist... 

— Să fim realişti, domnule ministru, se auzi brusc vocea lui 
King Bendigo. Noi ştim ce influenţă aveţi dv. asupra celor de la 
putere în ţara dv. Recunoaştem că există riscuri. Care e preţul 
dv. ca să vi le asumaţi ? 

— Vreau să punem capăt acestei conversații. Vă rog trimiteţi- 
mă înapoi. 

— La naiba... ! 

Vocea lui Abel zise ceva. 

— Ce-i, Abel ? 


Fraţii cântară un alt contrapunct în şoaptă, apoi vocea puter- 
nică râse. 

— Desigur. Dar înainte de a pleca, domnule ministru, îmi per- 
miteţi să examinez acul de cravată pe care-l purtaţi ? 

— Acesta ? Vocea europeană fu surprinsă. Bineînţeles, 
monsieur Bendigo. Nu înţeleg ce ar putea să vă intereseze ? 

— Sunt colecţionar de ace de cravată. Al dv. mi-a atras 
imediat atenţia... Frumos ! 

— E pur şi simplu o reproducere în aur şi email a stemei 
noastre naţionale. Sunt fericit că vă place. 

— Ştiţi ce sunt colecţionarii, domnule ministru... mari idioţi. 
Trebuie să am acest ac în colecţia mea. 

— O să vă trimit unul săptămâna aceasta. Se găsesc în multe 
magazine din capitală. 

— Vi-l fac bucuros cadou. _ 

— Din principiu nu primesc cadouri. Îngăduiţi-mi să vi-l 
cumpăr. 

— Zău, monsieur, nu-i decât un fleac. 

— Aţi vrea să acceptaţi două sute cincizeci de mii de dolari 
pentru el? 

— Două su... Vocea se sufocă. 

— Depuşi într-o bancă din New York, sub orice nume pe care- 
l indicaţi. 

Cei doi Queen se priviră cu gurile căscate. 

— Da... o să vi-l vând, zise ministrul apărării, după multă 
vreme, cu o voce atât de scăzută că aproape nu se auzea. 

— Ocupă-te de asta, Abel. Vă mulţumesc că aţi venit, 
domnule ministru. Sunt sigur că, dacă veţi reexamina situaţia, 
veţi găsi mijloace ce vă va convinge distinşii compatrioți că nici 
un sacrificiu nu e prea mare pentru o naţiune în această criză 
din istoria mondială. 

— Monsieur a dat forţă nouă puterilor mele de a convinge, 
zise vocea străină pe un ton în care se împleteau amărăciunea, 
ironia şi sila faţă de sine însuşi ; cei doi Queen n-o mai auziră. 

Când uşa se deschise şi Abel Bendigo reapăru, inspectorul 
Queen era în fotoliu cu capul dat pe spate, iar Ellery fuma o 
ţigară lingă peretele de sticlă exterior, privind de parcă putea 
vedea prin el, ceea ce era imposibil. 

Inspectorul se ridică imediat. 


— Îmi pare rău că v-am făcut să aşteptaţi, domnilor. 
Fratele meu vă poate vedea acum. Abel se dădu la o parte. 

Inspectorul intră primul, Ellery îl urmă, iar Abel închise uşa. 
Arhitectura emisferică a biroului lui King Bendigo fusese conce- 
pută inteligent, ca să impresioneze. Uşa de la camera de 
primire era la capătul peretelui drept, aşa încât vizitatorul care 
intra în birou dădea cu ochii, mai întâi de toate, de partea cea 
mai îngustă a peretelui de sticlă curbat. După ce intra, se 
întorcea în mod firesc jumătate spre interior şi atunci diametrul 
lung al încăperii îl izbea ca o lovitură. La celălalt capăt, în 
spatele unei mese de lucru, şedea King Bendigo. Până te 
apropiai de el părea o veşnicie. 

În birou se găsea puţină mobilă. Câteva piese grele 
concepute ca să vină bine la curba peretelui exterior, mai multe 
scaune obişnuite şi câteva mese ; asta era tot. La fel ca şi în 
camera de primire, nu existau tablouri, nici sculpturi, nici 
ornamente. Nimic nu-ţi distrăgea ochiul de la marea masă de 
lucru, sau de la marele fotoliu care stătea în spatele ei, sau de 
la boss-ul care şedea în fotoliu. 

Masa de lucru era din lemn de abanos şi pe suprafaţa-i 
strălucitoare nu se găsea nimic. 

Scaunul era făcut dintr-un material auriu. 

De-abia mai târziu Ellery reuşi să observe ce era încastrat în 
peretele drept de lângă masa de lucru. Era uşa unui seif înalt 
cât camera. Uşa, groasă de un picior, era parţial deschisă. Pe 
suprafaţa ei interioară, în dosul sticlei, se găsea un mecanism 
care făcea imposibilă descuierea uşii între anumite ore. 

Exact în interiorul seifului stătea aplecat un troglodit. 
Maxilarele-i puternice mestecau ceva... gumă de mestecat sau 
bomboane. Era aşa de lat că părea strivit ; totuşi era mai înalt 
decât Ellery. Avea o faţă de gorilă şi privea la fel cum ar putea 
privi o gorilă. Privirea sa nu se dezlipea de feţele vizitatorilor. 
Era îmbrăcat într-o uniformă neagră şi aurie ţipătoare, iar pe 
cap purta o beretă de piele neagră cu pompon aurit. Părea 
ridicol şi nemilos. 

Dar asta urmă mai târziu. În timpul interminabilei apropieri 
de Eminenţa de la masa de lucru din abanos nu văzură nimic 
decât pe bărbatul înscăunat în spatele ei. 

King Bendigo nu se ridică. Chiar aşezat era formidabil. Era 
unul din cei mai chipeşi bărbaţi pe care Ellery îi văzuse 


vreodată, cu o figură oacheşă curată şi un aer autoritar, ochi 
negri îndrăzneţi şi păr negru des cu o buclă byroniană. Mâinile 
frumos proporţionate şi fără inele se sprijineau pe masa de 
lucru ; păreau capabile să frângă gâtul unui om sau să bage aţa 
într-un ac. Purta un costum de toate zilele de o croială şi 
lucrătură splendide care cădea impecabil la fiecare mişcare a 
torsului. 

Avea cute adânci pe faţă, dar nu părea mai bătrân de 
patruzeci de ani. 

Ellery avea sentimentul ciudat că ceea ce se petrecea era 
ireal. Rege până în măduva oaselor, în rol de protagonist. Nu se 
făcură prezentări. Nu li se oferiră scaune. 

Fură lăsaţi să stea în picioare în faţa mesei de lucru, fiind 
cercetaţi de ochii aceia deosebiti, în timp ce Abel ocoli masa ca 
să-i şoptească fratelui său ceva la ureche. 

Atitudinea lui Abel era interesantă. Era numai deferentă, dar 
fără privirea aceea piezişă de slugă. Abel, cu trupul său lipsit 
de grandoare, cu ochelarii strălucind intens, uşor aplecat în 
timp ce-i raporta fratelui, părea imaginea devotamentului. 

Ellery avu senzaţia supărătoare a ceva neînțeles întru totul. 

— Detectivi ? Instinctiv, cei doi Queen luară o poziţie dreaptă 
în faţa strălucirii întunecate din ochii aceia. Deci după asta ai 
umblat ! Abel, ţi-am spus că scrisorile acelea sunt opera unui 
excentric... 

— Nu sunt opera unui excentric, King. Vocea lui Abel avea o 
tenacitate liniştită care îi trezi lui Ellery respect. Domnul 
Queen a fost imediat de acord asupra acestui punct. 

— Domnul care ? Ochii cercetară din nou. 

— Queen. Acest domn este inspectorul Richard Queen de la 
secţia de poliţie din New York, iar dânsul este fiul său Ellery. 

— Ellery Queen. Ochii deveniră interesaţi. Dumneata eşti o 
celebritate. 

— Vă mulţumesc, domnule Bendigo, zise Ellery. 

— Şi dumneata eşti tatăl dânsului, da ? Ochii se întoarseră 
spre inspectorul Queen şi imediat reveniră la Ellery. 

Şi are grijă de mine, gândi Inspectorul. 

— Deci, Queen, şi dumneata crezi că ar fi ceva în treaba asta. 

— Da, domnule Bendigo, şi aş vrea să discutăm... 


— Nu cu mine, Queen, nu cu mine. Eu cred că-i o mare 
prostie. Jucaţi-vă de-a detectivii dacă vreţi, dar nu mă plictisiţi 
pe mine. King Bendigo se răsuci în scaun. Cine urmează, Abel ? 

Abel începu să şoptească în urechea regală, şi în ochii regali 
se văzu imediat o preocupare. 

— Aţi terminat cu noi, domnule Bendigo ?, zise Ellery. 
Chipeşul bărbat îşi ridică privirea. 

— Poftim ?, zise el atent. 

— Păi, n-am terminat cu dv. 

Regele se lăsă pe spate, încruntându-se. Abel se îndreptă şi 
ochii săi proeminenţi începură să treacă de la unul la altul. 
Inspectorul se rezemă de un scaun, încrucişându-şi braţele în 
aşteptare. 

— Deci ?, zise King Bendigo. 

— Nu s-a zis nimic de onorariu. Privirea fixă scădea în 
intensitate. 

— Nu v-am angajat eu. Fratele meu a făcut-o. Vorbiţi despre 
asta cu el. 

— Vom discuta despre onorariul dv. În seara aceasta, 
domnule Queen..., zise Abel. 

— Aş prefera să discutăm acum. 

Regele îşi ridică ochii spre primul ministru. Primul ministru 
ridică uşor din umeri. Privirea fixă se întoarse la Ellery. 

— Zău ?, rosti tărăgănat bărbatul din fotoliul de aur şi Ellery 
ar fi fost în stare să sară peste birou să-l sugrume. Şi care este 
acest onorariu al dv., Queen ? 

— Serviciile mele se ridică la destul de mult, domnule 
Bendigo. 

— Care este onorariul ? 

Acesta fu momentul când Ellery, ca să-şi ascundă furia din 
ochi, privi în altă parte şi tot atunci văzu prima oară gorila în 
uniformă stând în uşa seifului, cu ochii animalici aţintiţi asupra 
lui, cu maxilarele mestecând. Bufonul regelui... Îşi simţi tot 
trupul încordat şi în momentul următor întreaga presiune a 
ostilităţii şi a mândriei ofensate care se acumulase ajunse la 
punctul maxim. 

— Nu vreau să vorbim despre tot onorariul, întrucât nu ştiu 
ce va mai aduce cercetarea. Vreau un avans, domnule Bendigo, 
cu balanţa deschisă. 

— Cât vreţi să fie avansul ? 


— O sută de mii de dolari, zise Ellery. 

În spatele lui se auzi o voce paternă înăbuşită. 

Abel Bendigo se uita gânditor la Ellery. 

King Bendigo nu se arătă nici surprins, nici preocupat. 

— Ocupă-te de asta, zise el fratelui, făcându-i semn cu mâna, 
apoi repetă gestul spre Ellery şi inspectorul Queen zicând 
nerăbdător ; Asta-i tot, domnilor. 

— Eu nu am terminat, domnule Bendigo, zise Ellery. Vreau 
avansul în zece cecuri garantate, fiecare de câte zece mii de 
dolari. Spațiile pentru beneficiar să rămână libere, ca eu să le 
pot completa cu numele a zece instituţii de binefacere. 

Imediat îşi dădu seama că greşise. În materie de bani, acest 
om era invulnerabil. Banul era un instrument al puterii. Cine nu 
ştia să-l folosească drept instrument al puterii merita disprețul. 

—  Dă-i-l Abel, cum pofteşte, zise King Bendigo cu 
indiferenţă. Orice, numai să nu mă mai deranjeze. Fără să se 
oprească zise pe acelaşi ton : Max' 1. 

Bestia cu beretă ţâşni afară din seif, strâmbându-se într-un 
mod îngrozitor. 

Ellery se dădu în lături. Inspectorul sări din calea lui ca un 
iepure. 

King Bendigo îşi dădu capul pe spate şi râse cu hohote. 
Luptătorul râdea. 

— Foarte bine, foarte bine, domnilor, zise marele om, încă 
râzând. La treabă. 

— În ascensor, inspectorul Queen întrerupse tăcerea 
oarecum apăsătoare. 

— L-am luat de pe podea când am ieşit, fiule. Era lângă 
perete îndepărtat, vizavi de masa lui de lucru. Cred că l-a 
sfărâmat între degete, ca să şi le exerseze, apoi l-a azvârlit, ca 
omul de serviciu să îl arunce la gunoi. 

— Ce este, Papa ? Vocea lui Ellery tremura puţin. 

Tatăl său îşi deschise mâna şovăitoare. Avea în ea rămăşiţele 
acului de cravată pe care, aşa cum auziseră, King Bendigo îl 
cumpărase de la cel de-al doilea musafir al său cu două sute 
cincizeci de mii de dolari. 

IV. 


CĂMĂŞILE îi AŞTEPTAU în salon. Ellery se pomeni că trece 
băţos pe lângă pupitrul pânzei. Cei trei bărbaţi în uniformă nu 
le acordară nici o atenţie. 

—  Pe-aici, zise Cămaşă-brună, iar Cămaşă-albastră tinu 
deschisă uşa de la ieşire. 

Afară, fiul şi tatăl respirară din nou. Soarele coborâse spre 
apus şi cerul era de culoarea căpşunii, a aramei şi a sidefului. O 
maşină mică neagră cu inițialele P.R.P.D. aurii aştepta la 
intrare. Cămaşă-albastră urcă la volan, iar Cămaşă-brună pe 
bancheta din spate între ei. 

Nici unul dintre cei doi Queen n-avea chef de vorbă. Fiecare 
privea atent prin fereastră la locurile prin care treceau. Ar fi 
putut la fel de bine călători pe drumul liniştit al indienilor 
Mohawk dacă n-ar fi fost puzderia de fabrici şi căsuțe din vale, 
vegetaţia aceea marină şi amintirea a ceea ce tocmai auziseră 
şi văzuseră. 

— La dispoziţia cui suntem ?, întrebă Ellery. 

— Noi vă ducem la Reşedinţă, domnule Queen, răspunse 
Cămaşă-brună. Domnul Abel a aranjat totul. 

— Cât de liberi suntem să ne deplasăm ? 

— Vi s-a acordat statutul A-2 temporar, domnule. 

— Ce înseamnă asta ?, întrebă mirat inspectorul Queen. 

— Aveţi dreptul să mergeţi oriunde vreţi, domnule, cu 
excepţia instalaţiilor pe care scrie „Interzis". 

— Din câte am văzut, asta sună primejdios. Noi nu suntem 
cunoscuţi pe insulă. 

— Sunteţi, îl asigură Cămaşă-albastră de pe bancheta din 
faţă. Inspectorul nu părea asigurat. 

Maşina intră într-o zonă cu pădure deasă. Peste tot se 
vedeau străfulgerări de culori zburătoare, dar acestea erau 
semne ale sălbăticiei. 

— Frumuseţe de dragul frumuseţii ?, întrebă Ellery sceptic. 

— Karla ţine la ele, zise Cămaşă-brună. 

— Doamna Bendigo ? Inspectorul cerceta cu atenţie pădurea, 
fără să pară că face aşa ceva. 

— Regina lui King, zise Ellery. 

Văzuse şi el, dar amândoi continuau să privească în altă 
parte, în pădure se găseau amplasamente de tragere camuflate. 
Tunuri mari, 


din categoria artileriei de coastă. Probabil întreaga zonă 
împădurită era înţesată cu ele. Şi cât oare din însăşi această 
junglă era reală ? se întrebă Ellery. 

Ajunseră pe neaşteptate la locuinţa lui King Bendigo. 

Văzură doar o mică parte din ea din cauza copacilor şi a 
arbuştilor care o năpădiseră. Peisajul era fără îndoială lăsat în 
voia soartei. Unii copaci erau mai înalţi decât clădirile, iar 
unele ramuri atingeau ferestrele. Chiar şi turnurile 
împărtăşiseră aceeaşi soartă. Vizibile pe fundalul cerului de pe 
pământ, se pierdeau probabil în verdeață pentru un ochi care le 
privea de sus. 

Din nou taină. Probabil camuflajul fusese iniţial conceput de 
către proiectanți, dar atunci de ce, când Bendigo luase în 
concesiune insula, nu dăduse dispoziţii să fie curăţat terenul de 
copacii şi arbuştii care năpădiseră clădirea ? li era teamă ca nu 
cumva cineva să-i ia acest preţios loc de ancorare din mijlocul 
oceanului ? 

Reşedinţa, la fel ca Ministerul de Interne, avea patru etaje, 
dar ocupa o suprafaţă mai întinsă. Bucata de pământ care se 
găsea imediat în faţa lor putea fi o curte dacă n-ar fi fost 
năpădită de arbuşti plantați la întâmplare. Chiar şi drumul de 
acces pavat se întindea între două şiruri dezordonate de copaci 
ale căror ramuri superioare se împleteau formând o boltă. 
Toate acestea erau cuprinse între două braţe ale clădirii care 
porneau dintr-un corp comun. După unghiul format de braţe, 
Ellery presupuse că mai sunt şi altele. Cămaşă-brună, care 
rămăsese purtătorul de cuvânt al celor doi fraţi, confirmă 
supoziţia şi explică ciudăţenia arhitecturii. Clădirea fusese 
construită după un plan similar cu cel al Ministerului de 
Interne, cu deosebirea că Ministerul de Interne avea opt braţe, 
iar Reşedinţa cinci. 

Fură primiţi în marele hol de către valeţi în livrele. Negre şi 
aurii. Cu pantaloni scurţi până la genunchi şi ciorapi. 
Inspectorul se zgâi la ei. 

Aici, cel puţin, funcţionalul se adapta timpului cu modalităţi 
căutate. Mobila era în mare măsură modernă, dar pe pereţi se 
găseau tapiserii franţuzeşti şi suedeze, un număr redus de 
vechi şi noi maeştri, cei noi îndeosebi abstracţionişti. În hol 
totul era imens, holul însuşi fiind înalt cât trei etaje; şi numai 
ici-colo se putea vedea câte( un obiect tradiţional — ca de pildă 


tablourile clasice — ca şi cum cineva din casă insistase să fie 
măcar o spoială de atmosferă mai veche. 

Un valet îi conduse într-o aripă printr-unul din cele cinci por- 
taluri şi, în acest coridor, Cămaşă-albastră le arătă un mic 
ascensor. Urcară un etaj cât ai bate din palme şi, după ce 
ieşiră, o luară pe un hol liniştit spre o uşă. Uşa era deschisă. In 
cadrul uşii, părând pitic faţă de dimensiunile ei, aştepta un 
bărbat scund şi chel într-un costum negru şi cămaşă cu 
colţurile gulerului răsfrânte. Se închină. 

— Acesta este valetul dv., zise Cămaşă-brună. Domnilor, dacă 
aveţi nevoie de ceva, ca să vă completaţi ce-aţi adus cu dv, 
comunicaţi-i doar acestui om şi el vă va aduce imediat. 

— Jeeves ? zise Ellery cu titlu de încercare. 

— Nu, domnule, răspunse valetul ca un britanic. Jones. 

— Ai câştigat, Jones. Protocolul cere haine de seară la cină ? 

— Nu, domnule, zise valetul. Cu excepţia cazurilor stabilite, 
cina este neprotocolară. Costum negru şi cravată. 

— O să-mi iau caftanul meu cafeniu şi-o să le placă, zise Ins- 
pectorul. 

— Da, da, Papa, zise Ellery încurajator. Hei, Jones, unde 
mergi ? 

— Să vă pregătesc baia, zise Jones şi dispăru în linişte. 

Când cei doi Queen se întoarseră, văzură Cămăşile 
îndepărtându-se umăr la umăr. 

— Hei, aşteptaţi ! Când o să vedem pe... ? 

Dar ei erau deja departe pe coridor. 

Salonul era aproape o sală de recepții, iar cele două 
dormitoare erau magnifice, cu tavane înalte, paturi cu 
baldachin şi mobilier vechi. Aici, cel puţin, le décor era 
tradiţional — ancien regime, plin de ornamente lipsite de gust, 
ca în orice apartament de la Tuileries sub Marele Monarh. Din 
fericire, aşa cum Ellery descoperi foarte repede, tradiţia nu se 
extindea la instalaţiile sanitare ; dar se amuză când găsi tele- 
foanele ascunse discret în scrinuri stilul Boule ale căror 
suprafeţe erau pline de încrustaţii încâlcite din aur, din baga, 
volute, cartuşe ornamentale şi înflorituri dintr-un metal alb, 
toate foarte mult îndrăgite pe vremea lui Ludovic XIV. 

Inspectorul Queen nu era deloc amuzat. El trecu din cameră 
în cameră, examinând cu ostilitate splendoarea în care fuseseră 
aruncaţi ; 


dar cea mai ostilă privire şi-o rezervase pentru valet, care 
aştepta cu răbdare o ocazie ca să-l dezbrace. Ca să evite o 
moarte de om, Ellery îl duse pe Jones la uşă. 

Făcură baie, se bărbieriră şi se îmbrăcară în haine curate din 
valizele lor, apoi aşteptară. N-aveau ce face altceva, pentru că 
nu găsiră nici un ziar, iar magnificele cărţi legate în piele îi 
descurajară, fiind lucrări din secolul al optsprezecelea, în 
limbile franceză şi latină. De la ferestre nu se vedea decât 
frunziş. Inspectorul îşi găsi de lucru o vreme cotrobăind prin 
apartament, ca să găsească vreun microfon secret, de care era 
sigur că fusese plantat undeva în salon ; dar după o vreme se 
plictisi chiar şi de această distracţie şi începu să se înfurie. 

— La naiba, ce fel de puşcărie e asta ? Ce trebuie să facem, 
să putrezim aici ? Eu cobor la parter, Ellery ! 

— Să aşteptăm, Papa. Toate astea au un scop. 

— Să murim de foame ! 

— Mă întreb de ce am fost aduşi pe insulă, zise Ellery, 
încrun-tând din sprâncene la o ţigară. 

Inspectorul privi fix. 

— Abel ne angajează să facem investigaţii în legătură cu 
două scrisori de ameninţare primite prin poştă, zice el. Fără 
îndoiala, poşta este adusă aici zilnic de pe continent cu 
avioanele lui Bendigo. Dacă scrisorile acelea au venit prin 
poştă, atunci au fost trimise de pe continent. De ce atunci Abel 
ne cere să facem cercetări pe insulă ? 

— Pentru că el crede că scrisorile au venit de pe insulă. 

— Întocmai. Cineva le-a strecurat în sacii de poştă sau în 
corespondenţa deja sortată pentru Reşedinţă ori Ministerul de 
Interne. Ellery îşi strivi ţigara într-o scrumieră Royal Sevres 
care probabil valora mai mult decât toţi banii pe care îi avea el 
în bancă. 

— Cine ? Un funcţionar ? Secretar ? Valet ? Paznic ? 
Muncitor din fabrică ? Lucrător de la laboratoare ? Pentru 
oricare dintre aceştia primul ministru nu trebuie să facă o 
călătorie specială la New York şi o vizită la Washington, ca să 
angajeze serviciile a două persoane străine. O astfel de treabă 
ai" putea fi rezolvată cam în două ore de serviciul colonelului 
Spring. 

— Deci e vorba de... ce ? Ellery privi în sus. De cineva mare, 
Papa. Inspectorul dădu din cap dezaprobator. 


— Cu cât e mai importantă chestiunea, cu atât mai mică 
probabilitatea solicitării ajutorului unui străin de către 
Bendigo. 

— Asta-i adevărat. 

— Adevărat ? Dar adineaori ziceai... 

— E-adevărat şi totodată nu e. Nici o explicaţie nu mă 
satisface. De fapt, şi Ellery scotoci după o altă ţigară, eu sunt, 
fără îndoială, coleric. 

Tocmai atunci sună telefonul şi Ellery sări să răspundă, cât 
pe-aci să-l dărâme pe tatăl său. Cu o voce nazală calmă, Abel 
Bendigo îşi exprimă regretul că fratele său King nu se simţea 
bine şi că, după părerea lui îndelung chibzuită, ar fi mult mai 
înţelept să nu se forţeze lucrurile în acest moment. Dacă cei doi 
Queen n-ar avea nimic împotrivă, să ia cina singuri... ? 

— Fireşte că nu, domnule Bendigo, dar suntem nerăbdători 
să începem cercetările. 

— Mâine va fi mai bine, zise vocea de yankeu pe tonul unui 
medic care vrea să liniştească un pacient agitat. 

— Trebuie să vă aşteptăm telefonul în apartament ? 

— Oh, nu, domnule Queen. Faceţi tot ce vă place, mergeţi 
oriunde doriţi. O să vă găsesc eu când am nevoie de dv. 
Probabil, ca să treacă peste implicaţiile ironice ale acestei 
afirmaţii, primul ministru zise grabnic : Noapte bună ! şi 
închise. 

Cina fu servită în apartament, în tot felul de vase, de către un 
majordom şi trei servitori, sub privirea cadaverică a unui 
funcţionar desăvârşit care se prezentă drept administratorul- 
şef al Reşedinţei, după care nu mai rosti un singur cuvânt. 

Parcă se cina într-un mormânt şi cei doi Queen nu însufleţiră 
cu nimic atmosfera. Mâncară în linişte şi ceea ce şi-au putut 
aminti după aceea era doar că mâncarea fusese consistentă, 
picantă şi franţuzească, în armonie cu le decor. 

Apoi, în aceeaşi tăcere nervoasă, şi pentru că nu aveau nimic 
altceva de făcut, se culcară. 

VI. 

În dimineaţa următoare nu găsiră pe tăvi nici o notă de la 
Abel Bendigo şi nici telefonul nu sună, aşa că după micul dejun 
Ellery propuse o plimbare prin Reşedinţă. 

Oricum, Inspectorul era furios. 


— Am de gând să văd până unde mă lasă să merg. Unde crezi 
că se află garajul regal ? 

— Garaj ? 

— O să împrumut o maşină. 

leşi furios şi Ellery nu-l văzu până târziu după-amiază. 

Ellery umblă singur prin clădirea cu cinci braţe. Îi trebui o 
dimineaţă întreagă ca să o cunoască. Bineînţeles, nu făcu 
cunoştinţă cu nimic mai animat, deoarece în timpul plimbării 
nu văzu pe nimeni din familia Bendigo, iar servitorii în livrea şi 
funcţionarii inferiori ai casei pe care îi întâlni întâmplător îl 
ignorară cu o unanimitate suspectă. 

Fu oprit doar o singură dată, la ultimul etaj al clădirii 
principale. Aici se găseau paznici în uniformă înarmaţi şi 
căpitanul lor fu politicos, dar inflexibil. 

— Acestea sunt apartamentele personale ale familiei, 
domnule. Nimeni nu are voie să intre decât cu permisiune 
specială. 

— Păi da, desigur, n-aş vrea să fac vreo gafă nimerind în baia 
cuiva, dar mi <s-a dat de înţeles de către domnul Abel Bendigo, 
că pot merge oriunde. 

— Eu n-am primit nici un ordin să vă primesc la acest etaj, 
domnule Queen. 

Aşa că Ellery se întoarse resemnat în zonele inferioare. 

Trecu prin sufrageria pentru oaspeţi, prin grandioasa sală de 
dans, prin saloane, săli de primire, săli cu trofee, galerii, 
bucătării, crame, locuinţe ale servitorilor, magazii, chiar şi 
closete. Se găsea o bibliotecă din stejar şi piele cu douăzeci de 
mii de volume, toate legate uniform în marochin de Levant, 
fiecare purtând pecetea cu cele două globuri şi coroana, care 
căpătau din ce în ce mai mult valoarea unui blazon. Standar- 
dizarea, care ajunsese până şi la cărţi, multe din ele ediţii rare 
despuiate de coperţile originale, îl făcu pe Ellery să se închine. 
Din câte încercă, nici una nu prezenta cel mai mic semn că 
fusese răsfoită vreodată. 

Puțin înainte de amiază, Ellery ajunse într-un salon de 
muzică, dominat la un capăt de un podium suficient de mare ca 
să încapă pe el o orchestră simfonică. În centrul acestei scene 
strălucea un impresionant pian de concerte învelit în aur. 
Intrebându-se dacă acest splendid instrument era acordat, 
Ellery urcă pe podium, deschise pianul şi lovi un do de mijloc. 


Drept răspuns auzi un sunet ascuţit discordant. Lovi o coardă 
din registrul de mijloc. De data aceasta stridenţa sunetului pro- 
dus era atât de îngrozitoare, şi-l impresiona într-o asemenea 
măsură, că nu-i mai găsea explicaţia într-o simplă neglijenţă, 
aşa că se hotări să ridice capacul. 

Şase sticle sigilate, identice din toate punctele de vedere, 
stăteau aranjate una lângă alta pe corzi. 

Luă una din curiozitate. Avea forma unui clopot cu gât 
subţire, dintr-o sticlă de un verde foarte închis, atât de verde că 
era opacă. Eticheta învechită de timp preciza conţinutul ca fiind 
Segonzac V.S.O.P Cognac. Sigiliul gros era neatins, aşa cum 
erau ale celorlalte cinci, ceea ce-l făcu pe Ellery să ofteze. El n- 
avusese niciodată norocul să deguste coniac Segonzac, pentru 
excelentul motiv că acest coniac avea preţul — unde putea fi 
găsit — de aproape cincizeci de dolari sticla. Puse clopotul greu 
de sticlă pe armoniosul său pat şi lăsă jos, cu respect, capacul 
splendidului pian. 

Un om care ascunde şase sticle de coniac într-un pian 
minunat daşi în preajmă — dar scoase o iapă arabă pe aleea 
pentru călărie şi nu poate fi decât alcoolic. Din discuţia 
Inspectorului cu Generalul reieşise că fratele mijlociu Bendigo, 
Judah, era alcoolic, aşa că părea o concluzie acceptabilă că 
aceea era ascunzătoarea lui Judah Bendigo. Incidentul de 
asemenea explica interesul familiei Bendigo pentru muzică, dar 
cum şi acesta, ca şi biblioteca, demonstra acelaşi lucru, Ellery 
nu fu surprins. 

După câte se părea, Judah Bendigo dispreţuia podgoriile 
fratelui său. Dacă nu cumva eticheta Segonzac era o altă 
proprietate a atotputernicului King. Era o chestiune pe care 
Ellery n-a lămurit-o niciodată. 

Descoperirea din salonul de muzică îi stârni curiozitatea lui 
Ellery. Un alcoolic care ascunde sticle într-un loc le va ascunde 
şi-n altul. Nu fu dezamăgit. 

Găsi sticle de Segonzac V.S.O.P. ascunse peste tot unde 
căută. Şapte apărură în sala de gimnastică, patru în piscina 
acoperită. Ellery le găsi în sala de biliard şi în popicărie. Le 
descoperi în camera de jucat cărţi. Pe una dintre terase, unde 
lua masa de prânz singur, Ellery simţi că lespedea de sub 
piciorul stâng cedează şi, când cercetă, dădu de o altă sticlă în 
formă de clopot cuibărită într-o gaură scobită sub lespede. 


După masă se plimbă în jurul Reşedinţei. Pe unde mergea 
dădea peste dovada verde închis a ingeniozităţii lui Judah 
Bendigo. Piscina descoperită, construită cu înţelepciune, ca să 
semene cu un bazin natural, era un loc bun pentru opt sticle, şi 
Ellery nu putea fi sigur că le găsise pe toate. Nu-şi bătu capul 
cu grajdurile — erau prea mulţi rândaşi; se hotărî să caute în 
scorburile copacilor şi în ramificaţiile copacilor de sus, cu 
rezultate mulţumitoare. Un râu artificial populat cu peşte 
pentru pescuit fu o dezamăgire ; dar Ellery bănuia că, dacă ar fi 
purtat cizme de cauciuc înalte până la şolduri, ar fi putut umbla 
în orice direcţie prin valurile mici şi ar fi găsit vreo sticlă vârâtă 
între cele mai apropiate pietre. 

— Şi n-am încercat să le caut pe toate, îi spuse tatălui său în 
seara aceea, în salon. Cred că Judah are mereu o hartă asupra 
lui, având locurile marcate cu X. Asta-i un om căruia îi place 
coniacul. 

— Ai fi putut sălta vreo două sticle, bombăni Inspectorul. Am 
avut o zi mizerabilă. 

— Ce-ai păţit ? 

— Oh, mi-am pierdut vremea umblând prin insulă. Nu trebuie 
să facă asta un turist ? Şi, în timp ce zicea aceasta pe un ton 
lipsit de vlagă, Inspectorul scoase, într-un fel oarecum 
deosebit, un sul de hârtii dintr-un buzunar interior şi le flutură 
spre fiul său. 

— Trebuie să recunosc, zise fiul său, privind la hârtii, că 
vacanţa aceasta forţată începe să mă plictisească şi pe mine. Se 
aplecă înainte şi luă hârtiile. Când crezi că vom începe 
investigaţiile ? 

— Niciodată, după cum se prezintă lucrurile. 

— Papa, cum arată insula ? 

Ellery derula câteva hârtii în linişte. Fiecare reprezenta 
schiţa unei uzine, făcută în grabă. Altele erau hărţi detaliate. 
Făcute cu aproximaţie. 

— Nu se deosebeşte de zonele puternic industrializate din 
Statele Unite. Fabrici, locuinţe, şcoli, şosele, camioane, 
avioane, oameni... Inspectorul arătă hotărât spre hârtii. 

Ellery încuviinţă din cap. 

— Ce fel de fabrici ? 

— Cele mai multe de muniții, presupun. La naiba, habar n- 
am. Foarte multe locuri aveau tăblițe cu „Interzis", paznici 


înarmaţi, garduri electrificate şi tot felul de artificii care să te 
impresioneze. N-am putut să mă apropii de ele. 

Câteva schiţe reprezentau uzine cu aspect destul de ciudat, 
concepute la o scară care indica dimensiuni enorme. 

— Ai întâlnit pe cineva interesant ? Ellery arătă spre schiţele 
ciudate şi părea curios. 

— Doar băieţi de-ai colonelului Spring. Muncitorii par 
neprietenoşi. Sau se feresc de străini. N-au vrut să mă salute. 
Drept răspuns la partea tăcută a conversaţiei lor, Inspectorul 
răspunse ridicând din umeri şi clătinând din cap. Ellery studie 
schiţele încruntându-se. 

— Ei, fiule, cred că o să fac o baie în locul acela de marmură 
pe care mi l-au dat ca să mă bălăcesc în el. Inspectorul se ridică 
şi îşi luă înapoi notițele. 

— Aş putea folosi şi eu una. 

Tatăl său îşi băgă hârtiile în haine şi Ellery ştiu că schiţele 
nu-şi vor părăsi ascunzătoarea decât în urma unei percheziţii 
corporale. 

In noaptea aceea trecură prin cortina de aur. 

Isprava se făcu cu ajutorul unei bucăţi de hârtie. La ora şase, 
un valet cu pulpe supradezvoltate le înmână un plic purpuriu, 
catifelat, mare şi pătrat, cu o plecăciune cum Inspectorul nu 
mai văzuse decât în filmele britanice de epocă. Plecăciunea era 
un indiciu că aproape nu mai era necesar să deschidă plicul. 
Dar îl desfăcură şi înăuntru găsiră o foaie bogat gravată şi cu 
monogramă de aceeaşi culoare şi calitate, acoperită de un scris 
de mână feminin ferm cu cerneală aurie. Inspectorul Queen şi 
domnul Ellery Queen erau invitaţi să se prezinte în 
apartamentele personale ale familiei Bendigo la ora 7 seara 
pentru cocteil şi dineu. 'Ţinuta era neprotocolară. Semnătura 
era Karla Bendigo. Exista şi un post-scriptum: auzise atâtea 
lucruri despre cei doi Queen de la cumnatul ei Abel, că aştepta 
cu deosebită plăcere să-i cunoască şi încheia cerându-şi scuze 
— Într-un mod care lui Ellery i se părea plin de tâlc şi totuşi 
imprecis — pentru că „nu reuşise să o facă până acum". 

De-abia terminară de citit invitaţia că şi apăru valetul lor cu 
un costum bărbătesc albastru-închis, la două rânduri de 
nasturi, cu pantofi negri cu un luciu întunecat, o pereche de 
şosete de mătase, negre, noi şi o cravată de mătase de un 


albastru obişnuit. Ellery îl despovăra pe om de ele şi-l înghionti 
spre ieşire înainte ca Inspectorul să-l poată bombăni. 

— Probează-le, Papa. Se pare că n-o să-ţi vină bine şi-o să ai 
o scuză ca să nu le porţi. 


Îi veneau de minune, chiar şi pantofii. _ 

— Foarte bine, isteţule, mârâi Inspectorul. În şcoala în care 
am fost eu educat, dacă oaspeţii vor să se prezinte în lenjeria 
de corp, gazda de asemenea trebuie să se dezbrace. Cine naiba 
se cred ăştia? 

Astfel, la ora şapte fără cinci minute, Ellery în cel mai bun 
costum gri al său, Inspectorul jenant de elegant în zorzoanele 
lui părăsiră apartamentul şi urcară la etaj. 

In salonul de la ultimul etaj erau de serviciu diverşi paznici 
sub comanda unui ofiţer mai tânăr, care examina invitaţia 
Karlei Bendigo cu foarte multă atenţie. Se retrase apoi un pas 
înapoi, salutând, şi cei doi Queen fură trecuţi prin portaluri, 
având oarecum sentimentul că ar trebui să-şi scoată pantofii şi 
să se târască până înăuntru pe burtă. 

— Capul acela va cădea, murmură Ellery. 

— Ce ? întrebă taică-său nervos. 

— Dacă-l turnăm. Nu ne-a luat amprentele digitale. Se aflau 
într-o sală de primire foarte înaltă plină de fier negru, 
hamadriade din marmură, candelabre de cristal uriaşe şi 
mobilă copleşitoare în stil baroc italian. În partea cealaltă a 
camerei se găseau două uşi mari deschise, având de o parte şi 
de alta valeţi în rigor mortis. Un valet deosebit de elegant, 
purtând mănuşi albe, îi primi cu o plecăciune şi-i conduse spre 
uşa dublă. 

— Domnul inspector Queen şi domnul Ellery Queen. 

— O mică gustare cu familia Bendigo, mormăi Inspectorul; 
apoi, amândoi se opriră brusc. 

O femeie, la fel de neobişnuit de frumoasă ca eroina unui 
film, venea repede către ei dinspre terasă. Filmele tehnicolore 
n-ar fi putut niciodată reproduce exact albul de zăpadă al pielii 
şi dinţilor ei, roşul apusului de soare al părului sau verdele 
tropical al ochilor. Chiar luând în considerare arta, exista o 
magie fundamentală a culorii care te făcea să tresari şi care 
însufleţea o persoană tulburătoare ca formă. Persoana îşi 
expunea trupul în mare măsură, întrucât purta o rochie de 


seară fără bretele cu un decolteu foarte deschis. Rochia, din 
catifea de un verde pastelat, cădea dreaptă până la genunchi ; 
de la genunchi se lărgea ca o vază. In ciuda coloritului, nu era 
de origine nordică, decise Ellery, deoarece îl făcea să se 
gândească la Veneţia, San Marco, Marea Adriatică şi femeile 
dogilor. Studiind-o, pe măsură ce se apropia, văzu materie în 
forma ei corporală, educaţie pe faţă şi nici o nesocotinţă în 
pasul ei. O femeie tip Tiţian. Potrivită pentru un rege. 

— Bună seara, exclamă ea, luându-le mâinile. Vocea avea 
aceeaşi coloratură ; era un contraalto vioi, cu cel mai simplu 
indiciu că era din sudul Europei. Nu era atât de tânără, văzu 
Ellery, cum crezuse la început. Trecută puţin de treizeci ? Sunt 
foarte fericită să vă primesc pe amândoi. Mă puteţi ierta pentru 
că v-am neglijat ? 

— După ce v-am văzut, doamnă, zise inspectorul Queen du 
toată seriozitatea, vă pot ierta orice. 

— Şi să mă răsplătiți cu politeţe ! Zâmbi, cel mai uşor 
zâmbet. Şi dv., domnule Queen ? 

— Uluit, zise Ellery. Acum mai vedea ceva: un fel de grotă 
adâncă sub mările însorite ale ochilor ei, un loc umbrit, trist şi 
rece. 

— Totdeauna am adorat aprecierile măgulitoare ale 
bărbaţilor din America. Nu sunt defel complicate. Râzând, îi 
duse în partea cealaltă a camerei. 

King Bendigo stătea lângă un şemineu din marmură italiană 
mai înalt decât el, ascultând la conversaţia fratelui său Abel şi a 
altor trei bărbaţi. Stăpânul Insulei Bendigo arăta excelent, deşi 
Ellery ştia că probabil stătuse toată ziua la masa de lucru. 
Bufonul, Max 1, era la o masă apropiată şi se servea cu 
sandvişuri cu mâinile lui-criminale. Din când în când, în timp ce 
maxilarele continuau să macine cu zel, se întorcea spre stăpân 
şi-l privea ca un câine. 

Vizavi de King, într-un fotoliu, stătea întins un bărbat brunet, 
slăbuţ, într-un costum şifonat. Avea o faţă palidă cu trăsături 
inteligente şi purta o mustață neagră subţire ; aceasta îi dădea 
o înfăţişare sumbră, aproape sinistră. Avea o faţă ciudată, cu 
fruntea înaltă şi lată, cu un nas ascuţit şi coroiat şi cu o bărbie 
ascuţită. Alături de el se găsea o sticlă verde închis în formă de 
clopot, iar el răsucea între palme un pahar în formă de pară 
plin cu coniac, în timp ce-şi odihnea capul pe spatele fotoliului. 


Totuşi, cu ochii adânc înfundaţi în orbite, întredeschişi, îl studia 
pe Ellery cu o deosebită atenţie. 

King îi salută destul de binevoitor, dar după o clipă se 
întoarse într-o parte cu Abel, aşa că ceilalţi bărbaţi le fură 
prezentaţi de Karla Bendigo. Bărbatul brunet şi slăbuţ din 
fotoliu era Judah Bendigo, fratele mijlociu; el nu se ridică şi nici 
nu întinse mâna. Pur şi simplu îi privi cu ochii întredeschişi 
răsucind paharul între palme. Ori era deja beat, ori mojicia era 
o trăsătură ereditară în familia Bendigo. Ellery fu bucuros când 
trebuiră să se întoarcă la grupul de la şemineu. 

Unul dintre cei trei era scund, voinic şi chel, cu privirea 
impasibilă a omului pentru care nimic n-are valoare decât 
momentul imediat. Gazda li-l prezentă ca dr. Storm, şeful 
serviciului medical de pe Insula Bendigo şi medicul personal al 
soţului. El locuia în aceeaşi clădire. Pentru Ellery nu fu surpriză 
să afle că cel de-al doilea bărbat, un individ oacheş, înalt şi 
uscăţiv, cu un zâmbet şiret, era de asemenea un locuitor 
permanent al insulei ; se numea Immanuel Peabody şi era 
consilierul juridic principal al lui King Bendigo. Cel de-al treilea 
bărbat din grup arăta ca un jucător de fotbal în convalescenţă 
după o boală serioasă. Era tânăr, blond, lat în umeri şi palid, iar 
faţa îi era ridată din cauza muncii extenuante. 

— Dr. Akst, zise Karla Bendigo. E o rară plăcere să-l vedem 
pe acest tânăr. Stă tot timpul retras în laborator, în cealaltă 
parte a insulei, pierzându-şi vremea cu periculoşii lui atomi. 

— Cu ce ?, întrebă inspectorul Queen. 

— Doamna Bendigo insistă să demonstreze că dr. Akst e un 
fel de alchimist al secolului douăzeci, zise avocatul Peabody 
zâmbind. Un fizician nu poate evita atomul care nu e tocmai 
periculos, nu-i aşa. dr. Akst? 

— Zi că-i periculos, doctore, spuse Karla veselă şi aruncă o 
privire fugară avocatului. Lui Ellery privirea i se păru plină de 
resentiment. 

— Numai în sensul în care un experimentator se joacă mereu 
cu necunoscutul, protestă Peabody. 

— Putem vorbi despre altceva ?, întrebă dr. Akst. Vorbea cu 
un puternic accent scandinav şi după voce părea mai tânăr 
decât arăta. 

— Despre ochii doamnei Bendigo, sugeră Ellery. Acesta e un 
subiect într-adevăr periculos. 


Râseră toţi, apoi Ellery şi Inspectorul luară cocteilurile în 
mână, Immanuel Peabody începu să vorbească despre un vechi 
proces penal din Anglia, în care depoziţia despre culoarea 
ochilor unei femei l-a trimis pe inculpat la spânzurătoare. În tot 
acest timp Ellery se întreba, dacă tatăl său ştia că tânărul 
obosit cu vocea scandinavă lipsită de umor, era unul din cei mai 
renumiţi fizicieni nuclearişti din lume. De asemenea, se gândi 
că, încercând să ascundă natura muncii doctorului Akst pe 
insula Bendigo, Immanuel Peabody reuşise doar să atragă 
atenţia asupra ei. Restul serii, Akst fu cât se poate de retras şi, 
pricepând jocul, Ellery îl ignoră. 

Karla Bendigo nu se mai referi la el. 

Masa fu somptuoasă şi interminabilă. Mâncară în camera 
alăturată,o încăpere de o splendoare sufocantă, şi fură serviţi 
de o armată de servitori. Felurile de mâncare şi vinurile veniră 
într-o neîntreruptă paradă, multe dintre delicatese erau 
flambate în farfurii fierbinţi, aşa încât iremediabilul ospăț era 
ca o procesiune de torţe într-o festivitate medievală. 

Immanuel Peabody povesti, cu extremă veselie, întâmplări 
înfiorătoare din repertoriul crimei, dar nici dr. Storm nu se lăsă 
mai prejos cu obscenităţile sale medicale. Max'l era cel mai 
aprobator ascultător la spusele doctorului ; clipea din ochi, 
privea chiorâş şi râdea cu hohote. Între înghiţituri, nescăpând 
nimic. Max'l îşi ţinea şerveţelul fixat sub bărbie şi mânca 
apărându-şi farfuria cu coatele ; îşi ridica pumnul doar să-l 
lovească pe Ellery în coaste la vreo vorbă de duh deosebit de 
picantă a doctorului Storm. 

Spre dezamăgirea celor doi Queen, nici unul nu fusese aşezat 
lângă King sau Karla Bendigo. Inspectorul era prins ca într-o 
capcana între vorbăreţul avocat şi micul şi răutăciosul şef al 
serviciului medicali în timp ce Ellery şedea în diagonală, în 
partea cealaltă a mesei, între taciturnul fizician Akst şi Max'l — 
tatăl fiind asasinat cu vorba, fiu) boicotat într-o parte şi lovit în 
cealaltă. Aranjamentul fusese făcut dinadins ; aici, Ellery ştia, 
nu se petrecea nimic din întâmplare. 

Întrucât cea mai mare parte a conversaţiei avocatului şi 
doctorului era îndreptată spre cei doi Queen, ei nu prea găsiră 
ocazii să stea de vorbă cu cei din familia Bendigo. Karla vorbea 
în şoaptă cu Abel în capul mesei mari cât un pogon, trimițând 
când şi când câte un cuvânt sau un zâmbet afectat spre ei, 


vrând parcă să se scuze. King şedea în celălalt cap al mesei şi 
asculta. O dată, întorcându-se brusc, Ellery văzu ochii negri ai 
gazdei fixaţi asupra lui din amuzament. După aceasta încercă 
să pară cât mai calm. 

Era un banchet ciudat, plin de dedesubturi încordate şi 
misterioase şi multe dintre ele se învârteau în jurul lui Judah 
Bendigo. Omuleţul subţirel, aşezat în stânga fratelui său King, 
ignora bufoneriile lui Max'l 

— Max'l şedea între Judah şi Ellery — ignora izbucnirile şi 
basmele a-vocăţeşti ale lui Peabody, ignora mâncarea ... nu 
acorda atenţie decât sticlei de coniac Segonzac de lângă 
farfuria lui. Ellery observă că nici un servitor nu atingea sticla 
aceea ; Judah îşi umplea singur paharul. Bău încontinuu, dar 
încet, toată seara, cea mai mare parte a timpului privind peste 
masă la un punct în spaţiu, deasupra capului lui Peabody. Din 
tot ce era pe masă nu se servi decât cu două ceşti de cafea 
neagră, spre sfârşit, şi acelea îndoite cu coniac. La prima 
ceaşcă i se goli sticla şi un servitor desfăcu repede o alta şi o 
puse lângă el. 

Cina dură trei ore şi, când exact la ora 22,45 King Bendigo 
făcu un gest aproape imperceptibil şi Peabody îşi termină 
povestea în zece secunde, Ellery era în stare să cadă jos de 
recunoştinţă. De cealaltă parte a mesei taică-său era transpirat 
şi palid, de parcă s-ar fi extenuat într-o luptă disperată. 

Vocea plină se adresă celor doi Queen : 

— Domnilor, trebuie să vă cer scuze pentru mine şi Abel. 
Avem de lucru în noaptea aceasta. Regret că am această 
obligaţie, deoarece aşteptasem cu nerăbdare să aud câteva 
relatări despre întâmplările dv. 

Atunci de ce naiba, gândi Ellery, le-ai dat ordin lui Peabody şi 
Storm să monopolizeze conversaţia ? Oricum, doamna Bendigo 
vă va întreţine. 

Nu aşteptă s-o audă pe Karla şoptind „Voi fi foarte fericită să 
o fac, iubitule", ci îşi împinse scaunul înapoi şi se ridică. Abel, 
dr. Storm, Peabody şi dr. Akst se ridicară şi ei imediat. Abel îl 
urmă pe înaltul său frate printr-o uşă, iar doctorul, avocatul şi 
fizicianul ieşiră împreună printr-alta. Cei doi Queen îi urmăriră 
fascinaţi cum pleacă. Era exact ca şi cum îndelungatul dineu 
fusese o scenă dintr-o piesă în care fusese actor, iar o dată cu 


căderea cortinei fiecare îşi recăpăta identitatea şi respira 
uşurat în felul său. 

În timp ce Ellery trăgea înapoi scaunul Karlei Bendigo, ochii 
îi întâlniră pe ai tatălui său peste părul ei roşu mătăsos. 

În trei ore, cu toţi şefii prezenţi, nu fusese scoasă o vorbă 
despre motivul prezenţei celor doi Queen pe Insula Bendigo. 

— Mergem, domnilor ? 

Soţia lui King îi luă de braţ. 

De la uşă, Ellery se uita înapoi. 

La masa plină de resturi, Max'l şi Jurah Bendigo şedeau unul 
lângă altul. Fostul luptător continua să se îndoape, iar tăcutul 
frate Bendigo îşi umplea încă un pahar de coniac, cu un aer de 
adâncă concentrare şi o mână încă sigură. 

V. 

APARTAMENTUL KARLEI se afla pe o altă planetă, o lume 
liniştită, cu păsări şi flori, cu ferestre ce dădeau spre grădini şi 
un mic şemineu în care ardeau butuci aromati. Pereţii erau 
împodobiţi cu acuarele, sticlăria sclipea în lumina şemineului, 
totul era strălucitor, cald şi prietenos. 

O servitoare, nu un valet în livrea, servi cafea şi coniac. Karla 
nu se servi nici cu cafea, nici cu coniac ; bău câte puţin lichior 
de la gheaţă. 

— Cafeaua mă ţine trează. Coniacul — ridică din umeri — nu- 
mi mai place. 

— Influenţa cumnatului d-voastră ?, sugeră Inspectorul cu 
delicateţe. 

— Nu putem face nimic cu Judah. 

— De ce bea Judah ?, întrebă Ellery. 

— De ce beau oamenii?... Sprijiniţi-vă picioarele pe scăunel, 
inspectore Queen. Ştim că dineul a fost epuizant. Immanuel 
Peabody e un povestitor fascinant, dar n-a învăţat până acum 
când trebuie să se oprească din povestit. Doctorul Storm e un 
porc. Unul din cei mai ra internişti ai lumii, totuşi un porc. Sunt 
îngrozitoare ? E aşa o uşurare să-mi permit să fiu uneori femeie 
şi să bârfesc. 

Tristeţea din ochii ei îl interesa pe Ellery. Se întreba cât de 
mul ştia Karla Bendigo despre amenințările împotriva vieţii 
soţului ei, dar ştia cumva ceva. 

Inspectorul, după câte se părea, se întreba şi el, pentru că 
zise: 


— Soţul d-voastră m-a surprins foarte mult, doamnă Bendigo, 
E unul dintre cei mai dinamici bărbaţi pe care i-am întâlnit. 

— Asta-i firea lui, Inspectore. Era mulţumită. Vreau să spun 
câ aveţi dreptate. Este reacţia obişnuită a tuturor celor care-l 
cunosc pe Kane. 

— Care-l cunosc pe cine ?, întrebă Ellery. 

— Pe Kane. 

— Kane ? 

— Oh, am uitat. Râse. Kane este numele soţului meu. K-a-n-e. 

— Atunci numele de King... 

— Nu este propriu-zis numele lui. Noi suntem jucării ale 
presei, . n'est-ce pas ? Ziarele s-au referit atât de mult timp şi 
de des la Kane ca „Regele armamentului" că el a început să 
folosească drept nume cuvântul „rege". La început a fost o 
glumă în familie, dar într-un fel oarecare s-a păstrat. 

— Fratele dânsului, Judah, i se adresează cu King ?, întrebă 
Ellery. Nu cred că l-am auzit pe Judah scoțând o vorbă toată 
seara. 

Ea ridică din umeri. 

— Judah l-a adoptat cu entuziasmul pe care-l manifestă 
pentru orice. Afinitatea lui Judah pentru coniac îl duce adesea 
la ironii copilăreşti. El foloseşte „King" ca şi cum ar fi un titlu. 
Chiar şi Abel s-a obişnuit cu el. Eu sunt singura care mă mai 
adresez soţului cu numele său iniţial. 

Ellery începu să-şi dea seama de existenţa unui motiv de 
tristeţe” în ochii ei. 

Le spuse povestea cum se cunoscuseră amândoi. 

Se întâmplase într-un restaurant ultraelegant din Paris în îm- 
prejurări caracteristice lui Bendigo. Erau la mese învecinate, 
fiecare într-un grup mare de comeseni. Observase bărbatul 
acela înalt, brunet, cu buclă byroniană şi cu ochii negri 
scânteietori când intrase împreună cu grupul său ; era format 
din membri ai cabinetului francez, un înalt diplomat britanic, 
un general american faimos şi Abel Bendigo — nu era nici o 
femeie — dar ochii tuturor erau fixaţi asupra regelui arma- 
mentului. 

Şuşotitul care umpluse restaurantul o făcuse pe Karla să 
întrebe cine era. 

Auzise de el, bineînţeles, dar totdeauna considerase 
zvonurile despre el bârfă exagerată a societăţii falimentare din 


care ea făcea parte. Acum, când îl vedea în carne şi oase, era 
sigură şi ea că zvonurile sunt adevărate. În lumea în care ea 
trăia, bărbaţii erau fie pietrificări cinice în poziţii înalte, fie 
fanţi inutili, de obicei lefteri. Printre oamenii aceştia el apărea 
ca un foc de artificii din care ţâşneau scântei şi mingi de foc. 
Întreaga lui fiinţă era o energie radiantă care încălzea şi 
stimula particulele slabe printre care se mişca. 

Fiind femeie, Karla îşi întorsese imediat privirea în altă 
parte. 

— Îmi amintesc că mă simţeam mulţumită că întâmplător mă 
întorsesem spre masa cu profilul, zise Karla zâmbind. Şi mă 
întrebam dacă era posibil să cuceresc un asemenea bărbat. Se 
zicea că nu prea are de-a face cu femei. Asta, desigur, este o 
provocare pentru orice femeie şi eu eram teribil de plictisită de 
prieteni şi de viaţa pe care o duceam. Cred că aceasta se vedea 
şi el îşi dădea seama. Ceea ce, mă tem, era foarte mult, adăugă 
ea, pentru că aceasta se întâmpla imediat după război şi eu 
purtam o rochie deloc modestă, confecţionată la casa de mode 
Feike-i Emma. Totuşi, am fost surprinsă când baroneasa 
Herblay, poreclită „Madam Roentgen" pentru că nu-i scăpa 
nimic ochilor, mi-a şoptit din dosul lornietei că Monsieur le Roi 
mă privea fix de câtva timp, cu intensitatea cea mai 
insultătoare — „insultătoare" era cuvântul pe care-l folosise 
spre încurajarea mea. 

Baroneasa i-a explicat Karlei, care o asculta ofensată, că 
„Monsieur le Roi" era cel pe care presa franceză de stânga îl 
numea domnul Bendigo, regele armamentului. 

— M-am uitat în jur, zise Karla în şoaptă, şi am întâlnit ochii 
lui Kane. Ai mei erau foarte reci, urmărind în felul acesta să-l 
fac să priceapă că, nu eram manechinul vreunei case de mode 
care să fie privit cu insolentă. În schimb, am întâlnit o 
asemenea căldură în... Mi-am întors pede privirea în altă parte, 
simțind că mă înroşesc. Nu fusesem crescută la mănăstire. 
Războiul ne îmbătrânise cu o mie de ani. Totuşi, în acel 
moment, mă simţeam întocmai ca o fată de la mănăstire. El era 
atât de... atrăgător ca nimeni altul... Şi atunci am tipat ca o 
slujnică, efect de altfel, la care baroneasa Herblay se aştepta, 
sunt sigură, pentru că, era o bătrână răutăcioasă şi mă 
înţepase cu stiletul pe care-l purta în vârful tocului de la pantof. 


Mi-am ridicat privirea printre lacrimi de durere. L-am văzut 
aplecat deasupra scaunului meu, foarte autoritar şi amuzat. 

— Scuzaţi-mă dacă v-am speriat, a zis el într-o franceză 
şcolărească. Trebuia însă să vă spun că sunteţi cea mai 
frumoasă femeie pe care am văzut-o vreodată. 

— Desigur, în engleza americană asta sună — cum ziceţi d- 

voastră. — a ceva răsuflat, continuă Karla clipind din ochi, dar 
limba franceză are ceva ce dă acestui soi de sentiment o nuanţă 
de vrajă veşnic nouă. Şi exprimată — indiferent cât de stângaci 
— cu vocea americană a lui Kane profundă şi plină, suna ca şi 
cum nu o mai spusese niciodată înainte. 
__Vărul meu, prinţul Claudel, era în capul mesei noastre. 
Inainte ca eu să-mi pot reveni, Claudel s-a ridicat şi a zis glacial 
: „Şi eu trebuie să-ţi spun, Monsieur, că eşti un bădăran 
îngâmfat. Te rog să te retragi imediat". 

— A ieşit scandal, chicoti inspectorul Queen. 

— Un duel, presupuse Ellery. 

— Nimic, răspunse Karla, rezemându-şi strălucitoru-i cap pe 
spătarul fotoliului, deşi oricare din cele două presupuneri ar fi 
încântat-o pe] baroneasă. Baronul Herblay, care îmbătrânise în 
intrigările Europei, i-a şoptit ceva la ureche lui Claudel şi l-am 
văzut pe vărul meu pălind într-un fel care mă amuza. Claudel 
fusese susţinut în exil cu banii lui Bendigo, în timp ce punea la 
cale răsturnarea regimului revoluţionar din ţara noastră şi 
reîntoarcerea lui acolo, ceea ce, în cele din urmă, ar fi însemnat 
urcarea sa pe tron. Claudel nu-l văzuse niciodată pe Bendigo ; 
pentru Bendigo aceasta era o chestiune minoră, rezolvată prin 
agenţi şi bancheri din Paris. 

Între timp, Kane stătea aplecat deasupra mea fără să-i 
acorde vreo atenţie. Era o atitudine nepăsătoare şi în 
restaurant se făcuse linişte... liniştea aceea publică 
înspăimăntătoare care te dezbracă şi nu-ţi lasă nici un loc ca să 
te ascunzi. 

Claudel a zis nervos : „Monsieur, am vorbit, probabil, fără să 
mă gândesc. Dar trebuie să înţelegeţi, Monsieur, că... nu aţi 
fost prezentat..." 

Fără să se uite la el, Kane a zis: „Prezintă-mă". 

După care, şi mai palid, prinţul Claudel a făcut prezentarea. 

— Întrucât aceasta este o poveste de dragoste, zâmbi Ellery, 
presupun că l-aţi pălmuit şi aţi ieşit val-vârtej din restaurant. 


— Nu, zise Karla visătoare, pentru că aceasta a fost o 
poveste de dragoste adevărată. Eu ştiam sursa din care se 
întreținea familia mea şi suferisem prea multe privaţiuni în 
timpul războiului ca să o primejduiesc din cauza unei încălcări 
a etichetei. În afară de aceasta, era foarte frumos. Şi, în 
definitiv, încălcase eticheta pentru mine... Atunci însă mi-a fost 
foarte greu să rămân măgulită. 

— Ce a făcut ?, întrebă Inspectorul. 

— A ordonat ca toate femeile care nu au părul roşu să iasă 
din restaurant. 

— Ce a făcut ? 

— A dat o lege, inspectore Queen. Numai femeile cu părul 
roşu, a decretat o voce pătrunzătoare, au voie sărămână. L-a 
chemat pe Le maâtre şi i-a dat ordin bietului om să conducă 
afară din local pe toate doamnele brunete, blonde şi cu părul 
cărunt. Le maâtre şi-a frânt mâinile şi a plecat în grabă, în timp 
ce Kane stătea perfect calm lângă scaunul meu. Bineînţeles, 
restaurantul vuia. 

— Eram furioasă pe el. Mă pregăteam să mă ridic şi să plec, 
când baroneasa şi-a înfipt ghearele în braţul meu şi, şuierând, 
mi-a şoptit ceva despre prinţ. l-am aruncat o privire vărului 
meu şi mi-am dat seama că era pe punctul de a face un act de 
eroism fatal. Bietul Claudel ! I-a fost foarte greu. A trebuit să 
fac pe amuzata şi să zâmbesc autorului scenei şi să mă port ca 
şi cum mă distram. Cum de fapt făceam în sinea mea. 

Karla râse iarăşi gutural. 

Le maâtre s-a întors cu directorul care de asemenea şi-a 
frânt mâinile. Evident, Monsieur glumea... era un lucru 
imposibil... aceste personalităţi distinse... Monsieur însă a zis 
foarte calm că nu glumeşte câtuşi de puţin. În sistemul 
planetar, a zis el, nu este loc decât pentru un soare, care este 
cel mai frumos, i-a amintit directorului, când are culoare roşie. 
Toate femeile care nu au părul roşu trebuie să plece imediat. 

Directorul şi-a pus mâinile în cap şi a trimis după 
proprietarul restaurantului. Proprietarul a venit şi a fost 
neînduplecat. Nu se putea face aşa ceva, a zis proprietarul 
respectuos, dar ferm. Un astfel de act n-ar fi pur şi simplu 
imoral şi fără precedent, ar fi de-a dreptul sinucidere 
comercială. Ar pierde imediat patronajul celor mai înalţi clienţi 
din Paris. Ar fi dat în judecată, ruinat... 


În acest moment Kane s-a uitat la Abel, şi Abel, care 
ascultase în tăcere, s-a ridicat de la masă şi a venit la fratele 
său. Au discutat o clipă, apoi Abel l-a luat pe proprietar de-o 
parte şi din nou o discuţie care nu s-a auzit. In timp ce se 
întâmpla aceasta, Kane mi-a zis pe un ton liniştitor : „O mie de 
scuze pentru această supărare. Se va termina imediat". A 
trebuit să-i zâmbesc din nou, ca să nu-l scap din mână pe 
Claudel... 

Proprietarul a venit la noi şi era mai palid decât vărul meu. 
Dacă monsieur Bendigo şi oaspeţii dumnealui ar vrea să fie 
amabili şi să se retragă într”un salon separat doar pentru 
câteva momente... 

Monsieur Bendigo a zâmbit şi a zis că i-ar face plăcere... 
dacă eu i-aş însoţi. 

— Şi aţi făcut-o ? 

— A trebuit, domnule Queen, altfel prinţul Claudel ar fi sărit 
asupra lui. M-am dus la Claudel şi i-am spus că mă distrez 
nemaipomenit de bine — lăsându-l pe Claudel fără grai — apoi 
i-am îngăduit lui Kane să mă conducă afară din salon. Ultimul 
lucru de care îmi amintesc, râse Karla, a fost gura deschisă a 
baronesei Herblay. 

Cincisprezece minute mai târziu, proprietarul restaurantului 
s-a prezentat personal la Kane, în salonul separat, l-a informat 
că toate doamnele, care n-aveau norocul să aibă păr roşu, 
fuseseră îndepărtate din local" şi s-a înclinat din nou. La 
aceasta, Kane a încuviinţat din cap grav, apoi mi s-a adresat 
mie : „Sunt sigur că d-voastră eraţi singura persoană prezentă 
cu părul roşu, dar dacă voi descoperi că am greşit, voi proceda 
în mod adecvat pe alte temeiuri. Vreţi să-mi faceţi onoarea să 
luaţi masa împreună cu mine şi prietenii mei ? Ne-am întors în 
restaurant unde nu se mai găsea nici o femeie... doar câţiva 
bărbaţi rămăseseră din curiozitate. De prisos să mai spun că 
Claudel, familia Herblay şi ceilalţi plecaseră. 

— Dar ce naiba l-a făcut pe proprietar să schimbe placa ? 
întrebă Ellery. Bănuiesc că a fost plătit bine pentru asta, dar 
mie mi se pare că, după o figură ca asta, nici o sumă de bani nu 
i-ar mai menţine firma solvabilă. 

— Nu mai era a lui, domnule Queen, zise Karla. Vedeţi, la 
ordinele lui Kane, Abel a cumpărat restaurantul pe loc. 


Patru zile mai târziu — patru dintre cele mai emoţionante 
din viaţa ei, zise Karla — s-au căsătorit. Au petrecut o lună de 
miere prelungită pe continent, spre disperarea lui Abel. Dar 
Karla era îndrăgostită până peste cap şi doar după două luni 
soţul ei a adus-o, cu mare pompă, pe Insula Bendigo. 

— Unde aţi mai fost de-atunci ?, întrebă Inspectorul. Cred că 
pentru o femeie ca d-voastră, situaţia în care vă aflaţi vă face să 
vă simţiţi destul de singură, doamnă Bendigo. 

— Oh, nu, protestă Karla. Cu Kane n-aş putea să mă simt 
singură niciodată. 

— Dar dânsul nu munceşte prea mult ?, murmură Ellery. 
Până noaptea târziu şi multe altele? După câte îmi dau seama, 
nu sunteţi prea mult împreună cu soţul d-voastră. 

Karla oftă. 

— N-am înţeles niciodată ca o femeie să se interpună între 
soţul ei şi munca lui. Probabil educaţia mea europeană... 
Oricum, avem şi noi interludiile noastre. Uneori îl însoțesc pe 
Kane în călătoriile lui de afaceri, care-l poartă în toată lumea. 
De pildă, cea mai mare parte a lunii trecute am petrecut-o la 
Buenos Aires şi Kane zice că vom pleca în curând la Londra şi 
Paris. Le umplu din nou paharele cu coniac, cu mâna uşor 
tremurândă. Nu trebuie să vă pară rău de mine, zise ea cu o 
voce slabă. E adevărat, uneori simt lipsa unor femei din clasa 
mea socială, dar trebuie să sacrifici ceva ca să fii căsătorită cu 
un fenomen... Ştiaţi că soţul meu a fost un atlet faimos în 
vremea lui ? 

Totul era oarecum patetic şi, când Karla insistă să le arate 
camera cu trofee ale soţului, o urmară, ca nişte turişti, în ceea 
ce părea a fi un muzeu. Camera avea un aspect sobru grecesc, 
marmura lucrată în linii pure, coloane zvelte şi era plină de 
trofee atletice câştigate, zicea Karla Bendigo, de către 
extraordinarul său soţ în tinereţea lui. 

— Acesta este un aspect al oamenilor mari care n-ajunge 
niciodată în articolele revistelor, remarcă Ellery, privind la 
emblemele, sulurile şi cutiile care conţineau mingi de fotbal, 
mingi de baseball, schiuri, statuete, cupe, crose de la crosse, 
florete, mănuşi de box şi o sută de alte mărturii ale unor isprăvi 


atletice. Toate acestea le-a câştigat într-adevăr domnul Bendigo 
? 


— Într-un fel, noi îi descurajăm pe cei ce scriu reviste, 
domnule Queen, zise Karla. Da, toate acestea au fost câştigate 
de Kane când era la şcoală. Nu cred că există vreun sport în 
care să nu fi excelat. 

Ellery se opri ca să studieze o cupă din argint, pentru polo pe 
apă, pe a cărei suprafaţă numele de Kane apărea mai clar decât 
restul inscripţiei. 

— Aceasta, observă Inspectorul peste umărul lui Ellery, arată 
de parcă numele Kane ar fi fost gravat din nou. 

Se uită şi Karla şi încuviinţă din cap. 

— Da, a fost. L-am întrebat şi eu pe Kane când am văzut-o 
prima oară. 

— Ah? Judah. Ellery se întoarse brusc. Mă întrebam de ce in- 
fluenţa biblică nu s-a extins la celălalt frate. S-a extins, nu-i aşa, 
doamnă Bendigo ? Kane — K-a-n-e, nu este numele său. A fost... 

— C-a-i-n. E-adevărat, domnule Queen. 

— Nu pot spune că-l acuz pentru asta ! 

— Da, din motive clare nu l-a suportat niciodată. Când a 
intrat la o şcoală particulară — cred că o şcoală militară — 
chiar ca adolescent a insistat să i-l schimbe. Mi-a spus că acest 
trofeu pentru polo pe apă l-a câştigat în perioada sa de 
formare, cum o numesc eu, aşa că a trebuit s-o graveze din nou 
mai târziu sub forma K-a-n-e. 

— După cum arată, doamnă Bendigo, zise Inspectorul, soţul 
d-voastră n-a renunţat probabil la multe din aceste sporturi. 
Când mai are timp ? 

— Ba da. Nu l-am mai văzut făcând decât puţin box şi lupte 
cu Max. 

— Ce ? Inspectorul îşi roti privirea prin camera de trofee. 

— Ceea ce face e o nimica toată, râse Karla. V-am spus că 
Kane este unic ! Îşi menţine muşchii şi trupul zvelt cu masaj de 
două ori pe zi. În ciuda imbecilităţii sale, Max este un masor 
priceput şi Kane, bineînţeles, este Dumnezeul lui. E foarte atent 
la mâncare — aţi văzut cât de cumpătat a mâncat în seara 
aceasta — restul îl face constituţia sa de oţel. Personalitatea lui 
Kane are foarte multe fațete ! În multe privinţe este un băieţel, 
în altele face pe grozavul. Ştiaţi că de ani de zile e considerat 
unul dintre cei mai eleganţi zece bărbaţi din lume ? O să vă 
arăt ! 


Soţia lui King îi atrase într-o altă cameră. Era o sală mare; 
putea fi un magazin exclusiv pentru bărbaţi. Dulap după dulap, 
rafturi după rafturi de costume, paltoane, haine de sport, 
smochinguri, pantofi... avea de toate, în cantităţi mari. 

— E imposibil să găsească timp ca să poată purta toate 
acestea, exclamă Inspectorul. Ellery aruncă o privire la 
grămada de cizme de călărie. Călăreşte mult, doamnă Bendigo? 

— De ani de zile n-a mai fost pe un cal... Nu este extraordinar 
? Kane vine adesea aici, doar ca să le admire. 

Inspectau această garderobă regală, cu murmurele cuvenite, 
când o voce profundă din spatele lor zise: 

— Karla, de ce i-ar interesa pe oaspeţii noştri galanteria mea 
bărbătească ? 

Era în cadrul uşii. Frumoasa sa faţă era obosită. Vocea avea 
o notă de supărare şi iritare. 

— Vrei să-ţi privezi soţia de plăcerea de a se lăuda cu soţul ei 
? Karla se duse repede la el şi îşi strecură braţul după mijlocul 
lui Kane. Eşti foarte obosit în seara aceasta. 

Era speriată. Nu se vedea pe chipul ei sau din atitudine, dar 
vocea îi era pur şi simplu îngrijorată, şi Ellery putea fi sigur de 
asta. Era aproape cum ar fi fost prinsă într-un act de trădare, o 
descoperire care însemna o pedeapsă crudă. 

— Am avut o zi lungă şi o parte din ea a fost grea. Domnilor, 
n-aţi vrea să mai bem un pahar înainte de culcare ? Vocea îi era 
glacială. 

— Nu, mulţumim. Mă tem că şi aşa am reţinut-o pe doamna 
Bendigo mult prea mult. Ellery îl luă pe tatăl său de braţ. 
Noapte bună. 

Karla murmură ceva. Zâmbea, dar faţa i se ofili dintr-o dată. 

Bendigo se dădu la o parte ca să-i lase să treacă. Braţul 
Inspectorului se mişcă brusc. Un om de pază stătea în poziţie 
de drepţi în faţa uşii. Erau pe punctul de a păşi în coridor când 
Bendigo zise : 

— Un moment. 

Se opriră, atenţi la vreun nou pericol. Era o situaţie dificilă şi 
supărătoare. Fiecare cuvânt rostit de acest om părea plin de 
capcane. Totuşi, King Bendigo părea pur şi simplu absent. 

— Ceva ce trebuia să vă arăt. Abel mi-a spus să nu uit. Ce 
naiba mai era acum ? 


La colţ, blocând coridorul, se vedea maimuța, Maxi'l. Stătea 
rezemată de un perete şi fuma o havană lungă. Se uită la ei cu 
un rânjet. 

— Despre ce e vorba ? Ellery încercă să se relaxeze. 

— Oh. King îşi duse mâna la buzunarul de la piept. încă una 
din scrisorile acelea a venit în seara aceasta. Cu ultimul avion. 
A fost în corespondenţa obişnuită. 

Dădu drumul plicului în mâna lui Ellery. Plicul fusese 
desfăcut. Ellery nu-i scoase conţinutul ; se uită la faţa lui 
Bendigo. Nu putea vedea pe ea decât indiferenţă şi oboseală. 

— Aţi citit-o, domnule Bendigo ?, întrebă inspectorul Queen 
brusc. 

— A insistat Abel. Acelaşi fel de maculatură. Noapte bună. 

— Kane! Ce este ?, întrebă Karla, ţinându-se de el. 

— Nimic care să te privească pe tine, iubito... Uşa li se 
închise în faţă. 

Max!l îi urmări la o distanţă de şase picioare tot drumul până 
la uşa apartamentului lor. Apoi, spre groaza lor, se apropie de 
ei printr-un salt. 

— Hei ! Inspectorul se trase înapoi. 

Max'l îl lovi pe Ellery în piept cu degetul arătător, făcându-l 
să se clatine. 

— Nu eşti prea tare. Nu-i aşa ? 

— Ce ?, se bâlbâi Ellery. 

— Nu-u-u. Max'l se întoarse pe călcâie şi se îndepărtă dispre- 
ţuitor. 

— Pentru ce naiba a făcut asta ?, bombăni Inspectorul. Ellery 
zăvori uşa, frecându-se pe piept. 

A treia scrisoare era aproape identică cu cele anterioare. 
Aceeaşi hârtie elegantă, acelaşi tip... de maşină de scris 
Winchester silenţioasă, portabilă... şi de fapt acelaşi mesaj. 

Vei fi ucis joi, 21 iunie... 

— Douăzeci şi unu iunie, zise Inspectorul gânditor. Adaugă 
data. Mai puţin de o săptămână. Şi din nou termină cu puncte 
de suspensie, arătând că va continua. Ce naiba ar mai putea 
zice ? 

— Cel puţin încă un lucru important. Ellery examina nu 
scrisoarea, ci plicul. Ora exactă, poate ora exactă şi minutul, 
joi, douăzeci şi unu iunie. Ai observat plicul, Papa ? 

— Cum să-l observ dacă tu îl strângi în mâini ca un avar. 


— Dovedeşte ceea ce noi am bănuit tot timpul. King zice că a 
fost găsit în corespondenţa adusă de avionul de poştă din seara 
aceasta. În acest caz ar fi trebuit să treacă printr-un oficiu 
poştal. Dar n^a trecut. Priveşte. 

— Nici un timbru, nici o ştampilă, mormăi taică-său. A fost 
strecurată în sacul poştal la sosire. 

— E o treabă internă, fără nici o presupunere de data 
aceasta. 

— Dar ăsta-i de-a dreptul tâmpit, Ellery. Nu-i pasă ? Şi un 
copil de şcoală şi-ar da seama după plic că aceste scrisori îşi au 
originea pe insulă. Eu nu pricep defel. 

— E straşnic, zise Ellery cu o privire distrată. Pentru că nu 
au nevoie de noi, Papa. Câtuşi de puţin. Şi acum chiar nu-mi 
pasă cât negrul sub unghie dacă aud toate astea în camera lor 
de spionaj. 

— Ce ai de gând să faci, fiule ? 

— Să mă culc. Şi primul lucru mâine dimineață.. . o să mă 
afirm ! 

VI. 

IN DIMINEAŢA URMĂTOARE Ellery se afirmă. Porni cu tot 
dinadinsul să facă cât mai mult necaz posibil. 

După ce-l lăsă pe taică-său la Reşedinţă, Ellery comandă o 
maşină. Apăru una în curte cu Cămaşă albastră la volan şi cu 
alter ego-ul său la portieră. 

— În dimineaţa aceasta n-am nevoie de însoțitori, mulţumesc, 
zise Ellery răstit. O să conduc singur. 

— Îmi pare rău, domnule Queen, zise Cămaşă-brună. Urcaţi ! 

— Mi s-a spus că am voie să merg oriunde ! 

— Da, domnule, zise Cămaşă-brună. Vă vom duce unde doriţi. 

— Tatăl meu a luat o maşină fără doică. 

— În dimineaţa aceasta avem ordin să nu vă lăsăm singur. 

— Cine dă aceste ordine ? 

— Colonelul Spring. 

— Colonelul Spring de unde le primeşte ? 

— Nu ştiu, domnule. Bănuiesc că de la Ministerul de Interne. 

— Tocmai la Ministerul de Interne vreau să merg şi eu. 

— O să vă ducem noi acolo. 

— Săriţi în maşină, domnule Queen, zise Cămaşă-albastră po- 
liticos. 


Ellery urcă în maşină, iar Cămaşă-brună se aşeză lângă el. La 
Ministerul de Interne Ellery intră în holul de marmură neagră 
cu un aer de om prost dispus. Cămăşile se aşezară pe o bancă 
de marmură. 

— Bună dimineaţa, domnule Queen, zise unul dintre cei trei 
oameni de pază, cel din mijloc, din spatele pupitrului. Pe cine 
doriţi să vedeţi ? 

— Pe King Bendigo. _ 

Omul se uită pe un tabel. Îşi ridică privirea, încurcat. Sunteţi 
aşteptat, domnule ? 

— Nu, bineînţeles. Deschide uşa ascensorului. 

Cei trei paznici îl priviră fix, apoi se consultară în şoaptă. 

— Mă tem că nu înţelegeţi, domnule Queen, zise după aceea 
bărbatul din mijloc. Nu puteţi merge sus fără să aveţi o 
programare. 

— Atunci, fă-mi una. Nu-mi pasă cum o faci, dar eu voi vorbi 
stăpânului tău şi o voi face chiar acum. 

Cei trei bărbaţi se holbară unul la altul. 

— Nu trebuie să faceţi scandal, domnule Queen, zise 
Cămaşă-albastră din spatele lui. Oamenii aceştia au ordinele 
lor... 

— Cheamă-l pe Bendigo la telefon ! 

Fu un moment de criză pe care Ellery îl savura întru totul. 
Probabil Cămaşă-brună îi făcuse semn Cămăşii-albastre, pentru 
că amândoi se dădură înapoi ; şi, probabil, tot el îi făcuse semn 
din cap omului de pază din mijloc, deoarece acesta păru 
imediat speriat, se aşeză jos şi începu să umble încurcat la 
butoanele sistemului de comunicaţii. Vorbi cu o voce atât de 
scăzută că Ellery nu putu auzi ce zice. 

— Secretarul regelui zice că e imposibil. Regele este într-o 
foarte importantă conferinţă, domnule. Va trebui să aşteptaţi, 
domnule. 

— Nu aici jos. O să aştept sus. 

— Domnule... 

— Sus! 

Bărbatul mormăi din nou în aparat. Aşteptă puţin, apoi se în- 
toarse nervos spre Ellery : 

— E în regulă, domnule. Unul din cei trei apăsă pe ceva şi 
uşa din coloana circulară se lăsă la podea. 

— Nu e în regulă, zise Ellery ferm. 


— Ce, domnule Queen ? Bărbatul din mijloc era zăpăcit. 

— Aţi uitat să-mi luaţi amprentele de la degetul mare. De 
unde ştiţi că nu sunt Waiter Winchell deghizat ? Vreţi să-l 
informez pe colonelul Spring despre aceasta ? 

Ultimul lucru pe care Ellery îl văzu, înainte ca uşa 
ascensorului să se închidă, fu chipul îngrijorat şi oarecum 
nătâng al Cămăşii-brune, ceea ce-i dădu o mare satisfacţie. 

Ascensorul îl lăsă în camera de primire în formă de felie de 
tort. De data aceasta, pupitrul negru era ocupat. Bărbatul din 
dosul pupitrului purta un costum negru civil, nu uniformă, şi 
era cel mai musculos secretar pe care Ellery îl văzuse vreodată. 
Vocea lui însă era blândă, de om instruit. 

— E o oarecare greşeală, domnule... 

— Nici o greşeală, zise Ellery sfidător. M-am săturat de toată 
grandoarea şi aroganta asta. King Kong e în biroul lui ? 

— Luaţi loc, vă rog ! Regele este într-o extrem... 

— ...de importantă conferinţă. Ştiu. Ţine vreodată conferinţe 
neimportante ? Ellery se duse la uşa din stânga şi, înainte ca 
secretarul să poată sări din spatele pupitrului, bătu violent pe 
tăblie. Tăblia bubui. 

El continuă să bată. Ea bubuia înainte. 

— Domnule ! Secretarul se ţinea de braţul lui. Nu e voie ! 
Este... este... 

— Trădare ? Nu poate fi. Eu nu sunt cetăţean de-al vostru. 
Deschide ! 

Secretarul îl imobiliza cu o mână, iar cu cealaltă îi acoperi 
gura şi nasul. 

Situaţia începea să devină cam albastră. 

Ellery se simţi ofensat. Luând în considerare propria-i lipsă 
de maniere în a-şi trata clienţii, felul acesta de a se purta 
semăna mai mult cu al unui angajat care dă afară scandalagiii 
dintr-un restaurant din zona răsăriteană a Berlinului decât cu 
al unui funcţionar conştiincios dintr-o democrate civilizată. 
Ellery se lăsă jos, simulând supunere, şi, când strânsoarea 
secretarului musculos slăbi, Ellery execută un contraatac judo 
în urma căruia acesta zbură înapoi şi se prăbuşi într-un mod 
ruşinos pe fund. 

Tocmai atunci se deschise uşa cabinetului particular al lui 
King Bendigo şi Max privi atent. 


Ellery nu-şi cheltui energia ca să înceapă tratative cu gorila. 
Având avantajul surprizei, exista o singură modalitate de a 
trata cu unul ca Max'l şi Ellery procedă în consecinţă. Il izbi pe 
bufonul regelui în nas şi intră înăuntru pe lângă trupul 
prăbuşit. Preferă să nu zăbovească cu gândurile asupra a ceea 
ce probabil urma să se întâmple în câteva secunde. 

Camera emisferică părea plină de bărbaţi distinşi. Erau 
aşezaţi sau se găseau în picioare în jurul mesei de lucru a lui 
King şi toţi priveau fix spre uşă. 

Ellery auzi în spatele lui tropot de bocanci şi pe secretar 
strigând. Max'l se ridicase într-un genunchi, cu nasul 
sângerând, cu bereta căzută pe ochiul stâng şi cu dreptul 
măsurându-l pe Ellery, fără cea mai mică răutate. 

Ellery parcurse cu greu uriaşa distanţă până la masa de 
lucru a lui Bendigo, dădu la o parte pe unul din distinşii 
bărbaţi, îşi înfipse amândoi pumnii în perfecțiunea de abanos 
şi-l privi fix şi răutăcios pe bărbatul din fotoliul auriu. 

Bărbatul de pe tron îi întoarse aceeaşi privire. 

— Aşteaptă, Maximus. Vocea era blândă. Dumneata, Queen, 
ce crezi că faci ? 

Ellery simţi respiraţia fierbinte a lui Max'l în ceafă, ceea ce 
nu permitea nici mângâiere, nici bucurie. 

— Caut răspunsul la o întrebare, domnule Bendigo. Sunt 
sătul de discuţii evazive şi nesincere şi nu mai suport amânări. 

— O să te primesc mai târziu. 

— O să mă primiţi acum. 

Abel Bendigo se afla în grup şi privea impasibil. Cu colţul 
ochiului Ellery îi observă de asemenea pe Immanuel Peabody şi 
pe dr. Akst. Avocatul rămăsese cu gura căscată, doctorul îl 
privea cu un interes nevădit de noaptea trecută. Distinşii 
străini păreau pur şi simplu uluiţi. 

— Ai vreo idee, întrebă stăpânul Insulei Bendigo, ce ai 
întrerupt ? 

— Pierdeţi vremea. 

Ochii negri se întunecară. Bendigo se lăsă pe spate. 

— Scuzaţi-mă, domnilor, doar un moment. Nu, rămâi unde 
eşti. E în ordine, paznicilor. închideţi uşa aceea. Ellery auzi 
târşâit de picioare mult în urma lui şi zgomotul uşii îndepărtate. 
Şi-acum, Queen, pune-mi întrebarea. 


— Unde aş putea găsi prompt pe insula d-voastră, zise Ellery, 
o maşină de scris Winchester silenţioasă, portabilă ? 

Dacă Ellery ar fi cerut formula bombei cu hidrogen, nu ar fi 
auzit o tăcere mai desăvârşită. Atunci unul din distinşii oaspeţi 
îşi permise un chicot banal. Chicotul îl propulsa pe King 
Bendigo din fotoliul auriu. 

— Prin investigația dumitale idioată şi lipsită de importanţă, 
tună regele, întrerupi ceea ce probabil este cea mai importantă 
conferinţă ce se ţine în acest moment undeva pe faţa 
pământului. Domnule Queen, dumneata ştii cine sunt aceşti 
domni ? În stânga mea şade Sir Cardigan Cleets, din guvernul 
britanic. În dreapta mea şade Cavalerul Camille Cassebeer, din 
Republica Franceză. În faţa mea şade Onorabilul James 
Walbridge Monahew, din Comisia pentru controlul atomic al 
Statelor Unite. Şi dumneata îndrăzneşti să pătrunzi cu forţa în 
timpul dezbaterilor acestor domni — ca să nu pomenesc de 
mine ! — cu scopul de a stabili locul unde se găseşte o maşină 
de scris ? Dacă aceasta e o glumă, nu-i apreciez umorul. 

— Vă asigur, domnule Bendigo, că nu cred că exagerez câtuşi 
de puţin. 

— Atunci ce înseamnă toate acestea ? Explică-mi ! 

— Bucuros, zise Ellery. Aţi împânzit insula cu atât de multe 
uşi încuiate, paznici înarmaţi, ordine, restricţii şi alte 
impedimente pentru cercetare, domnule Bendigo, că mi-ar 
trebui cinci ani să fac treaba cum se cuvine şi, chiar şi-atunci, 
n-aş fi sigur că am cuprins totul, şi eu nu dispun de cinci ani, 
domnule Bendigo. Eu vreau să acţionez, şi pe Insula Bendigo 
acest lucru nu se poate decât dacă ajungi sus de tot. Repet: 
unde aş putea găsi, pe insula d-voastră, o maşină de scris 
Winchester silenţioasă, portabilă ? 

Ochii negri se întunecară şi mai mult şi delicatele mâini de 
pe masa de lucru tremurară puţin. Dar, când boss-ul vorbi, 
avea o voce înceată. 

— Abel... 

Apoi îşi pierdu cumpătul. Mâna delicată deveni o măciucă ce 
izbea aerul. 

— Scapă-mă de nebunul acesta ! 

Abel ocoli în grabă masa de lucru, ca să şoptească ceva la 
urechea purpurie a fratelui său... 


În timp ce Abel şoptea, roşeaţa începu să dispară şi pumnul 
se desfăcu. În cele din urmă, King încuviinţă scurt din cap şi 
ochii săi negri îl priviră încă o dată pe Ellery. 

Abel se îndreptă. 

— Nu avem astfel de informaţii la îndemână, domnule Queen. 
Era ceva misterios şi totuşi amuzant în vocea sa nazală lipsită 
de grabă. Îţi pot spune că toate maşinile de scris din Ministerul 
de Interne sunt electrice, având mărimea şi greutatea 
standard ; nu folosim deloc portabile în această clădire. 
Bineînţeles, s-ar putea să fie câteva în alta parte pe insulă, 
proprietate personală a salariaţilor... 

— Dacă nu-mi puteţi da mai multe informaţii concrete 
decât aceasta, zise Ellery, am nevoie de permisiunea 
dumneavoastră de a cerceta apartamentele personale ale 
Reşedinţei. Mai precis, apartamentele celor din familia 
Bendigo. Privindu-l în ochi pe Abel adaugă cu asprime: Aşa 
ceva nu se începe de la iesle. Abel, nu-i aşa? Abel clipi. Într- 
adevăr clipi foarte des şi continuu. Acolo o s-o găsesc, gândi 
Ellery. 

— Foarte bine, Queen, rosti sec King Bendigo, ai permisiunea 
noastră. Şi-acum ieşi afară înainte să-l las pe Max'l să te scoată. 

Ellery îl găsi pe taică-său în apartamentul lor. 

— M-am făcut cât se poate de antipatic, îşi încheie el 
relatarea despre aventurile sale în Ministerul de Interne, şi am 
făcut o descoperire, Papa... nu, două. 

— Pe prima o ştiu, mormăi taică-său. Că te-ai născut cu 
norocul unui spiriduş. 

—Vom găsi portabila criminală undeva în apartamentele 
celor din familia Bendigo, zise Ellery. Asta-i una. Cealaltă este 
că King e chiar mai periculos decât am crezut eu. El are nu 
numai puterea, ci şi capriciile unui tiran. Şi va deveni foarte 
capricios când va constata că şi alţii au putere. E o trăsătură în 
care nu am încredere. Să vedem dacă Abel a îndeplinit porunca 
stăpânului său. 

Abel o îndeplinise. Nu fură opriţi de către paznici. Ofiţerul 
comandant părea mâhnit, dar îi salută şi se dădu la o parte fără 
o vorbă. 

Fiecare membru al familiei avea un apartament personal şi 
cei doi Queen căutară în ele pe rând. Nu găsiră nici un semn al 
vreunei maşini de scris în apartamentul Karlei Bendigo, şi nici 


urmă de Karla. Găsiră o maşină de scris în camera de lucru a 
regelui şi una într-a lui Abel, dar ambele erau standard şi de 
mărci diferite. Se apropiau de apartamentul lui Judah când 
Ellery observă pentru prima oară, vizavi de uşa lui Judah, o uşă 
mare, masivă, deosebită ca formă de toate celelalte pe care le 
văzuse în Reşedinţă. O încercă. Era încuiată. Ciocăni. Fluieră. 

— Oțel, îi zise tatălui său. Mă întreb ce-o fi aici. 

— Hai să aflăm, zise Inspectorul, şi se duse după ofiţerul co- 
mandant. 

— Aceasta este camera secretă, zise ofiţerul. O folosesc doar 
regele şi cei care-l ajută. De obicei domnul Abel. 

— Unde se pun la cale cele mai mari înşelătorii, hm ?, zise 
Ellery. Deschide-o, te rog, căpitane. 

— Îmi pare rău, domnule. Nimeni nare voie să intre în 
această cameră decât cu permisiune specială. 

— Bine, dumneata ai ordinele dumitale. Mie mi s-a acordat 
permisiune specială. 

— Nu s-a zis nimic despre camera secretă, domnule, 
răspunse ofiţerul. 

— Atunci du-te şi aranjează. 

— Un moment, domnule. Ofiţerul se îndepărtă. Cei doi Queen 
aşteptară. 

— Camera secretă, mormăi Inspectorul. Mare noroc să 
putem ajunge acolo. Cred că aici lucrează el şi Abel în nopţile 
când nu vor să se reîntoarcă la Ministerul de Interne. 

Ofiţerul reveni. 

— Vi se refuză permisiunea, domnule. 

— Ce! explodă Ellery. După toate astea... 

— Domnul Abel îl asigură pe domnul Queen că în Camera 
secretă nu există nici o maşină de scris Winchester silenţioasă, 
portabilă. 

Îl urmăriră pe ofiţer îndepărtându-se. 

— Papa, se pare, zise Ellery, că domnul Judah Bendigo este 
ales. 

Şi era. În camera de lucru a lui Judah găsiră o maşină de 
3cris Winchester silenţioasă, portabilă. 

Judah Bendigo era încă în pat, scoțând sforăituri spasmodice 
cum scot oamenii foarte beţi. Inspectorul îşi rezemă spatele de 
uşa apartamentului în timp ce Ellery privi în jur. 


În reşedinţă nu exista nici un alt apartament ca al lui Judah. 
Al Karlei fusese feminin, dar îi lipseau adâncimea şi lăţimea. 
Acesta era apartamentul dezordonat şi confortabil al unui om 
inteligent, cult, cu pasiuni artistice. Cărţile erau catolice, vizibil 
citite şi multe volume erau rare şi frumoase. Tablourile şi 
gravurile erau originale şi nu puteau fi adunate decât de un om 
cu o sensibilitate şi gust deosebite. Multe erau făcute de artişti 
necunoscuţi lui Ellery, ceea ce îi plăcea, deoarece era limpede 
că Judah nu punea preţ pe simpla reputaţie, sesizând valoarea 
încă nerecunoscută de alţii. În acelaşi timp, se găseau două 
tablouri mici de Utrillo pentru care Ellery ar fi dat foarte mult 
ca să le posede. 

Pe un întreg perete se aflau înregistrări cu muzică. Poate 
două mii cinci sute de albume, o colecţie fabuloasă de discuri 
pentru care probabil au fost necesari mulţi ani ca să le adune. 
Ellery văzu numeroase înregistrări epuizate de mult timp, 
opere posedate de rari colecționari. Palestona, Pergolesi, 
Buxtehude, Bach, Mozart, Haydn, Hândel, Scarlatti, Beethoven, 
Schumann, Brahms, Bruckner şi Mahler erau masiv 
reprezentaţi ; se găseau volume întregi de imnuri gregoriene ; 
iar un raft lung era destinat muzicii păgâne. Şi Bartok se găsea 
acolo, Hinde-mith, Șostakovici şi Toch. Mai era o colecţie care 
cuprindea marea muzică a lumii occidentale începând din 
secolul al nouălea încoace. 

Pe o masă, într-o cutie deschisă, căptuşită cu catifea, 
strălucea o vioară Stradivarius. Ellery atinse corzile ; 
instrumentul era perfect acordat. 

Deschise pianul Bechstein. Aici nu se găsea nici o sticlă în 
formă de clopot ! Aici, Judah Bendigo socotea inutil un 
asemenea subterfugiu. Intr-un colţ al camerei, în spatele 
pianului, aşezate una peste alta, se găseau şase lăzi de coniac 
Segonzac. 

Ellery privi încruntat spre uşa dormitorului. 

Clătină din cap şi se duse la masa de lucru florentină 
acoperită cu piele, pe care se afla o maşină de scris portabilă 
marca Winchester. Nu o atinse. 

Brusc se aşeză jos şi începu să cotrobăie prin sertare. 
Inspectorul îl urmărea în linişte. 

— Iată hârtia de scris. 


Era într-o cutie mare — coli simple de culoare crem, format 
obişnuit pentru scrisori personale, de hârtie velină fină, fără 
vreo monogramă sau imprimare. 

— Eşti sigur, Ellery ? 

— E fabricată în Italia. Filigranele sunt identice. Sunt sigur. 

Luă o coală din cutie, puse cutia la loc în sertar, apoi 
introduse coala în carul maşinii de scris. 

— O să-l trezeşti, zise Inspectorul. 

— Sper. Dar n-o să se trezească. E amorţit, iar asta este 
silenţioasă... Nu pricep. Dacă asta e aceeaşi maşină... 

Ellery scoase cea de-a treia scrisoare de ameninţare, o propti 
de o sticlă de Segonzac de pe masa de lucru şi copie mesajul pe 
coala albă. 

Maşina scotea un sunet asemănător cu răpăitul ploii. Era un 
sunet liniştitor. 

Ellery scoase copia şi o aşeză lângă original. Oftă neliniştit. 
Dovada era concludentă: ultimul mesaj prin care era 
ameninţată viaţa lui King Bendigo şi se stabilea data de joi, 
douăzeci şi unu iunie, fusese scrisă cu maşina aceea. Uşoare 
nepotriviri în aliniament, scăpări de cerneală în imprimarea 
anumitor caractere erau identice. 

— Asta este, Papa. 

Se uitară unul la celălalt în camera tăcută a lui Judah. 

— Nici o încercare de a se ascunde, zise Inspectorul după o 
vreme. Absolut nici una. Oricine — Abel, King — ar putea intra 
aici la orice oră din zi sau noapte şi în zece secunde ar găsi 
hârtia, maşina de scris, ar putea face acelaşi test şi ar ajunge la 
aceeaşi concluzie. Sau colonelul Spring, sau orice om de pază 
din clădire. Max'l ar putea-o face ! 

— Abel a făcut-o în mod sigur. 

Un frate care-şi propune să ia viaţa fratelui şi nu ia nici o mă- 
sură de prevedere ca să nu fie descoperit. Şi un alt frate care 
descoperă aceasta şi — ceea ce este cel mai uimitor — caută 
adeverire unde nu era necesară nici cea mai vagă confirmare. 

— Poate, zise Inspectorul domol, poate aruncă vina pe el, 
Ellery, şi Abel ştie sau bănuieşte. 

— Şi asta ar constitui o problemă ?, zise Ellery, muşcându-şi 
articulațiile degetelor. La ultimul etaj al clădirii centrale din 
acest castel fortificat, în apartamentul personal al unuia din 
familia regală ? E nevoie să aduci cu avionul „experţi" de la 


New York pentru un asemenea lucru ? Când au aici o 
organizaţie completă pentru aplicarea legilor, fără îndoială, cu 
cele mai avansate mijloace ? Tot ceea ce această cercetare ar 
necesita, Papa, este cea mai simplă capcană. De fapt, o simplă 
verificare a amprentelor digitale. Clătină din cap. Nu are nici o 
noimă. 

— Nici asta n-are ! 

Ellery ridică din umeri. Căută în buzunar şi scoase un 
briceag. 

— Ce ai de gând să faci, Ellery ? 

— Reconstituirea. Ce altceva pot face ? Ellery deschise 
briceagul cu lama cea mai ascuţită şi crestă cu grijă ambele 
laturi ale literei mici o din maşina de scris a lui Judah Bendigo. 

— Pentru ce faci asta ? Ştim doar că sunt scrise cu maşina 
aceasta. 

— Poate au fost scrise toate odată, cu mult timp în urmă. 
Dacă o-urile din următoarea scrisoare vor fi intacte, aşa cum au 
fost, vom ajunge probabil în impas. Dacă însă vor apărea aceste 
crestături şi dacă vom putea verifica timp de douăzeci şi patru 
de ore cine intră în această cameră... 

— Cheamă-l pe colonelul Spring la telefon. Vreau să-i 
vorbesc, zise Ellery căpitanului pazei. 

Ofiţerul luă poziţia de drepţi. 

— Da, domnule. 

Ceilalţi paznici luară de asemenea poziţia de drepţi. 

— Domnul colonel ? Vorbeşte Ellery Queen. Telefonez de la... 

— Ştim de unde telefonaţi, domnule Queen, zise colonelul 
Spring cu o voce stridentă. Vă place vizita? 

— Aş prefera să răspund personal la această întrebare, 
domnule colonel. Dacă ştiţi unde sunt, cred c-ar fi bine să veniţi 
imediat aici. 

— S-a întâmplat ceva ? Colonelul părea alarmat. 

— Vă aştept. 

Faţa pierită a colonelului Spring îşi făcu apariţia după şase 
minute. Nu zâmbea şi nu părea lipsit de vlagă. 

— Ce este ?, întrebă el imediat. 

— Cât de mult ne putem bizui pe aceşti oameni de pază ?, în- 
trebă Ellery. 

Paznicii, inclusiv ofiţerul, stăteau rigizi în poziţie de drepţi. 
Ochii le erau bulbucaţi. 


— Aceşti oameni ? Privirea apoasă a colonelului Spring trecu 
peste ei. Întrutotul. 

— Toate schimburile care fac de serviciu aici ? 

— Da. Dece? 

— Sunt absolut devotați regelui ?, întrebă Ellery. 

Omuleţul în splendida uniformă neagră şi aurie îşi puse o 
mână în şold şi îşi ridică în sus capul ca de peşte. Vă referiţi la 
King Bendigo ? Şi-ar da viaţa pentru el. De ce? 

— Voi plăti pentru integritate, murmură Ellery. De ce ?, 
domnule colonel. Pentru că, începănd din acest minut, vreau să 
mi se raporteze, timp de douăzeci şi patru de ore, identitatea 
fiecărei persoane care intră în apartamentul personal al lui 
Judah Bendigo. 

— Domnul Judah ? Pot să întreb de ce? 

— Puteţi, dar eu n-am de gând să vă răspund, domnule colo- 
nel Spring. 

Omuleţul scoase o ţigară maro şi o duse imediat la buze. 
Căpitanul se repezi spre el cu o brichetă. 

— Mulţumesc, căpitane, zise colonelul. Asta e voie, domnule 
Queen ? Pufăi scurt norişori de fum înţepători. 

— Luaţi legătura cu Abel Bendigo. Dacă el retrage 
autorizaţia, spuneţi-i că inspectorul Queen şi cu mine aşteptăm 
ca în decurs de o oră să fim duşi cu avionul la New York. Dar n- 
o s-o retragă... Acest raport, domnule colonel, trebuie să fie 
confidenţial. Nimeni — cu excepţia lui Abel Bendigo şi, în 
realitate, aş prefera să nu facă nici el excepţie — nimeni nu 
trebuie să ştie că se face această verificare. Pentru a simplifica 
lucrurile, împiedicaţi accesul servitoarelor şi al altor servitori, 
sub un oarecare pretext plauzibil, în camerele lui Judah Ben- 
digo, până la noi ordine. Dacă se află ceva sau treaba nu e 
făcută serios, domnule colonel... 

Verdele de pe chipul colonelului deveni mai intens, dar pur şi 
simplu zise : 

— Niciodată n-au fost plângeri împotriva mea, 

_ domnule Queen. 

În ascensor inspectorul Queen zise pe un ton sec: 

— Mă întreb cât de mult ne putem încrede în el. Acelaşi lucru 
se întreba şi Ellery. 

VII. 


A PATRA SCRISOARE apăru în după-amiaza zilei 
următoare. Ziua începu cu un ultimatum vesel dat de şeful 
serviciului medical al regelui. Locuinţa din Reşedinţă a 
doctorului Storm era legată de o aripă a spitalului rezervat 
pentru uzul familiei Bendigo. Aici, la îndemână cu cel mai 
avansat echipament, cu concursul unui personal format din 
asistenţi medicali şi dentari şi tehnicieni de laborator, doctorul 
Storm dirija ritualul zilnic de examinare a sănătăţii stăpânului 
imperiului Bendigo. Examenul medical avea loc în fiecare 
dimineaţă, înaintea micului dejun al lui King Bendigo. 

În această dimineaţă deosebită, micuțul şi robustul doctor, 
fluturând un teanc de hârtii, trecu legănându-se pe lângă 
paznici şi intră în sufrageria familiei, tocmai când King şi 
regina sa se ridicau de la masă ca să anunţe pe neaşteptate că 
în ziua aceea, eminentul său pacient nu va face nici o muncă. 

— S-a întâmplat ceva ?, întrebă Karla repede. 

— Fleacuri, bombăni King. Mă simt foarte bine. Puțin 
obosit, poate... 

— Puțin obosit, poate, îl imită doctorul Storm. Puțin obosit, 
bineînţeles ! Nu-mi plăceţi în dimineaţa aceasta. Nu-mi plăceţi 
deloc. Şi e o zi apăsătoare şi umedă. Nepotrivită pentru d- 
voastră. Astăzi n-o să faceţi altceva decât să vă distrati. 

— Pleacă de aici, Stormy, zise King Bendigo încruntându-se. 
Abel trebuie să dea o fugă până la Washington, iar eu am o mie 
de treburi trecute în agendă. Nici vorbă de-aşa ceva. 

— O să plec, zise şeful serviciului medical, arătându-şi dinţii 
mici şi ascuţiţi, şi n-o să mai revin. Credeţi că-mi place acest 
exil ? Oh, vă cer scuze, vă cer scuze. 

— De ce stai ? King zâmbea. 

— Pentru că detest genus homo. Pentru că le-am cucerit 
toatei universurile şi le-am zdruncinat toate minţile lor mici şi 
le-am şocaţi toate micile lor sensibilităţi etice, şi pentru că d- 
voastră mi-aţi dat uni spital grozav cu care să mă joc... şi 
materie primă din abundență. Şi pentru că vă iubesc, stăpâne. 
Astăzi nu trebuie să vă apropiaţi de birou! auziţi ? Nici un pas, 
altfel găsiţi-vă un alt nebun. 

— Dar întâlnirile mele, Stormy... 

— Ce-o să se întâmple? O să se prăbuşească o dinastie ? O să 
câştigaţi cu zece milioane mai puţin ? Daţi-le naibii de întâlniri. 


— Iubitule, îl imploră Karla. Mâna îi era pe braţul soţului, 
ochii îi străluceau. 

— Şi tu, Karla ? Marele om oftă şi se întoarse ca să se 
privească într-o oglindă. Îşi scoase limba. Aaaaa. E într-adevăr 
încărcată... 

— Nu e vorba de limbă. E vorba de tonusul muscular şi de 
sistemul vascular. Rămâneţi sau plec eu ? 

— Bine, bine, doctore, zise King tolerant. Care-ţi sunt 
ordinele ? 

— Vi le-am dat. Faceţi orice în afară de muncă. Ridicaţi un 
zmeu. Chercheliţi-vă. Faceţi dragoste cu soţia. Ce-mi pasă 
mie ? 

Astfel, în după-amiaza aceea, copleşiţi de căldură, cu nervii 
încordaţi, umblând încoace şi încolo agitaţi, cei doi Queen 
nimeriră peste o scenă extraordinară. Trecănd pe lângă sala de 
gimnastică a Reşedinţei, auziră strigăte de bărbaţi. Priviră 
înăuntru şi-i văzură pe membrii familiei regale jucându-se. 
Lângă piscină se găsea un ring de profesionişti şi în ring 
stăpânul insulei se lupta cu Max'l. Cei doi bărbaţi purtau ghete 
înalte cu şireturi şi pantaloni strimţi ; amândoi erau goi de la 
brâu în sus. Max'l era plin de păr pe corp ; torsul lui King era 
fără pic de păr, ca al unui băiat. Pe lângă trupul masiv al 
celuilalt bărbat, el părea subţire. 

În momentul în care cei doi Queen intrară, Bendigo, printr- 
un salt înapoi, tocmai scăpa dintr-o priză incorectă şi, în 
momentul următor, îl răsuci pe Max'l şi-i aplică figura nelson *). 
Max'l îşi ridică braţele, cu mâinile încleştate şi îşi concentra 
toată puterea într-o apăsare spre podea. Ochii lui King însă 
străluciră şi nu-i dădu drumul. Atunci Max'l se lăsă în jos şi 
începu să-şi muşte degetele furios. 

— Abandonezi, Maximus ? 

— Da, da ! 

Râzând, King strânse mai tare. Ochii lui Max'l se bulbucaseră 
şi faţa i se contorsiona. Atunci, cu un fel de dispreţ, King îşi 
desfăcu mâinile şi-l părăsi. Uriaşul corp păros se prăbuşi pe 
rogojină şi rămase nemişcat. După o clipă se-ntoarse şi se târi 
spre un colţ al ringului unde se aşeză, abătut ca un animal 
epuizat care-şi linge rănile, frecându-şi întruna ceafa. 

King îi zări şi le făcu vesel semn cu mâna, după care sări 
afară din ring. 


— Dumneata, Queen, faci lupte ? 

— După ce tocmai am văzut... nu, mulţumesc ! King râse. 

— Karla! Oaspeţii noştri rătăcitori. 

Karla îşi ridică privirea. Era într-un costum de baie 
franțuzesc, cu ochelari de soare la ochi şi stătea întinsă sub o 
lampă cu raze ultraviolete, la marginea piscinei. Se ridică 
repede în capul oaselor. 

— lată-vă pe amândoi. Am trimis să vă caute în toată 
Reşedinţa, ca să vă invite să veniţi cu noi. Unde v-aţi ascuns ? 

— Pe ici şi colea, doamnă Bendigo. E o zi agitată. 

*) nelson — o prindere prin care apăsarea se aplică cefei, 
capului, unui braţ sau amăndurora. 

King Bendigo se uită la ei zâmbind. Ellery se întreba ce i s-ar 
întâmpla unui bărbat dacă acest potentat l-ar prinde făcând 
dragoste cu nevastă-sa. 

Max'l era pe picioare acum şi arăta ca o curcă plouată. 

În bazin se afla Judach Bendigo. Abel nu se vedea nicăieri. 

Trupul alb şi emaciat al lui Judach, într-un slip verde, plutea 
în piscină ca o frunză de crin. Pe marginea piscinei zăceau o 
sticlă de Segonzac şi un pahar. Când Ellery se uită la el, Judah 
îşi deschise ochii. Erau injectaţi şi împăienjeniţi, dar nu clipeau. 
Spre stupefacţia lui Ellery, o pleoapă se mişcă în jos şi în sus 
într-un clipit evident. Apoi amândoi ochii se închiseră şi Judah 
se bălăci puţin, îndreptându-se alene spre sticlă şi pahar. 

— Dumneavoastră de ce nu vă răcoriţi în piscină ?, zise 
Karla. Sunt cabine aici jos şi avem o cameră specială cu lucruri 
pentru oaspeţi, se găsesc de toate în ea. 

— La vârsta mea, nu mi-aş dezgoli trupul deşirat în faţa unei 
femei frumoase, zise Inspectorul, chiar dacă mi s-ar coace 
pielea. Fiul meu însă, el e mândru de fizicul lui... 

— Am fost, zise Ellery, privindu-l pe King. Boss-ul râse. 

— Eşti mai subţire decât mine, dar Darius — secretarul meu 
— mi-a spus că eşti un băiat puternic. Boxezi, Queen ? 

— Păi... da. 

— Nu vă lăsaţi ispitit de Kane să boxaţi, domnule Queen, zise 
Karla. În sala cu trofee se află o fotografie — aţi observat-o 
seara trecută ? — în care soţul meu stă deasupra unui campion 
culcat la podea. 

— Campion ? întrebă Inspectorul. Ce campion ? 


— Campionul mondial la categoria grea, chicoti King 
Bendigo. S-a întâmplat cu mult timp în urmă... abia trecusem 
de douăzeci de ani. Îmi ieşea mereu în cale făcând pe grozavul 
şi bătând tot felul de ageamii. Câţiva dintre admiratorii mei m- 
au convins să urc pe ring cu el. L-am trimis la podea în primele 
douăzeci de secunde, un crochiu de dreapta norocos. Unul din 
prietenii mei ziarişti a fotografiat scena. îmi amintesc că după 
asta am fugit amândoi mâncând pământul ! Din tot ce am, cel 
mai mult mă mândresc cu această fotografie... Maximo ! Cum 
te simţi ? 

— Ne luptăm din nou, mormăi Max. De data asta o să vă rup 
braţul. Haideţi ! 

— Nu, am chef să mă grozăvesc. Hai să ne punem mănuşile, 
Max'l. Am de gând să te fac pilaf. 

— Oh, aceasta a fost cea mai frumoasă zi, oftă Karla. Du-te, 
Max'l. Dă-l "gata. Mi-ar plăcea grozav să te văd învins, 
iubitule... 

— Ai auzit-o pe doamna, zâmbi King Bendigo. Aruncă-mi 
mănuşile. Pe unul din stâlpii ringului atâmau două perechi de 
mănuşi de box de opt uncii. O pereche avea culoarea obişnuită, 
cealaltă avea o nuanţă purpurie irizată. Max'l îi aruncă 
stăpânului său aceste mănuși, mormăind. Ellery observă foarte 
multe perechi de mănuşi de box agăţate pe unul din pereţii sălii 
de gimnastică ; nici una purpurie. Simţi că-l trec fiorii. 

Se întâmplă în timp ce King îşi punea mănuşa stânga. Mâna 
lui mare se opri la jumătatea mănuşii şi şi-o retrase 
încruntându-se, apoi scormoni în ea cu degetul arătător. 

Degetul veni afară agăţat de un ghemotoc de hârtie. 

Hârtie de culoare crem. 

Bendigo o despături. Scoase o exclamaţie de supărare şi se 
învârti, vrând parcă să acuze pe cineva de ceva. Când se 
învârti, talpa pantofului de gimnastică alunecă pe marginea 
piscinei şi, cu un strigăt comic, se prăbuşi pe spate în apă, 
stropindu-i, în cădere, până la piele pe Ellery şi pe Inspector. 

Karla, care nu-l văzuse scoțând scrisoarea din mănuşa de 
box, strigă înspăimântată ; dar apoi, văzându-l pe domnul şi 
stăpânul său bătând apa cu mâinile şi bălăcindu-se în piscină, 
izbucni în râs. 

— Oh, Kane, iartă-mă, dar ai fost aşa de caraghios ! Judah, 
nu pluti pe apă ca un mort, ajută-l ! 


Marele om se scufundă, ieşi la suprafaţă, ţipă, înghiţi o gură 
de apă şi se scufundă din nou. Judah şedea în bazin uimit. Se 
îndreptă apoi înspre fratele său cu mişcări iuți şi-l apucă de 
bărbia-i regală. 

— Un miracol ! Un miracol !, strigă Judah. Ozymandias s-a 
relevat ! 

Cine are un cârlig ca să agate acest picior de lut ? Şi feriţi-vă 
de taifunuri. 

În timp ce Ellery şi Inspectorul trăgeau afară din piscină pe 
omul de pe care şiroia apa, Ellery se gândea că atunci auzea 
pentru prima oară vocea lui Judah Bendigo. 

— Kane, îmi pare rău. lubitule, te simţi bine ? Nu te-am văzut 
niciodată pierzându-ţi echilibrul. Micuţule ! Karla râse şi râse, 
ținându-i capul cu grijă. 

King se descotorosi de ea, sări în picioare şi părăsi sala de 
gimnastică. Era negru la faţă. 

Max'l, care stătuse tot acest timp în ring, ca un idiot, sări pe 
podea şi alergă după stăpân. 

Karla se opri din râs. 

— E furios, zise încet. El râde foarte mult, dar niciodată de 
el... Ce era bucata aceasta de hârtie ? Incă o scrisoare de 
ameninţare ? 

După aceea află. 

— Mă tem că da, doamnă Bendigo. Ellery luase hârtia când 
căzuse din mâna lui Bendigo şi o vârâse în buzunarul lui. Acum 
o scoase şi o citi împreună cu Karla şi cu tatăl său. Judah şedea 
pe marginea piscinei, turnându-şi calm băutură. 

Era acelaşi tip de hârtie, scrisă cu o maşină Winchester 
silenţioasă, portabilă. 

De data aceasta mesajul zicea : 

Vei fi ucis joi, 21 iunie, exact la ora 12,00... 

— Nu pot crede, zise Karla. Ştiu despre celelalte — am aflat 
cu greu de la Kane — dar totul este stupid. De un 
melodramatism inutil, îşi puse halatul. Scuzaţi-mă, zise cu 
sfială. Vreau să mă îmbrac. 

Alergă spre cabine. 

După plecarea ei cei doi îşi întoarseră privirile spre piscină şi 
constatară că Judah Bendigo plecase. Cu sticla şi paharul. 


Nici unul din cei doi Queen nu-şi făcu grijă ca să-şi schimbe 
hainele. Urcară în grabă sus şi se repeziră la ascensor. 

— Crestăturile de la o, mormăi Inspectorul. Şase o mici şi 
fiecare are două crestături. Acum problema €... 

— Raportul, căpitane, îi zise Ellery ofițerului de gardă. Dă-mi- 
l, te rog! 

Ofiţerul vâri o foaie de hârtie în mâna lui Ellery. 

Se retrăseseră la fel de nedumeriţi precum veniseră. 

În apartament, cu uşa încuiată, se aplecară asupra 
raportului. Era doar un nume în el. 

Nimeni nu intrase sau ieşise din locuinţa lui Judah Bendigo în 
afară de el însuşi de când Ellery crestase litera o de la maşina 
de scris. 

Nu numai pentru că pentru a patra scrisoare de ameninţare 
fusese folosită maşina de scris a lui Judah Bendigo, dar era clar 
că, numai el putea fi acela care o folosise. 

— Perfect, zise Inspectorul, plimbându-se prin cameră. Deci 
ştim. În mod sigur este Judah Bendigo şi data de joi, douăzeci şi 
unu iunie ora douăsprezece este stabilită în mod cert, şi asta-i 
tot. 

— Nu e tot. Care oră douăsprezece ? 

— Ce? 

— La amiază sau la miezul nopţii ? Trebuie să urmeze oa 
cincia scrisoare. 

— Nu mă interesează asta, Ellery. Lucrul important acum 
este că ştim că e Judah. Dar acum că ştim, ce trebuie să 
facem ? 

— ÎI informăm pe Abel. 

— Care-i la Washington. Ellery ridică din umeri. 

— Atunci aşteptăm până se întoarce. 

— Dacă, zise tatăl său, dacă Abel nu se întoarce până vineri, 
douăzeci şi doi iunie ? 

Ellery îşi lovi buza cu muchia scrisorii. 

— Sau să presupunem că se întoarce la timp. Îl informăm şi 
el zice : „Vă mulţumesc, domnilor, asta-i ceea ce credeam şi eu, 
poftiţi pălăria... luaţi-vă zborul !" Şi noi o să zburăm spre soare 
apune sau cine naiba ştie în ce direcţie se află New York-ul de 
aici..., şi te întreb, de ce ? De ce a fost nevoie de noi în primul 
rând ? 


— Şi ce, mormăi Ellery, ce o să-i facă fratelui Judah ? O să-l 
jupoaie de viu ? O să-l spânzure de gât, până când n-o să mai 
poată nici măcar înghiţi Segonzac ? O să-l bată la palmă ? 

— leşi din hainele alea ude, fiule. N-are nici un sens să faci 
pneumonie pe lângă o durere de cap clasa întâi. 

Se dezbrăcară în linişte. 


VIII 

CEEA CE A URMAT a fost insuportabil, pentru că nu s-a 
întâm-plat nimic. Abel nu s-a întors pe insulă a doua zi. Karla 
nu i-a putut primi... se spunea că e bolnavă, n-iavea nimic 
important, dar doctorul Storm o ţinea la pat. King Bendigo s-a 
dus la Ministerul de Interne şi, parcă vrând să recupereze ziua 
pe care o pierduse, a rămas acolo şi a lucrat împreună cu 
Peabody până noaptea târziu. Cei doi Queen l-au văzut pe 
Judah de vreo două sau trei ori ; el le-a făcut amabil semn cu 
mâna, dar a reuşit să-i evite. Discutaseră mult despre 
oportunitatea de a-l aborda pe Judah din propria lor iniţiativă, 
fără să-l aştepte pe Abel, dar în cele din urmă au renunţat. 

Literalmente nu era nimic de făcut. Aşa că au hoinărit prin 
insulă. 

— Poate, remarcă Inspectorul, reuşesc să-mi completez 
bocceluţa de note şi schiţe. 

Dispăruseră chiar şi Cămăşile. Cel puţin, nu li se mai punea 
nici un obstacol în cale şi după câte-şi puteau da seama nu-i 
urmărea nimeni. 

A doua zi după incidentul cu mănuşa de box, explorau o 
parte a insulei pe care nu o văzuse înainte. Aici nu existau nici 
fabrici, nici locuinţe de-ale muncitorilor. Era un loc sterp, o 
zonă cu dune de nisip şi arbuşti piperniciţi, cu oglinda albastră 
a mării prăvălindu-se şi făcându-se cioburi de pereţii falezei. 
Aceasta era o limbă de pământ înconjurată din trei părţi de 
mare şi fusese lăsată în starea ei naturală din cauza 
imposibilității unui camuflaj eficace. 

— Dar nu în întregime, zise Ellery. Dacă vrei să te uiţi acolo 
— unde începe să crească păduricea aceea deasă — o să vezi 
ceva ce seamănă cu cel mai mare mesteacăn înclinat pe care l- 
ai văzut vreodată. Doar că e un tun de şaisprezece ţoii. 

— Cine ar avea nevoie de locul ăsta uitat de Dumnezeu ?, 
mârâi tatăl. Ce-i aceea ? 


— Care anume ? 

Inspectorul mersese puţin mai înainte, într-o parte a dunei, 
şi, când Ellery grăbi pasul şi-l ajunse, acesta se opri brusc. 

Peretele falezei cobora la picioarele lor formând o potecă 
abruptă, dar accesibilă, până jos pe plajă. Între linia coastei şi 
baza falezei se găsea o construcţie din beton armat. Nu era o 
construcţie mare şi puţinele ei ferestre cu grilaj de fier erau 
atât de mici că părea un fort în miniatură. Fuseseră plantați 
palmieri în jurul clădirii care era brăzdată şi stropită cu vopsea 
de culoare cenuşie-cafenie. Probabil, de pe mare nu se 
distingea de fondul natural. 

Întreaga zonă era înconjurată de un gard metalic înalt de 
douăsprezece picioare având deasupra sârmă ghimpată. 

Ellery arătă spre câteva cabluri camuflate. 

— Este electrificat. 

În vârful clădirii se găsea un post de observaţie cu o turelă 
din care, printr-o ambrazură îngustă, ieşeau ţevi de mitralieră. 
Dincolo de gard patrulau oameni în uniformă, înarmaţi până-n 
dinţi. 

— Soldaţi ai regatului lui Bendigo, zise Ellery printre dinţi. 
Cred că se simt singuri aici. S-ar putea să o lase mai moale 
dacă le vorbim amabil. 

Ellery cobori pe potecă cu Inspectorul imediat în urma lui. 
De sub picioarele lor zburau bucăţi de marnă. Soarele era 
fierbinte. 

Când ajunseră la baza falezei, dădură peste o maşină mică de 
la Reşedinţă. Maşina era goală şi cheia se găsea în contact. 
Priviră în jur. Pe plajă nu era nici <un drum. Maşina ar fi 
trebuit lăsată sus pe faleză la oarecare distanţă, unde se 
termina şoseaua. 

— Cum naiba a ajuns maşina asta aici jos? 

— Un tunel. Ellery arătă cu degetul. Închis... vezi uşa aceea 
camuflată ? Cred că trece prin stâncă şi dă în şoseaua 
principală undeva acolo în spate. Uşi în faleză, Doamne fereşte- 
ne |! îţi spuneam eu, Papa, că oamenii ăştia n-au trecut de 
vârsta de opt ani. 

— Cu toate astea, nu sunt decât nişte mici scandalagii, zise 
tatăl pe un ton sec. 

— Stai ! 


Poarta era încuiată. În interior se aflau doi soldaţi înarmaţi 
cu puşti mitraliere. Puştile erau îndreptate, prin poartă, spre 
burţile celor doi Queen. Între soldaţi se vedea un ofiţer cu faţa 
înnegrită de soare şi ochii de culoarea şi căldura unei cochilii 
de stridie. 

Puțin mai la o parte, fumând o ţigară maro, stătea colonelul 
Spring. 

— Bună dimineaţa, îi zise Ellery colonelului Spring. Colonelul 
fuma. 

— Ce doriţi ? Ofiţerul avea o voce aspră, mecanică. 

— Nimic deosebit. Căscam şi noi gura pe aici... domnule 
maior, nu? Încă nu sunt obişnuit cu gradele d-voastră. Probabil 
lui Spring nu-i plăcea să se amestece în îndatoririle curente ale 
subordonaţilor săi. Stătea acolo de parcă nu-i mai văzuse până 
atunci. Putem să intrăm, domnule colonel, şi să privim în jur ? 

Colonelul Spring fuma. 

— Permisele d-voastră, se răsti ofiţerul. 

— Ce-i aici ?, mormăi Inspectorul. 

Foarte bine, domnule colonel, dacă aşa vrei... Da' cu ce vă 
ocupați aici, domnule maior ? 

— Permisele dumneavoastră ! Nu era nici un pic de umor în 
vocea aceea de robot. 

Cei doi Queen încetaseră să mai râdă. 

— Nu avem permise, zise Ellery prudent. Domnul colonel 
Spring vă poate spune cine suntem. 

— Eu ştiu cine sunteţi. Permisul d-voastră. 

— Avem permisiunea personală a lui King şi Abel Bendigo să 
mergem oriunde pe insulă. Nu vi s-a transmis aici ? 

— Arătaţi-l ! 

— Ce să arătăm ? Ellery începea să se înfurie. Ţi-am spus. 
Regele vostru a zis că putem merge oriunde vrem. 

— În acest loc trebuie să arătaţi un permis scris, semnat de 
domnul colonel Spring. Aceasta este o zonă interzisă. Dacă nu 
aveţi permis, plecaţi imediat. Aveţi permis ? 

— Apăi, să mă ia naiba, zise Inspectorul. 

Ellery se uită cu tot dinadinsul la colonel. Omuleţul şolduros 
şi elegant în uniformă îi privea ca pe nişte ciudăţenii dintr-o 
cuşcă cu purici dresați. 


— E-n regulă, domnule colonel, noi suntem aici şi dumneata 
eşti acolo. Inspectorul Queen şi cu mine vrem un permis. Faceţi 
unul. 

Micuţul colonel zâmbi. 

— Desigur, domnule Queen, dar va trebui să fie 
contrasemnat de către King Bendigo sau Abel Bendigo. Acesta 
e regulamentul. Adresaţi-vă la biroul meu pe căile obişnuite. 
Bună dimineaţa. Prinse cu delicateţe chiştocul brun al ţigării 
care ardea mocnit, îi dădu drumul din mână şi-l strivi cu tocul 
bocancului în nisipul argilos. 

— Hai, fiule, zise Inspectorul. 

Patru lucruri se întâmplară aproape simultan. 

Singura uşă vizibilă a clădirii de beton armat se deschise şi 
apăru chipul bucălat al doctorului Storm, care ducea în mână o 
trusă medicală ; în spatele lui venea un paznic enorm. 

Ellery scoase repede un binoclu din buzunar, îl duse la ochi 
şi-l îndreptă spre una din ferestrele zăbrelite ale clădirii. 

Colonelul Spring luă o ţinută severă şi cu o voce tăioasă zise 
ceva ofițerului. 

Ofiţerul sări înainte, strigând la straja din turelă. După câte 
se părea, curentul care trecea prin gard era dirijat din turn. 
Ofiţerul puse mâna pe poartă şi o descuie. 

— Arestează-i pe aceşti oameni, zise colonelul Spring. 
Ofiţerul smulse binoclul din mâinile lui Ellery şi în momentul 
următor doi soldaţi înarmaţi îi ţineau strâns pe cei doi Queen. 

Fură traşi în interior. 

— De... dragul... Inspectorul se sufocă. Unul dintre soldaţi 
ținea uşor de cravata Inspectorului. Bătrânul gentleman 
începea încet să devină purpuriu. 

O voce slabă glacială îi zicea întruna lui Ellery: Acest lucru e 
ridicol, e ceva ce se citeşte într-o carte, în timp ce pumnii 
loveau necontenit în carne şi chipuri se holbau la el şi cerul 
albastru, marea albastră, nisipul alb şi palmierii verzi se 
învârteau şi durerea îl cuprindea din toate părţile, explodând în 
cele din urmă în fiinţa lui. Se trezi întins pe nisip cu nasul vârât 
în marnă şi cu o greutate zdrobitoare în spate. 

Apoi, când fu ridicat şi forţat să stea în picioare, lucrurile 
reveniră puţin la normal. Tatăl său stătea în apropiere, palid ca 
moartea, curăţindu-şi hainele cu mişcări încete, dezordonate. 
Uşa clădirii din beton armat era închisă din nou. Doctorul 


Storm, arătând ca un pinguin bătrân şi gras în costumul 
albastru şi cămaşa albă, vorbea vesel cu colonelul Spring. 

Erau înconjurați de soldaţi înarmaţi. Nimeni nu părea 
ameninţător. Nimeni nu privea încruntat. 

Asta le e meseria. Nimic deosebit... Ellery se trezi îndoit de 
mijloc, ţinându-se cu mâinile de burtă. 

Colonelul Spring fuma o altă ţigară maro, ascultând 
încruntat şi cu capul în jos la doctorul Storm. 

— Regulamentele mele nu sunt făcute ca să fie încălcate, 
domnule doctor. 

Doctorul continua să vorbească bine dispus. 

Bărbaţii îl ţineau în continuare. Ellery le era recunoscător. 
Tatăl său încă îşi curăța hainele fără succes. Un avion de-al lui 
Bendigo brăzda înălțimile cerului. 

— E-n regulă. Colonelul Spring ridică din umeri. 

Zise ceva ofițerului, se întoarse pe călcâie şi se duse spre 
clădire. Uşa se deschise imediat. Intră înăuntru. Uşa se închise 
cu zgomot. 

— Puteţi pleca acum, domnilor. 

Ellery îşi ridică privirea. Era doctorul Storm care zâmbea. 

— Putem... ! Auzi o voce sugrumată, care nu semăna deloc cu 
vocea lui. 

— Ştiu, ştiu, zise şeful serviciului medical de pe Insula 
Bendigo. Eul d-voastră bărbătesc e ofensat. 

— Ofensat, bolborosi Ellery. Îşi ţinea încă pumnii vârâţi în 
burtă. Vreau o explicaţie. Vreau să mi se ceară scuze. Vreau să 
fiu singur cu omul ăsta într-o cameră. Vreau ceva. 

— N-o să obţineţi nimic, zise doctorul Storm. Aveţi noroc că 
s-a întâmplat să mă nimeresc eu aici. Şi dacă vreţi să-mi urmaţi 
sfatul, domnule Queen, nu mai veniţi niciodată aici. Micuţul şi 
grăsanul doctor le făcu semn cu mâna, trecu prin poartă, urcă 
în maşina goală, o întoarse şi intră în gaura din faleză. 

O clipă mai târziu nu se mai vedea nici o gaură, doar faleza. 

— Afară, zise degetul mare al ofițerului. Ochii de stridie nu-şi 
schimbaseră expresia. 

Ellery îşi simţi pumnii umflaţi. 

— Hai fiule, zise tatăl insistent. Crezi că poţi merge până la 
maşina noastră ? 


Ellery nu porni maşina. Durerea din burtă slăbea, dar nasul îl 
ardea din cauza marnei în care se tăiase. Burta îl durea peste 
tot. 

Inspectorul şedea lipsit de vlagă, cu mâinile în poală, privind 
la marea liniştită. 

Rămaseră aşa multă vreme, fără să rostească un cuvânt. 

Apoi tatăl zise : 

— Pe cine ai văzut în clădirea aceea ? 

— Pe doctorul Akst. Ellery simţi gust amar în gură. 

— Akst ? Fizicianul acela tânăr, blond, solid ? 

— Da. 

— S-ar putea ca acesta să fie laboratorul secret al lui Akst ? 
Unde se joacă cu atomii lui ? Aceasta ar explica gardul 
electrificat, paznicii... 

— E o clădire prea mică pentru cercetări în domeniul fizicii. 
Oricum, doctorul Akst avea mâinile sus, pe zăbrele. Erau în 
cătuşe. 

— În cătuşe. 

— E arestat. Ellery îşi privi mâinile congestionate. Mă 
întrebam de ce nu-l mai văzusem. A fost îndepărtat. 

— Oh, hai, zise Inspectorul cu vehemenţă. Asta-i prea de tot 
chiar şi pentru o asemenea cloacă. La urma urmei... 

— La urma urmei ce ? [arcul acesta este versiunea 
Dachaului pe Insula Bendigo. Cine-i poate spune maiestăţii sale 
regelui ce are voie să facă sau să nu facă ? El se consideră 
stăpân al acestei insule din ocean, monarh absolut al ei şi al 
tuturor de pe ea. 

— Dar Akst... un om ca Akst... 

— Dispare. Sau se răspândesc ştiri false într-un mod 
inteligent. Asta n-ar fi o problemă, Papa. 

— Dar de ce? 

— Lese majesté. Trădare faţă de coroană. Sau a ajuns la 
concluzia că ceea ce lucrează este insuportabil chiar şi pentru 
stomacul lui ştiinţific. Cine ştie de ce ? Probabil loialitatea lui 
Akst a început să dea de bănuit. A fost cercetat sau este în curs 
de cercetare. Ori a refuzat să continue şi acesta e un mic 
tratament pentru a-l convinge. Între timp e în lanţuri în lagărul 
de concentrare personal al regelui... Mă întreb dacă pe Insula 
Bendigo există tribunale. 


Inspectorul îi îngriji rănile lui Ellery, îi făcu o baie fierbinte 
şi-i spuse să stea întins în pat. Ellery nu adormi. Îi era imposibil 
să adoarmă. 

Inspectorul Queen măsura camera de la un capăt la altul. 
Simţeau o nevoie nedefinită de a rămâne împreună. Dacă tatăl 
s-ar fi dus în camera vecină, Ellery l-ar fi urmat. 

— În cele din urmă sări din pat şi se îmbrăcă în haine noi. 

— Ce-ai zice să mâncăm de prânz, fiule ? 

— Nu. 

— Unde mergi ? 

Ellery însă mergea deja şchiopătând pe coridor. Inspectorul 
îl urmă în grabă. 

Când ajunseră la Ministerul de Interne, Ellery se duse la 
pupitru cu aerul unui om pregătit să-şi croiască drum cu barda 
spre scopul său. 

— Deschideţi uşa ascensorului. Vreau să-l văd pe regele 
vostru ! 

— Da, domnule, zise paznicul care stătea în mijlocul celorlalţi 
doi. Treizeci de secunde mai târziu, secretarul muşchiulos ţinea 
deschisă uşa biroului cel mare. 

— Mi se pare că singurul dumitale punct tare, Queen, este 
acela de a mă întrerupe, zise vocea puternică din celălalt capăt 
al camerei. Ei bine, intră. 

Secretarul închise uşa încet după ei. 

King Bendigo şedea în spatele mesei de lucru. Lângă el, într- 
un fotoliu, şedea Immanuel Peabody, adâncit în cercetarea unor 
hârtii. Un bărbat pe care nu-l văzuseră niciodată — un bărbat 
mare, voinic, cu obrajii fleşcăiţi — stătea cu faţa spre ei. Omul 
se afla între doi soldaţi înarmaţi. 

Bendigo părea calm şi relaxat, cu o mână pe masa de lucru. 
Când Ellery şi tatăl său se apropiară, Bendigo mişcă alene un 
deget şi soldaţii se dădură la o parte, trăgându-l cu ei pe 
bărbatul voinic. Ş 

— Domnule Bendigo... Începu Ellery. 

— Aţi venit după acesta ?, zise regele, zâmbind. Binoclul lui 
Ellery apăru în mâna cealaltă. Ellery îl privi fix peste masa de 
abanos. Ochii negri scânteiau. Era limpede că Bendigo îl 
aşteptase. Vroia să se distreze şi ceea ce-l distra cel mai mult, 
Ellery află imediat, era furia dezlănţuită a unui om neputincios. 


Singurul mijloc de a se apăra era neînsemnat, dar, neavânde 
ales, Ellery îl folosi. Se întinse peste masă, luă binoclul de la 
degetele arogante şi se întoarse pe călcâie cu o aroganță egală. 

— Un moment, Queen. 

Era calm. Nu-şi va mai ieşi niciodată din fire faţă de acest 
om. 

— Când ţi s-a dat permisiunea de a umbla prin insulă, 
credeam că dumneata, ca un om inteligent, vei înţelege că este 
doar relativă. Aceasta este o zonă interzisă de la început ; nouă 
ne place să ne păstrăm secretele. Dumneata eşti oaspete aici. 
Nu ne aşteptăm ca oaspeţii noştri să-şi  vâre nasul prin 
dulapurile noastre. 

— Îndeosebi, zise Ellery, prin acelea cu schelete în ele. 

— Zi-i aşa dacă-ţi place. Apropo, ai aparat de fotografiat... 
ceva material fotografic ? 

— Nu. 

— Dumneata ai, inspectore Queen ? 

— Nu. 

— Aşa, pentru orice eventualitate. Aparatele de fotografiat 
nu sunt permise pe Insula Bendigo. Sunt confiscate şi distruse, 
iar filmul ars, ori-când şi oriunde ar fi găsite. De asemenea, 
aceasta atrage după sine anumite... sancţiuni. Asta-i tot, 
domnilor. 

Se întoarse spre Peabody. 

— Domnule Bendigo. 

Bendigo îşi întoarse brusc privirea. 

— Da? 

— Atât timp cit ne călăuzim după tablele lui Moise, zise 
Ellery, cred că ar trebui să vă spun că tatăl meu şi cu mine 
avem arme la noi. Şi armele sunt pe lista obiectelor de 
contrabandă ? 

Bendigo râse. 

— Nu, Queen. Nouă ne plac armele. Poţi să ai orice armă pe 
care eşti în stare să o porţi. Buzele i se subţiară până aproape 
să dispară. Dar nici un aparat de fotografiat, zise el. 

Privirile li se încrucişară din nou. 

De data aceasta Ellery reuşi să zâmbească. 

— Înţelegem, înălţimea voastră, zise el grav. 

— Aşteptaţi! King Bendigo se îndreptă pe tronul său. La tonul 
vocii sale, Immanuel Peabody, pentru prima oară, îşi ridică 


privirea de la hârtiile sale. Nu cred că înţelegeţi, Queen, zise 
Bendigo alene. Nu, nu cred că... Luaţi loc şi fiţi atenţi la ce aţi 
întrerupt. Acolo ! 

Degetul său mare arătă spre două scaune de lângă peretele 
curbat. Ellery simţi un spasm de alarmă. Pronunţarea 
tărăgănată fusese într-un mod cu totul neplăcut lipsită de orice 
inflexiune. Îi amintea de vocea ofițerului robot din spatele 
gardului electrificat. În chip nedesluşit îi părea rău că venise. 
Ca să-şi ascundă teama, se duse imediat la unul din scaune. 
Inspectorul era deja la celălalt şi părea trist. Se aşezară, 
încordaţi, fără să ştie bine de ce. — Poţi continua acum, îi zise 
scurt Bendigo lui Peabody. Peabody se ridică. Stăpânul său se 
lăsă pe spate şi îşi închise ochii pentru o clipă. Gestul era 
teatral, dar nu reuşea să te convingă că e vorba de 
interpretare, pentru că în următorul moment Bendigo îşi des- 
chise ochii şi îşi întoarse privirea spre bărbatul solid dintre cei 
doi soldaţi. Şi ceea ce strălucea în profunzimile arctice 
întunecate ale acelor ochi îi făcu pe cei doi Queen să privească, 
pentru prima oară, cu adevărat, la bărbatul solid. 

Genunchii i se îndoiseră, ca şi cum trupul îi era prea greu 
pentru picioarele pe care le avea. Obrajii fleşcăiţi erau palizi şi 
umezi, deşi aerul condiţionat din birou era foarte plăcut. Îşi 
strângea mereu ochii de parcă îi era greu să se concentreze ; 
din când în când clipea. Întreaga-i înfăţişare era aceea a unui 
om epuizat care simte că trebuie să fie foarte atent la ceea ce 
se întâmplă. Ellery mai văzuse asemenea chipuri doar în cazu- 
rile celor acuzaţi de crime. 

Brusc îi trecu prin minte gândul că aici şi acum i se dădea 
răspuns la întrebarea retorică ce şi-o pusese în maşină după 
întâmplarea de la lagărul de concentrare. 

Da, pe Insula Bendigo existau tribunale. Acesta era unul din 
ele, cel mai înalt. 

Bărbatul solid cu genunchi de cauciuc urma să fie judecat. 

Când Immanuel Peabody începu să vorbească, nu mai 
rămase nici o îndoială. Vorbea cu tonul sigur şi aspru al 
acuzatorului cu experienţă. King Bendigo asculta cu gravitatea 
distantă a judecătorului suprem. 

Peabody prezenta în linii generale acuzaţiile. Era în legătură 
cu nereuşita bărbatului voinic de a duce la îndeplinire anumite 
instrucţiuni. Ellery nu le putu urmări îndeaproape, întrucât 


mintea îi era copleşită de impresii apăsătoare — frumoasa 
imobilitate a lui Bendigo, agitația uşor nervoasă a degetelor 
acuzatorului când vorbea, concentrarea disperată a bărbatului 
voinic, strălucirea pereţilor din cărămidă de sticlă, masticaţia 
puternică a fălcilor lui Max'l care se hrănea rapid cu alune 
decorticate, stând în uşa seifului deschis, după câte se părea 
locul lui preferat de-aşi petrece vremea. Oare Max'l fusese 
acolo tot timpul ?... 

Peabody deveni mai precis. Enumera date, nume, fapte. Nici 
una nu însemna nimic pentru Ellery, care se zăpăcea din ce în 
ce mai mult. Tot ce putea înţelege era că ceva sau câteva 
lucruri pe care acuzatul le făcuse sau nu le făcuse duseseră la 
întreruperea unei legături secrete importante, undeva în Asia, 
care la rândul ei provocase pierderea unui contract de 
armament. Cel puţin părea că e vorba de un contract de ar- 
mament, deşi Ellery nu era sigur nici de aceasta ; putea fi vorba 
de petrol, materii prime sau vapoare. Indiferent ce era, 
bărbatul voinic era acuzat de o crimă majoră împotriva 
imperiului Bendigo: făcuse treaba de mântuială. 

Ellery îşi stăpâni un impuls de a râde. 

În cele din urmă acuzatorul îşi încheie rechizitoriul, se aşeză 
jos şi îşi aranja hârtiile în ordine într-un teanc frumos. Se lăsă 
apoi pe spate, 

Îşi încrucişa picioarele scurte şi privi cu oarecare interes la 
bărbatul voinic. 

— Ai ceva de spus ? Evident, aceasta era vocea juridică, rece, 
solemnă şi autoritară a lui King. 

Bărbatul voinic îşi linse buzele şi clipi rapid, luptându-se cu o 
mare dorinţă de a scoate un sunet. Colţurile gurii i se lăsară în 
jos şi tăcu neputincios. 

— Vorbeşte, Norton. Vocea era mai tăioasă, mai personală. 
Ai ceva de spus ? 

Bărbatul voinic se strădui să vorbească. De data aceasta nu 
mai reuşi, dar eşecul se termină cu o ridicare din umeri, cea 
mai obosită şi mai disperată ridicare din umeri pe care Ellery o 
văzuse vreodată. Ellery simţi degetele tatălui său pe braţ. Se 
lăsă pe spate. King făcu un gest de îndepărtare cu frumoasa lui 
mână dreaptă. Bărbatul voinic ar fi putut fi o muscă. 


Paznicii îl scoaseră afară, fiecare luptându-se cu un braţ. 
Genunchii i se îndoiau mereu şi, la un pas în fata uşii, se 
năruiră cu totul. Cei trei dispăruseră. 

Splendidul birou se lumina de la sine şi înăuntru era o 
atmosferă odihnitoare. Nimeni nu scoase o vorbă. 

King Bendigo şedea lăbărţat pe tronul său, cu bărbia 
gânditoare, cu ochii negri visători. 

Peabody, procurorul lui King, îşi ţinea picioarele încrucişate 
comod, cu o mână pe teancul de hârtii frumos aranjate. 
Oricum, capul îl ţinea sus. 

Mişcarea rapidă a mâinii cu care se hrănea Max încetase. 
Mâna rămăsese suspendată în faţa gurii. 

Ei aşteptau. Asta era situaţia. Dar pentru ce ? 

Un râs care ar spulbera acest vis... care l-ar trezi pe fiecare 
şi ar restabili sănătatea morală a lumii ? O împuşcătură ? O 
prostie, o absurditate... Oricum, pereţii erau izolaţi acustic... 
Ellery sări în picioare. 

King Bendigo se ridicase. Avocatul Peabody îşi îndreptă 
picioarele. Mâna lui Max'l ridicată la gură se lăsă în jos după o 
nouă porţie de alune decorticate. 

Se terminase 

Indiferent ce se întâmplase, se terminase. 

Regele vorbea binevoitor avocatului. Este vorba de un proces 
de impunere fiscală pentru şaizeci de milioane de dolari, 
judecat de Curtea Supremă a unei ţări europene. Bendigo 
discuta despre veniturile judecătorilor şi cerea informaţi 
suplimentare de aceeaşi natură personală. 

Peabody răspundea prompt şi cu grijă. 

În timp ce-l aştepta pe tatăl său la uşă, Ellery aruncă o 
privire în urmă. Regele şi procurorul general şedeau iarăşi jos, 
cu capetele apropiate. Erau adânciţi în conversaţie. Peretele 
curbat strălucea şi biroul lung era senin. Max arunca alune în 
sus şi cu gura deschisă se mişca încoace şi încolo sub ele, ca o 
focă. 

Ellery ieşi afară împleticindu-se. 

IX. 

VENI NOAPTEA DE MIERCURI şi nici vorbă de Abel 
Bendigo. Peabody, după care Ellery alergase o jumătate de zi, 
pur şi simplu păru uimit când îl întrebă despre misiunea lui 
Abel la Washington. Nici Karla nu ştia nimic despre aşa ceva. 


Discuţia cu Karla îl amări pe Ellery. 

— De multă vreme nu mă mai interesează nici o ameninţare, 
zise ea, scuturându-şi părul roşu. Mi-am dat seama de la 
început că m-am căsătorit cu o personalitate unică, un om care 
va fi totdeauna ţinta a ceva. Zâmbi afectat. Kane este păzit mai 
bine decât preşedintele Statelor Unite, de oameni cel puţin la 
fel de devotați şi incoruptibili. 

— Să presupunem, zise Ellery atent, să presupunem, doamnă 
Bendigo, că am aflat că viaţa soţului d-voastră este ameninţată 
de cineva foarte apropiat dânsului... 

— Apropiat de el ! Karla îşi răsturnă capul pe spate şi râse. 
Imposibil. Nimeni nu-i este realmente apropiat lui Kane. Nici 
măcar Abel. Nici măcar eu. 

Ellery plecă nemulţumit de această sofistică evidentă. Dacă 
totuşi Karla bănuia ceva, păstra bănuiala pentru sine. 

Pe măsură ce noaptea trecea şi se apropia ziua de joi, Ellery 
era cuprins de neastâmpăr şi-i era greu să stea într-un loc mai 
mult de câteva minute. Cu cât devenea mai nervos, cu atăt era 
mai supărat pe toţi... pe King, pentru că trata subiectul propriei 
sale morţi la început cu amuzament, apoi cu dispreţ şi în cele 
din urmă cu iritare, ca pe o încălcare minoră, dar persistentă a 
vreunei reguli a companiei ; pe Abel, pentru că îi târâse în 
acest caz şi apoi, inexplicabil, stătea la o parte ; pe Karla, pen- 
tru că era candidă când candoarea n-avea nici un sens şi 
enigmatică atunci când candoarea ar fi fost utilă ; pe Judah, 
pentru că bea coniac de dimineaţă până noaptea şi zâmbea vag 
când îi prindeai ochii injectaţi... fără îndoială unul dintre cei 
mai neconvingători asasini din istorie. 

Inspectorul nu era de nici un folos. El petrecu cea mai mare 
parte a zilei de miercuri stând îmbufnat în baie, departe de 
lumea lui Bendigo. Îşi copia schiţele instalaţiilor interzise de pe 
insulă, completându-le cât mai mult posibil cu detalii şi 
transcriindu-şi notele cu un scris mărunt. 

Miercuri noaptea telefonul sună tocmai când cei doi Queen 
erau pe punctul de a se culca. 

— Am aflat că mă căutaţi, domnule Queen. 

— Vă caut ! Era Abel Bendigo. Ultima scrisoare... 

— Mi s-a spus despre ea. 

— Mai este încă una ? O să mai urmeze una... 


— Aş prefera să nu discut despre ea la telefon, domnule 
Queen. 

— Dar a sosit ? 

— Nu cred... 

— Nu credeţi ? Nu vă daţi seama că mâine este douăzeci şi 
unu ? Şi aţi fost plecat... 

— N-am avut încotro. O să vă văd dimineaţă. 

— Aşteptaţi ! Nu putem vorbi acum ? De ce nu coborâţi aici 
pentru căteva minute, domnule Bendigo... 

— Imi pare rău, dar King şi cu mine o să fim ocupati jumătate 
de noapte cu problema pentru care am fost la Washington. 
Dimineaţă, domnule Queen. 

— Dar am aflat... ! 

— Oh. Se făcu linişte pe fir. Şi ce aţi aflat ?, zise Abel după 
aceea. 

— Credeam că nu vreţi să discutăm la telefon. 

— Cine este ? Vocea nazală vibra în receptor. 

— Fratele d-voastră Judah, zise Ellery cu brutalitate. 
Corespunde concluziei d-voastră ? 

Din nou tăcere. În cele din urmă, vocea lui Abel zise : 

— Da. 

— Ei bine, ce facem acum, tatăl meu şi cu mine, domnule 
Bendigo ? Mergem acasă ? 

— Nu, nu, zise Abel. Vreau să-i spuneţi fratelui meu King. 

— Mâine dimineaţă, la micul dejun. O să aranjez eu cu Karla. 
Trebuie să-i spuneţi exact ce aţi aflat şi cum. Vom continua 
după aceea, în funcţie de reacţia fratelui meu. 

— Dar... 

Dar Ellery rămase cu receptorul în mână. 

Toată noaptea fu frământat de problema aparentei 
neîncrederi a lui Abel Bendigo şi veni la micul dejun, împreună 
cu tatăl său, în sufrageria personală a familiei Bendigo, fără să 
o fi rezolvat. De îndată însă ce-şi luă locul, găsi răspunsul. Abel, 
care era factotum, nu putea planifica nimic cănd era vorba de 
fratele său King. King era imprevizibil, un factor care rămânea 
totdeauna necunoscut. Intr-un moment primejdios pentru 
persoana sa, ca acesta, putea să-şi ia zborul în orice direcţie. 
Sau putea să-şi strângă regalele sale aripi şi să refuze să 
zboare. Vom continua după aceea, în funcţie de reacţia fratelui 
meu... Din cauza aceasta, probabil, Abel, care descoperise 


imediat vinovăția lui Judah, căutase o confirmare din afară, 
înainte de a dezvălui ceea ce ştia el. El putea doar să-şi adune 
dovezi şi să aştepte desfăşurarea faptelor, ca să-i spună în ce 
direcţie şi cum să procedeze. 

Regele era într-o dispoziţie proastă în dimineaţa aceasta. 
Intră în sufragerie şi se uită sever la cei doi Queen, fără să-i 
salute. Ochii săi negri erau marcați de munca din timpul 
nopţii ; arăta aproape bolnav şi Ellery presupuse că din cauza 
stării sale sufleteşti... King Bendigo nu era omul căruia să-i facă 
plăcere să fie văzut de străini când nu arăta în cea mai bună 
formă a sa. 

Abel era acolo. Max. Şi Judah. 

Neîndoios, Abel aranjase ca Judah să fie prezent la micul 
dejun... o manevră remarcabilă, judecind după înfăţişarea 
aproape normală a lui Judah. În ciuda orei timpurii, micuțul 
asasin oacheş putea şedea pe scaun destul de drept. Mina îi 
tremura doar puţin. Îşi înghiţea lacom a doua ceaşcă de cafea. 

Abel era nervos. Lui Ellery îi plăcea oarecum această 
situaţie. Faţa cenuşie de director de şcoală a lui Abel era cu 
mult mai gravă decât de obicei. Îşi pipăi întruna puntea 
ochelarilor de parcă simţea că-i alunecă de pe nas. Toate 
gesturile îi erau bruşte şi pline de prudenţă. 

— Ceva special în legătură cu ziua de astăzi ? King privi 
întunecat în jur cu mâna întinsă să ridice şerveţelul. Cei de la 
New York care ne fac necazuri... şi tu, Judah ! Cum ai reuşit să 
te scoli aşa devreme? 

Ochii adânciţi ai lui Judah erau fixaţi pe mâna delicată a 
fratelui său. 

Mâna termină mişcarea de ridicare a şerveţelului. Un plic 
căzu pe masă. 

Max'l strigă ceva atât de brusc încât Karla apucă braţele 
scaunului şi se făcu albă la faţă. Max'l era în picioare, aruncând 
priviri ucigătoare spre plic. 

— Cine a făcut asta ?, răcni el, smulgându-şi şerveţelul de la 
gât. Cine, cine ? 

— Stai jos, Maxie, zise King. Se uita gânditor la plic. Proasta 
dispoziţie îi dispăruse. Brusc gura i se arcui într-un zâmbet 
scurt răutăcios. Ridică plicul. Numele lui : King Bendigo era 
scris la maşină. Altceva nimic. Plicul era sigilat. 


— Astăzi este joi, douăzeci şi unu iunie, domnule Bendigo... şi 
în aceasta constă importanţa plicului. Ellery era de asemenea 
în picioare. Pot să-l văd, vă rog ? 

King aruncă plicul pe tava fratelui său Judah. 

— Dă-o expertului, Judah. Pentru asta e plătit. Judah ascultă 
în tăcere. 

Ellery luă plicul cu grijă. Tatăl său luă un cuţit şi ocoli masa 
în grabă. Ellery deschise plicul. 

— În aceasta ce scrie, domnule Queen ? Vocea Karlei era 
foarte slabă. Mai era încă palidă. 

Era aceeaşi hârtie. Literele o erau cercetate. O altă operă a 
maşinii de scris Winchester portabilă a lui Judah. 

— Ce zice !, tună vocea lui Abel. 

— Ei, Abel, zise King în glumă. Stăpâneşte-te. 

— E un duplicat al ultimului mesaj, cu două deosebiri, zise 
Ellery. A fost adăugat un singur cuvânt şi de data aceasta nu 
mai sfârşeşte cu o linie de despărţire, ci cu punct. Vei fi ucis joi 
21 iunie, exact la miezul nopţii. 

— Miezul nopţii, punct, murmură inspectorul Queen. Asta e. 
Altele n-o să mai urmeze. Nu mai are nimic de spus. A 

— Cine ?, răcni Max'l umflându-şi pieptul de maimuţă. Il 
omor ! Cine ? 

^ King se întinse spre Judah, îl prinse pe Max'l de ureche şi 
trase. Max'l căzu la loc pe scaun cu un urlet. Boss-ul râse. 
Părea că se distrează. 

— Kane, hai să plecăm de pe insulă astăzi. Mâna Karlei 
netezea faţa de masă de damasc. Doar noi doi. Ştiu că scrisorile 
acestea nu sunt nimic, dar... 

— Nu pot pleca. Am prea multe de făcut. O să plecăm altă 
dată. Hei, reveniţi-vă ! Parcă aţi fi nişte bocitoare de profesie. 
Nu vedeţi că-i un lucru caraghios ? 

— King, Abel vorbi rar. Te rog ia acest lucru în serios. Nu e 
caraghios deloc... Domnul Queen are ceva să-ţi spună. 

Ochii negri se întoarseră strălucitori spre Ellery. 

— Ascult. 

— Mai întâi vreau să vă întreb ceva, domnule Bendigo. Ellery 
nu privi în direcţia lui Judah. Unde aţi fi în mod obişnuit la 
miezul nopţii ? 

— O să-mi termin lucrările secrete de pe agenda zilei. 

— Dar unde ? 


— Unde lucrez de obicei la ora aceea. În Camera secretă. 

— Camera aceea cu uşa de oţel masiv vizavi de apartamentul 
fratelui d-voastră Judah ? 

— Da. 

Abel zise repede : 

— De obicei petrecem acolo o oră sau două, domnule Queen, 
începând de pe la ora unsprezece. Lucrări pe care nu le putem 
lăsa secretarilor. 

— Dacă Abel nu-i acasă, îl înlocuiesc eu, zise Karla. Soţul ei 
le zâmbi celor doi Queen. 

— "Toţi din familie. Unde se pun la cale marile comploturi. 
Sunt sigur că bănuieşti aceasta. 

— Kane, încetează cu glumele. Diseară nu trebuie să lucrezi 
acolo. 

— Oh, fleacuri. 

— Nu trebuie ! 

O privi pe nevastă-sa curios. 

— Eşti într-adevăr îngrijorată, dragă. 

— Dacă insişti să lucrezi acolo la noapte, insist să lucrez şi eu 
cu tine. 

— Atunci cedez, chicoti el, Abel o să fie ocupat în altă parte. 
Şi acum vreţi să mâncăm şi să uităm această copilărie ? 

Servitorii, care aşteptaseră îngheţaţi, prinseră viaţă. 

— Aş vrea să vă propun, domnule Bendigo... începu Ellery. 

— Se respinge. Ascultă Queen. Eu îţi apreciez devotamentul 
faţă de ceea ce faci, dar lucrările secrete nu pot sta pe loc, 
ideea asasinatului este ridicolă şi imposibilă în camera aceea. 
Stai jos şi mănâncă. Dumneata, de asemenea, inspectore 
Queen. 

Cei doi Queen însă nu renunţară. 

— De ce e imposibil, domnule Bendigo ?, întrebă Inspectorul. 

— Deoarece Camera secretă a fost construită tocmai în acest 
scop. Pereţii, podeaua şi tavanul au o grosime de două 
picioare... beton armat masiv. Nu are nici o fereastră. E aer 
condiţionat şi lumină artificială care vine din pereţi. Există doar 
o intrare — uşa. Doar o uşă şi e făcută din oţel de seif. De fapt 
întreaga cameră e un seif. Cum ar putea intra cineva înăuntru 
să mă omoare ? 

King îşi atacă ouăle fierte moi. 


Max'l nu ştia ce să facă. Se aşeză apoi jos şi izbi masa cu 
pumnul. Cei doi servitori se repeziră înainte, dându-i zor. 

— Instalaţia de aer condiţionat, Kane, zise Karla neliniştită. 
S-ar putea ajunge la ea. Să introducă vreun gaz... 

Soţul ei izbucni într-un hohot de râs. 

— Aceasta-i mintea ta europeană ! Foarte bine, Karla, o să 
postăm străji la instalaţia de aer condiţionat. Orice, numai să 
nu te mai văd aşa. 

— Domnule Bendigo, zise Ellery. Nu vă daţi seama că nu 
puteţi scăpa, râzând, de cel care a scris aceste scrisori ? El ştie 
exact unde veţi fi la miezul nopţii... şi cum va ajunge la camera 
sigilată şi păzită de oameni de încredere înarmaţi. Întrucât ne 
previne, el ştie probabil că la noapte camera aceea va fi absolut 
inaccesibilă. Cu alte cuvinte, după câte s-ar părea, el îşi alege 
foarte greşit timpul şi locul pentru planul său şi se asigură prin 
avertismentul dat că până şi cele mai mici crăpături vor fi 
complet astupate. Nu vi se pare excentric, ca să nu zic mai mult 
? 


— Desigur, răspunse King prompt. Excentric e cuvântul 
potrivit, Queen. Este excentric ca Napoleon. E imposibil de 
realizat. 

— Ba da, zise Ellery. Boss-ul făcu ochii mari. 

— Cum ? 

— Dacă aceasta ar fi problema mea, domnule Bendigo, eu v- 
aş face pur şi simplu pe d-voastră să-mi daţi drumul înăuntru. 

Se lăsă pe spate, zâmbind. 

— Nimeni în afară de membrii familiei mele nu intră în 
camera aceea... Se opri, zâmbetul dispărându-i. 

In cameră era linişte. Chiar şi Max'l se opri din mestecat. 
Karla avea o cută între ochi şi se uita atentă la Ellery. 

— Ce vreţi să spuneţi ? Vocea îi era aspră. 

Ellery îi aruncă o privire lui Judah care era vizavi de el. Judah 
lovea uşor cu degetul arătător o sticlă de coniac Segonzac, fără 
să privească pe cineva. 

— Inainte să ne cheme pe noi aici, fratele d-voastră Abel a 
făcut singur câteva investigaţii, zise Ellery. Am comparat 
concluziile, domnule Bendigo. Sunt aceleaşi. 

— Nu înţeleg. Abel, ce sunt toate acestea ? 

Faţa cenuşie a lui Abel părea să devină mai cenușie. 

— Spuneţi-i, domnule Queen. 


— Am descoperit maşina de scris la care au fost bătute toate 
scrisorile. De asemenea, am găsit tipul de hârtie folosit; e din 
acelaşi loc cu maşina de scris. 

— Ca o verificare suplimentară, am aranjat ca încăperea în 
care se găseşte maşina să fie supravegheată de paznicii d- 
voastră. Rezultatul a fost concludent, domnule Bendigo : în 
intervalul de timp în care cea de-a patra scrisoare a fost 
dactilografiată o singură persoană a intrat şi a ieşit din acel 
apartament — persoana care locuia acolo. Fratele d-voastră 
Judah. 

King Bendigo se întoarse încet spre omuleţul oacheş. Braţele 
erau cât pe-aci să li se-atingă, pe masă. Obrajii boss-ului 
începură să se îmbujoreze. 

Max'l se uita cu gura căscată când la stăpân, când la Judah. 

— Oh, prostii, prostii, zise Karla cu o voce stinsă. Asta-i una 
din glumele tale datorită coniacului, Judah, nu-i aşa ? Nu ? 

Mâna lui Judah, când acesta se întinse după sticlă, era 
deosebit de bine stăpănită. Incepu să scoată dopul de la sticlă. 

— Nu-i nici o glumă, draga mea, zise el cu o voce ca din puț. 
Nu e glumă. A 

— Vrei să spui, începu King Bendigo neîncrezător. Începu 
apoi din nou. Judah, vrei să spui că tu ai scris notele acelea ? 
Tu mă ameninţi cu moartea? Tu? 

— Da, King, zise Judah. 

Se descurcă bine, gândi Ellery, pentru un om care e atât de 
încordat încât aproape poţi auzi tensiunea în el. Judah ridică 
sus sticla de Segonzac, apoi o duse la gură. 

King îşi urmări fratele cum bea. Era atât de amuzat că-i 
licăreau ochii. li îndreptă spre Judah, spre nasul încovoiat, spre 
mustaţa udă căzută, gâtul aţos, spre mărul lui Adam care se 
ridica şi cobora. Când Judah lăsă jos sticla şi întâlni privirea 
fratelui său, se petrecu ceva între ei care-l făcu pe King parcă 
să se ambaleze. 

— La miezul nopţii, hâă ?, zise el. Ai calculat totul. 

— La miezul nopţii, răspunse Judah cu o voce stridentă. 
Exact la miezul nopţii. 

— Judah, tu eşti nebun. 

— Nu, nu, King. Tu eşti. Boss-ul era destul de liniştit. 

— Deci mi-ai copt-o toţi aceşti ani... Recunosc, Judah, că nu 
m-am gândit niciodată la tine. A dat cineva vreodată ceva pe 


tine în afară de mine ? Care altul ţi-ar suporta inutilitatea 
alcoolică ? Mie îmi datorezi faptul că poţi suge atâta băutură. 
Deci ai hotărât să mă ucizi. Ţi-ai ieşit cu totul din minţi ? Are 
vreun sens, Judah... sau ar trebui să zic Judas ? * Paloarea lui 
Judah se accentua. Eu sunt fratele tău, fir-ar să fie ! Nu simţi 
nimic ? Recunoştinţă ? Loialitate ? 

— Ură, zise Judah. 

— Tu mă urăşti ? Dece? 

— Pentru că nu eşti bun. 

— Pentru că sunt puternic, zise King Bendigo. 

— Pentru că eşti slab, zise Judah ferm, slab unde este impor- 
tant. Acum, deşi faţa îi era ca o mască de mort, ochii îi ardeau. 
Există putere care are şi slăbiciune. Slăbiciunea puterii tale, 
frate, e că puterea ta nu are nici un pic de omenie în ea. 

Boss-ul privi la omuleţul cu ochii înceţoşaţi şi tainici într-un 
mod ce vădea retragere. Faţa ansă îi era roşie. 

— Nici un pic de omenie, King, zise Judah. Ce sunt 
fiinţele umane pentru tine ? Tu te ocupi de produsele 
societăţilor — metale, petrol, substanţe chimice, muniții, 
vapoare. Pentru tine oamenii constituie ore de muncă, 
cutare şi cutare rată de amortizare. li adăposteşti pentru 
acelaşi motiv pentru care îţi pui la adăpost uneltele. 
Construieşti spitale pentru ei din acelaşi motiv pentru 
care construieşti ateliere pentru maşini. 

* Judas — Iuda (apostolul care l-a vândut pe Isus). 

Le trimiţi copiii la şcoală pentru acelaşi motiv pentru care îţi 
menţii în funcţiune laboratoarele de cercetare. Fiecare suflet 
de pe această insulă este trecut într-o fişă. Fiecare suflet de pe 
această insulă este supravegheat... În timp ce lucrează, în timp 
ce doarme sau face dragoste ! Crezi că nu ştiu că nici unul din 
cei prinşi în moara ta nu mai scapă din ea ? Crezi că nu ştiu ce 
face diavolul acela de Storm în laboratorul care i l-ai construit ? 
Sau de ce a dispărut Akst ? Sau Fingalls, Frescott, Scaniglia, 
Jancot, Blum înaintea lui Akst ? Sau ce se petrece la instalaţia 
K-14 ? Sau de ce? zise Judah cu o voce foarte clară şi puternică. 

Roşeaţa începu să dispară de pe faţa chipeşului bărbat, 
cedând locul dispreţului şi mâniei. 

— În imperiul tău au fost lichidate, ca un lucru firesc, 
demnitatea individului, dreptul de a decide singur, de a exista 
ca om liber. Toate legile vechi care protejau individul au fost 


abolite. Tu, King, nu recunoşti nici o lege în afară de propria ta 
lege şi, în aplicarea legilor tale, tu eşti judecător, juriu şi pluton 
de execuţie. Şi ce fel de legi sunt acestea pe care tu le creezi, le 
administrezi şi le execuţi ? Legi al căror scop este să-ţi 
perpetueze puterea? 

— E o insulă aşa de mică, zise King Bendigo murmurând. 

— Cuprinde planeta, îi replică uscăţivul său frate. 

— Nu-i nevoie să joci rolul potentatului amuzat pentru 
domnii Queen. O asemenea remarcă este o insultă adusă 
inteligenţei lor precum şi a mele. Puterea ta, King, se extinde în 
toate direcţiile. Aşa după cum eşti cinic în privinţa suveranităţii 
indivizilor, la fel eşti de cinic în privinţa naţiunilor. Tu corupi 
prim-miniştri, răstorni guverne, finanţezi pirați politici, toate 
acestea considerându-le fireşti. Totul ca să-ţi asiguri comenzi 
pentru uzinele tale de armament... 

— Ah, mă întrebam când o să ajungem la asta, zise fratele 
său.  Nelegiuitul magnat al armamentului, păianjenul 
internaţional... Anticristul cu o bombă în fiecare mână. Nu-i 
aceasta următoarea acuzaţie, Judah ? 

Judah strânse din pumni pe faţa de masă. 

— Eşti un ticălos care ştie să inspire încredere, King. Aşa ai 
fost totdeauna. Răstălmăceşti adevărul, umbli cu minciuni 
încâlcite, tragi pe sfoară... eşti un maestru al acestei tehnici 
dificile. Cu toate acestea, concluzia rămâne clară. Păcatul tău 
nu constă în faptul că produci armament. În lumea în care 
trăim, armamentul din nefericire e necesar şi cineva trebuie să- 
l] producă. Pentru tine însă uneltele războiului nu sunt un rău 
necesar, făcute pentru protejarea unei societăţi decente care 
încearcă să supravieţuiască într-o lume plină de lupi. Ele sunt 
un mijloc de a obţine profituri uriaşe şi puterea care se 
asociază cu ele. 

— Următoarea acuzaţie, zise fratele, afectând un aer de 
gravitate, este de obicei aceea că eu provoc războaiele. 

— Nu, King, nu le provoci tu, zise Judah Bendigo. 

Războaiele sunt provocate de forţe care-ţi depăşesc cu mult 
puterea ta sau a o mie de oameni ca tine. Ceea ce faci tu, King, 
e să profiţi de condiţiile care provoacă războaiele. Tu le 
zgândări, sufli în ele, le ajuţi să ardă cu flacără. Într-o ţară 
sfâşiată de disensiuni, ai grijă ca disensiunile să ducă la revoltă 
deschisă ; dacă două puteri sau două grupuri sunt în conflict, 


agenţii tăi sabotează negocierile şi provoacă război. Pentru tine 
nu are importanţă care parte are dreptate ; noţiunile de 
dreptate şi nedreptate n-au nici un sens în dicţionarul tău, 
decât în | măsura în care reprezintă conflicte, ceea ce înseamnă 
război şi profituri. În aceasta constă responsabilitatea ta, King. 
Până într-atâta poate merge responsabilitatea unui om. E prea 
mult ! Judah îşi frământă mâinile când se aplecă spre fratele 
său. Eşti un criminal, King. Nu mă refer pur şi simplu la crimele 
pe care le-ai comis pe această insulă sau la cele comise de 
gangsterii tăi pretutindeni în lume pentru a duce la îndeplinire 
o anumită politică sau afacere a momentului. Eu mă refer, 
frate, la crimele pe care istoricii le păstrează în statistici. Mă 
refer la crimele de război, frate. La crimele care rezultă din 
neînțelegerile şi tensiunile sociale şi economice pe care tu le 
încurajezi ca să ducă la războaie. Tu ştii ce eşti, King ? Eşti cel 
mai mare ucigaş în masă din lume. Oh, da, ştiu cât de 
melodramatic sună ceea ce îţi spun şi câtă plăcere îţi face 
neputinţa mea de a nu reuşi să sune altfel ! Adevărul e că, dacă 
tu n-ai fi existat, multe milioane de oameni n-ar fi murit pe 
câmpuri de luptă. Adevărul e că milioane şi milioane de oameni 
au fost transformați în sclavi jefuiţi de ultimul dram de mândrie 
şi demnitate, aruncaţi goi în cuptoarele tale, mărind numărul 
victimelor. 

— Nu ale mele, Judah, nu ale mele, zise fratele său. 

— Ba ale tale ! Şi n-ai terminat, King. De-abia ai început. 
Crezi că sunt orb pentru simplul fapt că sunt beat ? Crezi că 
sunt surd, pentru că îmi astup urechile la sirenele fabricilor 
tale ? Crezi că nu ştiu ce planuri urzeşti în conferințele tale din 
Camera secretă ? Mergi prea departe, King, prea departe. 

Judah se opri, buzele îi tremurau. King îi împinse mai 
aproape sticla de Segonzac. Judah îşi umezi buzele. 

— O discuţie periculoasă, Judah, zise King domol. Când ai 
intrat în partidul comunist ? 

— Rahat, bombăni Judah. Cum aş putea să fiu membru al 
acestui partid când eu cred în demnitatea omului ? 

— Eşti împotriva comuniştilor, Judah ? 

— Împotriva lor şi împotriva ta. Şi tu şi ei sunteţi croiţi din 
aceeaşi stofă. Aceeaşi stofă de proastă calitate. Folosiţi orice 
mijloace pentru a vă atinge scopul. Şi ce scop ? Nimeni nu ştie. 
Se poate însă presupune ! 


— Acesta-i un fel nerealist de a gândi, Judah. Nu poţi fi 
împotriva lor şi totodată împotriva mea. Eu sunt cel mai mare 
duşman al lor. Eu pregătesc Occidentul ca să lupte împotriva 
lor... 

— Aşa ai zis ultima dată. Şi a fost adevărat. Şi-i adevărat şi 
acum. Dar acesta e un adevăr răstălmăcit care se dovedeşte a 
nu fi defel un adevăr. Tu pregăteşti Occidentul să lupte 
împotriva lor, nu pentru motivul că ar fi o ameninţare pentru 
lumea liberă, ci pentru că întâmplător ei sunt curentul 
antagonist. Încă zece ani de acum înainte vei pregăti 
Occidentul — sau Estul, sau Nordul, sau Sudul, sau pe toţi 
laolaltă ! — ca să lupte împotriva a ceva sau a altceva. Poate 
împotriva omuleţilor de pe Marte, King ! Dacă nu vei fi oprit la 
timp. 

— Şi cine mă va opri ?, murmură King Bendingo. Nu tu, 
Judah. 

— Ba eu ! Te voi omori la miezul nopţii, King. Nu vei mai 
vedea ziua de mâine şi miine lumea va fi un loc mai bun pentru 
locuit. R 

King Bendigo izbucni în râs. Işi aruncă pe spate capul şi râse 
cu hohote până nu mai putu. Işi puse mâinile pe marginea 
mesei şi se ridică în picioare. Ochii îi lăcrimaseră din cauza 
râsului. 

Judah se ridică de pe scaun, se repezi spre colţul mesei şi se 
aruncă la gâtul fratelui său. Mâinile îi alunecară. Izbi pieptul 
acela masiv cu pumnii săi mici. În timp ce bătea darabana cu 
pumnii, ţipa plin de ură şi furie. King rămase surprins o clipă : 
râsul încetă, ochii i se deschiseră larg. Apoi însă râse şi mai 
tare. Nu încercă deloc să se apere. Pumnii lui Judah săreau din 
pieptul lui ca nişte mingi de cauciuc dintr-un zid de cărămidă. 

Atunci interveni Max'l. Smulse doar cu o mână omuleţul, 
care ţipa şi striga, de la pieptul stăpânului său şi-l ridică sus, 
ținându-l ca pe o jucărie. Judah se bălăbănea, străduindu-se să 
vorbească. Sunetele scoase îl făceau pe Max'l să rânjească. Il 
scutură ca pe o zdreanţă până când Judah se învineţi la faţă şi 
ochii i se bulbucară, iar limba îi ieşi din gură. 

Karla suspină şi îşi duse mâinile la faţă. 

— Nu-i nimic, iubito, rosti şuierat soţul ei. Realmente nu e. 
Pe Judah nu-l deranjează pedeapsa. li place. Totdeauna i-a 
plăcut. Îţi face plăcere să fii bătut... nu-i aşa, Judah ? 


Max'l azvârli omuleţul în cealaltă parte a sufrageriei. Judah 
se izbi de perete, căzu cu o bufnitură pe podea şi rămase 
nemişcat. 

— Nu vă faceţi griji, zise Max'l, rânjindu-i stăpânului. Am eu 
grijă de el. După ce mănânc. 

Se aşeză jos şi apucă furculiţa. 

— Nu fi mai tâmpit decât te-a făcut natura, Max. Când va 
veni timpul... miezul nopţii, a zis ? o să fie beat criţă şi 
periculos ca o râmă. King aruncă o privire la mormanul din 
colţ. Acesta-i necazul cu democraţia, Queen. Dumneata faci 
parte din lumea intelectuală, liberală şi democratică, nu-i aşa ? 
N-ajungeţi niciodată nicăieri. Vă scoateţi bărbia în afară şi 
fericiţi cereţi să vă mai dea încă o lovitură în falcă. Vă otrăviţi 
cu discuţii fanteziste până ajungeţi în comă, aşa cum Judah se 
otrăveşte cu alcool. Nu faceţi nimic altceva decât să trăncăniţi, 
trăncăniţi, trăncăniţi, în timp ce istoria trece în goană pe lângă 
voi spre viitor. 

— Eu cred c-am avut puţin de-a face cu orbita istoriei, nu cu 
foarte mult timp în urmă, domnule Bendigo, se pomeni Ellery 
zicând. 

— Vrei să spui că eu am avut, chicoti regele, lăsându-se 
iarăşi pe scaun. . 

Servitorii se repeziră înainte când îşi ridică şerveţelul, dar le 
făcu semn cu mâna să se îndepărteze. 

— Şi tu, Maxie. Lasă-l în pace pe Judah, zise el sever. A avut 
o dimineaţă istovitoare. Max. 

Gorila sărise de pe scaun. Judah se mişcă. Avea sânge pe 
faţă. 

— Stai jos. Gorila se aşeză. N 

— Hei, Judah, dă-mi voie să te ajut... Incepu Inspectorul. 
Judah ridică o mână. Modul în care o ridică îl făcu pe Inspector 
să se oprească. 

Frații lui Judah îl priveau, Abel cenuşiu ca seara, King fără o 
licărire de milă. 

Judah se târî afară din sufragerie sub privirile celorlalți. Îi 
trebui mult timp până să-şi tragă piciorul drept afară din 
cameră. În cele din urmă dispăru şi acesta. 

— Karla dragă, zise King repede. Karla ? 

— Da, da, Kane. 


— O să stau la Ministerul de Interne toată ziua şi cea mai 
mare parte a serii... o să iau masa acolo. Mă aştepţi la Camera 
secretă, la ora unsprezece. 

— Ai de gând să lucrezi la noapte, Kane ? în ciuda... ? 
Karla se opri. 

— Bineînţeles, iubito. 

— Dar Judah... amenințările lui... 

_ — N-o să ridice nici un deget la ora aceea. Crede-mă, Karla. 
Il cunosc eu pe Judah... Da, Queen ? Parcă voiai să zici ceva ? 

Ellery îşi drese glasul. 

— Eu cred, domnule Bendigo, că sunteţi înclinat să 
subestimaţi un intelectual liberal şi democrat când este stârnit. 
Nu ştiu de ce zic asta... bineînţeles, mie mi-e indiferent dacă 
trăiţi sau muriţi... 

— Sau poate nu vă este, zise King Bendigo zâmbind. Ellery îl 
privi fix. 

— E-n regulă, poate mi-e. Poate după ceea ce am văzut aici, 
aş primi vestea morţii dv. cu urale. Dar nu în felul acesta, 
domnule Bendigo. Sunt de mult împotriva crimei... am fost 
îndoctrinat cu biblia din copilărie şi întâmplător cred şi în 
democraţie. Ambele ne învaţă etica mijloacelor, domnule 
Bendigo. Şi crima e un mijloc rău... 

— Ţi-ar plăcea să mă vezi murind, dar ţi-ai da viaţa ca să mi-o 
aperi pe a mea. King râse. Aici greşiţi voi oamenii ! Ar putea fi 
ceva mai iremediabil prostesc ? 

— Credeţi într-adevăr aceasta ? 

— Bineînţeles. 

— Atunci ar fi o pierdere din valorosul dv. timp să discutăm 
despre aceasta. Ellery continuă în acelaşi penibil fel. Ceea ce 
încerc să zic, domnule Bendigo, este că fratele dv. Judah nu 
vrea doar să vă ucidă, el a făcut planuri în acest sens. Aşa că 
probabil s-a gândit la vreo armă. S-a pregătit. Are pistol ? 

— Oh, da. Trage destul de bine, chiar când e luat prin 
surprindere. Uneori se antrenează ore în şir. La un poligon de 
tragere, bineînţeles, zise boss-ul sec. Nici o ţintă vie, înţelegi. I- 
ar face rău. Judah n-ar putea ucide un şoarece... a zis-o de 
nenumărate ori. Nu-ţi fă griji în ceea ce mă priveşte, Queen. 

— Nu-mi fac. Imi fac griji în legătură cu Judah. Ochii negri se 
îngustară. 

— Nu pricep. 


— Dacă îşi mânjeşte mâinile cu sânge, e un om pierdut, zise 
Ellery încet. 

— Ei, dumneata nu eşti decăt un cântăreţ de psalmi, zise 
King nervos. Aici ţi-“ai terminat treaba. Dimineaţă o să te 
trimit acasă cu avionul. 

— Nu ! Abel sări în sus. Mai era încă agitat. Nu, King. Am ne- 
voie de amândoi aici. Nu-i trimite... 

— Abel, treaba aceasta începe să mă plictisească. 

— Te cunosc eu, strigă Abel. O să-i pui un pistol în mână şi o 
să-l îndemni să tragă. King, eu îl cunosc şi pe Judah. Tu îl 
subestimezi. Lasă-i pe cei doi Queen să rămână. Cel puţin până 
mâine dimineaţă. 

— Să se ocupe Spring de asta. 

— Nu Spring, nu. Trebuie să mă laşi pe mine să rezolv 
lucrurile cum vreau eu, King! 

Fratele său se încruntă, dar apoi zise ridicând din umeri : 

— E-n regulă, cred că o să-i mai suport o zi pe democraţii 
ăştia cu feţe lungi. Suport orice, ca să terminăm cu flecăreala 
asta. Acum plecaţi, toţi, şi lăsaţi-mă să-mi termin micul dejun. 

X. 

CU ORDIN SCRIS de la Abel Bendigo, cei doi Queen primiră 
permisiunea de a vizita Camera secretă în după-amiaza aceea. 
Colonelul Spring însuşi, un pic iritat, le descuie marea uşă de 
oţel. Colonelul, ofiţerul însărcinat cu paza locuinţei şi doi 
paznici înarmaţi intrară cu el înăuntru şi-i supravegheară cu 
atâta grijă de parcă ar fi fost în subsolul cu aur al Fortului 
Knox. 

Era o cameră mare şi goală zugrăvită într-un gri de spital. 
Avea o singură uşă, cea prin care intraseră. Nu existau 
ferestre, pereţii înşişi emanau o lumină constantă, fără umbre. 
De-a lungul pereţilor, lângă tavanul înalt, se întindea o friză 
formată dintr-un material a cărui structură metalică poroasă 
fusese inventată de către inginerii lui Bendigo pentru a înlocui 
răsuflătorile şi gratiile sistemelor de încălzire şi aerisire 
convenţionale. 

— Este un material metalic ce respiră într-adevăr, explică 
colonelul Spring, şi desfiinţează deschiderile. Aerul din 
încăpere era proaspăt şi plăcut. Suprafaţa pereţilor nu era 
întreruptă de nici un tablou, draperii sau decoraţiuni. 


Duşumeaua era pardosită uniform cu un material elastic care 
amortiza sunetul. Tavanul era izolat acustic. 

Exact la mijlocul camerei secrete se găsea o imensă masă de 
lucru din metal, cu un scaun turnat în spatele ei. Pe masă nu se 
afla decât un telefon. În faţa mesei de lucru se găsea o masă 
pentru maşina de scris, cu maşina electrică la vedere ; lângă 
aceasta era un scaun metalic fără tapiţerie. Până la înălţimea 
de cinci picioare pereţii erau acoperiţi cu şiruri compacte de 
clasoare din oţel. 

Deasupra uşii, exact în faţa celui care şedea la masa de lucru 
se găsea un ceas care funcţiona. Era încastrat în perete şi avea 
două arătătoare obişnuite din aur şi douăsprezece săgeți aurite 
numerotate. 

Nimic altceva nu se mai găsea în cameră. 

— Cine în afară de familia Bendigo mai foloseşte această 
cameră, domnule colonel ?, întrebă inspectorul Queen. 

— Nimeni. 

— Judah Bendigo vine des aici ? zise Ellery. 

Colonelul Spring ridică o sprinceană spre ofiţerul însărcinat 
cu paza. 

— Nu vine des, să trăiţi, zise ofiţerul. Uneori umblă câteva 
minute încoace şi încolo prin cameră, dar niciodată foarte mult 
timp. 

— Când a fost domnul Judah ultima dată în această cameră ? 

— Ar trebui să consult registrul, să trăiţi. 

— Consultă-l! 

Ofiţerul aruncă o privire la colonelul Spring. Colonelul 
încuviinţă din cap şi ofiţerul dispăru. Reveni după scurt timp cu 
un registru. 

— Ultima oară a fost cam acum şase săptămâni, să trăiţi. O 
săptămână înainte de data aceea şi alte trei mai înainte. 

— Poţi şti după aceste însemnări dacă la dăţile acelea a fost 
singur în această cameră ? 

— Da, să trăiţi. 

— Şi a fost? 

— Nu, să trăiţi. Nu intră niciodată aici când camera nu e 
ocupată. Nu poate intra. Nimeni nu poate, în afară de domnul 
King şi domnul Abel. Doar dumnealor au cele două chei, în 
afară de o cheie pentru cazuri neprevăzute păstrată în camera 


de gardă într-un seif din perete. Noi trebuie să deschidem uşa 
zilnic pentru servitoare. 

— Înţeleg că servitoarele fac curăţenie sub ochii paznicilor. 

— Şi ai ofițerului de serviciu, să trăiţi. 

Cei doi Queen umblară câteva minute încoace şi încolo prin 
Camera secretă. Ellery încercă câteva clasoare, dar cele mai 
multe erau încuiate. Puținele descuiate erau goale. Intr-unul 
din sertarele descuiate găsi o sticlă de coniac Segonzac şi 
scoase un oftat. 

Ellery examina uşa de oţel. Era inexpugnabilă. 

Când părăsiră camera, colonelul Spring încercă uşa cu 
propriile sale mâini şi dădu cheia comandantului pazei. Ofiţerul 
salută şi duse cheia la camera de gardă. 

— Mai doriţi ceva, domnilor ?, întrebă colonelul destul de 
tânguitor, gândi Ellery. Ordinele mele sunt să mă pun cu totul 
la dispoziţia d-voastră. 

— Mai e doar problema instalaţiei de aer condiţionat, 
domnule colonel, zise Inspectorul. 

— Oh, da. 

Ellery îi părăsi şi traversă holul. Ciocăni la uşa lui Judah 
Bendigo. Nu se auzi nici un răspuns. Ciocăni din nou. De 
asemenea nici un răspuns, aşa că intră înăuntru. 

Max'l şedea încălecat pe un scaun, cu bărbia pe mâinile-i 
păroase. Numai ochii i se mişcau, urmărind ca un câine de pază 
mişcările mâinilor lui Judah. Pe masa de lucru a lui Judah se 
odihnea o sticlă de coniac goală. Judah deschidea o altă sticlă. 
Rupsese timbrul de impozit şi tocmai atunci desfăcea pecetea 
de ceară tare cu lama unui briceag. Nu-i acorda nici o atenţie 
trogloditului şi nu-şi ridică privirea când Ellery intră înăuntru. 

Ellery îşi petrecu restul zilei încercând să salveze sufletul lui 
Judah Bendigo. Dar Judah era osândit. Se împotrivea mântuirii ; 
o respingea cu nepăsare. Păzea mai mult ca oricând un 
cadavru... un trup care murise din cauza violenţei, pentru că 
pomeţii obrajilor erau plini de contuzii, umflaţi şi purpurii de la 
ciocnirea cu peretele sufrageriei. O buză crăpată dădea gurii 
forma unui rânjet sarcastic pe care Ellery îl vedea în mod 
obişnuit la morgă. 

— Aceasta nu-mi face nici o plăcere, Ellery, realmente nu-mi 
face. Nu mă atrage ideea de a-mi omori fratele mai mult decât 


pe dumneata. Dar cineva trebuie să facă treaba aceasta urâtă şi 
eu m-am săturat să tot aştept pe Atotputernicul. 

— Odată ce-i verşi sângele, cum te vei deosebi de King, 
Judah? 

— Eu sunt călăul. Călăii se numără printre cei mai 
respectabili dintre funcţionarii publici. 

— Călăii îşi fac munca având consimţământul legii. Cei 
nenumiţi prin lege sunt pur şi simplu asasini. 

— Lege ? Pe Insula Bendigo ? Judah ridică din mustață. Oh, 
recunosc că circumstanţele sunt neobişnuite, dar tocmai acesta 
este esentialul. Aici nu există legi la care să pot apela, în afară 
de părerile decente ale omenirii exprimate în câteva documente 
istorice. Conştiinţa civilizaţiei m-a desemnat pe mine. 

Mai târziu — spre amurg — Judah îl întrerupse pe Ellery, pur 
şi simplu ca să-i spună : 

— Vorbeşti în zadar, eu sunt hotărât. În acel moment Ellery 
îşi dădu seama că Judah vorbea ca un om, care aşteaptă să-şi 
ducă la îndeplinire crima. 

— Fă-mă să înţeleg, Judah. În ciuda hotărârii tale ferme, nu 
crezi că ar trebui să renunţi o dată ce ai fost descoperit 
dinainte ? 

Să nu-ți închipui că o să stăm lângă tine şi o să te lăsăm să-ţi 
execuţi planul, oricare ar fi el ? Max'l singur în această cameră 
cu tine ar fi de-ajuns ca să-ţi zădărnicească orice planuri. N-o 
să se comită nici o crimă, Judah. Ellery vorbea de parcă Judah 
era copil. Pur şi simplu nu putem îngădui aşa ceva, să ştii. 

Judah sorbi puţin coniac şi zâmbi. 

— Nimic nu mă poate opri. 

— Oh, lasă. Recunosc că un om înclinat spre violenţă poate, 
mai devreme ori mai târziu, găsi o soluţie, oricâte măsuri de 
precauţie s-ar lua. Dar noi ştim în mod precis timpul şi locul... 

Judah îşi mişcă mâna subţire şi albă. 

— Nu contează. 

— Ce nu contează ? 

— Că ştiţi timpul şi locul. Dacă mi-ar păsa că ştiţi sau nu, n- 
aş fi scris scrisoarea. 

— O vei face în ciuda faptului că suntem preveniţi ? 

— Oh, da. _ 

— La ora aceea ? În locul acela ?, exclamă Ellery. 


— Astăzi la miezul nopţii. În camera secretă. Ellery se uită la 
el. 

— Deci asta este. Ai cu totul alt plan. Prin ceea ce ai făcut ur- 
măreai să ne induci în eroare. 

Judah păru ofensat. 

— Nici pomeneală ! Ai cuvântul meu. Asta ar strica lucrurile. 
Nu înţelegi ? 

— Nu. 

Judah ridică din umeri şi deşertă din nou sticla. 

— Desigur, nimic din toate acestea nu este într-adevăr 
necesar, zise Ellery, întrucât ai asigurarea mea personală că în 
noaptea aceasta nu-ţi vei părăsi camera, iar fratele tău King, nu 
va intra aici. Aşa că-mi pot permite să mă joc, Judah. Spune-mi: 
ai anunţat momentul crimei, cunoaştem locul exact — dacă 
rămâi la hotărârea referitoare la timp — aşa că nu te supăra 
dacă te întreb prin ce mijloace intenţionezi să-ţi ucizi fratele. 

— Câtuşi de puţin, zise Judah. Am de gând să-l împuşc. 

— Cu ce ? 

— Cu unul din pistoalele mele preferate. 

— Prostii, zise Ellery iritat. Tatăl meu şi cu mine am făcut 
astăzi două percheziţii în camerele acestea şi nici unul dintre 
noi nu este novice în această materie. Inclusiv dacă îţi 
aminteşti, o percheziţie corporală amănunţită. În această 
locuinţă nu există nici o :armă şi nici un fel de muniţie. 

— Regret, dar chiar sub nasul tău se găseşte un pistol 
încărcat. 

— Aici ? Acum ? 

— Nu sunt şase picioare de unde stai până la el. 

Ellery privi în jur destul de furios, dar apoi îşi reveni şi 
zâmbi. 

— Trebuie să fiu atent la şiretlicul acesta al tău. E 
îngrijorător. 

— Nu-i nici un şiretlic. Vorbesc serios. Ellery deveni serios. 

— Consider că e foarte urât din partea ta, Judah. Acum, în 
eventualitatea că s-ar putea să spui adevărul, trebuie să 
percheziţionez apartamentul din nou. 

— Te voi scuti eu de deranj. O să-ţi spun eu unde e pistolul, 
pentru că n-are nici o importanţă. 

— N-are nici o importanţă... Unde este, Judah ?, întrebă 
Ellery cu o voce blândă. 


— În buzunarul lui Max'l unde l-am strecurat când aţi început 
percheziţia. 

Max'l sări în picioare şi începu să-şi pipăie buzunarul hainei. 
Ellery se duse în fugă la el, îi aruncă mâna la o parte şi căută 
singur în buzunar. Era plin de bomboane, nuci şi alte obiecte pe 
care degetele lui Ellery nu le putură identifica ; dar printre 
mărunţişurile lipicioase se găsea ceva rece şi tare. Il scoase 
afară. 

Max'l se holbă la el. 

Era un pistol automat destul de aiurit. Avea ţeava atât de 
scurtă că putea fi ascuns în palmă, nu era mai lungă de vreun 
inci... toată lungimea lui de-abia dacă ajungea la patru inci. Era 
un Walther german calibrul 25. Cu toată mărimea lui de pistol 
de poşetă, Ellery ştia că, deşi era o armă mică, era mortală. 
După cum arăta era limpede că fusese folosit mult. Incrustaţiile 
de fildeş de pe mâner erau şterse şi galbene din cauza folosirii, 
iar pe partea dreaptă era ciupit... o bucăţică de fildeş în formă 
de triunghi lipsea în partea de jos. 

Judah se uita la el cu dragoste. 

— O frumuseţe, nu-i aşa ? 

Pistolul era complet încărcat. Ellery goli încărcătorul, scoase 
cartuşul de pe ţeava, îl băgă în buzunar şi se duse la uşă. Când 
descuie uşa şi o deschise, îl găsi pe inspectorul Queen în faţa 
uşii. 

— Ce s^a întâmplat, Ellery ? 

— l-am extras lui Judah dinţii. Ellery puse cartuşele în palma 
tatălui său. Ai grijă de ele. 

— Unde naiba... Poate mai are ! 

— Dacă mai are, nu sunt aici. O să mă mai uit eu. 

Ellery încuie iarăşi uşa şi se uită gânditor la Judah. De ce 
dezvăluise unde era pistolul ? Era un şiretlic folosit cu scopul 
de a evita o altă percheziţie care putea scoate la iveală un al 
doilea pistol... pistolul pe care intenţionase să-l folosească de la 
început ? 

— Supraveghează-l, îi zise Ellery lui Max'l, ceea ce nu era 
deloc necesar, apoi făcu din nou percheziţie în cele două 
camere şi în baie. Judah continua să bea cu un aer de 
indiferenţă. Când Ellery insistă să-i facă percheziţie corporală, 
nu protestă defel. După aceea se îmbrăcă şi se întinse după 
sticlă. 


Nu mai era nici un alt pistol, nici un singur cartuş. 

Ellery se aşeză în faţa omuleţului firav şi-l privi cercetător. 
Omul era fie anormal, fie zăpăcit de alcool de nu mai putea 
deosebi iluzia de realitate. Pentru scopurile lui practice nu avea 
importanţă cum era. Dacă automatul german era arma pe care 
intenţionase să o folosească, nu mai putea face nimic; nu putea 
părăsi camera; şi cei doi Queen aranjaseră, cu consimţământul 
ferm al lui Abel Bendigo, ca să-l împiedice pe King, chiar prin 
forţă dacă va fi necesar, să treacă pragul locuinţei lui Judah. 

Pur şi simplu nu exista nici o posibilitate ca asasinul hărăzit 
să-l ucidă pe tiran. S-a avut în vedere şi faptul că — s-au luat 
măsuri în acest sens — bufoneriile lui Judah mascau un plan 
prin care vreun asasin mituit sau mânjit urma să comită 
omorul. 

King şi Karla Bendigo apărură în coridor, în seara aceea, 
exact la ora unsprezece. Erau înconjurați de şase paznici. Karla 
era palidă, dar soţul ei zâmbea. 

— Hei, hei, zise el Inspectorului. Vă distraţi, domnilor? 

— Nu glumi cu asta, Kane, îi zise rugător Karla. N-o să se 
întâmple nimic, dar... nu glumi cu asta. 

O strânse de umăr cu afecţiune şi scoase o cheie dintr-o 
cutiuţă de aur prinsă de pantaloni cu un lănţişor de aur. 
Inspectorul Queen se uită în jur: doi paznici erau vizavi pe 
coridor, la uşa lui Judah, unul ţinând strâns clanţa în mână. De 
cealaltă parte a uşii, Inspectorul ştia, Judah era păzit de Max'l 
şi de Ellery. Chiar şi aşa, nu era dispus să rişte nimic. 

— Un minut, domnule Bendigo. King descuiase uşa masivă şi 
Karla tocmai vroia să intre în Camera secretă înaintea lui. 
Trebuie să vă cer permisiunea de a controla camera înainte de 
a intra înăuntru. 

Inspectorul era deja în cadrul uşii, barând calea. King făcu 
ochii mari. 

— Mi s-a spus că aţi controlat-o în această după-amiază. 

— Aceasta a fost după-amiază, domnule Bendigo. Inspectorul 
nu se mişcă. 

— E-n regulă ! King se trase înapoi enervat. Trei paznici 
reuşiră să se strecoare între el şi uşă. Stăteau acolo umăr lângă 
umăr. Ceva în legătură cu această manevră readuse magnatului 
buna dispoziţie. Ce v-a pus să faceţi astăzi, băieţi, repetiţie 
pentru vreun spectacol ? Aţi făcut-o ca nişte fete dintr-un cor ! 


Camera era exact cum o lăsase Inspectorul după-amiază. Cu 
toate acestea, umblă încoace şi încolo, uitându-se peste tot... la 
clasoare. mese de lucru, scaune, podea, pereţi, tavan. 

— Domnule Bendigo, am nevoie de permisiunea d-voastră ca 
să mă uit în aceste mese de lucru şi în clasoare. 

— Vi se refuză, veni brusc răspunsul. 

— Insist, domnule Bendigo. 

— Insişti ? 

— Domnule Bendigo. Inspectorul veni la uşă. Am primit o 
sarcină importantă din partea fratelui d-voastră Abel. Dacă 
refuzaţi să mă lăsaţi să mi-o îndeplinesc cum cred eu că se 
cuvine, am permisiunea fratelui d-voastră de a vă împiedica să 
intraţi în această cameră... prin forţă, dacă este nevoie. Domnul 
Abel voia să am consimţământul d-voastră de a căuta în sertare 
şi cutii, întrucât dânsul consideră că este necesar să o fac. Vreti 
să vedeţi autorizaţia personală a domnului Abel ? 

Ochii negri îl înghiţiră. 

— Abel ştia că nimeni din afara familiei mele — nimeni ! — 
nu are voie să vadă conţinutul acestor sertare. 

— Promit să nu citesc nici o hârtie, domnule Bendigo. Ceea 
ce caut eu este o posibilă mină capcană sau o bombă cu 
explozie întârziată. O privire aruncată într-un sertar mă va 
lămuri. 

King Bendigo nu răspunse câteva clipe. 

— Kane! Fă ceea ce-ţi spun dânşii. Te rog. Vocea Karlei sună 
ca şi cum avea gura încleştată. 

El ridică din umeri şi desprinse cutiuţa de aur de la capătul 
lanţului. 

— Această cheie descuie sertarele cu dosare. Aceasta unul 
din sertarele mesei mele de lucru. Sertarele mesei mici nu sunt 
încuiate. 

Inspectorul luă cele două chei. 

— Îmi permiteţi să închid uşa aceasta cât timp caut ? 

— Bineînţeles că nu ! 

Atunci trebuie să vă rog pe d-voastră şi pe doamna Bendigo 
să vă daţi la o parte din faţa uşii. Aceşti trei paznici, adăugă 
Inspectorul cu o anumită amărăciune, pot să /mă supravegheze. 

Făcu o percheziţie amănunţită. 

Când reveni în coridor zise : 


— Încă un lucru, domnule Bendigo. Există în camera aceasta 
vreun perete ascuns, vreo uşă ascunsă, vreun panou, vreun 
gang sau ceva asemănător ? 

— Nu. Boss-ul era exasperat din cauza aşteptării. Inspectorul 
îi înmână cheile. 

— Totul e în ordine, puteţi intra. 

După ce stăpânul imperiului Bendigo intră în Camera 
secretă, urmat de soţia sa, şi marea uşă se închise, inspectorul 
Queen o încercă, dar se încuiase automat ; nu putu s-o 
clintească. 

Se propti cu spatele de uşă şi zise unuia dintre paznici : 

— Ai o ţigară ? 

Tatăl lui Ellery recurgea la ţigară numai în situaţii de mare 
încordare. Pentru prima oară Inspectorului îi trecu prin minte 
că tocmai riscase să fie aruncat în aer pentru a salva viaţa unui 
om a cărui moarte în alte împrejurări poate nu i-ar fi produs 
nimic mai mult decât» regret umanitar. 

Judah era preocupat de sticla lui obişnuită de Segonzac. Pe 
la 23:20 se pusese serios pe băut şi sticla era aproape goală. 
Intrebase politicos dacă putea să asculte muzică şi când Ellery, 
înainte de a-i da voie, examina din nou picupul, Judah clătină 
trist din cap, necăjit parcă din cauza naturii suspicioase a 
omului. _ 

— Nu te apropia de albumele acelea, zise Ellery. Iți aduc eu 
ce ai nevoie. 

— Îmi suspectezi muzica ?, exclamă Judah. 

— Nu poţi ţine o armă ascunsă în albumele acelea, zise 
Ellery, dar s-ar putea să fie vârât vreun cartuş într-unul din ele 
şi a fi scăpat. Stai unde eşti, pironit de ochii strălucitori ai lui 
Max. Îţi 

pun eu muzică. Ce ai vrea să auzi ? 

— L-ai suspecta pe Mozart ? Mozart ! 

— Intr-o situaţie ca aceasta l-aş suspecta şi pe Orfeu, Judah! 
Mozart? 

— Finalul simfoniei în Do major... acolo, a patruzeci şi una. 
Nu există nimic mai măreț în exprimarea umană, cu excepţia 
unor părţi Shakespeare şi cele mai inspirate fugi ale lui Bach. 

— Praf în ochi, murmură Ellery, poate pe nedrept ; şi câteva 
minute ascultă în silă l'Orchestre de la Suisse Romande sub 
bagheta Ansermet. Judah savura totul. Stătea întins în fotoliul 


din spatele mesei de lucru, cu un pahar în formă de pară între 
palme, cu ochii larg deschişi strălucitori. 

Mozart era în toi când Ellery îşi privi ceasul şi văzu că 
era ora 23:32. Dădu din cap spre Max, care era tot atât de 
insensibil. În contrapunct ca o reptilă, se duse încet la uşă şi o 
descuie. Înainte de-a o deschide, aruncă o privire înapoi spre 
Judah. Judah zâmbea. 

La zgomotul făcut de uşă, Inspectorul traversă repede 
coridorul. Bloca uşa cu spatele, supraveghind mereu uşa 
Camerei secrete. 

— E totul în ordine, Papa ? 

— Da. 

— King şi Karla sunt încă acolo ? 

— Uşa n-a fost deschisă de când au intrat acolo. 

Ellery încuviinţă din cap. Nu fu surprins când îl văzu pe Abel] 
Bendigo în cealaltă parte a holului, stând în faţa uşii între 
paznici. Abel se uită îngrijorat la Ellery şi veni lângă ei. 

— N-am putut lucra. E ridicol, dar n-am putut. Cum se simte 
Judah, domnule Queen ? 

— E greu de priceput. Spuneţi-mi, domnule Bendigo... 
fratele d-voastră Judah a avut vreodată tulburări mentale ? 

— Pentru că l-a ameninţat pe King cu moartea ?, zise Abel. 

— Nu. Pentru că, deşi ştie că noi ne dăm seama de intenţiile 
lui, mai vorbeşte încă de parcă o va face. 

— Nu poate, nu-i aşa ? zise Abel repede. 

— Imposibil. După cât se pare însă, acesta e un cuvânt pe 
care el nu-l acceptă. 

— Judah a fost totdeauna puţin cam ciudat. Bineînţeles, 
băutura... 

— De cât timp e alcoolic ? 

— De mulţi ani. Crezi că ar trebui să stau cu el de vorbă, 
domnule Queen ? 

— Nu. 

Abel clătină din cap. Abel se întoarse la cei doi paznici. 

— N-a răspuns la întrebare, remarcă Inspectorul. 

Ellery ridică din umeri şi închise uşa. Întoarse cheia în 
broască şi o puse la loc în buzunar. 

După ce simfonia se termină, Ellery luă discurile şi le puse la 
locul lor. Când se întoarse de la rafturile cu albume, îl văzu pe 
Judah privind la paharul gol. Aşa-zisul fratricid luă sticla de 


coniac şi o răsturnă, dar nu curse nimic din ea. Apucă ambele 
braţe ale scaunului şi se ridică. 

— Unde mergi ?, întrebă Ellery. 

— Să iau o altă sticlă. 

— Stai acolo. Ţi-o aduc eu. 

Ellery se duse în spatele pianului şi luă o sticlă de Segonzac 
din lada de deasupra stivei. Judah se căută prin buzunare. În 
cele din urmă scoase briceagul. 

— O deschid eu. 

Ellery luă briceagul de la el, desfăcu timbrul de impozit şi 
răzui sigiliul de pe gura sticlei. Briceagul avea un tirbuşon cu 
care Ellery scoase dopul. Puse sticla pe masa de lucru lângă 
paharul gol. 

— Judah, murmură el, cred că o să-ţi iau asta cu împrumut. 
Judah îşi urmări briceagul cu privirea spre buzunarul 
pantalonilor lui Ellery. 

După aceea luă sticla. Ellery îşi privi ceasul. 23:46. 

La 23:53 Ellery îi zise lui Max: 

— Treci în faţa lui. Eu o să stau în spate. 

Max!l se ridică şi se duse la masa de lucru, în faţa lui Judah, 
blocându-i câmpul vizual. 

Ellery descuie uşa, se strecură afară şi încuie uşa după el. 
Tatăl său, Abel Bendigo şi paznicii nu-şi schimbaseră poziţia. 

— E încă acolo ? 

— Da, fiule. 

— Uşa n-a fost deloc deschisă ? 

— Nu. 

— Hai să verificăm. Ellery ciocăni. 

— Dar Judah... Abel privi spre camera lui Judah. 

— Max îl supraveghează de aproape, uşa e încuiată şi cheia e 
în buzunarul meu... domnule Bendigo ! Ellery ciocăni din nou. 

După o clipă mânerul de la uşă se învârti. Paznicii luară 
poziţia de drepţi. Uşa se deschise şi King Bendigo apăru. Era în 
cămaşă şi vestă. Karla, care şedea la masa de lucru a 
secretarului, se întoarse şi privi puţin îngândurată spre uşă. 

— Ce este ?, întrebă boss-ul răstit. 

— Vrem doar să fim siguri că totul e în ordine, domnule 

— Sunt încă aici. Il observă pe Abel. Ai terminat atât de 
repede cu oamenii aceia ? 


— O să termin dimineaţă. Abel nu avea chef de vorbă, 
înăuntru. Întoarce-te înăuntru! 

— Oh!... Exclamaţia de dezgust se pierdu în zgomotul făcut 
de uşa trântită. Inspectorul o încercă. Încuiată. 

Ellery îşi privi iarăşi ceasul. 23:56:30. 

Nu trebuie să se mai deschidă uşa aceasta până după miezul 
nopţii, zise el. Traversă holul în fugă. 

Când Ellery încuie uşa lui Judah pe dinăuntru, Max'l se trase 
îndărăt de la masa de lucru, spre uşă, şi îşi propti umerii de ea. 

— Ce a făcut, Max ? Max rânji. 

— Am băut coniac, zise Judah visător. Ridică paharul. Ellery 
ocoli masa de lucru şi se aplecă asupra lui. 23:57:20. 

— Timpul trece, Judah, murmură el. Se întreba ce va face 
Judah în momentul suprem, când va fi în cele din urmă faţă în 
faţă cu bătaia miezului nopţii. 

Se uita mereu la figura slăbuţă de pe scaun. În ciuda voinţei 
lui, Ellery simţea cum i se încordează muşchii. Două minute 
până la miezul nopţii. 

Judah îşi privi ceasul de la mână şi puse paharul gol pe masă. 
Se răsuci pe scaun, ridicându-şi privirea spre Ellery. 

— Vrei să fii atât de amabil să-mi dai Walther-ul ?, zise el. 

— Acesta ? Ellery scoase micul automat din buzunar. Mă tem 
că nu poţi face prea mult cu el, Judah. 

Judah îşi întinse palma. 

In ochii lui nu se citea nimic. Lumina pe care Ellery o vedea 
în ei putea fi batjocură, dar era mai înclinat să o atribuie 
coniacului. Dacă nu... 

Deoarece era ceea ce era, Ellery reexamina Walther-ul, care 
nu-i părăsise buzunarul de când îi scosese cartuşele. 

Bineînţeles, automatul era gol. Cu toate acestea, Ellery îl 
examina chiar cu mai mare atenţie decât înainte, pentru că 
putea fi un pistol trucat. Putea, într-un fel sau altul, ascunde un 
glonţ ce putea fi tras cu ajutorul aerului comprimat. Ellery nu 
auzise de o asemenea armă, dar era posibilă. 

Oricum nu în acest caz. Acesta era un Walther german 
obişnuit şi lui Ellery îi trecuseră prin mână cu zecile. Era un 
Walther german obişnuit şi nu era încărcat. 

Dădu drumul micului automat în mâna lui Judah. 

Nu-şi putu stăpâni un sentiment jenant de milă când Judah îşi 
trecu arma goală în mâna dreaptă, strânse cu fermitate 


mânerul şi îşi îndoi degetul arătător după trăgaci. Judah era 
concentrat acum, ca şi cum ceea ce urma să facă era deo 
deosebită importanţă şi necesita cea mai mare concentrare. 

— Se aplecă înainte cu mâna stângă pe masa de lucru şi se 
ridică în picioare. 

Privirea lui Ellery nu-i părăsea mâinile. 

Judah îşi ridică antebraţul stâng. Privi atent la secundarul 
ceasului de la mână. 

Treizeci de secunde. 

Mâna dreaptă, cu arma goală, era la vedere. Nu putea face 
nimic cu ea, nici o prestidigitaţie, nici un truc, nici o 
înşelătorie, absolut nimic. Şi dacă putea ? Dacă, printr-un 
miracol inexplicabil, putea materializa un cartuş şi încărca 
arma cu el, ce putea face având pe Ellery alături ? Să-l împuşte 
pe Ellery ? Să-l hipnotizeze pe Max'l ? Şi dacă ieşea pe coridor, 
ce putea face ? Dădea peste o uşă de seif din oţel încuiată. Un 
hol plin cu oameni înarmaţi şi vigilenţi. Şi chiar şi-atunci, n- 
avea cheie. 

Cincisprezece secunde. 

Ce aştepta ? 

Judah ridică Walther-ul. 

Max'l se mişcă convulsiv, Ellery sări ca ars. Trebui să-şi 
controleze reflexele. Max'l scoase un chicot ca un mârâit, 
înfiorător pentru auz şi, relaxat, se sprijini din nou de uşă. 

Situaţia era stupidă. Judah nu putea face nimic cu pistolaşul 
acela gol, nimic. Ellery era stăpânit de o curiozitate nedefinită. 
Judah nu putea face nimic. Şi totuşi el se pregătea să facă ceva. 
Ce ? 

Şapte secunde. 

Braţul drept al lui Judah se ridică până ajunse la nivelul 
ochilor, ca şi cum ar fi ochit ceva, pregătindu-se pentru o 
lovitură pe care îi era imposibil să o realizeze. O lovitură 
imposibil de tras într-un perete pe care nu-l putea străpunge. 

Cinci secunde. 

O extensie teoretică a braţului drept al lui Judah cu Walther- 
ul la capătul lui descria o linie ce trecea prin peretele biroului 
său, prin coridor şi prin peretele Camerei secrete, ajungând 
aproximativ în centrul acelei camere — poate — pe torsul 
bărbatului de pe scaun. 

Trei secunde. 


Judah îl ochea pe fratele său King. Era nebun. 

Două secunde. 

Judah îşi privi ceasul. O secundă. Şi acum Judah ? 

Când bătu miezul nopţii degetul lui Judah apăsă pe trăgaci 

Dacă micul Walther ar fi scos flacără şi ar fi avut recul în 
clipa aceea, Ellery n-ar fi fost atât de uimit. O armă care s-ar fi 
descărcat, în ciuda imposibilității de a se descărca, ar fi 
justificat cel puţin jocul absurd pe care-l făcuse mai înainte. Ar 
fi fost un miracol fizic, dar ar fi conferit acţiunilor lui Judah 
demnitatea logicii. 

Totuşi, micul Walther nu scoase nici o flacără, nu avu recul. 
Făcu pur şi simplu ţac ! şi se aşternu din nou liniştea. Nici o 
bubuitură nu răsună în cameră, nici o gaură nu apăru în perete, 
nici o voce nu strigă. 

Ellery privi cu coada ochiului la Judah. 

Era incredibil acest Judah. Nu se manifesta ca un om care 
tocmai apăsase pe trăgaciul unei arme ce s-ar fi putut sau nu 
descărca. Se comporta ca un om care văzuse flacăra, simţise 
reculul şi auzise bubuitura şi ţipătul. Se manifesta ca un om 
care trăsese o lovitură reuşită. 

Judah lăsă încet Walther-ul în jos şi-l puse cu mare grijă pe 
masa de lucru. _ 

Se lăsă apoi în scaun şi se întinse după sticla de Legonzac. li 
scoase încet dopul, turnă încet câteva uncii de coniac, bău 
încet, fără să se oprească, ţinând încă sticla în mâna stingă. 
Mătură apoi cu mâna sticla şi paharul de pe masă şi, în timp ce 
acestea se prăbuşeau pe podea, îşi lăsă capul pe masă şi începu 
să plângă. 

Ellery se pomeni examinând faptele plin de indignare. În 
pistol nu era nici un cartuş. Un perete, un coridor, apoi un alt 
perete făcut din beton armat şi gros de două picioare. Şi un om 
teafăr dincolo de el. Dacă nu... dacă nu... 

Imposibil. Imposibil. Ellery auzi o voce aspră pe care cu greu 
şi-o recunoscu ca fiind 

a lui. 

— Te porţi de parcă ţi-ai fi împuşcat fratele. 

— L-am împuşcat. 

Nu înţelese. N-ar fi putut zice... 

Deci o zisese. Ellery îşi trecu mâna peste gură. Omul era 
nebun. 


— Ce-ai făcut, Judah ? 

— King e mort. 

— Tu l-ai auzit ce a zis ? Ellery se uită cu amărăciune la 
Max'l. Max'l îşi ciocăni fruntea, rânjind. 

Ellery îl apucă pe Judah de umăr întrun acces de furie şi-l 
ridică în picioare, ţinându-l sprijinit de spătarul scaunului. 
Plângea, foarte bine. 

Îi dădu drumul. Judah se opri din plâns, ca să-şi muşte buza 
inferioară cu dinţii săi neregulaţi şi îngălbeniţi. Căută ceva în 
buzunarul de la spate. Mâna îi reapăru ţinând o batistă. Işi 
suflă nasul în ea, apoi se destinse, oftând. 

— Pot face ce vor cu mine, zise cu o voce monotonă. Trebuia 
s-o fac. Tu nu ştii cine era el. Ce punea la cale. Trebuia să-l 
opresc. Trebuia. 

Ellery luă Walther-ul şi se uită atent la el. 

Îl aruncă înapoi pe masa de lucru şi se duse spre uşă. 

— Dă-te la o parte din calea mea, îi zise lui Max'l cu o voce 
stridentă. 

Descuie uşa. 

Pe coridor era linişte. Inspectorul şi Abel Bendigo stăteau 
rezemaţi de uşa Camerei secrete, vorbind cu însufleţire. 
Paznicii erau vizibil relaxaţi. 

— Oh, Ellery. Inspectorul privi în jur. Ei bine, asta e... Ce s-a 
întâmplat ? Eşti palid ca o stafie. 

— Judah se simte bine ?, întrebă Abel repede. 

— Da. Ellery apucă braţul tatălui. S-a... ÎIntâmplat ceva ? 

— Ce să se întâmple ? Nimic, fiule. 

— N-aţi auzit... nimic ? 

— Ce? 

— Păi... o împuşcătură. 

— Bineînţeles că nu. 

— N-a intrat şi n-a ieşit nimeni din cameră ? 

— Nu. : 

— Uşa a rămas închisă... Incuiată ? 

— Desigur. Tatăl său îl privi atent. Abel, paznicii... 

Ellery era ca un nebun. Era furios pe Judah Bendigo, care nu 
era pur şi simplu nebun, ci... un nebun plin de răutate. Totuşi... 
Se apropie de uşa masivă din oţel şi se uită la ea. Bărbaţii din 
jurul lui îl priveau nedumeriţi. Ellery ciocăni. 

După o clipă ciocăni din nou, mai tare. Nu se întâmplă nimic. 


— N-are sens să mai staţi acolo şi să aşteptaţi, zise o voce 
obosită. Ellery se întoarse, Judah ieşise pe coridor. Max! îi 
ţinea braţele imobilizate la spate. Max'l rânjea. 

— Ce înseamnă asta ? întrebă Inspectorul iritat. Ellery 
începu să lovească uşa de oţel cu pumnii. 

— Domnule Bendigo! Sunteţi teafăr ? 

Nu se auzi nici un răspuns. Ellery încercă să răsucească 
mânerul, care rămase nemişcat. 

— Domnule Bendigo ! strigă Ellery. Descuiaţi uşa ! 

Abel Bendigo îşi trosnea degetele şi bombănea. O fi 
preocupat de treburile lui nemaipomenite. Dar Karla de ce nu... 
? 

— Dati-mi careva o cheie ! 

— Cheie ? Abel tresări. Poftim. Poftim, domnule Queen. Oh, 
de ce nu... ?, o să răcnească, dar... poftim ! 

Ellery smulse cutia de aur de la Abel. Era un duplicat al lui 
King. Vârî cheia în broască, învârti, smuci, ridică... 

Karla zăcea pe duşumea lângă masa de lucru a soțului ei. 
Avea ochii închişi. 

King şedea în scaunul de piele rotativ în spatele mesei şi 
avea ochii deschişi. 

Modul însă în care şedea şi privea/ făcu să-i îngheţe sângele 
lui Ellery. 

Bendigo alunecase în scaun, cu o mână între genunchi şi cu 
cealaltă atârnând peste braţul scaunului. 

Capul îi căzuse pe un umăr, iar gura era deschisă. 

Pe albul de mătase al cămăşii, în partea stânga a pieptului, 
se vedea o pată circulară neregulată de un roşu strălucitor. 

În centrul petei roşii se găsea o gaură de glonţ mică şi 
neagră. 

XI. 

PRIMUL LUCRU PE CARE ELLERY IL FACU n-avea nimic 
de-a face cu miracolele. Se întoarse spre Abel Bendigo şi zise : 

— Vreţi să-l amestecați pe colonelul Spring în aceasta ? 

Ellery bara cadrul uşii cu braţele şi picioarele desfăcute. 
Ochi neîncrezători priveau în cameră peste umerii săi. 

— Domnule Bendigo. Atinse uşor cu mâna braţul lui Abel şi 
repetă întrebarea. 

— Nu. Dumnezeule, nu. Abel îşi reveni. Nu-i lăsa pe paznici 
înăuntru ! Doar... 


Ellery îl trase pe Abel în cameră. Îl trase şi pe Judah ; Max" 
veni de parcă era tras cu undiţa. Îl trase şi pe tatăl său 
înăuntru. Închise uşa în nasul paznicilor, încercă uşa. Încuiată. 
Se închisese automat. 

Ellery se duse la bărbatul de pe scaun. Inspectorul Queen se 
lăsă în genunchi lângă Karla. Fraţii rămaseră lângă uşă, foarte 
aproape unul de celălalt. Judah părea epuizat, se rezemă de un 
clasor. Abel bombănea ceva încet. Max'l era năucit ; nu mai 
rămăsese nici un pic de cruzime în el. Când respira i se 
depuneau stropi de salivă pe buze. Se uita cu venerație la 
chipul liniştit de pe scaun. 

Inspectorul îşi ridică privirea. 

— Ea n-a fost lovită. 

— Ce are? 

— Cred că a leşinat. Nu-i găsesc nici o rană sau” contuzie. 
Ellery se întinse după telefonul de pe masa de lucru a lui King 

Bendigo. Când operatoarea răspunse, zise : 

— Doctorul Storm. O urgenţă. 

Inspectorul îşi întoarse privirea de la Ellery la trupul de pe 
scaun. O ridică apoi, cu mare grijă, pe Karla, o duse la scaunul 
secretarului de la masa maşinii de scris şi o aşeză peste scaun 
cu faţa în jos. Îşi scoase haina şi o înfăşură în jurul ei, apoi îi 
ridică picioarele în sus, ţinând-o cu capul în jos. 

— Doctorul Storm? întrebă Ellery, Queen la telefon. King 
Bendigo a fost împuşcat. Are o rană serioasă, în apropierea 
inimii. Nu e mort. Aduceţi tot ce vă trebuie... e posibil să nu-l 
puteţi deplasa o vreme. Puse receptorul în furcă. 

— Nu e mort ! Abel făcu un pas înainte. 

— Vă rog nu-l atingeţi, domnule Bendigo. Nu putem face 
nimic până nu vine doctorul Storm. N 

Abel avea broboane de sudoare pe faţă. Inghitțea întruna şi se 
uita la fratele său Judah. 

Dacă la început Judah păruse epuizat, ca după o misiune 
pentru a cărei îndeplinire depusese un efort deosebit, acum — 
când aflase că nu-i reuşise crima — era uluit. Ochii-i reflectau o 
oarecare stupoare pe care Ellery n-o putea înţelege întru totul. 
Ellery nu era în stare să ajungă la subtilităţi, dar avea 
sentimentul că Judah îşi epuizase toate resursele. 


— Max, Ellery atinse braţul masiv. Supraveghează-l pe Judah. 
Max'l îşi şterse buzele cu mâneca, apoi se întoarse spre Judah. 
Işi băgă capul între umeri şi făcu un pas spre el. 

— Nu, Max, nu, zise Ellery calm. Să nu-l atingi. Ai doar grijă 
să nu se apropie de King. 

Karla gemea, clătinând din cap. Inspectorul începu să-i dea 
palme peste faţă. După o clipă o ridică în capul oaselor. 

Nu plângea. Sângele, care-i năvălise în cap, se retrase 
repede, lăsându-i faţa mai albă decât înainte. Se uită peste cele 
două mese la trupul prăbuşit în scaun. N 

— Nu e mort, doamnă Bendigo, zise Inspectorul. Il aşteptăm 
pe doctorul Storm. Liniştiţi-vă acum. Respiraţi adânc. 

După câte se părea, ceea ce-i spunea n-avea nici o 
semnificaţie pentru ea. Bărbatul de pe scaun părea mort. 

Se auziră bătăi puternice în uşă. Ellery, care stătea în patru 
labe, uitându-se sub masa de metal, sări în picioare şi alergă la 
uşă. 

— O deschid eu, îi zise lui Abel Bendigo. Staţi la o parte, vă 
rog. Deschise uşa. Doctorul Storm trecu în fugă pe lângă el. 
Coridorul era plin de paznici şi de oameni din personalul 
Reşedinţei. Un bărbat îmbrăcat în alb împinse înăuntru o masă 
de spital pentru intervenţii de urgenţă, iar un altul aduse un 
aparat de sterilizare portabil. Ellery însă le interzise 
asistenţilor să treacă pragul uşii. Inspectorului i se înmânară şi 
alte lucruri în timp ce Ellery stătea de pază. Făcându-şi loc cu 
coatele prin mulţime, apăru şi colonelul Spring. 

— Aşteptaţi, nu închideţi uşa !, strigă el. 

— Spuneţi-i d-voastră, îi zise Ellery lui Abel Bendigo peste 
umăr. Din spatele lui Ellery, Abel clătină negativ din cap spre 
colonelul care dăduse buzna. 

— Nu mai intră nimeni, colonele, nimeni. 

Ellery închise uşa în faţa verde rigidă a lui Spring. Deşi ştia 
că uşa se închise automat, o încercă totuşi. 

— Ajutaţi-mă să-l pun pe masă. Vocea doctorului Storm nu 
exprima decât îngrijorare. Aparatul de sterilizat funcţiona. 
Doctorul îşi scoase ustensilele din trusă şi le puse pe masă. 

Sub supravegherea doctorului transferară rănitul de pe 
scaun pe masa de spital. Trupul greu părea lipsit de viaţă. 

— Care-i pronosticul, domnule doctor ? 


Storm le făcu semn cu mâna să se îndepărteze. Pregătea o 
seringă. Ellery duse scaunul de la masa secretarului într-un colţ 
al camerei, iar Inspectorul o conduse pe Karla la el. Ea îl urmă 
docilă. Se aşeză jos, privind la chipul nemişcat al soţului şi la 
degetele doctorului Storm. Max'l stătea aplecat deasupra lui 
Judah în celălalt colţ al camerei, pe aceeaşi parte. Nici unul nu 
se mişca. 

— Doamnă Bendigo, zise Inspectorul. O atinse. Doamnă 
Bendigo ? Ea tresări. 

— Cine l-a împuşcat ? 

— Nu ştiu. Brusc, începu să plângă, fără să-şi lase faţa în jos 
sau să-şi ducă mâinile la ea. li erau inerte. După o vreme se 
opri. 

— Ei bine, cine a intrat în cameră, doamnă Bendigo ? întrebă 
Ellery. 

— Nimeni. 

Abel umbla prin cameră adunând hârtii... de pe masa 
secretarului, de pe podea, unde fuseseră aruncate de doctorul 
Storm când curăţase masa de lucru a lui Bendigo. Era ceva 
jalnic în această activitate, o îngrămădire mecanică a secretelor 
unui om care probabil nu le va mai putea folosi niciodată... 
bunul şi credinciosul servitor care se străduia să păstreze 
ordinea într-o casă din care orice rațiune a ordinii dispăruse. 
Abel aranja cu migală documentele, apoi le puse în clasoare pe 
care le deschise cu o cheie şi după aceea le încuie iarăşi. Părea 
recunoscător că are ceva de făcut. 

— N-a trecut nimeni prin uşa aceea, doamnă Bendigo ? Ellery 
se uita întruna prin cameră, cu o privire disperată. 

— Nimeni, domnule Queen. 

— Nici înăuntru, nici afară ? 

— Nu. 

— Telefonul a sunat ? 

— Nu. 

— D-voastră sau soţul d-voastră aţi dat vreun telefon ? 

— Nu. 

— Nu v^a întrerupt nimeni ? 

— O singură dată. Când ? Privirea lui Ellery deveni imediat 
atentă. Cu câteva minute înainte de miezul nopţii, domnule 
Queen, când aţi bătut la uşă. 


— Oh, da. Ellery fu dezamăgit. Şi aceasta a fost singura 
întrerupere ? Sunteţi sigură ? 

— Da. 

— Ellery, zise calm tatăl său, toate acestea le^am verificat 
deja. Abel şi cu mine am fost în faţa uşii... 

Privirea lui Ellery începu să cerceteze iarăşi. 

— Şi apoi ce s-a întâmplat, doamnă Bendigo ? 

— Aceasta mi-a reamintit situaţia groaznică în care ne aflam, 
dar numai pentru o clipă. Karla aruncă din nou o privire la 
masa de spital şi îşi închise repede ochii. După ce Kane a închis 
uşa şi s-a reîntors la masa de lucru, şi-a reluat imediat 
activitatea. Eu eram la cealaltă masă, studiind câteva rapoarte. 
Spatele meu era spre uşă, unde se găseşte ceasul, aşa că nu 
aveam nici o idee ce oră era... că timpul era atât de aproape..! 

Vocea îi slăbi. Ei aşteptară. 

— Trebuia să fiu atentă la ceea ce făceam. Am uitat... din 
nou... Următorul lucru de care am ştiut a fost bătaia ceasului... 

Bătăile! din noi 

— Bătaia ceasului ? Privirea lui Ellery se îndreptă spre 
arătătoarele aurii ale ceasului de deasupra uşii. A bătut 
ceasul ? 

— Da. Toate orele. Mi-am ridicat privirea şi m-am uitat în jur. 
Bătăile tocmai începuseră. Ceasul bătea ora douăsprezece. Mi- 
am amintit din nou. 

— Ce s-a întâmplat ? Acum Ellery îi acordă întreaga lui 
atenţie. 

— M-am întors dinspre ceas ca să mă uit la Kane, întrebându- 
mă dacă bătaia miezului nopţii îi va aminti şi lui. Karla îşi 
deschise ochii, privi încă o dată la bărbatul de pe masă şi la 
figura aceea grasă în haine albe care lucra asupra lui, apoi 
continuă imediat: Dar el era adâncit în ceea ce făcea. Uitase cu 
totul de ameninţare. Oh, dacă s-ar fi temut măcar puţin... doar 
puţin ! El însă şedea în spatele mesei de lucru în cămaşă şi 
vestă, făcând note pe marginea unui raport confidenţial. Apoi, 
s-a întâmplat. 

— Ce ? A fost ucis. Rănit. Cum ?, exclamă Inspectorul. 

Un moment, Papa. Ceasul încă bătea, doamnă Bendigo ? 

— Da... Cum ? Nu ştiu. O clipă l-am văzut şezând şi scriind, 
apoi trupul... i s-a mişcat convulsiv şi a căzut pe spate în scaun. 
I-am văzut 0... i-am văzut o gaură, o gaură neagră, în piept şi o 


pată roşie care se întindea... Gura Karlei se strădui zadarnic. 
Nu, mă simt bine... dacă aş putea fi de vreun folos... nu am 
pretenţia că înţeleg... m-am repezit de la masa mea spre el, 
fără nici un alt gând decât să-l iau în braţe... se petrecuse atât 
de neaşteptat că nu aveam sentimentul morţii... ci că pur şi 
simplu el avea nevoie de ajutorul meu... mi-am întins mâna să-l 
ating şi aceasta-i tot ce-mi amintesc până când inspectorul 
Queen m-a readus la viată. Cred că am leşinat când mi-am 
întins mâna. 

— Ascultaţi-mă cu atenţie, doamnă Bendigo. Ellery se aplecă 
deasupra scaunului, cu faţa foarte aproape de a ei. Vreau să vă 
gândiţi înainte de a răspunde şi vreau să-mi redactaţi cât mai 
fidel faptele. Ascultaţi ? 

— Poftim ? Faţa îi era îngrijorată. 

— Aţi auzit o împuşcătură ? 

— Nu. 

— La început nu v-aţi gândit, zise Ellery cu blândeţe. Sunteţi 
bolnavă şi emoţionată, s-au întâmplat foarte multe lucruri în 
câteva minute... Gândiţi-vă, gândiţi-vă în urmă la momentul 
acela. D- voastră staţi jos, cu faţa spre soţ, care este la masa de 
lucru. Într-un moment scrie. În următorul, trupul i se zbate şi 
cade pe spate, iar pe cămaşă îi apar o gaură neagră şi o pată. 
Evident era împuşcat. Cineva trăsese în el cu o armă. Mişcarea 
convulsivă a trupului n-a fost cumva însoţită de un sunet ? Un 
sunet oarecare ? Poate nu a fost o detonație puternică. Poate a 
fost o pocnitură. N-a fost un ţăcănit ? 

— Nu-mi amintesc nici un sunet. 

— Aţi simţit vreun miros în momentul acela, doamnă Bendigo 
? De ceva ars? 

Ea dădu din cap negativ. 

— Dacă a ars ceva în acel moment, nu i-am simţit mirosul. 

— Fum, zise Inspectorul. Aţi văzut ceva fum, doamnă 
Bendigo ? 

— Nimic. 

— Dar e imposibil ! 

Ellery îşi puse mâna pe braţul tatălui său. 

— Desigur, înţelegeţi că, probabil, a fost cineva în această 
camera cu d-voastră şi soţul d-voastră, doamnă Bendigo. 
Trebuie să fi fost. Nu s-ar fi putut ascunde cineva aici fără să 
ştiţi ? 


— E imposibil, zise din nou Inspectorul cu îndărătnicie. 
Ellery îi atinse iarăşi braţul. 

— Nu văd cum, zise Karla privind în gol. Eu tocmai mă 
uitasem la ceas, aşa cum v-am spus. Ar fi trebuit să-l văd dacă 
era undeva în ] spatele meu. După cum puteţi vedea, n-ai unde 
să te ascunzi în camera asta. În afară de asta, cum ar fi ajuns 
cineva înăuntru ? Clătină : din cap. Nu înţeleg. Eu vă pot spune 
doar ceea ce s-a întâmplat. 

Ellery se îndreptă. Luă mâna stângă a tatălui său şi şi-o puse 
pe a \ lui alături. 

Ceasurile lor arătau aceeaşi oră. 

Amândoi îşi ridicară automat privirile spre ceasul de 
deasupra uşii. 

Ceasul mare, ceasurile lor se sincronizau perfect. 

Se întoarseră unul spre celălalt complet descumpăniţi. Ellery 
îi relatase deja tatălui său fantastica poveste despre acţiunile 
lui Judah în camera de lucru. Declaraţia Karlei satisfăcea doar 
imaginaţia. 

Exact în momentul în care Judah ochise cu pistolul său gol în 
direcţia fratelui său King — cu doi pereţi groşi şi un coridor 
plin de oameni între ei — şi apăsase pe trăgaci... exact în acel 
moment, în ciuda oamenilor, a pereţilor, a uşilor încuiate şi a 
lipsei de muniţie, King Bendigo se prăbuşise pe spate cu un 
glonţ în piept ! 

— Am nevoie de băutură, zicea Judah. Spuneţi să-şi ia 
mâinile de pe mine. Vreau să beau. 

— O să mă ocup eu de el, Max, zise Abel. 

Max îi dădu drumul. Judah îşi părăsi locul din colţ, frecându- 
şi braţul şi strâmbându-se. Max se duse după el. 

— Va trebui să aştepţi după băutură. Ellery merse repede de 
la el. Nu poţi părăsi această cameră. 

Judah trecu pe lângă el. Se opri în faţa clasoarelor, lingându- 
şi buzele şi clipind repede din ochi, cu fruntea gânditoare. Se 
repezi apoi la unul dintre clasoare şi trase. Sertarul de oţel 
cedă şi, cu un strigăt scurt de triumf, începu să caute înăuntru. 
Când îşi scoase mâna afară avea în ea o sticlă de Segonzac. 
Începu să cotrobăie prin buzunare. 

— Uitasem de asta, zise Ellery sec, dar, după cât se pare, 
când e vorba de comorile ascunse care te interesează ai 
memoria unei hărţi, Judah. 


— Briceagul meu ! Mi l-ai luat ! Judah îşi frângea mâinile. 

— O să ţi-o deschid eu. Ellery scoase briceagul. Tăie timbrul 
de impozit şi sigiliul de la gura sticlei şi scoase dopul cu 
tirbuşonul. 

Judah înşfacă sticla. Mărul lui Adam i se ridica şi cobora. O 
uşoară culoare începu să-i păteze obrajii palizi. 

— E de ajuns acum, Judah... de ajuns !, mormăi fratele său 
Abel. Judah luă sticla de la gură. Ochii îi erau încă 
strălucitori, dar această strălucire avea acum o anumită 
intensitate. Intinse sticla. 

— Vrea careva o duşcă ?, întrebă el vesel. 

Când văzu că nu răspunde nimeni, se întoarse la colţ şi se 
lăsă pe podea. Mai trase o înghiţitură în timp ce se aşeza, apoi 
puse sticla jos lângă el. 

— S-a făcut, totul e în ordine, zise Judah. Să nu vă retin, 
domnilor. Vedeţi-vă de treaba d-voastră. 

— Judah. Vocea lui Ellery sună prietenos. Cine l-a împuşcat 
pe King ? 

— Eu, zise Judah. M-ai văzut când am făcut-o. Îşi trase brusc 
genunchii spre piept şi-i cuprinse cu braţele lui subţiri. Îi 
îmbrăţişa. 

— Judah ! Vocea lui Abel era a unui bolnav. 

— Am zis că-l voi ucide la miezul nopţii şi m-am ţinut de 
cuvânt. Judah se legănă puţin. 

— Nu e mort, zise Inspectorul privind în jos. Judah continua 
să se legene. 

— Un detaliu, zise nedesluşit, dând din umeri. Principiul 
rămâne acelaşi. Mâna îi căzu pe sticlă. Ridică din nou sticla la 
gură. 

Ei îi întoarseră spatele. Toți în afară de Max'l ale cărui mâini 
se deschideau şi se închideau la câţiva inci de gâtul lui Judah. 
Judah nu-i acorda nici o atenţie. 

— Marele nostru om va trăi, zise doctorul Storm. Ce sunt 
gloanţele pentru zei ? Poftim, cine vrea acesta ? 

Vorbea fără să se oprească din lucru, întinzându-şi mâna 
într-o parte. Inspectorul Queen îi luă din mână un tampon de 
vată pătat de sânge. Pe pată zăcea un glonţ. 

Ellery veni repede la el în timp ce Abel şi Karla se apropiară 
sfioşi de bărbatul de pe masa de spital. Karla se întoarse 
imediat. 


— Înapoi, trageţi-vă înapoi, zise doctorul Storm. Derula nişte 
bandaje. Voi nu sunteţi sterili.. nici unul dintre voi nu este. Nici 
eu nu sunt, de altfel. Mart;,? Storm... chirurg de ţară ! 
Sărmanul Mister se zvârcoleşte în mormânt. 

— E încă inconştient, zise Abel încet. 

— Bineînţeles, Abel. N-am zis că poate sări de pe masă şi sta 
în mâini. Împăratul nostru a scăpat ca prin minune, dar e grav 
bolnav. O să-şi revină însă, o să-şi revină. Are un organism de 
Wotan. Peste puţin timp îl ducem jos la spital. Dă-te la o parte 
din calea mea, Abel ! Şi d-voastră, domnule Queen. Ce vreţi ? 

— Vreau să-i văd rana, zise Ellery. 

— Bine, uitaţi-vă. N-aţi mai văzut o rană de glonţ până acum 
sau vă rezolvaţi cazurile logic. Micuţul şi voinicul doctor lucra 
repede. 

— E o rană adevărată, nu-i aşa ? întrebă Ellery. Se aplecă şi 
luă cămaşa. Storm o tăiase de pe trupul lui King. Şi nici o urmă 
de pulbere. 

— Oh, daţi-vă înapoi ! 

— Perfect, zise inspectorul Queen. Se holbau la glonţul de pe 
vata murdară din palmă. 

— Nu e deloc deformat. Ai văzut undeva vreun tub, Ellery ? 

— Nu, zise Ellery. 

— Dacă acesta a venit dintr-un automat, tubul ar trebui să fie 
aici. 

— Da, zise Ellery, dar nu e. 

Inspectorul înfăşură glonţul în vată. Se duse la masa maşinii 
de scris şi deschise sertar după sertar până găsi un plic 
nefolosit. Vâri tamponul de vată în plic şi îl închise, apoi îl băgă 
în buzunarul interior de la piept. 

— Hai să ne dăm mai încolo din cale, zise el domol. 

Se duseră într-un colţ liber. Ellery se vâri în colţ, iar tatăl 
săul se întoarse cu spatele spre cameră. 

— Dar tubul nu-i aici, zise Inspectorul. E în regulă, isteţule, 
hai să ne uităm la acest obiect ca doi oameni pricepuţi şi nu ca 
doi ageamii care se holbează la trucul unui prestidigitator. 

— Continuă, zise Ellery. Unde vezi trucul ? 

— E un truc, murmură tatăl, nu un afurisit de miraj. Vâră-ţi 
asta în ţeastă şi tine-o acolo. Judah zice că el l-a împuşcat pe 
King. Judah minte cu neruşinare. Nu ştiu care îi este scopul, 
sau dacă a avut vreunul, dar acest lucru este imposibil. Glonţul 


pe care Storm l-a extras din pieptul lui King n-a ajuns acolo 
prin osmoze sau că s-au bombănit trei cuvinte sacre. A fost în 
pieptul lui King şi Storm i l-a scos afară... l-am văzut eu 
scoţându-l, n-a făcut scamatorii. L-a extras într-adevăr. Asta |] 
înseamnă că glonţul a făcut parte dintr-un cartuş care a fost 
tras dintr-un pistol. Al cui pistol ? Care pistol ? Unde s-a tras ? 

Ellery nu zise nimic. Inspectorul îşi trecu furios vârful 
arătătorului peste mustață. 

— Nu-i al lui Judah, fiule. Sau cel puţin în mod sigur la miezul 
nopţii pistolul nu era în mâna lui Judah, în apartamentul lui. 
Pistolul acela, potrivit propriilor tale spuse, era gol... tu însuţi l- 
ai descărcat şi mi-ai dat mie cartuşele. Judah nu mai avea alt 
cartuş — i-ai făcut percheziţie în apartament de două ori — şi 
chiar dacă ar mai fi avut, i-ai verificat Walther-ul cu câteva 
secunde înainte de miezul nopţii şi era gol. Zici că din clipa 
aceea nu l-ai slăbit din ochi. A apăsat pe trăgaci şi s-a auzit un 
ţăcănit. Pistolul nu s-a descărcat, n-a împuşcat nimic. Nu putea. 
Faptul acesta e îngrijorător pentru domnul Judah Bendigo. Ar 
trebui să fie într-un azil. 

— Continuă, zise Ellery. 

— Deci a fost un alt pistol care s-a descărcat. De unde s-a 
tras ? Din afara Camerei secrete ? Să vedem. Pereţii acestei 
încăperi sunt din beton armat, groşi de două picioare. A fost 
practicată o gaură prin ei mai înainte ? Unde este ea pe aceşti 
pereţi goi ? N-am observat nici una şi, dacă vom verifica serios, 
ştii şi tu, ca şi mine, nu vom găsi o astfel de gaură. Cum putea 
fi dată o gaură fără ca paznicii să audă, când ei stau de pază 
douăzeci şi patru de ore pe zi, la numai câţiva iarzi depărtare ? 
Uşa ? Închisă şi încuiată, şi făcută din oţel masiv. În ea nu 
există nici o altă gaură în afară de gaura cheii, care e mult prea 
mică şi strimtă ca să poţi trage un glonţ prin ea ; în plus, 
mecanismul interior al broaştei l-ar opri. Nu există nici o 
fereastră. Nici o grindă. Nici o vizetă. După spusele lui King, nu 
există ganguri secrete sau compartimente secrete, nimic 
secret. Sistemele de aerisire şi încălzire care sunt instalate sus 
lângă tavan ? Vreo structură metalică special proiectată despre 
care colonelul Spring zicea că „respiră" ? Uită-te la ea... reţea 
metalică omogenă. Şi nicăieri în ea vreo gaură vizibilă. In afară 
de asta, o împuşcătură de acolo de sus, ar face un unghi 
imposibil. 


— Concluzia ta este că... ? 

— Singura concluzie logică. S-a tras din cameră. Şi cine a 
fost în cameră ? King Bendigo şi soţia sa... şi n-ai văzut nici o 
urmă de pulbere pe cămaşa lui, nu-i aşa ? 

Ellery se uită atent la Karla Bendigo peste umărul tatălui. 

— Dar, bineînţeles, murmură Inspectorul, tu ai ştiut toate 
astea de la început. 

— Da, zise Ellery. Spune-mi însă : unde este pistolul ? 

— În această cameră. 

— Unde în această cameră ? 

— Nu ştiu unde, dar este aici. 

— Am controlat toată camera, Papa. 

— Nu cum ar trebui, zise tatăl acru. Nu aşa cum se va face... 
Nu, nu e la ea. Unde să ascundă un pistol în rochia pe care o 
poartă acum ? În afară de asta, când am dus-o pe scaunul acela 
şi mam ocupat de ea, în timpul leşinului simulat, m-am 
convins. Nu-mi place să-mi permit unele libertăţi cu soţia 
altuia, dar ce pot face ? Pistolul e aici, Ellery. Trebuie să fie. 
Nimeni n-a părăsit încăperea. Ceea ce ne rămâne de făcut e să- 
l găsim. Hai să începem să-l căutăm. 

— E-n regulă, zise Ellery, părăsind colţul. Haide. Zise aceasta 
fără cea mai mică convingere. 

Percheziţionară camera de trei ori. A treia oară o împărţiră 
în secţiuni şi verificară fiecare inci. Luară cheia clasoarelor de 
la Abel şi examinară fiecare sertar. Scoaseră totul din fiecare, 
pornind de la bănuiala că ar putea ascunde un compartiment 
secret. Verificară fiecare inci cubic al interioarelor celor două 
mese de lucru, picioarele şi cadrele să vadă dacă erau goale pe 
dinăuntru. Se urcară deasupra clasoarelor şi pipăiră fiecare 
inci de perete. Ellery puse scaunul din metal deasupra 
clasoarelor şi cercetă priza metalică de sub tavan, de jur 
împrejurul camerei. Ceasul îl examina cu o grijă deosebită. Se 
convinseră că clasoarele erau definitiv fixate în pereţi. 
Dezmembrară telefonul. Cercetară atent maşina de scris. 
Examinară chiar şi masa de spital, pe care se găsea bărbatul 
inconştient, sterilizatorul, trusa medicală a doctorului Storm şi 
tot echipamentul adus înăuntru după miezul nopţii. 

Nu găsiră nici un pistol. Nici un tub de cartuş. 

— E la unul din ei, zise Inspectorul printre dinţi. Ridică 
vocea. O să facem o percheziţie corporală. Fiecăruia. Imi pare 


rău, doamnă Bendigo, dar o să vă facem şi d-voastră. Primul 
lucru pe care vi-l cer e să vă lăsaţi jos părul... Vă puteţi consola 
cu gândul că sunt un om bătrân care consideră că cea mai 
mare plăcere a vieţii este prima ceaşcă de cafea dimineaţa. 
Numai dacă nu cumva vreţi să renunţaţi la serviciul nostru... În 
clipa aceasta ? ` 

— Eu vreau să aflu adevărul, zise calm Abel Bendigo. Incepe 
cu mine, Inspectore. 

Inspectorul îi percheziţiona pe Abel, Karla şi Max. Ellery îi 
percheziţiona pe Judah, pe doctorul Storm şi pe bărbatul de pe 
masă asupra căruia zăbovi foarte mult timp. Se gândi chiar că 
bandajele de pe tors putea fi o bună ascunzătoare. Dintr-o 
privire însă îşi dădu seama că acest lucru era imposibil. 
Doctorul Storm veghea asupra lui ca un cocoş înfuriat. 

— Fii atent ! Oh, nătângule ! Dacă moare, eşti un ucigaş, 
amice... Ce-mi pasă mie de pistolul nu ştiu cui ! 

Pistolul nu era la nici unul dintre ei. Nici tubul. Absolut nici 
un tub. 

Inspectorul începu să se plimbe încoace şi încolo. 

Karla stătea lângă masa de spital, cu machiajul stricat şi 
părul în dezordine, atingându-i mâna de marmură a soţului. O 
dată îi mângâie părul. Judah stătea ghemuit în colţ, sorbind 
liniştit coniac ; ochii sticloşi îi erau din nou împăienjeniţi. 
Umerii uriaşi ai lui Max se încovoiaseră. 

Doctorul Storm pregăti încă o seringă. 

Cei doi Queen stăteau alături şi priveau. 

Abel se gândea la ceva. În timp ce se plimba, se uita la Judah, 
după câte se părea luptându-se cu emoţii necunoscute şi 
pierzând lupta.» în cele din urmă îşi pierdu cumpătul. 

Sări înainte şi-l apucă pe Judah de guler. Atacul fu neaşteptat 
şi I Judah ţâşni în sus ca dopul unei sticle, înhăţând sticla cu 
violenţă. Dinţii îi străluceau şi, timp de o clipă îngrozitoare, 
Ellery crezu că râdea. 

— Beţivan înrăit, şopti Abel. Cum ai făcut-o ? Iți cunosc 
creierul acela... bolnav, nemulţumit ! Noi am fost totdeauna 
prea simpli pentru» tine. Ne-ai urât mereu. De ce n-ai încercat 
să mă ucizi şi pe mine? Cum ai făcut-o? 

Judah îşi duse sticla la buze. Ochii i se bulbucaseră din cauza 
apăsării pe gât. Abel îi smulse sticla din mână. 


— În seara aceasta n-o să mai bei... deloc, dacă e după mine! 
Chiar crezi că o să scapi de pedeapsă ? Ce bănuieşti că o să 
facă King când o să fie din nou pe picioare ? 

Judah chicoti. Fratele său îi făcu vânt pe clasoare. Judah se 
lăsă pe podea şi îşi ridică privirea. Râdea. 

Il percheziţionară pe fiecare încă o dată înainte de a părăsi 
încăperea. Pe doctorul Storm. Pe King Bendigo încă inconştient 
pe masă. Pe Judah, care se clătina şi rânjea. Pe Max'l. Pe Karla. 
Pe Abel. 

Inspectorul îi percheziţiona şi Ellery îi scotea afară unul câte 
unul, ca să nu aibă nici o posibilitate de a face vreun şiretlic. 
Inspectorul făcu de asemenea o ultimă verificare a 
echipamentului care era scos din cameră. 

Nu găsiră nici un pistol. Nici un tub de cartuş. 

— Nu pricep, zise Abel, ultimul care ieşi. Şi trebuie să-l des- 
copăr. Fratele meu va vrea să ştie... Domnilor, vă dau depline 
puteri. 

O să-i spun colonelului Spring că atât el, cât şi întreaga 
unitate de pază să se pună la dispoziţia d-voastră în tot ceea ce 
are legătură cu această chestiune. Aruncă o privire la sticla pe 
care o avea în mână şi buzele i se subţiară. Nu vă faceţi 
probleme despre Judah. O 6ă am grijă să nu mai aibă nici o 
ocazie de a face cuiva vreun rău. 

leşi afară şi Ellery verifică uşa să vadă dacă era încuiată, 
apoi se întoarse spre Inspector. 

— Inspectore Queen, presupun că... 

— Foarte nostim, zise tatăl cu amărăciune. Ce facem acum ? 

— Acum ne punem serios pe percheziţie, răspunse Ellery. 

După patruzeci şi cinci de minute se pomeniră faţă în faţă la 
masa de lucru a lui Bendigo. 

— Nu-i aici, zise Ellery. 

— Imposibil, zise tatăl. Imposibil ! 

— Cum a fost împuşcat King ? Din exteriorul acestei 
încăperi ? 

— Imposibil. 

— Din interiorul ei ? 

— Imposibil ! 

— Imposibil, confirmă Ellery dând din cap. Imposibil din 
exterior şi imposibil din interior... În mod categoric în această 
cameră nu există nici un pistol. 


Inspectorul tăcea. 

După o clipă Ellery zise : 

— Să ne percheziţionăm pe noi înşine. 

— Ce? 

— Fă-ţi percheziţie, Papa ! Îşi făcu fiecare percheziţie. Se 
percheziţionară reciproc. Nici un pistol. Nici un tub. 

Ellery îşi ridică piciorul drept şi-i trase o lovitură mesei de 
lucru a lui King. 

— Hai să ieşim de-aici |! 

Trântiră uşa Camerei secrete şi Ellery o încercă pentru 
ultima oară. Era încuiată. 

Colonelul Spring nu se vedea nicăieri. Evident, el prefera să- 
şi transfere autoritatea in absentia. 

— Căpitane ! 

Comandantul pazei veni în grabă. 

— Da, să trăiţi. 

— Vreau nişte ceară roşie şi o lumânare. 

— Da, să trăiţi. 

Când i le aduse, Ellery aprinse lumânarea, topi nişte ceară şi 
acoperi cu un strat gros gaura cheii de la uşa de oţel. Aşteptă o 
clipă, apoi apăsă inelul cu sigiliul pe ceară exact în dreptul 
găurii cheii. 

— Pune o strajă în faţa acestei uşi, zi şi noapte, în schimburi 
de trei ore. Sigiliul nu trebuie atins. Dacă-l găsesc rupt... 

— Da, să trăiţi ! 

— Cred că există o cheie de rezervă de la Camera secretă, 
păstrată în corpul de gardă. Am nevoie de ea. 

Se îndepărtară de uşă şi aşteptară să li se aducă cheia. La 
uşa Camerei secrete era deja postat un paznic. 

— Celelalte două chei sunt la tine, Papa, nu-i aşa ? 
Inspectorul încuviinţă din cap. Ellery îi înmână cea de a treia 
cheie. Inspectorul o băgă cu grijă într-unul din buzunarele 
pantalonilor. 

— Ar fi bine să ne culcăm. 

Inspectorul porni spre ascensor, dar se opri imediat şi se uită 
în urmă. 

— Nu vii? 

Ellery stătea unde îl lăsase tatăl său. Pe faţă i se vedea o 
expresie ciudată. 

— Acum ce mai e ? mârii Inspectorul şi se întoarse înapoi. 


— Glonţul acela pe care Storm l-a extras din pieptul lui King, 
| zise Ellery încet. Ce calibru ai zice că este ? 

— Mic. Probabil 25. 

— Da, zise Ellery. Şi pistolul lui Judah e 25. 

— Oh, hai să ne culcăm. Inspectorul se întoarse să plece. 
Ellery îl apucă de braţ. 

— Ştiu că e o aiureală, strigă el. 

— Ellery... Începu taică-său. 

— Mă duc să verific. 

— Fir-ar să fie ! Inspectorul îl urmă. 

În faţa uşii lui Judah se găsea, de asemenea, un paznic, care 
salută, când cei doi Queen se apropiară. 

— Cine te-a pus aici ?, mormăi Inspectorul. 

— Domnul Bendigo, să trăiţi. A dat ordinul personal. 

— Judah Bendigo e în camera lui ? 

— Da, să trăiţi. 

Ellery intră. Inspectorul trecu pe lângă el spre uşa 
dormitorului. Camera vibra de sforăituri. Inspectorul aprinse 
luminile. Judah dormea pe spate, cu gura deschisă. În cameră 
mirosea urât ; îi fusese rău. 

Inspectorul stinse luminile şi închise uşa. 

— L-ai găsit ? 

Ellery îşi ţinea mâna pe micuțul Walther. Era pe masa de 
lucru, unde îl aruncase după ce Judah făcuse exhibiţiile cu 
asasinarea prin magie, la miezul nopţii. 

— Şi acum ? La ce te holbezi ? Ellery arătă cu cealaltă mână. 

Pe covor, în spatele mesei de lucru, zăcea un tub de cartuş. 

Inspectorul se năpusti spre el. Scoase din buzunar unul din 
cartuşele neexplodate pe care Ellery le scosese din Walther-ul 
lui Judah înainte de miezul nopţii şi i le dăduse spre păstrare. 

— E un tub de aceeaşi marcă de cartuş şi acelaşi calibru. 
Acelaşi! 

— Nu l-a tras el, zise Ellery. N-a explodat niciodată. N-a sărit 
nici un tub din pistol când a umblat cu hocus-pocus. Îţi spun că 
pistolul era gol. Acesta e un truc, o parte din acelaşi truc. 

— Ia să vedem pistolul ! 

Ellery i-l înmână lui taică-său. Inspectorul examina automatul 
german cu mâner de sidef încrustat şi cu ciobitura 
triunghiulară din colţul de jos. Dădu din cap. 


— E curată nebunie, zise Ellery, dar ştii ce-o să facem înainte 
de a ne culca ? 

Inspectorul încuviinţă din cap fără nici o vlagă. Părăsiră 
camera în linişte, Inspectorul ducând pistolul, iar Ellery tubul. 
Inspectorul îşi pipăi încă o dată buzunarul de la piept, unde era 
umflătura făcută de plicul în care se găsea înfăşurat în vată 
glonţul extras din corpul lui King Bendigo. 

La camera de gardă, Ellery îi zise ofițerului comandant : — 
Vreau o maşină rapidă cu şofer. Găsiţi-l pe specialistul în ba- 
listică, oricine ar fi şi oriunde s-ar găsi, chiar şi în pat, şi 
trimiteţi-l în zece minute la noi în laboratorul de balistică, 
oriunde o fi acesta ! 

N-au aflat niciodată numele specialistului în balistică. Şi nici 
nu şi-au putut aminti după aceea cum arăta. Chiar şi 
laboratorul în care şi-au petrecut episodul final al coşmarului a 
rămas pentru ei o amintire neclară. În următoarea oră şi 
jumătate, Inspectorul a remarcat că acesta era cel mai bun 
laborator de balistică pe care-l văzuse vreodată. Ulterior, a 
negat că ar fi spus asta, pe motivul că de fapt nu văzuse nimic. 
Ellery nu l-a putut contrazice, întrucât mecanismul memoriei 
sale părea să fi încetat a mai opera, precum şi întregul său 
sistem de funcţionare. 

Şocul a fost prea mare. L-au urmărit pe specialistul în 
balistică cum lucrează asupra tubului, glonţului şi micuţului 
Walther — trăgând focuri comparative, spălând, tratând ou 
amoniac, mărind — Îl urmăreau furioşi, geloşi, plini de 
speranţă, atenţi să nu fie înşelaţi, presimţind încă o magie, 
fumând nervoşi, râzând chiar de absurditatea propriilor lor 
bufonerii. 

Şocul a fost prea mare. 

Au văzut ei înşişi rezultatele. N-a fost necesar ca specialistul 
în balistică să le demonstreze ceea ce le-a demonstrat în cele 
mai tehnice detalii — semnele percuţiei, urmele extractorului şi 
ejectorului, semnele  închizătorului. Acestea erau toate 
informaţiile despre tubul pe care-l găsiseră pe duşumeaua 
camerei de lucru a lui Judah. Au studiat comparativ la 
microscop glonţul care era să fie fatal faţă de glonţul martor, 
privind fără să-şi creadă ochilor imaginile suprapuse ale celor 
două gloanţe. Au insistat asupra coroborării fotografice şi 
specialistul în balistică a realizat-o în „fotografii în relief" 


arătând întreaga circumferință a glonţului într-o singură 
imagine. Au privit cu mare atenţie, au comparat şi au discutat, 
iar când totul s-a terminat, au fost puşi în faţa unei concluzii 
paralizante : 

Glonţul pe care doctorul Storm îl extrăsese din pieptul lui 
King Bendigo fusese tras din pistolul neîncărcat cu care Judah 
Bendigo îşi ochise fratele prin doi pereţi impenetrabili şi printr- 
un spaţiu plin de bărbaţi voinici. 

Era imposibil. 

Totuşi acesta era adevărul. 

XII. 

A Venit şi patru iulie. 

In faţa Ministerului de Interne a avut loc o aşa-zisă 
ceremonie, ] cu steagul american înălţat alături de drapelul 
negru al lui Bendigo şi cu un scurt discurs rostit de Abel 
Bendigo. Aceasta s-a făcut însă în cinstea onorabilului James 
Walbridge Monahew, reprezentantul neoficial ] al Statelor 
Unite pe lângă Compania Bodigen — un gest de amabilitate, pe 
care o putere suverană îl face faţă de un guvern prieten. Au 
fost ] prezenţi Cleets din Marea Britanie şi Cassebeer din 
Franţa. După ceremonie a avut loc o petrecere în Camera de 
consiliu la care cei doi Queen nu au fost invitaţi. Au aflat mai 
târziu că s-a băut mult... În sănătatea lui King Bendigo, care 
era absent, a preşedintelui Statelor Unite, a regelui Angliei şi a 
preşedintelui Republicii Franceze, în această ordine. 

Bendigo era încă în aripa spitalului de la Reşedinţă, păzit zi 
şi noapte. Buletinele ambigue anunţate de doctorul Storm 
dădeau impresia unei rapide însănătoşiri. In cinci iulie s-a 
anunţat că pacientul şade în capul oaselor. Totuşi, în afara 
soţiei şi a fratelui său Abel, nimeni nu avea voie să-l viziteze. 
Max'l nu era considerat vizitator ; el nu părăsea niciodată 
salonul. Mânca acolo de trei ori pe zi şi dormea pe un pat de 
campanie lângă divinitatea lui. 

Karla petrecea în spital cea mai mare parte din zi. Cei doi 
Queen nu o vedeau decât la cină, când sporovăia nefiresc de 
preocupată de orice altceva în afară de ceea ce îi interesa pe ei. 
Pe Abel îl vedeau rar ; de când King zăcea neputincios în pat, 
primul ministru era foarte ocupat. 

Judah era surpriza. În prima săptămână după tentativa de 
asasinat a fost ţinut sub pază în locuinţa sa, iar cele şase lăzi de 


coniac Segonzac din spatele pianului au fost luate din ordinul 
lui Abel Bendigo. Totuşi Judah era mereu cherchelit. 
Apartamentul i^a fost percheziţionat în mod repetat şi, 
întâmplător, se găsea câte-o sticlă într-o ascunzătoare uşor de 
descoperit ; paznicii l”au bănuit că încerca să le dea mereu 
satisfacţii. Sursa de aprovizionare n-<a fost descoperită nici- 
odată. Câteva zile acesta a fost un joc prin care Judah încerca 
să demonstreze, în felul lui sardonic, că-i place. După cei s-a 
ridicat interdicţia de a nu părăsi apartamentul şi i s-a acordat 
libertatea de a umbla prin Reşedinţă, cu excepţia aripei în care 
se afla spitalul, toate încercările de a-l menţine treaz au fost 
abandonate. Ar fi fost nevoie de un general specialist în 
logistică la comanda unui corp de armată ca să descopere 
jumătate din ascunzătorile lui secrete. 

Eliberarea lui Judah i^a mirat foarte mult pe cei doi Queen şi 
câteva zile s^au străduit să găsească o explicaţie. În cele din 
urmă au reuşit să-i întindă o cursă lui Abel. Era târziu noaptea 
când el intra în Reşedinţă ca să se culce. 

— Vă spun cinstit, domnilor, că nu v-am evitat. N-am timp 
nici să respir de când King e la pat. Abel era mai cenuşiu decât 
de obicei şi umerii înguşti i se lăsaseră din cauza oboselii. Ce 
vă frământă ? 

— Foarte multe lucruri, zise Ellery, dar cel mai potrivit 
pentru început ar fi : de ce aţi dat ordin ca Judah să fie liber ? 

Abel oftă. 

— Ar trebui să vă explic aceasta. Aveţi ceva împotrivă dacă 
ne aşezăm jos ?... Una dintre problemele serioase care mă 
preocupă — poate cea mai serioasă — este de a păstra secret 
ceea ce s-a întâmplat în noaptea de douăzeci şi unu iunie. Aţi 
observat că domnul Monahew, Sir Cardigan şi Monsieur 
Cassebeer au impresia că King nu se simte bine din cauza 
gripei. Dacă s-ar afla că a fost victima unei tentative de omor, 
aproape reuşită, ar avea foarte serioase repercusiuni. În toată 
lumea. Afacerile noastre, domnilor, în mod obişnuit sunt foarte 
delicate şi atât de întinse încât — aşa cum remarca doar 
deunăzi un mare om de stat european — dacă l-am lăsa pe King 
Bendigo să stea în curent, lumea întreagă ar strănuta. 

Abel zâmbi uşor, dar cei doi Queen rămaseră încruntaţi. 

— Ce-are asta de-a face cu fratele d-voastră Judah ? întrebă 
Inspectorul. 


— Domnii din Statele Unite, Marea Britanie şi Franţa sunt 
isteţi. Dacă nu l-ar vedea câtva timp pe Judah, ar începe să facă 
speculaţii. Ar putea deduce... „boala" subită a lui King, 
dispariţia bruscă a lui Judah. Abel clătină din cap. E mai sigur 
aşa. Lui Judah îi este imposibil să ajungă la King. Este 
supravegheat îndeaproape fără să se observe. 

O vreme cei doi Queen tăcură, apoi Inspectorul zise : 

— Încă un lucru, domnule Bendigo. Am încercat să-l vedem 
pe pacientul doctorului Storm, dar nu ni se permite să ne 
apropiem de patul lui mai puţin de o sută de iarzi. Am vrea să-i 
punem câteva întrebări. Cum s-ar putea aranja să-l vizităm ? 

— Doctorul Storm n-o să vă îngăduie. Zice că fratele meu 
este încă foarte bolnav. 

— Am aflat că d-voastră îl vedeţi zilnic. 

— Doar câteva minute. Ca să-l mai liniştesc cu privire la pro- 
blemele care trebuie rezolvate ; se frământă foarte mult. Asta-i 
tot, realmente. 

— L-aţi întrebat ceva despre atentat ?, zise Ellery domol. 

— Bineînţeles. Nu mi-a fost de nici un folos, dar nu pot 
insista. Storm zice că trebuie ferit de emoţii. 

— Dar probabil a zis ceva. A fost împuşcat în piept. Cum poţi 
fi împuşcat în piept din apropiere fără să vezi cine trage în 
tine ? 

Abel zise pe un ton serios : 

— Este exact ceea ce l-am întrebat pe King, ştiind că este 
lucrul la care aţi vrea să vi se răspundă. El zice că nu-şi 
aminteşte nimic din ceea ce s-a întâmplat decât că s-a trezit în 
spital. Abel se ridică. Mai e ceva, domnilor/ ? 

— Da, răspunse Ellery. Cea mai importantă chestiune. 

— Care ?, întrebă Abel, puţin nervos. 

— Ce facem noi aici ? 

Abel privi cu căutătura aceea inevitabilă şi indescifrabilă. 
Văzură cum i se netezesc trăsăturile ca sub un fier de călcat 
încins. Când vorbi, era primul ministru. 

— V-am angajat ca să-mi confirmaţi propriile mele constatări 
referitoare la autorul scrisorilor. Aţi făcut-o. După aceea, v-am 
rugat să mai rămâneţi ca să mă ajutaţi într-o situaţie familială 
delicată, care ] încă nu e rezolvată. 

— Doriţi să continuăm, domnule Bendigo ? Pe faţa lui Ellery 
nu se putea citi nimic. 


— Bineînţeles că vreau. Îndeosebi în următoarele săptămâni. 
Vom avea din nou pe cap problema lui Judah după ce lui Kingi 
se va : permite să părăsească patul. Nu-l pot ţine pe Judah sub 
cheie... 

— De ce nu ?, întrebă Inspectorul. O dată ce King se va pune 
pe picioare, nimeni nu va fi atent la ce veţi face cu Judah. 

Primul ministru pieri. Abel se aşeză jos din nou, clătinând din 
cap. Ochelarii scânteiară puţin. 

— Nu vă aduc nici o vină. Probabil totul vi se pare straniu. 
Adevărul e că cel mai mult ne va da de furcă King, nu Judah. 
Contrar aşteptărilor mele, King nu vrea să permită ca Judah să 
fie ţinut sub cheie. Ştiţi, are şi el slăbiciunile lui. Una dintre ele 
este curajul dus până la nesăbuinţă. Alta este mândria 
exagerată. Potrivit codului lui King, punerea sub cheie a lui 
Judah ar constitui o înfrângere personală. Eu înţeleg aceasta. 
Mai sunt apoi relaţiile de familie... sunt sigur că nu trebuie să 
continui... Bineînţeles, rămâne problema cum a acţionat Judah. 
Aceasta mă nelinişteşte, domnule Queen, mă nelinişteşte foarte 
mult. Şi King. Nu putem să-i dăm de capăt. Aţi făcut progrese ? 

Ellery îşi schimbă greutatea corpului pe celălalt picior. 

— Nu prea poţi face progrese, domnule Bendigo, când eşti 
prins între o forţă irezistibilă şi un obiect imobil. Faptele 
demonstrează că atacul asupra fratelui dv. a fost o 
imposibilitate fizică... şi totuşi, iată că are o gaură de glonţ 
lângă inimă. Aţi avut timp să citiţi raportul nostru asupra 
testelor balistice ? 

— Incredibil, murmură Abel. 

— Exact. De necrezut. Şi totuşi, nu există nici un motiv de 
îndoială. E un fapt demonstrat ştiinţific că glonţul extras din 
pieptul fratelui dv. a fost tras cu pistolul lui Judah, cu care ar fi 
fost imposibil să se tragă, în împrejurările date. După câte ştim, 
tatăl meu şi cu mine, aşa ceva e nou sub soare. 

— Şi asta vă nelinişteşte. E firesc. Un om cu educaţia dv., cu 
talentele dv. excepţionale, domnule Queen... Nu-i nici o ofensă, 
Inspectore. Abel zâmbi. Dv. şi cu mine facem parte din aceeaşi 
categorie... mârţoage solide, bune. Dar pasul cailor de rasă... 
Clătină din cap în timp ce se ridică din nou. Continuati, 
domnule Queen ! Eu ştiu că dacă cineva poate pricepe asta, dv. 
sunteţi acela. 


Doar când uşa ascensorului personal al familiei Bendigo se 
închise după figura măruntă, faţa îngustă amabilă şi fruntea 
tulburător de înaltă ale lui Abel, cei doi Queen se surprinseră 
calculând rezultatele conversaţiei cu el. Suma totală era zero. 

Ca de obicei, Abel nu răspunsese de fapt la nimic. 

Abel le telefona în dimineaţa următoare când erau la micul 
dejun în apartamentul lor. 

— M-am gândit aseară, când mă pregăteam de culcare, zise 
vocea nazală a lui Abel, la discuţia noastră, domnule Queen. Mi 
se pare că doctorul Storm este mult prea prudent. King se 
simte într-adevăr foarte bine şi nu văd nici un motiv de ce v-aţi 
bizui pe răspunsuri la întrebările dv. primite de la alţii când 
puteţi să le primiţi direct de la King. Am aranjat cu doctorul 
Storm ca dumneata şi Inspectorul să-mi vizitaţi fratele în 
dimineaţa aceasta la ora unsprezece. Storm vă acordă doar 
câteva minute... 

— Asta-i tot ce vrem, zise Ellery repede. Vă mulţumim. Când 
puse însă receptorul în furcă, nu mai vorbi deloc repede. Abel a 
aranjat ca să-l vedem pe King în dimineaţa asta, Papa. E modul 
lui de a ne spune că ştie că am fost sceptici şi nemulţumiţi de 
ceea ce ne-a relatat cu privire la ce a zis King despre 
împuşcătură. Mă întreb ce înseamnă asta ? 

— Eu mă întreb ce înseamnă toate acestea. 

Li se îngădui să intre în aripa unde era spitalul, fără să li se 
pună nici o întrebare, iar un paznic îi conduse până la uşa 
salonului lui King Bendigo. În timp ce mergeau pe frumosul 
coridor, îl întâlniră pe Imma-nuel Peabody. Avocatul tocmai 
ieşise din salonul regal cu o servietă sub braţ şi trecu grăbit pe 
lângă ei, încruntându-se şi făcându-le semn cu mâna. 

— Iepurele alb, murmură Ellery. Oh, Dumnezeule Doamne, 
ce mult timp a trecut ! 

— Mă întreb, el unde a fost când Judah a făcut minunea, 
mormăi tatăl. Şi ce naiba o fi cărând în servieta aceea ! 

Fură apoi primiţi în audienţă de Maiestatea sa. 

King arăta foarte bine, aşa după cum remarcase şi fratele 
său. Era mai slab şi mai palid, dar ochii negri îi erau la fel de 
vioi ca mai înainte, iar gesturile nu trădau aproape deloc vreun 
semn de slăbiciune. 


Max'l mânca din nou nuci, într-un fotoliu lângă patul 
stăpânului. Doctorul Storm stătea, ca Napoleon, la o fereastră, 
cu spatele spre ei. Fără să se întoarcă spuse răstit : 

— Cinci minute. 

— Daţi-i drumul, zise King. Purta o pijama albă de mătase. 
Coroana de deasupra celor două globuri unite era brodată în fir 
de aur şi venea exact pe locul prin care trecuse glonţul. 

— Prima întrebare, zise Inspectorul. Vă amintiţi când ceasul 
a bătut miezul nopţii, domnule Bendigo? 

— Vag. Eram cufundat în ceea ce făceam, dar mi se pare că- 
mi amintesc bătăile. 

— Toate douăsprezece ?, întrebă Inspectorul. 

— Nu ştiu. 

— În momentul acela... când aţi auzit bătând miezul nopţii... 
şedeaţi la masa de lucru ? 

— Da. 

— În ce poziţie, domnule Bendigo ? Adică, dacă am lua 
muchia mesei ca linie de referinţă, şedeaţi cu faţa spre ea ? 
Spre stânga ? Spre dreapta ? Cum ? 

— Cu faţa spre masă. Stăteam aplecat şi scriam. 

— Privind în jos, desigur ? 

— Fireşte. 

— Când aţi auzit împuşcătura... 

— N-am auzit-o, inspectore Queen. 

— Oh, înţeleg. N-a fost nici o împuşcătură ? 

— Deci aşa procedaţi? zise sec bărbatul din pat. Da, 
bineînţeles că a fost o împuşcătură! 

— De ce spuneţi aceasta, domnule Bendigo? 

— Probabil a fost. Gaura din pieptul meu nu este imaginară. 

— N-aţi auzit împuşcătura. Aţi văzut ceva ? O flacără ? O 
mişcare bruscă ? Chiar ceva ce nu puteţi identifica ? 

— N-am văzut nimic, Inspectore. 

— Aţi simţit vreun miros neobişnuit ? 

— Nu. 

— Într-un moment scriaţi, în următorul aţi fost inconştient. 
Aşa e, domnule Bendigo ? 

— Da... Queen. Dumneata n-ai deschis gura. Nu ai nici o 
întrebare de pus ? 

— Ba da, zise Ellery. Cum credeţi că s-a întâmplat, 
domnule Bendigo ? 


— Nu ştiu, zise King furios. Nu-i acesta domeniul dumitale ? 

— Nu-l stăpânesc prea bine. Faptele şi rezultatele sunt total 
contradictorii. Noi speram că vă veţi aminti ceva care să ne dea 
vreun indiciu referitor la ce s-a întâmplat. În mod normal, 
faptul că nu aţi auzit, nu aţi văzut sau nu v-a mirosit nimic în 
momentul în care aţi fost împuşcat ar putea pur şi simplu 
însemna că v-aţi pierdut imediat cunoştinţa din cauza unei răni 
aproape fatale. Doamna Bendigo, de asemenea, nu a auzit, nu a 
văzut, nu i-a mirosit nimic, şi dânsa nu a fost rănită... de fapt, a 
fost conştientă destul de mult timp, ca să vă vadă prăbuşindu- 
vă pe spate în scaun, cu o gaură în piept şi cu sângele curgând 
şi pătând cămaşa în jurul găurii făcute de glonţ. Aşa că 
declaraţia dv., domnule Bendigo, tinde doar să confirme pe a 
soţiei şi să mărească şi mai mult confuzia... E-n regulă, doctore, 
plecăm. 

După patru săptămâni de la tentativa de asasinat a lui King 
Bendigo, Ellery luă o hotărâre care schimbă cursul cercetărilor 
şi deveni în cele din urmă o pistă ce putea duce la elucidarea 
cazului. 

Amândoi erau într-una din maşinile Reşedinţei. Era o seară 
plăcută de vară şi plecaseră după cină ca să scape din labirintul 
în care erau prinşi ca într-o capcană şi din care cauză le 
pleznea capul de durere. Ellery conducea absent şi fu oarecum 
surprins când se pomeni ieşind din centura de camuflaj a 
pădurii care înconjura insula. Opri la marginea falezei şi 
întrerupse contactul. La picioarele lor se întindea portul Insulei 
Bendigo, cu nisipul scânteietor şi insectele bâzâind. În golful 
format din îmbrăţişarea braţelor portului se găsea un mare 
număr de vase, iar la intrarea îngustă a golfului se vedeau 
tunurile grele ale crucişătorului greu Bendigo, iahtul lui King 
Bendigo, aşezat travers pe pasă. 

— Parcă au trecut zece ani de când Abel i-a spus şoferului să 
vireze scurt spre interiorul insulei în clipa când am zărit portul, 
remarcă Inspectorul după câteva momente. Mă întreb de ce nu 
ne mai urmăresc şi nu ne alungă de la instalaţiile secrete. Sunt 
săptămâni de când nu i-am mai văzut pe cei doi gemeni. N 

— Pe cine ? Ellery pipăi maşinal Walther-ul din buzunar. Il 
purta la el din noaptea de douăzeci şi unu iunie. 

— Pe băieţii cu cămăşile colorate. 

— Oh, sunt trimişi în misiune undeva în Statele Unite. 


— Acolo mi-ar plăcea şi mie să fiu. Sunt sătul până peste cap 
de toate astea, fiule, cu toate instrucţiunile de la Washington. 

— Potrivit zvonurilor, King va ieşi din spital sâmbăta aceasta. 

— Poate Judah o să facă vrăji asupra lui şi-o să-l transforme 
în aur sau altceva, zise Inspectorul plin de speranţă. Orice 
numai să facă ceva ! 

Tăcură o vreme îndelungată. 

— Papa ! 

— Ce e, fiule ? 

— Eu plec de-aici. 

— Şi eu, dacă mai ajung ziua aceea, zise tatăl mohorât. Se 
întoarse apoi spre Ellery şi-l privi. Ce faci? 

— Plec. 

— Când ? 

— Mâine dimineaţă. 

— Îmi convine, zise repede Inspectorul. Pe legea mea. hai să 
ne întoarcem chiar acum şi să ne împachetăm lucrurile. 

— Tu nu, Papa. Doar eu. Tu va trebui să rămâi. 

— Asta-i o figură cât se poate de urâtă, exclamă tatăl. Care-i 
ideea ? 

— Păi... 

— Ce trebuie să-ţi salvezi, reputaţia ? Lăsându-mă pe mine 
aici ? De ce trebuie să rămân eu ? Adică de ce trebuie să rămân 
eu ? În notele mele de spion am tot ce s-a putut obţine, iar 
punga de muşama îmi provoacă mereu mâncărimi la burtă. Tu 
nu ţi-ai atins scopul... ţine minte. 

— Unul dintre noi trebuie să continue cercetările aici, Papa. 
Şi să-l supravegheze pe Judah. Eu trebuie să verific ceva. 

Inspectorul se uită la el. 

— Ai descoperit ceva ? 

— Nu, mormăi Ellery. Nu, n-am descoperit nimic. Am doar o 
bănuială, asta-i tot. Când n-ai nimic altceva de ce să te agăţi, o 
bănuială poate părea foarte satisfăcătoare. 

După o clipă tatăl se lăsă pe spate şi privi ursuz spre luminile 
portului. 

— Ei bine, transmite Broadway-ului salutările mele. 

— Nu mă duc pe Broadway. 

— Nu ? Unde te duci ? 

— La Wrightsville. 

— Wrightsville ! 


— M-am hotărât în după-amiaza aceasta în timp ce tu te 
bălăceai în piscină. Mă plimbam prin grădină şi l-am întâlnit 
întâmplător pe Judah care, la fel ca taurul Ferdinand, stătea 
întins sub un arbust, făcându-şi vânt cu o floare pe sub nas şi 
sorbind ghici-ce. Am stat mult de vorbă împreună. A fost 
neobişnuit de volubil. 

— Ce au toate astea de-a face cu Wrightsville ? 

— Judah zice că acolo s-au născut el, King şi Abel. 

— Tu glumeşti ! 

— El mi-a spus asta. Şi multe altele despre copilăria lor care 
să mă facă al naibii de curios. 

— Acolo s-a născut băiatul năzdrăvan ? 

Ellery se răsuci pe scaun. 

— Asta mi-a ridicat moralul, Papa. Tu ştii ce-a însemnat acest 
oraş pentru viaţa mea până nu de mult. Am ajuns puţin 
superstiţios când e vorba de el. Cred că e absurd... la urma 
urmei, cei trei fraţi Bendigo sunt americani prin naştere... s-au 
născut undeva în Statele Unite... şi vocea nazală a lui Abel nu 
putea proveni decât din nasul unuia din Noua Anglie. La aflarea 
acestei veşti referitoare la bătrănul meu Wrightsville m-a 
cuprins nerăbdarea. În momentul în care Judah a rostit 
cuvântul magic — el este un magician — am ştiut că va trebui 
să dau o fugă până acolo ca să iau legătura cu oraşul. Probabil 
secretul e îngropat acolo şi aşteaptă doar să fie scos la iveală. 
Aşa cum se întâmplă cu secretele din Wrightsville. 

Ellery privi spre marea întunecată. 

— Ce secret ?, întrebă tatăl nerăbdător. 

— Secretul. Ellery ridică din umeri. Secretul care-i face pe 
aceşti oameni să trăiască. Secretul care a determinat apariţia 
acestui caz, Papa. Nu mă mai obsedează aflarea răspunsului la 
cum a izbutit Judah să ne înşele. O să ajungem şi la asta la 
timpul cuvenit... În Wrightsville se află ceva ce aşteaptă să fie 
descoperit referitor la Kane, Abel şi Judah Bendigo şi care o să- 
mi restabilească respectul faţă de mine însumi. Simt aceasta în 
fiinţa mea şi, pe Dumnezeul meu, o să plec mâine dimineaţă 
acolo. 

XIII. 

ULTIMA FIINŢA pe care Ellery a văzut-o a fost tatăl său pe 
acoperişul turnului de observaţie, sub un steag Bendigo 
fluturând, făcân-du-i semne cu pălăria. Stevardul a tras ultimul 


stor negru, şi Insula Bendigo a dispărut. De data aceasta îi era 
indiferent. Nu se mai gândea la locuri, ci la oameni. 

Marele trimotor a decolat. 

Mai erau încă trei pasageri — tmmanuel Peabody, cu 
nelipsita lui servietă ; un bărbat cu nas acvilin ce purta o 
cămaşă cu guler înalt răsfrânt şi cravată ou buline albastre ; şi 
o femeie în vârstă, unguroaică după chip, cu degetele foarte 
pătate, purtând o pălărie pariziană caraghioasă. Peabody a 
intrat grăbit într-un compartiment, desfăcând pe drum curelele 
servietei şi nu a mai apărut până când avionul — cu storurile 
geamurilor din nou ridicate — a ocolit Gravely Point, ca să ate- 
rizeze la Aeroportul Naţional din Washington. Bătrâna cu 
pălărie a fumat încontinuu ţigări turceşti cu un port-ţigaret de 
aur lung şi a citit o revistă tot timpul călătoriei. Când a pus-o 
alături ca să mănânce de prânz, Ellery a observat că nu era un 
exemplar din Vogue, ci o revistă de un înalt nivel tehnic şi 
ştiinţific în limba germană, publicată, după câte ştia el, la 
Lausanne. Bătrâna cu pălăria caraghioasă a încetat imediat să 
mai fie o bătrână cu pălărie caraghioasă şi a devenit — Ellery 
şi-a amintit trăsăturile acelea ungureşti — una din cele mai 
renumite cercetătoare din lume în domeniul chimiei. Pe 
bărbatul cu guler răsfrânt nu a reuşit să-l identifice şi nici nu a 
încercat să intre în vorbă cu el, deşi tot timpul călătoriei s-a 
temut nu cumva el sau bătrâna să încerce să-i vorbească. A 
răsunat uşurat când au părăsit avionul, împreună cu Peabody, 
la Washington. 

Singurele persoane care-l preocupau erau fraţii Bendigo, 
îndeosebi Abel. Se gândea chiar că-l neglijase oarecum pe Abel 
şi nu-şi putea da seama exact de ce aceasta i se părea o 
serioasă scăpare din vedere. Pe tot parcursul acestor afaceri, 
atitudinea lui Abel se înscrisese în tradiţia marilor metode 
politice, un amestec încurcat de vorbe cinstite şi acţiuni in- 
corecte. La fel ca bateriile camuflate de pe ţărmul Insulei 
Bendigo, Abel se pierdea pe propriul său fundal ; la fel ca 
bateriile, el ascundea un potenţial puternic. Dar pentru ce 
acest potenţial ? 

Ellery revenea mereu la întrebarea pe care şi-o pusese de la 
început: De ce Abel îl angajase pe el în acest caz ? Aceasta era 
o întrebare căreia nu i se putea da nici un răspuns, întocmai ca 


ghicitoarei cu pistolaşul cu care n-ar fi fost posibil să se tragă, 
dar cu care totuşi se trăsese. 

Falca lui Ellery se mişcă. Exista un răspuns ; tot ceea ce 
trebuia el să facă era să-l găsească şi, pe măsură ce avionul 
zbura spre nord, avea sentimentul ciudat că se apropia de 
răspuns exact cu viteza arătată de instrumentele de la bord. 

Era pe la jumătatea după-amiezii când marele avion Bendigo, 
negru-auriu, îl lăsă pe Ellery la Aeroportul Wrightsville. Făcu 
semn cu mâna pilotului şi copilotului şi urcă în grabă scările 
clădirii administraţiei, târându-şi valiza. 

În faţa clădirii se găsea un şofer de taxi pe care nu-l 
cunoştea, un flăcăiandru cu o şapcă elegantă şi obrajii ca 
bujorul. Maşina era nouă, de culoare galbenă-deschisă, cu 
dungi negre şi albe şi un ceas de kilometraj. 

S-au dus trăsurile de altădată din Wrightsville, limuzinele 
negre Chevvy şi Ford pline de praf, cu hărţi care indicau zonele 
unde o călătorie costa jumătate de dolar sau şaptezeci şi cinci 
de centi, şi şoferi ca Ed Hotchkiss, care i se adresa lui John F. 
Wright cu numele de botez şi Whitey Pedersen, care începuse 
să închirieze din nou trăsuri, când apa din fântâna de piatră a 
monumentului Jezreel Wright din Scuar (care era rotund) 
adăpa de fapt caii de la trăsurile fermierilor ce veneau la oraş, 
în loc să fie folosită pentru muşcate, ca acum, de către 
doamnele din comitetul „Păstraţi oraşul Wrightsville frumos" al 
Clubului pentru progresul civic. 

— Unde ?, întrebă flăcăiandrul cu un zâmbet. 

Aeroportul Wrightsville e situat în valea care se întinde de la 
nord spre vest între Muntele Twin Hills — Bald şi colinele de la 
poalele măreţilor Mahoganies. North HUI Drive * duce aproape 
spre sud ; apoi urcă spre sud-est până la capătul estic al lui Hill 
Drive şi cel de vest al lui Twin-Hill-in-the-Beechees. Hill Drive 
nu trebuie confundat cu North Hill Drive, unde îşi au 
proprietăţile „noii" milionari. „Hill Drive" este cartierul 
rezidenţial adevărat, aici locuiesc familiile nobile care datează 
din secolul al optsprezecelea... Wrigth, Bluefield, Livingstone, 
Granjon, F. Henry Minikin. Twin-Hill-in-the-Beechees este cel 
mai nou şi „prosper" cartier al oraşului (nu cel mai elegant ; 
Skytop Road care dă spre Bald Mountain, mai spre nord, este 
cel mai elegant). E plin de case moderne, frumoase şi 
strălucitoare construite de oameni de afaceri înstăriți, ca 


familia MacLean („Dune MacLean — Băuturi Fine", în Scuarul 
de Ungă Hollis Hotel; Dune este proprietarul hotelului), oameni 
care n-au putut intra în nici una din proprietăţile de pe Hill 
Drive în ciuda banilor din seifurile lui Hallam Luck de la 
Societatea de credit public. Şi să nu credeţi că familia MacLean 
şi ceilalţi ca ea nu ştiu aceasta; dar nici măcar nu încearcă ! 

— Hotelul Hollis, zise Ellery, lăsându-se pe spate. Simpla 
pronunțare a numelui îl făcu să se simtă ca acasă. 

Ellery a tras la Hotelul F His şi când l-a părăsit după 
şaisprezece zile a plătit 122,25 dolari, din care, 80 pentru 
chiria camerei. Spălatul lenjeriei şi călcatul au costat cel mai 
mult. A mâncat o dată în sufrageria principală, dar a renunţat 
apoi, deoarece era plină de gălăgia doamnelor din tot soiul de 
comitete de organizare şi a oamenilor de afaceri. 

High Village nu se schimbase mult. Singura diferenţă în 
Scuar era că Magazinul Bluefield, în partea de nord unde 
coboară Upper Dade din North Hill Drive, dispăruse, fiind 
înlocuit cu o frumuseţe de magazin pe a cărui firmă nouă- 
nouţă, luminată purpuriu cu neon, scria Ultimele noutăţi în 
domeniul televizoarelor. Mai erau şi alte schimbări, minore faţă 
de aceasta, îndeosebi pe Wright Street, care fusese totdeauna 
un „loc mort" pentru afaceri. 

Fuseseră şi decese în ultimii ani... Andy Birobatyan de la 
florăria din clădirea meseriaşilor de pe Strada Washington se 
afla printre cei decedați şi Ellery s-a întristat când a aflat. 
Florăria pe care Andy o înjghebase cu un singur braţ (pe 
celălalt îl pierduse în Pădurea Argonne în 1918) era acum în 
ambele mâini ale fiului său Avdo care, după cum se vorbea, nu 
se descurca nici pe jumătate cum se descurcase tatăl lui. Ellery 
era înclinat să nu creadă întru totul acest zvon, întrucât Avdo 
fugise cu Virgie  Poffenberger, fiica doctorului Emil 
Poffenberger, o întâmplare cu totul neplăcută, ruinându-i 
socrului său poziţia socială, făcându-l să-şi dea „demisia" de la 
Clubul proprietarilor de pământ şi după aceea să-şi vândă 
cabinetul dentar şi să se mute la Boston. Mama Upham de la 
Casa Upham murise din cauza unui atac de apoplexie şi 
pensiunea sa de tip revoluţionar fusese vândută Sindicatului 
Providența, ceea ce a determinat un boicot din partea D.A.R. * 
şi o serie de articole violente în ziarul Record. 


Ellery şi-a petrecut prima seară şi ziua următoare făcând de 
toate: şi-a vizitat vechii prieteni, şi-a salutat cunoştinţele, a 
hoinărit pe străzi cunoscute ; s-a pus la curent cu bârfa şi în 
general s-a distrat. Doar după treizeci şi şase de ore de şedere 
în Wrightsville şi-a dat seama de ce se simţea atât de bine şi 
aceasta nu pentru simplul motiv că revedea locul care-i amintea 
de trecut, ci pentru că scăpase de un loc pe care îl detesta, 
numit Insula Bendigo, cu gardurile electrificate, cu puzderia de 
paznici, poliţişti cu chipuri inexpresive, funcţionari robotizaţi şi 
aerul acela molatic şi ciudat de viciat. Aici era Wrightsville, 
erau Statele Unite, unde oamenii trăiau, munceau şi mureau 
într-o atmosferă de independenţă şi decenţă şi omul nu avea 
niciodată vreun motiv să privească în urmă peste umăr. Aerul 
acesta, chiar dacă nu era curat, putea fi respirat. 

Atmosfera aceasta îl făcea pe Ellery deosebit de curios cu 
privire la familia Bendigo. 

În a doua dimineaţă de la sosire s-a apucat serios de treabă. 
Scopul său era să obţină date biografice despre King Bendigo şi 
fraţii săi Abel şi Judah, îndeosebi despre King, dacă era posibil 
de când fuseseră zămisliţi. 

A consultat registrele oraşului, s-a interesat la persoane pe 
care nu le cunoştea, a petrecut ore întregi în arhiva ziarului 
Record din Wrights-ville şi în sala de studii a Bibliotecii 
Carnegie din strada State. A închiriat o maşină de la garajul lui 
Homer Firadlay de pe strada Blum din Low Village şi a făcut 
câteva drumuri până la... Slooum Township, Fy-field, 
Connhaven, chiar până la mica localitate Fidelity, în al cărei 
cimitir părăginit trebuia să-l caute pe un bătrân gropar. O dată 
a mers cu avionul la Măine. 

"Deosebit de folositor a fost Francis „Spec" O'Bannon, care 
mai era încă în Wrightsville şi conducea ziarul „Record" al 
Malvinei Brentiss (Malvina, eterna Rosalind Russel, care s-a 
retras din ziaristică după ce s-a căsătorit cu O'Bannon, 
păstrându-şi însă numele de fată. O'Bannon a aprovizionat din 
abundență cu burbon arhiva ziarului „Record" cât timp Ellery a 
făcut cercetări acolo. Bineînţeles l-a văzut şi pe şeful poliţiei, 
Dakin, care începuse să semene mai mult cu mumia lui Abe 
Lincoln decât cu Abe Lincoln ; Hermione Wright, care nu fusese 
niciodată mai strălucitoare ; Emmeline Dupre, strigătoare la 


licitaţia publică a oraşului, care a sporovăit o întreagă după- 
amiază ; şi multe alte persoane. 

Ellery a stat aici două săptămâni bune, adunând datele şi 
punându-le la punct ; confruntând mărturiile, stabilind faptele, 
corelându-le cu evenimentele mondiale şi, în cele din urmă, 
aranjându-le într-o ordine cronologică aproximativă. La sfârşit, 
a avut o imagine a celui mai vârstnic dintre băieţii Bendigo şi a 
fraţilor săi care, cu tot caracterul ei caleidoscopic, îi prezenta 
cu o brutalitate fotografică. 

Extrase din notele lui E. Q. 

DR. PIERCE MINIKIN : 

(Dr. Pierce Minikin are 86 de ani şi e pensionar. Semiinvalid, 
e îngrijit de Miz Baker, văduva bătrânului Phinny, cel mai bun 
ziarist pe care l-a avut şi îl va avea vreodată ziarul „Record". 
Dr. Pierce este fratele bunicului lui F. Henry Minikin, dar cele 
două ramuri nu întreţin relaţii de mai bine de o generaţie. Dr. 
Minikin are un venit foarte mic de pe o proprietate situată în 
partea de jos a oraşului. El locuieşte încă în casa colonială 
Minikin de pe şoseaua Minikin între străzile Lincoln şi Slocuom, 
o casă dărăpănată, nezugrăvită de multă vreme etc. Construită 
în 1743, casa e vârâtă între Remiza pompierilor voluntari şi 
garajul Slocum, curtea din” spate dând spre depozitul de 
cherestea Van Horn. Bătrânul e un tip arţăgos cu privire 
glacială şi limbă ascuţită. Deşi din punct de vedere fizic e slab, 
are o minte foarte vioaie. Am avut câteva întâlniri extra- 
ordinare). 

„King" Bendigo ? Prietene dragă, l-am cunoscut pe acest 
mare om când era socotit pleavă de către tatăl lui. Eu i-am adus 
pe lume pe toţi cei trei fraţi Bendigo. Din câte am auzit despre 
ei, datorez lumii scuze... 

Tatăl lui ? Păi, nu cred că-şi aminteşte careva din 
Wrightsville de Bill Bendigo în afară de câţiva bătrâni ca mine. 
Bill mi-a plăcut mult. Bineînţeles, nu era o persoană 
respectabilă — nu venea dintr-o familie ilustră, nu mergea la 
biserică, era un tip turbulent — dar pe mine asta nu mă 
deranja, mie îmi plăcea ca pacienţii să fie duri şi pacientele să 
le vină de hac, haha ! Bill era dur. Era mare băutor, mare 
mâncău un patron aspru — era antreprenor, el a construit 
blocul acela de locuinţe de pe strada Congresului lângă 
Marshes pe care vor să-l demoleze — şi mare afemeiat. Băieţii 


de la barul Hollis îi ziceau Bill Turbatul. Ţi-aş putea spune 
multe poveşti despre... 

Păi, nu,i nu pot spune că ştiu. Nu, nu italian, asta-i din partea 
mamei. Habar n-am cum au ajuns să se numească Bendigo, ştiu 
doar că cei din familia lui Wild Bill erau anglosaxoni. Au venit 
din Anglia cam prin 1850. 

Era un bărbat voinic, înalt de şase picioare şi trei inci, lat în 
spate de un iard şi avea o pereche de mâini de putea îndoi o 
rangă cu ele. El era cel mai bun la lupte pe terenul Green. 
Green ? Asta înainte ca terenul să fi fost numit Memorial Park. 
Băieţii mergeau acolo sâmbăta după-amiază şi se luau la trântă. 
Nimeni nu l-a învins pe Bill Bendigo. Veneau tineri din tot 
ţinutul ca să-şi încerce puterile. 

Era chipeş împieliţatul de Bill... avea ochi albaştri şi păr 
negru cârlionţat. Pieptul îi era de asemenea plin de păr. Dacă 
nu ştiai că e englez, ai fi zis că este irlandez... 

Partea sentimentală. Păi, nu ştiam toate secretele lui Bill. 
Când însă s-a îndrăgostit, a făcut-o cu trup şi suflet. Adora 
pământul pe unde călca Dusolina. Era o fetişcană dintr-o 
familie italiană care locuia în Low Village. 

Pentru nimic în lume nu-mi pot aminti numele ei de fată. Ba 
da, îmi amintesc. Cantini, ăsta era. Tatăl ei fusese revizor de 
cale ferată, omorât în 91 de un tren expres. Nu, în '92. A lăsat 
în urma lui o familie mare şi o nevastă fanatică religioasă. 
Dusolina — Bill îi zicea Lena — s-a îndrăgostit la fel de tare de 
Bill şi au trebuit să fugă împreună, întrucât doamna Cantini a 
ameninţat-o cu moartea dacă se va căsători cu un protestant. 
Oricum Dusolina a făcut-o ; au fost cununaţi de Orrin Loyd, el 
era secretarul primăriei înaintea lui Amos Bluefield. Orrin Loyd 
a fost fratele lui Israel Loyd, proprietarul depozitului de 
cherestea pe-atunci... bunicul lui Frank Loyd care a fost 
proprietarul ziarului Record până acum câţiva ani... Unde am 
rămas ? 

Da. Ei bine, eu am fost doctorul familiei Bendigo şi când 
Dusolina a rămas însărcinată am avut grijă de ea. A avut o 
naştere grea şi după câteva zile a murit. Copilul a fost un băiat 
voinic, îmi amintesc foarte clar, cântărea treisprezece livre. 
Acesta a fost primul fiu al lui Bill... marele om al dumitale. 
Moartea micuţei Dusolina l-a afectat foarte mult pe Bill, el lua 
totul în serios. Slavă Domnului că nu m-a socotit pe mine 


vinovat, altfel m-ar fi ologit. A dat vina pe copil. De necrezut, 
nu-i aşa? Zicea despre copil că e un asasin din naştere ! Bill a 
considerat că singurul nume potrivit pentru un asasin din 
naştere este Cain, ca acela din Biblie. Mi-a cerut să-i 
înregistrez copilul în registrele primăriei sub numele de Cain. A 
fost singurul copil din viaţa mea cu acest nume pe care l-am 
ajutat să vină pe lume. Asta s^a întâmplat în 1897, tinere 
dragă, acum cincizeci şi patru de ani şi îmi amintesc de parcă 
ar fi fost ieri... 

SARA HINCHLEY 

(De la Junction Hinchleys. Infirmieră diplomată. Domnişoara 
Sara suferă de artrită şi a început să se senilizeze. Am întâlnit-o 
în Căminul de bătrâni Connhaven, un aşezământ particular, 
unde trăieşte. O întreţine nepotul ei, Lyman Hinchley, agentul 
de asigurări al oraşului Wrightsville. A fost infirmieră de zi a 
Jessicăi Fox în timpul bolii sale fatale în anul 1932). 

E adevărat, domnule, Nellie Hinchley a fost mama mea. A 
murit în... În... nu-mi amintesc. În afară de fratele meu Will — 
acesta a fost tatăl nepotului meu Lyman — şi de mine, nici unul 
din copiii mamei mele n-au trăit. A avut şapte şi toţi au murit în 
pruncie. Eram foarte săraci şi mama făcea pe doica. A avut 
totdeauna mult lapte şi după ce pierdea un copil... 

V-a vorbit doctorul Minikin despre asta ? Desigur, a alăptat 
mulţi copii. ...Oh, acela ! Să văd, acum... Soţia domnului 
Bendigo a murit după ce i-a născut primul copil... da... şi mama 
i-a alăptat pruncul un an. Avea un nume ciudat... nu-mi 
amintesc... Dânsa zicea că e cel mai năzdrăvan copil din câţi 
alăptase. li sugea viaţa din ea. Cum se numea ?... Cain ? Cain... 
Păi, aşa poate. Nu mă mai ajută memoria ca altădată... Cred că 
mama a încetat să-l mai alăpteze când domnul Bendigo s-a 
recăsătorit. Sau asta s-a întâmplat cu copilul lui Newbold ? 

ADELAIDE PEAGUE : 

(Una din primele învăţătoare ale lui Cain. Are acum 71 de 
ani, e pensionară şi-i face menajul lui Miliard Peague, vărul ei 
primar, de la atelierul de lăcătuşerie din Crasstown şi Foaming. 
E energică şi foarte ageră la minte, cu un maxilar ca un 
brăzdar.) 

Bineînţeles, domnule Queen . Eu nu sunt una dintre acelea 
care fac plecăciuni şi uită ce s-a întâmplat doar pentru că un 
elev de-al meu a ajuns faimos, deşi sincer vorbind nu ştiu 


pentru ce e faimos, doar dacă e vorba despre ceva asemănător 
cu felul lui de-a fi fost. 

Nu, nu şcoala de pe Piney Road unde a predat Elizabeth 
Schoon-maker. Cea la care am predat eu mai există încă, deşi 
localul nu mai e folosit pentru şcoală, ci ca sediu al PAR... 

Era un copil imposibil. Pe vremea aceea aveam primele patru 
clase în aceeaşi sală. Băieţii erau neastâmpăraţi şi dacă o 
învăţătoare nu umbla înarmată cu o linie serioasă, nu rezista un 
trimestru... Cain Bendigo era cel mai rău, cel mai rău. El era 
capul tuturor răutăţilor şi unele din lucrurile pe care le făcea 
pur şi simplu nu le pot repeta. Sunt sigură că-şi aminteşte de 
mine. Sau articulațiile degetelor lui... 

Da, cred că numele lui are ceva de-a face cu firea lui, deşi eu 
nu fac parte dintre oamenii moderni care explică totul prin 
psihologie. Nu-i plăcea deloc să-l solicite să răspundă, dacă 
stau să mă gândesc. probabil, pentru că trebuia să-i pronunţ 
numele. Ai mai auzit vreodată aşa ceva ? Era tare mult luat în 
râs pentru că îl chema Cain şi de fiecare dată când unul dintre 
băieţi râdea de el se ajungea la pumni. Era mare şi puternic 
pentru vârsta lui şi se încaieră cât ai bate din palme. În cei 
patru ani cât i-am fost învăţătoare, i-a bătut pe toţi afurisiţii de 
băieţi ca de altfel şi pe câteva fete ! Nu exista nici un dram de 
cavalerism în copilul acela... 

Oh, până la urmă i-a făcut să înceteze cu batjocura. Spre 
sfârşitul clasei a patra... când l-a luat Opal Marbery, slavă 
Domnului ! — ea-i moartă de mulţi ani — spre sfârşit, cum zic, 
cât încă se mai încaieră, băieţii nu se mai legau de numele lui. 
El şi cu mine însă am rămas învrăjbiţi până la sfârşitul 
sfârşitului. Totdeauna am socotit că felul lui de a se purta era 
foarte incorect. La urma urmei, ce eram eu vinovată că pe el îl 
chema Cain, nu-i aşa ? Trebuia să-i spun cumva împieliţatului... 

URIAH SCOTT (U.S.) WHEELER: N 

(68 de ani, directorul Şcolii de artilerie din Fyfield. Inrudit cu 
familiile Wheeler din HiU Drive. Sna referit într-ama la eroul 
familiei sale, Murdoch Wheeler, ultimul veteran al G.A.R. din 
Wrightsville, care a murit în 1939, ca şi cum acesta ar fi fost 
însuşi generalul Grant. Uriah i-a fost profesor lui Cain la Şcoala 
de artilerie în 1911, când Cain avea 14 ani). 

Dimpotrivă, dragă domnule Queen, eu consider aceasta o 
onoare. Mi-am îngăduit totdeauna să mă laud cu contribuția 


mea la formarea caracterului şi implicit a destinului domnului 
Bendigo. Deşi locuiesc în Fyfield de când am venit să predau la 
Şcoala de artilerie în 1908, foarte tânăr pe atunci, am rămas cu 
o slăbiciune pentru oraşul meu natal şi domnul Bendigo este 
fără îndoială unul dintre cei mai importanţi cetăţeni în viaţă din 
Wrightsville. Era într-adevăr timpul să apară cineva ca 
dumneavoastră, care să ofere posterităţii date referitoare la 
tinereţea lui printre oamenii umili, cum suntem noi... 

Da, desigur, în legătură cu numele său. Un caracter 
excelent ! Tatăl lui l-a înscris la Şcoala de artilerie sub numele 
de Cain Bendigo — C-a-i-n — un nume neplăcut pe seama 
căruia se pot face glume proaste la adresa unei viitoare 
personalităţi, aşa cum am auzit că ar fi, haha ! Făceam şi noi 
glume pe seama lui în aula facultăţii, dar foarte curând el a 
schimbat totul. Era un simplu băiat, domnule, într-o şcoală în 
care disciplina a fost totdeauna predicată şi practicată ca o 
virtute cardinală. Ruda mea, Murdoch Wheeler, care a adus 
servicii deosebite ţării în timpul Războiului civil obişnuia să 
zică... 

El personal şi-a schimbat numele ! Chiar aşa. Intr-o zi s-a dus 
la serviciul administrativ şi a cerut să i se schimbe 
ortografierea numelui în registrul şcolii din C-a-i-n în K-ann-e. 
Începuse deja, la unele discipline, să-şi scrie pe lucrări primul 
nume după ortografia revizuită. A fost consemnat în cazarmă 
trei zile pentru ton şi atitudine lipsite de respect. Când s-a 
reîntors la ore, s-a dus imediat la serviciul administrativ şi şi-a 
repetat cererea... aş putea zice, pe acelaşi ton, haha ! De data 
aceasta a fost pedepsit mai sever. Cu toate acestea, de îndată 
ce a fost eliberat, s-a înfiinţat din nou acolo. A fost chemat tatăl 
lui la Fyfield. Auzind ceea ce se întâmplase, domnul Bendingo 
senior a interzis autorităţilor şcolare să schimbe ortografia 
numelui fiului său. Băiatul a ascultat în tăcere. Când însă a 
venit la ora mea, chiar în ziua aceea, prima lui acţiune a fost să- 
şi semneze lucrarea de control cu K-a-n-e Bendigo. A fost o 
problemă destul de serioasă pentru noi 1... şi trebuie să 
recunosc nam rezolvat-o niciodată. Nu şi-a mai scris deloc 
numele C-a-i-n, după câte îmi amintesc. Când a absolvit şi a 
văzut că pe diplomă era scris numele C-a”i-n — Înţelegeţi că 
şcoala nu putea face nimic — s-a dus la biroul directorului 


Estey, şi-a rupt diploma în patru sub nasul acestuia, a azvârlit 
bucăţile pe masa de lucru şi a ieşit afară !... 

CAIAPHAS TRUSLOW : 

(Secretar al primăriei. Aphas i-a urmat lui Amos Blureld 
secretar după moartea bătrânului Bluefield în ajunul zilei lui 
Columb'” 

În 1940, Aphas a fost de ajutor întru totul). 

Da, domnule Queen, e aici. William M. Bendigo şi Ellen 
"FosâwB Wentvoorth, 2 iunie, 1898. Tatăl meu l-a cunoscut 
bine pe domnul Bendigo. Ellen Wentworth a fost sora 
bătrânului Arthur Wentworth, care a fost avocatul tatălui lui 
John F. Wright. Familia Wentworth una dintre familiile cu 
adevărat vechi. Acum sunt toţi morţi... 

Păi, da, cu excepţia celor doi fraţi Bendigo, mai tineri, şi ei 
nu contează, nu-i aşa ?... 

Cât priveşte această căsătorie, ea a fost cea de-a doua a 
domnului Bendigo. Prima a fost... 

Au fost cununaţi în prima biserică independentă din Strada 
West Livesey. Motivul pentru care ştiu aceasta este că am 
cântat în cor la ceremonie. După câte am auzit, Ellen 
Wentworth a insistat să se cunune religios tocmai fiindcă 
familia ei era împotriva căsătoriei. Pentru vremea aceea a fost 
un act foarte curajos pentru o fată. N-a participat nimeni... n-a 
fost nimeni în biserică, nici măcar familia ei ! Ba nu, a fost 
cineva... Nellie Hinchley, care ţinea în poală primul băiat al 
domnului Bendigo, de la prima sa soţie... 

Pe vremea aceea era pastor bătrânul domn Blancbard — e 
mort de patruzeci şi doi de ani — şi a fost aşa de agitat că a 
încurcat serviciul divin. Domnul Bendigo s^a supărat atât de 
tare pe bietul domn Blanchard că s-a umflat de două ori pe cât 
era, ca să se abţină... şi nouă copiilor ni se părea cât un 
uriaş !... 

DR. PIERCE MINIKIN : 

„„am asistat şi la naşterea celui de-al doilea băiat. De data 
aceasta mama a fost alta şi se numea Ellen Wentworth. Nu era 
frumoasă ca Dusolina. Dusolina era minionă, brunetă, cu ochi 
negri mari şi o faţă ca un poem. Ellen era blondă cu ochi 
albaştri şi cam slabă... părea oarecum anemică. Dar avea 
educaţie fata. Şi bani, bineînţeles. I-a fost dat lui Bill Bendigo 
să o câştige. Mulţi băieţi din familii bune din Wrightsville au 


încercat să o cucerească pe Ellen, ea însă voia dragoste. Şi 
cred că a găsit-o, haha !... 

* Ziua de 12 oct. sărbătorită în unele state ale Statelor Uruite 
în cinstea descoperirii Americii de către Columb şi debarcării 
pe uscat la 12 octombrie i492. 

Oh, Bill a fost înnebunit şi a doua oară. Nu fiindcă mama 
copilului a murit, deşi Ellen n-a fost niciodată prea puternică şi 
curând după naştere s-a îmbolnăvit de inimă, ajungând 
semiinvalidă în câţiva ani, ci fiindcă vroia ca al doilea copil să 
fie fată. Şi al naibii să fiu dacă copilul nu l-a păcălit şi de data 
asta ! A fost din nou băiat. Lui Bill nu i-a trecut supărarea 
niciodată. Dacă pe tânărul Cain l-a urât pentru că şi”a ucis 
mama, pentru cel de-al doilea băiat n-a avut decât dispreţ. Nu 
valora pentru el nici cât o ceapă degerată. Cred că în zilele de 
azi un om ca Bill ar trebui trimis la un psihiatru. Pe-atunci tot 
ce puteai face era să-i tragi o bătaie, dar Bill era prea mare. Îţi 
spun că am fost îngrozit când a venit la mine şi mia zis : 
„Doctore Pierce, nevastă-mea a născut o mică secătură care şi- 
a petrecut nouă luni în pântecul ei, făcându-şi planuri cum să 
mă înşele şi pentru un asemenea copil nu există decât un nume. 
Du-te la Orrin Lloyd, secretarul primăriei, şi declară-l sub 
numele de Judas Bendigo". Ți-o spun, tinere, am fost îngrozit. 
Am zis că eu nu voi face aşa ceva şi că dacă vrea să-şi hulească 
propriul lui copil n-are decât s-o facă el singur. Şi a făcut-o. Bill 
Bendigo avea un straniu simţ al umorului şi cel mai cumplit era 
când se înfuria... 

Nu ştiu cum s-^a împăcat cu Ellen. Oricum, ea a aflat destul 
de repede că în casa Bill Bendigo era un singur stăpân. 
Bineînţeles, când eşti bolnav de inimă... M-am întrebat adesea 
ce s-o fi ales de al doilea copil. Imaginează-ţi să pui numele de 
Judas unui băiat !... 

MILLICENT BROOKS CHALANSKI 

(69 de ani, mătuşa lui Brooks, directorul hotelului Hollis. 
Căsătorită cu Harry Chalanski din Low Village. Chalanski a fost 
un imigrant polonez pe care Millicent Brooks l-a învăţat limba 
engleză, s-a îndrăgostit de el şi l-a ajutat să urmeze facultatea. 
Fiul lor este tânărul Jud-son Chalanski care i-a urmat lui Phil 
Hendrix ca procuror al ținutului Wright, când Hendrix a intrat 
în Congres. Căsătoria lor a fost una din cele mai fericite 
mezalianţe din Wrightsville !) 


Nu, n-o să-i spun Judas. l-am fost învăţătoare bietului copil, 
din timp în timp, vreme de patru ani, când Adelaide Peague şi 
cu mine ne schimbam la clasele mici, în şcoala veche de pe 
Ridge Road. Ni se strângea inima când îl vedeam. Era un 
băieţel slăbuţ cu ochi foarte frumoşi, care te pătrundeau. Unul 
din cei mai liniştiţi copii pe care i-am avut vreodată şi cum nu 
se poate mai bun. Ochii îi erau totdeauna trişti şi nu mă mir. 
Vroia să se joace cu ceilalţi copii, grozav de mult vroia, dar 
totdeauna se găsea câte unul să se ia de el. Eram convinsă că o 
făceau din cauza numelui pe care-l avea. Ceilalţi copii nu-l 
lăsau niciodată să şi-l uite. Dumneata ştii cât de răi pot fi copiii. 
Il vedeam cât se făcea de mic de fiecare dată când pe terenul 
de joc i se arunca în faţă numele acela odios ; se făcea mic şi 
dispărea. Nu se bătea cum se băteau ceilalţi băieţi. Când i se 
reproşa cu dispreţ că e „trădător" şi „laş", pălea la faţă şi pleca. 
Fratele său Cain, care era mai mare decât el, se bătea în locul 
lui şi tot Cain îl apăra de băieţii de la şcoala parohială când 
aceştia se întorceau acasă de la şcoală. 

„„.„I-am spus odată tatălui său ce cred eu despre un om care-şi 
botează copilul cu un asemenea nume. Era şi mama copilului de 
faţă, şedea înfofolită într-o pătură, dar n-a scos nici o vorbă. 
Domnul Bendigo a râs, apoi mi-a zis : „Numele lui e Judas şi 
Judas o să rămână". Am văzut faţa doamnei Bendigo şi am 
înţeles totul. A doua zi, în timpul recreaţiei, l-am luat pe băiat 
la o parte şi i-am zis : „Ai vrea să ai un alt nume ?" I s-a luminat 
faţa ca un pom de Crăciun. „Oh, da !", a strigat. Apoi însă faţa i 
s-a întristat. „Dar tata n-o să mă lase". „Tatăl tău nu trebuie să 
ştie nimic despre asta", am zis. „Oricum, nu trebuie să-l 
schimbăm mult, doar o singură literă, aşa că, dacă o să vadă 
noul nume pe carnetul de note sau pe altceva, o să creadă că e 
pur şi simplu o greşeală. De acum înainte, dragul meu, vom 
renunţa la s şi în locul lui punem h, şi te vei numi Judah 
Bendigo. Ştii ce înseamnă Judah ? Cineva care e preamărit. E 
un nume frumos şi totodată faimos, din Biblie. Copilul era atât 
de copleşit că nu putea vorbi. M-a privit cu ochi mari, trişti, 
apoi buzele au început să-i tremure şi, înainte să-mi dau seama, 
m-am pomenit cu el în braţe, suspinând... 

Celorlalţi copii nu le-a trebuit mult ca să se obişnuiască cu 
noul nume. Doar un trimestru. Eu îl chemam pe noul nume cât 
puteam mai des. În anul următor toţi îi spuneau Judah, chiar şi 


fratele lui, Cain. Nu ştiu cum a reacţionat domnul Bendigo şi 
nici nu mi-a păsat. Pe vremea aceea îi mergeau prost afacerile, 
nevastă-sa era bolnavă... cred' că era prea ocupat ca să-i 
acorde vreo importanţă acestui fapt... 

DR. PIERCE MINIKIN : 

la să vedem. S-a recăsătorit în '98... al doilea băiat s-a născut 
în '99, ceea ce înseamnă că e cu doi ani mai tânăr decât Cain 
Bendigo. Al treilea băiat s-a născut la cinci ani după cel de-al 
doilea, deci cam prin 1904. Dumnezeule, Abel are patruzeci şi 
şapte de ani !... 

Nu ştiu, nu pot spune, presupun doar. După părerea mea al 
treilea a fost un accident. Îmi amintesc că-l prevenisem pe Bill 
cu privire la sănătatea soţiei, sfătuindu-l să nu forţeze lucrurile, 
dar cum era el... N 

Nu, nu ştiu de ce pe-al treilea l-a numit Abel. Imi închipuiam 
că va continua şirul numelor din Biblie. Îmi amintesc că nici 
Abel nu l-a interesat mai mult decât ceilalţi doi. N-a avut de-a 
face cu nici unul. Lui Ellen îi era tot mai rău şi de la o vreme se 
văicărea întruna, or, copiii numai de aşa ceva nu aveau nevoie. 
Adevărul e că băieţii lui Bendigo au crescut fără dragoste sau 
afecţiune şi ceea ce li s-a întâmplat nu mă surprinde deloc, 
tinere, indiferent de ce-ar fi... 

MARTHA E. COOLYE : 

(67 de ani, directoarea liceului din Wrightsville). 

Nu sunt chiar atât de bătrână, domnule Queen. Eram foarte, 
foarte tânără când i-am fost profesoară lui Cain Bendigo în 
clasele superioare... 

Nu era deloc studios. Nu cred că şi-a vârât vreodată nasul în 
vreo carte. Aceasta în mod sigur cât timp i-am fost profesoară. 
Nu-mi pot da seama cum băiatul acesta a ajuns... 

Superioritatea lui Cain consta în violenţă. Dacă în timpul 
pauzei se producea vreo încăierare puteai fi sigur că Bendigo 
Cain era nelipsit din grămadă. Dacă o fereastră era spartă, 
primul bănuit de ispravă era Cain. Dacă o fată venea cu ochii 
înlăcrimaţi, arătându-ţi o codiţă murdară de cerneală, ştiai 
dinainte cine i-o băgase în călimară. Dacă în timpul orei scriai 
ceva pe tablă şi te trezeai cu o lovitură în spate, te întorceai 
spre banca lui Cain ca să vezi cine a tras boabe de mazăre cu 
ţeava... 


El era primul la toate, în afară, bineînţeles, de învăţătură. 
Era căpetenia celor mai răi băieţi din şcoală. Mereu trebuia să-l 
târăsc după mine la biroul doamnei Brindsley ca să-i pună la 
punct... 

Atletism ? Pe vremea aceea, în clasele primare, nu se făcea 
atletism în mod organizat, aşa cum se face astăzi. Cât timp i-am 
fost eu profesoară exista o probă atletică în care nu-l depăşea 
nimeni — Chiulul. Era campionul şcolii, domnule Queen !... 

CHARLES G. EVINS : 

(Directorul Y.M.C.A. din Wrightsville) 

Tatăl meu, George Evins, a fost inspectorul şcolar al oraşului 
între anii 1900 şi 1917, însărcinat cu depistarea elevilor care 
lipsesc nemotivat de la şcoală. Nu l-a uitat niciodată pe Cain 
Bendigo. Îi zicea „cel mai bun client al meu". Pe fraţii Bendigo 
îi numea „Cei trei muşchetari", ceea ce era caraghios, deoarece 
Abel, cel mai mic, nu avea decât şapte ani când Cain a absolvit 
şcoala primară. Îmi amintesc cum Cain îi lua pe Judah şi pe 
Abel după terminarea orelor şi împreună umblau brambura 
prin împrejurimi, un lucru neobişnuit pentru un elev din clasa a 
opta... noi am absolvit împreună. De obicei, noi băieţii mari ne 
debarasam de pici, tratându-i cu picioare în fund. Cain era 
primul care-i trata în felul acesta, în afară de cazul când era 
vorba de frăţiorul lui, Abel. S-a bătut foarte mult pentru Judah 
şi Abel. Cred că aceasta era o modalitate de-a lui Cain de-a se 
răzbuna pe tatăl său. Il ura pe tatăl său din tot sufletul şi ceea 
ce tatăl său ura, el îndrăgea. Bineînţeles, Cain îi ducea de nas 
pe băieţii mai mici, dar ei nu se supărau. Pentru Judah şi Abel 
el era Dumnezeu şi orice ar fi spus însemna... 

M-am întrebat adesea cum a evoluat Cain Bendigo. Ştiu că e 
considerat multimilionar, dar pe mine mă interesează evoluţia 
lui ca om. Ca băiat era plin de contradicții. 

Ziarul Record din WRIGHTSVILLE, 20 iulie, 1911 : 

YÎn 1911 ziarul Record apărea doar o dată pe săptămână, 
joia). 

Oraşul Wringhtsville a vuit săptămână aceasta datorită unui 
act de eroism făcut de un băiat în vârstă de 14 ani. 

Cain Bendigo, fiul cel mai mare al lui William M. Bendigo, 
bine cunoscutul antreprenor din High Village, şi-a riscat viaţa 
sâmbăta trecută, pentru a-l salva de la înec pe fratele său Abel, 


în vârstă de 7 ani, în timp ce, împreună cu celălalt frate al lor, 
Judah, în vârstă de 12 ani, hoinăreau prin pădurea Twin Hills. 

Potrivit relatărilor tânărului erou, cei trei merseseră la 
viitoarea de la baza Cascadei Granjon, „piscina" preferată a 
tinerilor din Wrights viile. Băiatul de 7 ani, care nu ştia să 
înoate, şedea pe marginea „piscinei" privindu-şi fraţii, când, nu 
ştie cum, a căzut în apă, s-a lovit de o stâncă ascuţită şi 
inconştient a fost dus de curentul rapid spre pragurile de la 
poalele cascadei. Cain, care era în momentul acela pe mal, l-a 
văzut pe micul Abel dus vijelios de valuri. Demonstrând o rară 
prezenţă de spirit pentru un băiat de 14 ani, Cain nu a încercat 
să înoate după Abel. A luat-o la goană de-a lungul malului şi s-a 
aruncat în apă ca să prindă trupul fratelui său care venea 
năvalnic spre el. În ciuda apei învolburate şi luptându-se cu 
puternicul curent, Cain a reuşit sa ajungă la mal cu băieţelul 
unde, deşi el însuşi epuizat, nu s-a lăsat până nu l-a readus la 
viaţă. 

După aceea Cain şi Judah au coborât cu Abel în braţe pe 
Drumul Indienilor până în Strada Shingle, unde cei trei băieţi 
au fost luaţi de către fermierul Ivor Crossby, care mergea cu 
căruţa la Hill Valley. Domnul Crossby i-a adus pe băieţi în oraş, 
unde Abel a primit îngrijiri medicale de la doctorul Pierce 
Minikin din Strada Minikin, medicul familiei Bendigo. Doctorul 
Minikin a apreciat în mod deosebit faptul că tânărul Cain a 
reuşit să-l readucă la viaţă pe fratele său. La puţină vreme după 
aceea Abel a fost dus acasă, puţin mai slăbit în urma celor 
întâmplate. 

În iunie, Cain Bendigo a absolvit şcoala primară de pe 
Ridge Road... 

SAMUEL R. LIVINGSTON : 

(84 de ani, cel mai în vârstă politician din Wrightsville. Faţă 
bisericească şi toată viaţa o putere în politica locală. În 1911 
era în al şaselea an ca prim membru al municipalităţii.) 

Medalia a fost comandată la o casă din Boston şi primită 
după o lună. Ceremonia a avut loc pe treptele primăriei. A venit 
toată suflarea... a fost ca la 4 iulie. S-au adunat pe terenul de 
întruniri şi s-au revărsat până în Scuar. Bineînţeles, am ales 
sămbăta pentru că băiatul merita, într-adevăr merita... 

Cain Bendigo stătea drept ca un soldat când i-am prins 
medalia pe piept. Mulțimea a cerut un discurs, pe care l-am 


considerat destul de nepotrivit pentru un băiat de 
patrusprezece ani, dar care nu l-a tulburat câtuşi de puţin. A zis 
că mulţumeşte celor din Wrightsville pentru medalie, dar că 
după părerea lui nu o merita... oricine ar fi procedat la fel. Asta 
i-a dat gata pe orăşeni, ţi-o spun eu, şi atunci mi-am zis : „Sam 
Livingston, băiatul ăsta ajunge departe". Şi într-adevăr a 
ajuns !... 

Ziarul Record din WRIHTSVILLE, 17 august, 1911: 

„.„„După cum urmează : Un ceas Waltham de buzunar fără 
capac cu 24 de pietre, din partea lui Curtis Manadnock, bijutier 
în High Vilge. O uniformă completă pentru colegiu oferită de 
magazinul de îmbrăcăminte Gowdy Son, din Scuar. O rachetă 
de tenis Wright Ditson din partea magazinului universal New 
York. Un set de zece volume din Istoria Războiului Civil în 
imagini, ediţia comemorativă a semicentenarului, recent 
publicată de către The Review of Reviews Co., din New York, 
oferită cu felicitări de librăria Marcus Aikin din Aleea Jezreel. 
Anunţul Cofetăriei Upham de pe strada Washington din High 
Village, că timp de o lună va oferi tânărului erou câte o banană 
zilnic, a fost salutat cu veselie şi entuziasm. O bicicletă Iver 
Johnson a fost oferită cu felicitări de... 

(Din dosarele Şcolii de artilerie din Fyfield, 1911] COPIE 

ŞCOALA DE ARTILERIE DIN FYFIELD 15 august, 1911. 

Domnul Cain Bendigo Wrightsville 

Imi face o deosebita plăcere să vă informez că, întrucât aţi 
dat dovadă de deosebite calităţi bărbăteşti necesare înscrierii 
în Şcoala de artilerie din Fyfield, consiliul profesoral v-a 
acordat, în cadrul unei şedinţe speciale, o bursă şcolară 
integrală pe timp de patru ani, intrând în vigoare la 
deschiderea anului şcolar, luna viitoare. 

Dacă vreţi să vă prezentaţi împreună cu părintele sau 
tutorele, în cursul săptămânii de înscriere, între 8—15 
septembrie, cu adeverinţă că aţi absolvit şcoala primară 
conform prevederilor legale ale statului, vă vom înscrie imediat 
la şcoala de artilerie. 

Cu cele mai calde urări de bine, 

Al d-voastră, (Semnat) Melrose F. Estey Director 

MFE/DV 

BEN DANZIG 

(54 de ani. proprietarul bibliotecii de împrumut şi diverse). 


În perioada aceea, până la începerea şcolii de artilerie, Cain 
Bendigo a fost vedeta oraşului. Îmi amintesc cum îl asaltau 
fetele, iar noi băieţii, care absolvisem o dată cu el şcoala 
primară şi urma să ne înscriem la liceul din Wrightsville, eram 
oarecum geloşi. Era însă cineva în oraş care ar fi umblat în 
mâini şi în genunchi şi i-ar fi lins tălpile pantofilor lui Cain dacă 
l-ar fi lăsat, şi acesta era fratele lui, Abel. N-am văzut niciodată 
o asemenea idolatrizare. Copilul acela se ţinea peste tot de 
Cain, ca un căţeluş... 

Judah ? Păi... 

EMMELINE DUPRE : 

(52 de ani, cunoscută ca strigătoare la licitația publică a 
oraşului. Predă ore de dans şi artă dramatică tinerelor vlăstare 
ale familiilor înstărite din Hill). 

Unde a fost Judah în timpul accidentului ? El de ce nu a dat 
nici un ajutor ca să-l salveze pe Abel ? Acestea erau întrebările 
arzătoare la ordinea zilei. Era un băiat în clasa noastră — eu 
eram în aceeaşi clasă cu Judah, aşa că pot discuta această 
problemă în cunoştinţă de cauză — care se numea Eddie Weevil 
şi, după câte îmi amintesc, era cam pramatie, n-a trecut multă 
vreme şi a fost văzut în strada Polly şi în alte locuri deocheate ; 
el zicea că văzuse cum s-au petrecut lucrurile şi, în definitiv, 
chiar şi un mincinos înveterat poate spune uneori adevărul, nu 
sunteţi de aceeaşi părere, domnule Queen ? Păi, Eddie spunea 
băieţilor din clasa a şaptea — asta după ce Cain plecase la 
Şcoala de artilerie — că el fusese în ziua aceea la Cascada 
Granjon şi că întâmplător fusese martor la accident. Eddie 
Weevil zicea că Judah nu făcuse nimic. Nici măcar nu încercase 
să facă. Un veritabil laş. Eddie zicea că Judah fusese mai 
aproape de Abel decât Cain şi că l-ar fi putut scoate cu uşurinţă 
din apă dacă ar fi avut doar pe jumătate curajul unei marmote, 
dar el o luase la fugă şi plângea ca un copil lăsând totul pe 
seama lui Cain Bendigo... 

Păi, da, a fost întrebat, dar a zis că n-a vrut să vorbească 
atunci, pentru că nu vroia să-l pună pe Judah Bendigo într-o 
situaţie penibilă. Bineînţeles, eu nu ştiu, e posibil ca Weevil să 
fi inventat întreaga poveste, ca să facă pe interesantul, dar 
situaţia a fost ciudată, nu credeţi că Judah n-a zis o vorbă 
despre contribuţia lui la salvarea lui Abel, cum de altfel n-a zis 
nici Cain ? 


REVERENDUL ALAN BRINDSLEY : 

(52 de ani, paroh al primei biserici autonome din strada West 
Livesey). 

În clasa a şaptea am stat lângă Judah Bendigo. Cred că eram 
singurul băiat din clasă în care Judah avea încredere. Nu 
vorbea mult despre sine, nici măcar cu mine. Ştiu că timp de 
câteva luni după accident a suferit îngrozitor. Se răspândise 
zvonul că se speriase atât de tare încât, în loc să ajute la 
salvarea fratelui său, el o luase la fugă. Chiar dacă acesta ar fi 
fost adevărul, era necinstit să consideri laş un băiat de 
doisprezece ani, ca şi cum vitejia fizică ar fi cea mai grozavă 
calitate. Nu toţi oamenii au stofă de eroi, domnule Queen, şi nu 
cred că ar fi un lucru bun dacă ar fi aşa. Judah era un băiat 
deosebit de inteligent şi sensibil, stigmatizat de la naştere cu 
cel mai blestemat nume ce se poate da unui copil, adică Judas... 

S-a ajuns la o situaţie pe care n-o mai puteam suporta. Unii 
băieţi au început să-i zică „laş" în faţă, să-şi bată joc de el în 
faţa fetelor, să-l aţâţe la bătaie, să-l provoace la întreceri de 
„înot"... vă puteţi imagina. Judah pur şi simplu îşi lăsa capul în 
jos. Nu răspundea niciodată. 

Nu a întors nici unuia loviturile primite. Il rugam adesea să 
plece cu mine, dar el rămănea pe loc până ceilalţi terminau şi 
doar atunci le întorcea spatele. De-abia acum îmi dau seama ce 
curaj mare şi adevărat trebuia să fi avut pentru aceasta... 

DOCTORUL PIERCE MINIKIN : 

Ca băiat, Judah era ceea ce astăzi unii ar numi masochist. Îi 
făcea plăcere să fie pedepsit... 

În cele din urmă lucrurile s-au domolit. Aş zice că situaţia 
aceasta a durat vreo şase luni, apoi totul a fost dat uitării. De 
către ceilalţi, sunt sigur, în afară de Judah. Sunt convins că şi 
astăzi îşi aminteşte de acea Golgotă. Ziceţi că l-aţi văzut recent. 
E melancolic ? Mai e încă însingurat ? Ce i s-a întâmplat ? 
Totdeauna am bănuit că Judah are ceva de Christ în el. Sunt 
sigur că atunci când va părăsi lumea o va lăsa puţin mai bună 
decât a găsit-o... 

ZIARUL. RECORD DIN WRIGHTSVILLE, 28 noiembrie 1912 : 

CELE PATRU ESEURI ALE LUI BENDIGO AU RIDICAT SCO- 
RUL LA 27—0. 

ZIARUL. RECORD DIN WRIGHTSVILLE, 12 iunie 1913: 

da West 


PUNCTUL înSCRIS DE BENDIGO ADUCE ÎNFRÂNGEREA 
ECHIPEI SLOCUM CU 6—5. 

ZIARUL RECORD DIN WRIGHTSVILLE, 30 aprilie 1914: 

ŞCOALA DE ARTILERIE CÂŞTIGA CONCURSUL DE 
ATLETISM CU 53 DE PUNCTE. 

Marele Ben înscrie de 3 ori, ridicând scorul la 29 de puncte. 

ZIARUL RECORD DIN WRIGHTSVILLE, 11 februarie 1915 : 

KANE BENDIGO îl FACE K.O. PE JETHROE în RUNDA A 
PATRA. 

Vedeta Şcolii de artilerie câştigă titlul de campion la 
categoria mijlocie juniori al Statului Massachussetts. 

„DOCTORUL" DOWD 

(76 ani, şeful catedrei de atletism de la Şcoala de artilerie 
din Fyfiel între anii 1905—1938 ; pensionar, domiciliat acum în 
Bannock). 

Kane Bendigo a fost cel mai bun şi complet atlet produs de 
Şcoala de artilerie în cei treizeci şi trei de ani cât am condus 
catedra de atletism a şcolii... 

WHEELER, DIRECTORUL ŞCOLII DE ARTILERIE DE LA 
FYFIELD ; 

Sunt sigur, domnule Queen, că memoria nu mă poate lăsa 
într-atâta... 

Sunt uimit. Dintr-o clasă de şaizeci şi trei de elevi a promovat 
al patruzeci şi nouălea ! Aş fi putut jura că rezultatele 
ulterioare vor dovedi că era mai bun, mult mai bun. Bineînţeles, 
standardele scolastice ale Şcolii de artilerie au fost totdeauna 
extrem de riguroase... 

ZIARUL RECORD DIN WRIGHTSVILLE, iulie 1915 : 

SENATORUL HUNTER IA în CONSIDERARE PERSOANA 
NUMITA DE ORAŞUL WRIGHISVILLE PENTRU ACADEMIA 
MILITARĂ A STATELOR UNITE. 

Dacă va fi ales Kane Bendigo, el ar fi primul elev din Wrights- 
ville al Academiei militare West Point, după Clarence T. Wright, 
de la 1878 încoace. 

DOCTORUL PIERCE MINIKIN : 

Imi amintesc că s-au exercitat multe presiuni asupra lui Bob 
Hunter ca să-l numească pe băiat. Şi el vroia... ar fi fost o 
politică înţeleaptă, întrucât Bob n-a stat niciodată prea bine în 
ţinutul Wright. In cele din urmă însă, a trebuit să zică nu. 
Notele băiatului nu erau satisfăcătoare. Şi, după cum mi-a spus 


însuşi Bob, nu-l putea lăsa pe Bendigo să se prezinte la 
examenul de admitere, pentru că, dacă ar fi căzut, aceasta ar fi 
fost o adevărată ruşine pentru un senator. În anul acela i-a dat 
aprobarea unui băiat din Latham... 

Kane s-a înfuriat, era nebun de furie. Mă găseam la familia 
Bendigo într-o vizită profesională la mama lui vitregă când a 
venit ştirea. Iţi spun că s-a întunecat la faţă. Modul în care şi-a 
manifestat practic dezamăgirea a fost destul de blând, m-am 
gândit eu, având în vedere cum arăta la faţă. I-a tras pisicii o 
lovitură cu piciorul de a trimis-o printr-un vitraliu lateral al 
vestibulului. Pisica nu şi-a mai revenit niciodată din lovitura 
primită, haha !... 

WRIGHTSVILLE Record, 29 iulie 1915. 

* FYFIELD 

KANE BENDIGO VA URMA UNIVERSITATEA MERRIMAC 
DIN ACEASTA TOAMNA. 

(Convorbire telefonică interurbană de la locuinţa sa din 
Leesburg. Valentine Fogg a fost antrenor de fotbal la 
Universitatea Merrimac din 1913 până în 1942, când a ieşit la 
pensie). 

Nu m-am jenat niciodată s-o spun şi nu mă jenez nici acum. 
Kane Bendigo a făcut cunoscută Universitatea Merrimac în 
cadrul atletismului universitar. El a atins culmea, a fost tipul de 
atlet la care visează orice antrenor. A fost fără doar şi poate la 
fel de bun ca Jim Thorpe. Era bun la toate şi pe toate le făcea 
mai bine decât oricare altul. În cele două etape cât a jucat în 
selecționata universităţii pe post de fundaş nu l-a întrecut 
nimeni. Juca baseball ca Frank Merriwell — sau era Dick ? — 
oricum, oricare ar fi fost, el juca întocmai ca un supraom. În 
domeniul atletismului a stabilit recorduri care n-au fost încă 
doborâte. Era un boxer înnăscut şi nu s-a lăsat până nu a luat 
campionatul universităţii la categoria grea... şi dacă ar fi ajuns 
în anul al patrulea, eu aş fi pariat pe el pentru campionatul 
naţional. N-a fost niciodată învins de vreun luptător din cadrul 
universităţii şi zicea că aceasta i se datora tatălui său... 
singurul lucru, de altfel, pe care-l datora „bătrânului hain". 
Dacă vreţi să cercetaţi, o să aflaţi că în 1918 revista Collier's îl 
considera ca fiind cel mai promiţător şi mai complet atlet al 
universităţilor din Statele Unite, cu toate că pe vremea aceea 
era în armată... 


E adevărat. A părăsit universitatea la mijlocul anului 
penultim, ca să se înroleze... cred că era în jurul Crăciunului 
din anul 1917... 

WRIGHTSVILLE Record, 10 octombrie 1918: 

KANE BENDIGO CÂŞTIGA CEA MAI ÎNALTA DISTINCŢIE 
MILITARĂ A NAȚIUNII. 

Eroul de la Saint-Mihiel obţine medalia de onoare a 
Congresului. 

WRIGHTSVILLE Record, 4 septembrie 1919 

EROUL SĂRBĂTORIT ; ANUNŢA PLANURI DE VIITOR 

Kane Bendigo, eroul din ultimul război care a primit medalia 
de onoare a Congresului, a fost întâmpinat cu urale la 
întoarcerea sa în oraşul natal după ce a fost demobilizat din 
armata Statelor Unite... 

După sosire domnul Bendigo a acordat un interviu ziarului 
Record în exclusivitate. Întrebat cu privire la planurile de 
viitor, domnul Bendigo a răspuns: „Am primit tot felul de oferte 
să mă reîntorc la universitate şi mai multe oferte ca specialist 
în diferite domenii ale atletismului, dar am pus capăt acestor 
activităţi. Voi intra în afaceri, unde pot să câştig bani buni. Am 
văzut prea mulţi tineri murind în Franţa, ca să-mi mai irosesc 
viaţa pe fleacuri sau să lucrez pentru altcineva. Când tata a 
murit în accidentul acela pe şantierul de construcţii, anul 
trecut, a lăsat în urma lui o avere considerabilă. Cea mai mare 
parte este pe numele mamei mele vitrege, dar atât ea cât şi 
fraţii mei au acceptat să mă ocup eu de bani şi eu ştiu ce să fac 
cu ei. O să fac afaceri de unul singur. Am ceva precis 
conturat..." 

Extrase din E.Q.'S Digest. 

Între ianuarie 1920 şi noiembrie 1923 K.B. a dat faliment de 
patru ori. A intrat în industria de echipament sportiv din 
Wrightsville, încercând în acelaşi timp să conducă 
întreprinderea de construcţii a tatălui său. Rezultatul : Ambele 
au dat faliment. Următoarea sa afacere a constat în preluarea 
unei fabrici care produce containere metalice. Cu aceasta a 
întrecut măsura, declarându-se falit în ianuarie 1922, după un 
an şi ceva. După aceea a negociat o afacere prin care prelua 
atelierul mecanic din Low Village unde se produceau maşini 
uşoare. În noiembrie 1923 s-a terminat şi cu aceasta. Hiba lui 
principală, după câte mi-am putut da seama, părea să fie 


lăcomia : totdeauna muşca mai mult decât putea mesteca. 
Făcea mereu planuri grandioase, se întindea mai mult decât îi 
era pătura şi dădea chix. Ceea ce avea într-adevăr, cum reiese 
din date, era talentul de a-i fermeca într-o aşa măsură pe 
oamenii neînduplecaţi şi cu bani din Noua Anglie că deveneau 
generoşi. 

Remarcaţi paralela istorică : Cam pe vremea când King 
Bendigo era lefter şi discreditat, aparent falit absolut, un 
bărbat din Germania pe nume Hitler zăcea rănit în închisoare 
în urma eşecului ambiţiosului său marş asupra Miinchen-ului. 
Amândoi erau la nadirul carierei lor... 

Abel fusese un elev strălucit şi la 17 septembrie 1921 a intrat 
la Harvard ca bursier. A părăsit Universitatea la sfârşitul anului 
al treilea (iunie 1924). Reţineţi că între noiembrie 1923 şi iunie 
1924, Kane îşi lingea rănile comerciale. Totuşi nu era cu totul 
inactiv, revenise la vechea lui practică a farmecului. Cred că 
revenise, deoarece atunci când Abel a părăsit Harvard-ul, ca să 
colaboreze cu el în Wrightsville, Kane iniţia un nou proiect cu 
sprijinul financiar al unor bogătaşi ca : John F. Wright, Richard 
Glannis Senior, pe vremea aceea tânărul Diedrich Van Horn şi 
bătrâna doamnă Granjon. Kane a preluat o fabrică abandonată, 
la periferia oraşului şi s-a apucat să producă lăzi pentru cartuşe 
pentru marina militară. Abel l-a urmat... 

In această perioadă, Judah studia muzica la Conservatorul 
din Paris... 

Doamna Bendigo, mama lui Judah şi Abel, mama vitregă a lui 
Kane, a murit în 1925... 

...a prosperat de la început. Mica uzină a devenit mare şi cea 
mare s-a transformat în două uzine. Extinderea s-a petrecut 
incredibil de rapid. Se pare că însuşirile native pentru afaceri 
ale lui Abel completau perfect farmecul, energia şi ambiția 
nemărginită ale lui Kane. Au intrat din ce în ce mai adânc în 
domeniul armamentului. Cu cât se extindeau mai mult, cu atât 
mai mic devenea grupul care-i finanţase. Kane a cumpărat pe 
rând acţiunile celor care-l sprijiniseră la început. Compania se 
numea acum Trustul de armament Bendigo (la începutul anilor 
treizeci numele companiei a fost schimbat pe tăcute în 
Bodigen) şi Kane, după câte se părea, era hotărât să devină 
proprietar exclusiv de fapt şi de drept. Există motive să se 
creadă că Kane nu a obţinut controlul total fără luptă, întrucât 


profiturile şi dividendele începuseră să devină considerabile. 
Am stat de vorbă cu bătrânul judecător Martin, cu Samuel R. 
Livingston, unul din fiii lui Granjon, şi cu Wolfert Van Horn. 
Judecătorul îşi aminteşte doar vag despre lupta lui John F. 
Wright, iar Livingstotn n-a vrut să vorbească. Van Horn a fost 
evaziv, dar transparent. M-a convins că, Kane a exercitat 
presiuni asupra lor şi a folosit metode despre care victimele n- 
au vorbit niciodată din mândrie. Ţinând seama de reputaţia lui 
Wolfert Van Horn ca om de afaceri, aceasta demonstrează 
genialitate de cea mai proastă calitate... 

In 1928 toţi participanţii străini erau excluşi, fraţii Bendigo 
deţinând toate acţiunile companiei de bază, care avea pe atunci 
în activitate şase uzine imense... 

29 octombrie 1929 a fost momentul crucial. Kane Bendigo şi- 
a ridicat fabuloasa lui avere pe ruinele bursei de valori. La 
începutul lui octombrie îşi vânduse toate acţiunile la cota 
maximă, după ce cumpărase tot ce putuse la cotă minimă cu un 
aconto periculos. Crahul l-a făcut multimilionar. Nu se poate 
stabili în mod exact cât a realizat ; există motive să se creadă 
că profiturile s-au ridicat la sute de milioane de dolari. Acesta a 
fost începutul efectiv al imperiului Bendigo. Kane avea 32 de 
ani, Abel 25 ! 

Au început să se extindă imediat. Au cumpărat o companie 
de armament foarte mare şi într-o succesiune rapidă altele mai 
mici. Acestea, plus ceea ce aveau deja, au devenit nucleul unei 
organizaţii gigantice atotcuprinzătoare, din care astăzi Trustul 
de armament Bendigo este doar o parte... 

În vara anului 1930 fraţii Bendigo au părăsit oraşul 
Wrightsville care devenise pentru ei un fel de baltă pentru o 
balenă. Trebuiau să-şi găsească un loc unde să se poată mişca. 
Au construit un întreg oraş în sudul statului Illinois, un oraş 
industrial cu 100 000 de locuitori. Birourile principale erau în 
New York. Au început să-şi deschidă filiale în ţări străine... 

Câteva din uzinele de început ale lui Bendigo, din 
Wrightsville, sunt încă în activitate, deşi dreptul de proprietate 
asupra lor este atât de încâlcit încât ar fi nevoie de o armată de 
experţi ca să lămurească lucrurile. 

Nu există nici o dovadă că, Kane sau Abel Bendigo au mai 
călcat în Wrightsville din ziua aceea. Doctorul Minikin, care-şi 
aminteşte de vremurile vechi cu mult mai multă claritate decât 


de trecutul recent, „crede" că Judah a revenit singur în oraş 
pentru câteva zile pe la mijlocul anilor treizeci, dar eu n-am 
găsit pe nimeni care să-şi aducă aminte că l-a văzut, iar o 
verificare a registrelor de la hotelurile Hollis, Upham House şi 
Kelton a demonstrat că în perioada aceea numele lui nu a fost 
trecut în nici unul... Mormântul lui William M. Bendigo din 
micul cimitir Fidelity este neîngrijit, năpădit de buruieni, 
aproape distrus. Ellena Wentworth Bendigo e înmormăntată pe 
parcela familiei Wentworth în cimitirul din Wrightsville... 

22 iunie 1930 : Guvernul din Bolivia este răsturnat. 22—27 
august 1930 : Idem guvernul peruvian. 6 septembrie 1930 : 
Idem guvernul din Argentina. 24 octombrie 1930 : Idem 
guvernul brazilian. 

Informaţie : Intre ianuarie şi iunie 1930 toate uzinele 
aparţinând Trustului de armament Bodigen (anul în care s-a 
produs schimbarea numelui) lucrau în două schimburi. 
Vânzările se efectuau exclusiv în America de Sud. 

Notă : E limpede, în lumina acestei dovezi şi a altora, că 
Bendigo a asigurat puterea explozivă care a aruncat în aer 
patru guverne sud-americane în decurs de cinci luni... 

Notă : Nu Bendigo a determinat revoluțiile. El pur şi simplu 
le-a făcut posibile... 

Notă : Evident, acestea erau lecţiile practice ale lui King 
Bendigo prin care îşi încerca muşchii. O problemă minoră... 
Intr-una din insurecţii au fost doar 3000 de morți... 

2 ianuarie 1931 : Republica Panama învinsă. 

1 martie 1931 : O a doua răsturnare a guvernului din Peru. 
24 iulie 1931 : Cade regimul existent în Chile. 26 octombrie 
1931 : Idem în Paraguay. 

3 decembrie 1931 : Idem în Salvador. 

Notă: Încă cinci teste de putere. Ceea ce s-ar putea numi 
dezvoltarea frumoasă a trupului, cu bicepşi şi piept care cresc 
rapid. Aceasta 

este însă numai activitatea sportivă, cu meciuri aranjate ; 
acum se pregăteşte să intre în competiţii de prim ordin... 

În 1932 asistăm la consolidare paşnică de perfecţionare şi 
extindere. Organizaţia este greoaie. Au loc concedieri de 
personal peste tot. Companiile fuzionează, finanţele sunt 
consolidate şi redistribuite, punctele slabe întărite, producţia 
raţionalizată şi noi industrii absorbite. Imperiul lui K.B. se 


înalţă cu o viteză uluitoare ; în timpurile moderne există un 
singur precedent, dar nici acesta nu rezistă comparaţiei. Im- 
periul lui K.B. e un fel de plăsmuire industrială care nu ar putea 
fi imaginat în romane. Nimănui nu i-ar veni să creadă... 

4 iunie, 1932 : încă o revoluţie în Chile. 

Aceasta se pare să fi fost rezultatul unei erori de calcul sau 
excesului de zel al vreunui intermediar grozav al Companiei. 
Lucrurile au fost remediate de... 

30 ianuarie 1933 : Adolf Hitler este numit Cancelarul 
Germaniei. 

Faza de până acum a fost doar pregătitoare, acum începe cea 
atotcuprinzătoare. 

Consider că am fost deosebit de norocos descoperindu-l pe 
căpitanul Mike Bellodgia. Renumitul pilot de cursă lungă a fost 
angajat de K.B. spre sfârşitul anului 1932. Avea o singură 
treabă... să zboare cu King Bendigo. A fost pilotul personal al 
lui King timp de aproape 13 ani... de fapt până puţin după 
terminarea celui de-al doilea război mondial, când Bendigo a 
fost convins că Bellodgia era prea bătrân ca să mai poată avea 
încredere în el. 

Bellodgia e şi acum amărât din cauza aceasta, probabil 
motivul adevărat pentru care mi-a îngăduit să mă uit prin 
jurnalele sale de însemnări, deşi amândoi ne-am prefăcut că el 
crede povestea mea, că eu aş fi acolo în interesul posterităţii. 
Am zburat în statul Măine, unde locuieşte acum, şi am petrecut 
câteva zile cu el. Trebuie să recunosc că trăieşte foarte bine... 
Bendigo a fost generos cu el până la risipă, asigurându-l pentru 
tot restul vieţii din punct de vedere financiar. Bellodgia 
remarcă sec că merită această existenţă ; zice că niciodată în 
13 ani, cât a zburat cu Bendigo în toată lumea, n-a făcut nici o 
aterizare forţată şi n-a avut nici o defecţiune serioasă la 
motoare. 

Jurnalele căpitanului Bellodgia nu sunt deloc jurnale de 
însemnări, ci mai degrabă jurnale de bord personale. Se pare 
că el nu-şi dă seama ce posedă şi eu nu l-am lămurit. 

Prin juxtapunerea informaţiilor obţinute de la Bellodgia, 
referitoare la călătoriile lui Bendigo, a locurilor, datelor şi 
coincidenţelor cu evenimentele istorice, a fost posibil să-l pun 
pe Bendigo, cu destulă precizie, în adevărata sa lumină între 


ascensiunea lui Hitler la putere în Germania şi sfârşitul celui 
de-al doilea război mondial... 

În 1933, Reichstagul a acordat putere absolută lui Hitler. În 
ziua următoare, un ziar german, care fusese cel mai puternic 
organ de propagandă pro nazistă, a fost vândut unui neamţ. 
King Bendigo fusese proprietarul acestui ziar timp de doi ani. 
Concluzia este evidentă : Bendigo nu mai avea nevoie de ziar, o 
dată ce poziţia lui Hitler era sigură... 

În 14 octombrie 1933, Germania părăseşte Liga Naţiunilor şi 
se retrage de la Conferinţa de dezarmare. În zilele de 12, 13, 
14 octombrie ale aceluiaşi an Bendigo a fost la Berlin, 
petrecându-şi cea mai mare parte a timpului în biroul 
Cancelarului. S-a întors la sediul său din New York în noaptea 
de 14 octombrie... 

In 27 aprilie 1934 s-a semnat la Buenos Aires un pact 
împotriva războiului — asupra căruia se convenise anterior la 
Conferinţa pan-americană de la Montevideo — de către Statele 
Unite şi anumite ţări din America Centrală şi de Sud ; Mexicul 
şi altele îl semnaseră la 10 octombrie 1933. Datele privitoare la 
călătoriile aeriene ale lui Bendigo în această perioadă sunt 
edificatoare: se triplaseră la număr. Uzinele de armament 
Bendigo, răspăndite acum în America de Sud şi Europa, lucrau 
zi şi noatpe. Atunci, în cursul convorbirilor de pace şi al 
pactelor, Trustul de armament Bodigen desconsidera lumea. 

In 15 iunie 1934 Senatul Statelor Unite a ratificat Convenţia 
de la Geneva pentru supravegherea comerţului cu arme, 
muniţie şi mijloace de război. Bendigo n-a fost deloc în 
Washington, D.C. În luna iunie 1934... 

La 1 august 1934, a zburat la Berlin unde a rămas aproape 
trei săptămâni, până la 20 august. În timpul celor trei 
săptămăni a murit preşedintele Hidemburg, ceea ce a dus la 
concentrarea funcţiilor prezidenţiale şi ale cancelarului într-o 
singură funcţie, aceea de cancelar-conducător. Unul din 
primele acte ale Fuhrer-ului în noua sa calitate oficială a fost 
să-l decoreze pe Herr Kane Bendigo în cadrul unei ceremonii 
strict secrete. Bendigo a părăsit Berlinul a doua zi... 

In 10 ianuarie 1935, Italia a reluat ostilitățile împotriva 
Etiopiei. Intre 1934 şi mijlocul lui 1936 Compania a efectuat 
transporturi uriaşe spre Italia... 


În 16 martie 1936, Hitler a denunţat tratatul de la Versailles, 
a decretat serviciul militar obligatoriu în Germania şi a început 
să mărească armata germană. Doar înainte cu o lună Compania 
dobândise încă patru uzine uriaşe răspândite pe o arie largă. În 
martie 1935, acestea produceau la întreaga lor capacitate... 

În 5 iunie 1936, Leon Blum, conducătorul Partidului socialist 
din Franţa, a format primul cabinet din Frontul popular. In 
decurs de 6 săptămâni a fost introdus un vast program de 
reforme sociale, inclusiv (în 17 iulie) naţionalizarea industriei 
de armament. Bendigo a fost în mod frecvent în Franţa între 
sfârşitul lui iulie 1936 şi iunie 1937, când cabinetul lui Blum a 
fost forţat să demisioneze. Asocierea vizitelor lui Bendigo în 
Franţa cu date semnificative ca : zădărnicirea complotului 
revoluţionar al cagoularzilor împotriva Republicii, în luna 
noiembrie ; căderea guvernului Chautemps în martie 1938 ; 
eşecul celui de-al doilea cabinet al lui Blum în lunile martie- 
aprilie 1938 şi instalarea cabinetului lui Edouard Daladier 
demonstrează că de la bun început Bendigo a acţionat pentru 
înfrângerea Frontului popular şi a programului său social şi de 
naţionalizare... 

În 1937 japonezii au reluat ostilitățile în China. Hitler n-a mai 
recunoscut vina Germaniei pentru declanşarea războiului, Italia 
s-a retras din Ligă, războiul civil din Spania s-a dezlănţuit cu 
mai mare violenţă. Anul 1937 a fost cel mai bun an pentru 
Trustul de armament Bodigen... 

În 11 martie 1938, trupele lui Hitler au trecut frontiera 
austriacă. În 29—30 septembrie 1938 a urmat Mimchen-ul. 
Domnul Kane Bendigo, omul neobosit, a fost „forţat' să 
dezerteze de la grijile împovărătoare ale afacerilor pentru „a se 
odihni". El şi-a luat un concediu de o lună. Luna : septembrie 
1938. Locul: Un mic hotel în Phaffenhofen. Phaffenhofen se află 
la vreo 50 de kilometri de Munchen... _ 

În martie 1939 s-a terminat războiul din Spania. În cadrul 
unei ceremonii secrete la Madrid, El Caudillo l-a decorat pe 
señor Kane Bendigo pentru motive nenumite... 

Boemia şi Moravia... Memel... Lituania... Albania... 

August 1939 : Participarea lui Bendigo la evenimentele care 
au dus la revoluţia diplomatică ce a zguduit lumea, pactul 
germano-sovietic de neagresiune, rămâne obscură. Anumite 
părţi din jurnalele lui Bellodgia sunt deosebit de sugestive. E 


limpede şi unui copil că era în avantajul lui Bendigo să vadă 
puterea sovietică temporar neutralizată, ca Hitler să se simtă 
liber pentru a invada Polonia şi a risca declaraţii de război din 
partea britanicilor şi francezilor. La începutul lui august, K.B. a 
avut mai multe întrevederi cu Hitler şi von Ribbentrop şi există 
motive să se creadă că a avut o întâlnire cu Molotov sau a fost 
prezent la o conferinţă prezidată de acesta... 

1 septembrie 1939 : Polonia. În 3 septembrie primul-ministru 
Chamberlain a anunţat în Parlament că Marea Britanie se află 
în stare de război cu Germania : „Hitler poate fi oprit numai 
prin forţă". 

King Bendigo i-ar fi putut spune aceasta mai înainte lui 
Chamberlain... 

Imaginea este precisă şi limpede, arătându-l pe acest om 
călărind pe valurile istoriei. Trebuie din nou scos în evidenţă 
faptul că Bendigo nu determină evenimentele, el se insinuează 
în mijlocul lor, schimbân-du-le direcţia spre scopurile lui. 

Lui îi este indiferent dacă ajunge la putere un Hitler sau un 
Stalin ; el a făcut afaceri cu amândoi. Afacerile lui cu sovieticii 
au fost cu mult mai obscure decât cele cu naziştii, dar numai 
pentru că nu există date reale la îndemână. Fără îndoială 
aceste relaţii au fost importante şi pline de consecinţe. 

Bendigo nu cunoaşte noţiunile de loialitate şi obligaţie 
morală. Pentru el patriotismul este o stratagemă, nu un ideal. 
Politica lui este fluidă ; ea merge deodată în toate direcţiile... 

Alte câteva fragmente din note 

În bombardamentul efectuat asupra oraşului Rennes, în 
1940, au fost ucise 4500 de persoane. Filantropul Bancroft 
Wells, conducătorul ce-şi propusese ca scop restaurarea 
istoricei catedrale. Domnul Bendigo să accepte funcţia de 
preşedinte onorific al unui comitet internaţional ce-şi 
propusese ca scop restaurarea istoricei catedrale. Domnul 
Bendigo a acceptat oferta printr-un discurs plin de indignare în 
care denunța „practicile barbare ale duşmanilor civilizaţiei..." 

În 10 mai 1941, Londra a suferit cel mai violent raid aerian 
din timpul războiului... s-au pierdut 1436 de vieţi omeneşti. 
King Bendigo a părăsit Londra în ziua de 9 mai cu avionul său 
personal. Speculaţie inevitabilă : A fost informat dinainte ? 

7 decembrie 1941 : Căpitanul Bellodgia înregistrează un fapt 
rar. Pentru prima şi ultima oară de când era în slujba lui King 


Bendigo, Bellodgia a avut privilegiul de a-l vedea pe marele 
boss beat criţă. „Se bătea cu pumnii în piept ca Tarzan în 
filme... era de-a dreptul jenant şi oarecum nepotrivit, gândindu- 
mă că preşedintele Roosevelt tocmai anunţase atacul japonez 
asupra Pearl-Habor-ului..." 

Am fost curios să aflu — numai pentru a mă edifica asupra 
caracterului lui — În ce împrejurări a cunoscut-o, a peţit-o şi a 
luat-o de nevastă pe Karla. Perioada de patru zile în Paris, cât i- 
a făcut curte, mi-a oferit un indiciu, iar Karla îmi dăduse de 
înţeles că aceasta se petrecuse imediat după război. S-au 
întâlnit la Paris în 25 iulie 1946 şi s-au căsătorit în 29 iulie. În 
29 iulie 1946 a început prima conferinţă de pace după cel de-al 
doilea război mondial... la Paris. 

Cum s-ar zice, între două afaceri. 

XIV. 

INSPECTORUL ÎL ÎMBRĂŢIŞA plin de afecţiune. 

— Credeam că n-o să te mai întorci, fiule. 

— Papa... 

— Aşteaptă până urcăm în maşină. Dinadins am venit cu ea 
până aici, ca să putem fi singuri câteva minute. După ce urcară 
în mica maşină de la Reşedinţă, zise : Te-ascult. 

— Mai întâi, cum se simte King ?, întrebă Ellery. 

— Nu mai stă la pat şi după câte văd parcă n-a avut niciodată 
nimic. Storrn nu-i dă voie să lucreze decât câteva ore pe zi, aşa 
că o ia încetişor, iar cea mai mare parte a timpului o petrece cu 
Karla. Ce ai aflat ? 

— Toată povestea. Tatăl său se încruntă. 

— E grozav. 

— Nu pari încântat ! 

— De ce aş fi ? Pentru că ai aflat ce-au făcut în Wrightsville 
când erau copii ? Cum ne ajută asta să scăpăm de pe afurisita 
asta de insulă ? 

— Am aflat totul despre tentativa de omor, zise Ellery. Ce 
este în spatele ei... şi, cred, ceea ce va urma. 

Ellery porni maşina. 

— Aşteaptă !, strigă tatăl. 

— Ştii unde este King acum ? 

— Când am plecat, el, Karla şi Max stăteau întinşi la soare 
lângă piscina descoperită. Dar, Ellery... 

— Atunci ar fi bine să ne grăbim. 


— Ce ai de gând să faci ? 

— Mai întâi să caut ceva. Ceva ce nu sper să găsesc, mormăi 
Ellery. 

Ellery zăbovi destul de mult timp în faţa Reşedinţei, ca să se 
asigure că perechea regală mai făcea încă plajă pe marginea 
piscinei. Nu se apropie de bazin ; îi urmări doar cu privirea din 
spatele unui boschet, aşa că soţii Bendigo nu-şi dădură seama 
de prezenţa lui. Văzu trupul păros al lui Max şi capul ca o 
ghiulea zbenguindu-se în apă. Karla stătea întinsă pe o rogojină 
de plajă. Pielea ei, de obicei atât de albă, era acum roşie aurie, 
de parcă ar fi stat tot timpul la soare. King moţăia într-un 
şezlong. Era în pantaloni marinăreşti, fără cămaşă, şi pe pielea 
smeadă Ellery văzu cicatricea zbârlită a rănii care părea 
complet vindecată. 

Luară ascensorul personal până la apartamentele familiei 
Bendigo. 

Comandantul pazei salută, apoi îşi strânseră mâinile. 

— Am auzit că o să vă întoarceţi şi că sunteţi aşteptat, 
domnule, înăuntru nu este decât domnul Judah. 

— O să trec pe la dânsul peste câteva minute... Observ că 
sigiliul de la Camera secretă a fost rupt, domnule Căpitan. 

— Da, să trăiţi, zise ofiţerul stingherit. 

— L-a rupt King personal, Ellery. Era furios şi tot ce-am 
reuşit să facem a fost să-l convingem că oamenii aceştia nu 
aveau nici o vină, ci pur şi simplu executau nişte ordine. A 
trebuit să restitui boss-ului cheia. 

Ellery ridică din umeri şi se duse direct la apartamentul lui 
King ; tatăl său îl urmă nerăbdător. 

— Cred că aici. 

Intrară în camera unde era garderoba lui King. 

— Închide uşa, Papa. Ellery privi în jur. Inspectorul închise 
uşa şi se rezemă de ea. 

— Şi-acum ? 

— Acum facem inventarul, zise Ellery. Tu eşti atent să nu-mi 
scape vreun şifonier, sertar sau raft. Trebuie să facem o treabă 
serioasă. Se apropie de primul şifonier din stânga intrării şi-i 
deschise uşa. Costume... şi iar costume. Pentru dimineaţă, 
pentru după-amiază, seară, pentru ceremonii, pentru ocazii 
obişnuite, pentru cvasiceremonii... 

— Trebuie să iau note ?, întrebă tatăl. 


— Note mentale... Şi aşa mai departe. Dar toate costumele. 
Următorul. Ellery deschise un alt şifonier şi îşi trecu mâna pe 
rafturi. Haine, pardesie, paltoane, mantale, paltoane îmblănite, 
haine de piele... Aici ce-o fi ? Raionul de pălării. Pălării de 
pâslă, pălării eden, pălării tari, jobenuri de mătase, şepci 
pentru golf, şepci pentru vânătoare, pentru iaht etc. 

— Ce om! 

— Nu-i aşa ? 

— M-am referit la tine, zise tatăl. 

— Ah, raionul de încălţăminte. De la piele de lac până la 
bocanci de vânătoare. Ai văzut vreodată aşa ceva ? Halate de 
casă, halate de baie, tot soiul de halate... Şi raionul de 
echipament sportiv ! Jachete de sport, jachete pentru tir, 
pantaloni marinăreşti, costum de ski, costume pentru sportul 
cu iahtul, costume de călărie, de gimnastică, pantaloni strimţi 
pentru lupte greco-romane, pantofi de tenis... 

— l-a scăpat ceva ?, întrebă Inspectorul. N-ar putea purta 
toate astea nici dacă ar ajunge atât de bătrân cum mă simt eu 
acum. 

— Cămăşi, sute de cămăşi, pentru orice ocazii... Rufărie de 


corp, pijamale... poftim 1... şosete... şi uită-te la cravatele 
astea !... Batiste... pulovere... fulare... mănuşi... de toate cu 
toptanul... 


— Şi eu nu mai întineresc, mormăi Inspectorul. 

— Curele, bretele, jartiere, ghetre, butoni de manşetă, butoni 
de guler, ace de cravată, agrafe de cravată, lanţuri de chei... şi 
portofele. 

Papa, vrei să te uiţi în sertarul ăsta ? Mă întreb din ce-o fi 
făcut ăsta ? Dacă asta nu-i piele de elefant... 

— Ai scăpat din vedere aceea, zise tatăl. 

— Care ? Oh... bastoanele. Nu crezi că sunt în jur de o sută, 
Papa ? Şi dacă ăsta nu-i un baston scobit cu o lamă de sabie, să 
fiu al... Ia te uită. Incă unul la fel. 

— Raftul cu umbrele. 

— Şi sertarul de sub el. Galoşi. Şoşoni. Cizme până la 
şolduri... am lăsat ceva neverificat ? Ellery se duse la peretele 
unde stătea tatăl său şi apăsă pe un buton. O să ne convingem. 

— Bănuiesc că tu ştii ce faci, fiule, zise tatăl oftând, pentru 
că eu habar n-am. 


Se auzi o ciocănitură în uşă. Inspectorul se întoarse şi o 
deschise. În prag stătea un bărbat uscăţiv îmbrăcat în negru. 

— Da, domnule ? Vocea părea neobişnuită. 

— Eşti valetul regelui ? întrebă Ellery. 

— Da, domnule. Trebuie să vă întreb, domnule... 

— Ceea ce se găseşte în camera aceasta reprezintă întreaga 
garderobă a domnului Bendigo ? 

— Pe insula Bendigo... da, domnule. Domnule, această 
cameră 

este... 

— Nu mai există vreun alt loc în incinta Reşedinţei sau în 
exteriorul ei unde îi sunt păstrate hainele personale ? 

— Pe insulă nu, domnule. O cameră-garderobă similară se 
găseşte la fiecare reşedinţă a domnului Bendigo în Illinois, una 
la Paris... 

— Îţi mulţumesc, zise Ellery şi, când valetul mai zăbovi, 
adăugă : Asta-i tot. Valetul se retrase fără tragere de inimă. 

— Asta-i tot ce vroiam să ştim, zise Ellery în timp ce se 
îndreptau spre apartamentul lui Judah Bendigo. 

— Că King are cea mai mare garderobă personală pe partea 
aceasta a Căii lactee şi că toată se găseşte în această cameră. 

— Da, că el are cea mai mare garderobă personală pe partea 
aceasta a Căii lactee cu o excepţie stranie, răspunse Ellery. 

Inspectorul se opri brusc. 

— Vrei să spui că există altcineva cu una mai mare ? 

— Vreau să spun că lipseşte ceva. 

— Lipseşte ceva ! De acolo ? 

— Papa, în camera aceea nu se găseşte ceea ce căutam eu. 
Nimic. Dar o să ne convingem. 

Judah cânta la pian un preludiu de Bach. Pe pian se găseau o 
sticlă de Segonzac deschisă şi un pahar gol. 

Când cei doi Queen intrară, Cămaşă-albastră se ridică de pe 
scaun, iar Cămaşă-brună se întoarse de la fereastră. Judah nu 
le acordă nici o atenţie. Un fapt oarecum deosebit, nu stătea 
adus de spate la pian, ci drept, cu pieptul scos în afară, capul 
dat pe spate, mişcându-şi mina de la încheietură în ritmuri 
frumoase de dans. Ochii deschişi priveau dincolo de corzi la o 
panoramă vizibilă doar pentru el. Pe frunte i se vedea o cută. 


Ajunse la sfârşitul preludiului. Odată cu ultimul acord mâinile 
îi căzură, spatele şi pieptul i se lăsară, capul i se aplecă înainte, 
iar el se întinse după o sticlă de coniac. 

— Ar trebui să cânţi mai des din Bach, zise Ellery. 

Judah se întoarse surprins, sări în picioare şi le veni, grăbit şi 
plin de bucurie, în întâmpinare. 

— Te-ai reîntors, exclamă el. Ţi-am simţit lipsa. Poate faci 
ceva în legătură cu aceşti doi barbari... Am stat de vorbă cu 
tatăl tău despre asta, dar pur şi simplu a rămas indiferent. Ştii 
ce vrea ăsta să cânt ? Offenbach. Judah luă o sticlă şi paharul în 
mâini şi începu să-şi toarne coniac. Unde ai fost, Ellery ? 
Nimeni n-a vrut să-mi spună. 

— La Wrightsville. 

Judah scăpă paharul jos. Sticla îi rămase în mână doar din 
instinct. Se uită prosteşte la covor. 

Cămaşă-albastră începu să strângă cioburile. 

— Wrightsville. Judah râse ; un râs care semăna mai mult cu 
croncănitul unei ciori. Şi ce mai face dragul şi bătrânul 
Wrightsville ? 

— Judah, vreau să vii cu noi. 

— La Wrightsville ? 

— La piscina descoperită. 

— Domnul Judah nu are voie să părăsească apartamentul, 
domnule Queen, zise Cămaşă-brună de la fereastră. 

— Îi dau eu voie. Îmi asum această responsabilitate. 

— Va trebui să-l însoţim, domnule. 

— Nu. 

— Atunci îmi pare rău, domnule, dar noi avem ordine de la 
rege însuşi. Nimeni altcineva nu le poate contramanda. 

— Cred că l-ar cam surprinde pe Abel, murmură Inspectorul 
Queen. În ciuda celor spuse de el, se pare că regele nu mai 
vrea să aibă alte găuri în piele în afară de cea pe care o are 
deja. 

Ellery se duse la masa de lucru a lui Judah şi ridică 
receptorul. 

— Aici e Ellery Queen. Dă-mi legătura cu Abel Bendigo. 
Oriunde ar fi şi orice ar face. 

Primi legătura imediat. 

— Nu, zise Ellery, din apartamentul lui Judah, domnule 
Bendigo. Unde sunteţi acum ? 


— La Ministerul de Interne. Vocea lui Abel suna ciudat. Înce- 
pusem să cred că ne-aţi părăsit. 

— Dacă am făcut-o, sunt din nou aici şi mai stăpân pe 
situaţie. 

— Oh? 

— Domnule Bendigo, vreau să-l scot pe Judah din apartament 
fără pază. E o problemă personală. Am înţeles că fratele dvs. În 
persoană a dat ordin să fie ţinut închis în apartament. Vreţi să 
ne scăpaţi de oamenii aceştia ? 

Abel tăcu, apoi zise : 

— Daţi-mi pe unul dintre ei să-i vorbesc. 

Ellery întinse receptorul lui Cămaşă-brună, care zise : 

— Da, domnule Abel ? După o clipă continuă : Dar, domnule 
Abel, regele însuşi... şi se opri. Apoi reluă : Dar, domnule Abel... 
şi iarăşi se opri şi timp de şaizeci de secunde nu mai scoase o 
vorbă. În cele din urmă rosti : Da, domnule, cu o voce supărată 
şi restitui receptorul lui Ellery. Îi făcu semn din cap lui Cămaşă- 
albastră care aştepta încruntat. Cei doi poliţişti în haine civile 
părăsiră în grabă încăperea. 

— Aşa grăit-a Zarathustra, murmură Judah. Şi-acum ne 
îndreptăm spre Armageddon ? Duse sticla la gură şi îşi azvârli 
capul pe spate. 

— Încă un lucru, domnule Bendigo, zise Ellery în microfon, 
cu ochii la Judah. Vă rog aşteptaţi-ne imediat la piscina 
descoperită. 

Abel tăcu din nou. Apoi vocea lui de yancheu zise : 

— O să fiu acolo. 

La vederea lui Judah, Karla se sperie, King se întunecă la 
faţă. Max" bătu aprig apa ca o focă şi ieşi din bazin. Ellery păşi 
în faţa lui Judah. 

— E în ordine, Max, zise el zâmbind. 

— Max ! Bestia aproape goală se domoli la auzul vocii 
stăpânului, dar nu-şi luă căutătura încruntată, peste umărul lui 
Ellery, de la omuleţul firav cu sticla verde. Deci te-ai întors, 
zise King Bendigo mânios. Eşti un client supărător, Queen. 
Cum i-ai convins pe paznici să ţi-l predea pe fratele meu ? 

— Abel le-a dat ordin la cererea mea. Boss-ul şedea nemişcat 
în şezlong. 

— Unde este Abel? 


— O să vină aici într-un minut... lată-l că vine chiar acum. Fi- 
gura uşor bondoacă a primului ministru venea în grabă spre el 
prin grădină. Grupul de lângă piscină aştepta în tăcere. Karla 
se ridică în capul oaselor. Se întinse după un halat şi se 
înfăşură în el ca şi cum o apucase subit frigul. Părul roşu 
strălucea nervos în lumina soarelui. Judah mai trase o duşcă 
din sticlă. 

— Am venit cât am putut de repede... zise Abel gâfâind. 

— Abel, nu înţeleg. Vocea fratelui său era arctică. Ştiai 
ordinul meu. Ce ţi-a făcut acest individ, te-a hipnotizat ? 

Abel se aplecă deasupra şezlongului şi foarte serios zise ceva 
în şoaptă, dar chipul glacial al lui King nu se înmuie. În timp ce 
asculta, îl privea pe Ellery. 

— Totuşi, nu înţeleg, Abel. 

Abel se îndreptă şi atunci se întâmplă un lucru straniu. Pe 
măsură ce se îndrepta părea că devine mai înalt şi pe măsură 
ce creştea, faţa lui prietenoasă părea să se lungească, până 
când ajunse aproape înspăimântătoare. Acum era la fel de 
rigidă ca faţa fratelui său. 

Fraţii se priviră fix câtva timp. 

Deodată King Bendigo sări din şezlong. Tremura. 

— O să lămuresc asta mai târziu, exclamă el. Acum vreau să 
ştiu ce pui la cale, Queen. Ai plecat şi-acum te-ai întors. Ce ai 
aflat ? 

— Totul. 

— Totul despre ce ? 

— Despre ce mă interesează, domnule Bendigo. 

— Nu mă impresionează. Ce-i cu glonţul care a fost în mine ? 
Asta-i ceea ce mă interesează, Queen, şi fără să baţi câmpii... 
vreau ceva precis. Dacă nu eşti în stare să-mi spui cum s-au 
petrecut lucrurile, fă-ţi geamantanul, ia-ţi tatăl şi plecaţi naibii 
de pe insula mea. M-am săturat să vă tot văd mutrele pe-aici. 

— Sunt fericit să vă pot vorbi despre tentativa de omor, 
domnule Bendigo. Ellery se duse la marginea bazinului şi 
rămase acolo, cu mâna dreaptă în buzunarul hainei, privind în 
jos la apă. Karla îl privea fix; o dată îi aruncă o privire soţului. 
Abel nu se mai uita la fratele său ; îl urmărea atent pe Ellery. 

Judah apucă sticla şi-i cuprinse pe toţi cu o privire neobişnuit 
de caldă. 


Inspectorul se trase înapoi. Simţea o anumită bucurie. Se 
opri foarte aproape de Max. 

Ellery se întoarse spre King, scoţându-şi în acelaşi timp mâna 
din buzunar. Micuţul Walther era la el în palmă. 

— Aceasta este arma cu care fratele d-voastră a tras prin doi 
pereţi, domnule Bendigo, zise Ellery. Problema e stranie. Eu 
declar solemn că atunci când Judah a ridicat pistolul nu se 
găsea nici un cartuş în el. Când a apăsat pe trăgaci, nu s-a auzit 
nici o împuşcătură. Totuşi, testele balistice au dovedit că 
glonţul pe care doctorul Storm l-a extras din pieptul d-voastră 
fusese tras din acest pistol şi nu din altul. Vreţi, vă rog, să-l 
examinaţi ? 

Boss-ul ascultase nemişcat, dar atent. Se apropie de 
marginea bazinului şi întinse mâna după pistol. 

Mâna dreaptă a lui Ellery se mişcă în întâmpinarea celei a lui 
King care se apropie mai mult. În momentul acela Ellery îi 
aplică o lovitură puternică într-o parte a gâtului, cu braţul 
stâng, răsturnându-l în bazin. Regele se prăbuşi cu un țipăt 
care fu înăbuşit de plescăitul apei. 

Ellery se întoarse imediat. Ţinea Walther-ul strâns de mâner 
şi degetul pe trăgaci. 

— Nu-l ajuta, zise el. L-am încărcat acum cincisprezece 
minute. Din spatele lui Max, Inspectorul zise: 

— O singură mişcare şi te găuresc. 

Max rămase nemişcat. Faţa crudă îi tremura. 

Abel făcea gesturi nefireşti spre bazin. Judah nu-şi lua ochii 
de la Ellery. Karla se mişca încoace şi încolo în genunchi, 
întinzându-şi mâinile spre apă. 

— Doamnă Bendigo, trebuie să vă rog să vă îndepărtați de 
marginea bazinului, zise Ellery. 

— Fiule. Vocea Inspectorului sună imperativ. 

— Ai grijă de ei, Papa. 

Tatăl se trase înapoi: în mână avea un pistol. 

Ellery se reîntoarse spre bazin. Bendigo bătea apa cu 
braţele, răcnind şi înăbuşindu-se. Intră sub apă, reapăru 
imediat şi iarăşi începu să se scufunde. 

Ellery se trânti pe marginea bazinului şi îşi întinse mâinile. 
Apucă părul celui care se scufunda, dar prada, nu-şi dădu nici 
el seama cum, se îndepărtă. Apucă o mână care se străduia să 


se agate. De data aceasta îl tinu ferm şi după o clipă reuşi să-l 
scoată afară din bazin. 

King stătea întins pe burtă, căznindu-se să vomite. 

Ellery stătea aplecat asupra lui cu pistolul atârnând în mână. 
Nu făcea nici o încercare să-l atingă. 

După o vreme boss-ul se ridică în patru labe. Respira greoi. 
Se strădui să se ridice în picioare, se întoarse. 

Era de nerecunoscut. Părul care îi rămăsese lui Ellery în 
mână plutea în bazin ; pe capul magnatului nu mai rămăseseră 
decât nişte franjuri negre jilave. Ceva i se întâmplase şi feţei. 
Obrajii viguroşi i se scofâlciseră, iar gura puternică îşi 
schimbase forma şi conturul. Din colţurile gurii radiau 
zbârcituri. Carnea gâtului devenise subit fleşcăită. 

Schimbarea însemna mai mult decât pierderea unei peruci 
sau danturi. Dispăruse din el ceva mult mai vital. Flăcările 
negre din ochi i se stinseră ; încrederea mândră care-i ţinea 
burta suptă şi umerii drepţi dispăruse. Acum nu mai era decât 
un bătrân adus de spate, chel şi plin de zbârcituri. 

Un bătrân înfrânt şi distrus. 

Nu se uită la ei. Soţia făcu o mişcare involuntară spre el, 
plină de milă, dar apoi se opri. 

Se îndepărtă de marginea bazinului, împleticindu-se şi trecu 
printre ei târându-şi greoi picioarele. Braţele lungi i se legănau 
ca nişte simple accesorii. Lăsă în urma lui o dâră subţire de apă 
care începu să se usuce imediat datorită soarelui fierbinte. 

Îl urmăriră mergând prin grădină până la intrarea din spate 
a Reşedinţei. Nu-şi ridică nici măcar o dată privirea din pământ 
şi nici nu se uită în urmă. 

În cele din urmă dispăru. 

Max'l scoase un țipăt şi o luă la goană prin grădină spre 
Reşedinţă, călcând florile şi gesticulând ca un nebun. 

Karla se ridică în picioare. Părea ciudat de calmă. Se duse la 
Abel Bendigo şi rămase aproape de el. 

Judah Bendigo se duse lângă ei. 

După o clipă, ca şi cum unul dintre ei vorbise, se întoarseră 
toţi trei şi, cu pas vioi, unul lângă altul, traversară grădina spre 
unul din cele cinci braţe ale Reşedinţei, dispărând din vederea 
celor doi Queen. 

— Vrei să-mi spui, zise inspectorul Queen, vrei să-mi spui ce 
înseamnă toate astea ? 


Ellery urmărea cu privirea peruca din bazin care plutea ca 
un crab negru. 

— Ştii, Papa, habar n-aveam că poartă perucă. Sau dinţi falşi. 
Părea că are o mie de ani. 

Inspectorul îşi cântări în palmă pistolul. 

— Dacă nu-mi spui tot, nu ştiu ce fac, zise el. Ellery râse. 

— Nu aici, zise el. Ce-ar fi să facem o plimbare cu maşina. 

XV. 

IN MARELE HOL al Reşedinţei, pe care îl traversară ca să 
ajungă în curte, se auzea un vuiet supărător ce părea să vină de 
pretutindeni. Servitorii şi valeţii umblau dintr-o parte într-alta, 
uşile erau trântite, paznicii alergau încoace şi încolo. În faţa 
Reşedinţei, unde îşi lăsaseră maşina, era blocată circulaţia. Un 
membru înarmat al P.R.P.D. Încerca să o descongestioneze şi 
striga după ajutoare. In cele din urmă se făcu ordine şi 
vehiculele, cele mai multe camioane, începură să iasă pe porţi. 
Pe şosea, bară la bară, veneau spre Reşedinţă alte camioane şi 
maşini. 

Inspectorul îşi scoase capul pe geamul maşinii. 

— Priveşte pe cer! 

Era plin de avioane mari de transport şi de pasageri cu trei 
motoare. Lucru ciudat, se părea că aterizau tot atâtea câte 
decolau. Insula se cutremura din cauza huruitului lor. 

— Ce se întâmplă ? 

— Poate regele şi-a declarat război lui însuşi, zise Ellery, 
înaintând încet cu maşina. Totul vădeşte o mobilizare pregătită 
serios dinainte, gata de acţiune la o singură apăsare a unui 
buton. 

— În starea în care se află tocmai acum n^ar putea-o face. 
Părăseşte şoseaua asta dacă vrei să ajungem undeva. E mai rău 
decât în Merritt Parkway de ziua muncii *. 

De-ndată ce depăşi centura de pădure ce înconjura 
Reşedinţa, Ellery dădu peste un drum secundar, puţin mai lat 
decât o potecă de călărie, pe care nu circula nimic. Când viră 
să intre pe el, auzi în urma lui strigătul invidios al unui şofer de 
pe un camion. 

— Cred că drumul ăsta duce undeva pe faleză, zise 
Inspectorul. Lângă port. 

— Locul cel mai potrivit pentru o discuţie liniştită. 


Câteva minute mai târziu opriră pe marginea falezei. La 
picioarele lor se întindea portul. 

Priveliştea îi buimăci. Golful era înţesat de nave de toate 
lungimile şi tonajele. Crucişătorul Bendigo se retrăsese de la 
intrarea golfului ; stătea ancorat la o oarecare distanţă în larg, 
lângă un crucişător uşor pe care cei doi Queen nu-l văzuseră 
înainte. Şalupele cu motor, acum, încărcate cu pasageri, 
zburau în toate părţile. Turelele câtorva submarine mari 
ieşiseră la suprafaţa apei. Docurile erau pline cu stive de lăzi 
care erau încărcate într-un ritm furios în calele vaselor. Dru- 
murile care veneau din interiorul insulei păreau poteci de 
furnici. Din zona portului se înălța un vacarm confuz ce creştea 
în intensitate cu fiecare clipă care trecea. 

— În mod sigur se pregătise totul dinainte pentru ceea ce fac 
acum, zise Inspectorul mirat. Ce se petrece aici ? Ai vreun 
amestec în asta ? 

— Nu, zise Ellery încet. Nu văd cum aş fi putut avea. Dând 
negativ din cap. Ei, vrei să vezi ce-am adus de la Wrightsville ? 

— Ce-ai adus ? 

— Ellery se întinse la bancheta din spate. Deschise valiza cu 
care coborâse dimineaţă din avion. Deasupra lucrurilor sale 
personale zăcea un voluminos plic de Manila pe care-l luă, apoi 
se reaşeză la loc. 

— Iată ce am făcut la Wrightsville, zise el, desfăcând plicul. 
N-ar strica să-l citeşti. Până la capăt. 

Era un manuscris gros, pe care Inspectorul îl luă aruncând o 
privire spre port, apoi îl citi încet, fără să-şi mai ia ochii de la 
el. 

Cât timp tatăl citi, Ellery urmări atent ce se petrece în port. 
În golf amerizase o flotilă de hidroavioane în care se îmbarcau 
pasageri, înainte ca Inspectorul să termine de citit, 
hidroavioanele îşi luaseră zborul, ieşind din port printr-un canal 
îngust, eliberat de o formaţie de şalupe rapide, care evident 
aparţineau poliţiei de la traficul portuar. 

După ce Inspectorul termină ultima pagină, privi 
neîncrezător la activitatea frenetică din port. 

— Nu mi-am dat seama câtă putere poate avea... Bănuiesc că 
totul este adevărat ? zise el brusc. 

— Fiecare cuvânt din ce-ai citit, Papa. 


— Pentru un nătăfleţ ca mine e greu de crezut. E prea... 
grozav. Dar, fiule. Inspectorul se uită la manuscrisul pe care 
Ellery îl îndesa la loc în plic. Ai zis... 

— Ştiu ce am zis, îl întrerupse Ellery furios. Aruncă plicul în 
spatele lui. Şi o repet. Tot ceea ce se întâmplă pe această 
insulă, ca într-un fel de Purgatoriu, îşi găseşte explicaţia în 
acest plic. Nu detaliile, nu tertipurile folosite şi complotul ! 
Fondul, motivele. _ 

Ellery scoase din buzunar micul Walther al lui Judah. Il 
îndreptă absent, prin parbriz, spre crucişătorul greu şi apăsă 
pe trăgaci. Inspectorul se trase într-o parte. Nu se întâmplă 
nimic. De fapt, pistolul era gol. 

— Să ne gândim la problema miracolului lui Judah, zise 
Ellery. În realitate n-a fost nici o problemă. Ceea ce a făcut o 
problemă din ceea ce s-a întâmplat a fost nu imposibilitatea 
faptului, ci poziţiile oamenilor implicaţi. Acelea au fost 
imposibilităţile... până am aflat povestea care a început în 
1897, povestea care a demascat oamenii pentru ceea ce au fost 
şi sunt... povestea care se găseşte în plic. Atunci oamenii n-au 
mai fost imposibilităţi şi problema umană — marea problemă — 
a fost rezolvată. 

Inspectorul nu zise nimic. Nu înţelegea, dar ştia că va 
înţelege. Curând. Se mai întâmplase de o sută de ori înainte, 
exact în acelaşi fel. Totuşi, se minuna pentru a suta oară. 

— Mai întâi aspectele fizice ale miracolului lui Judah, zise 
Ellery, jucându-se cu Walther-ul. A fost un miracol foarte 
simplu. Un om îndreaptă un pistol gol spre un zid masiv şi, la 
distanţă de două încăperi, printr-un coridor plin cu oameni şi 
un alt zid chiar mai gros, un alt om se prăbuşeşte pe spate cu 
un glonţ în piept. 

— Cu un pistol gol nu se poate trage un glonţ şi chiar dacă 
aşa ceva ar fi posibil, glonţul nu ar fi putut intra în cealaltă 
cameră tras din exterior. Deci nu Judah l-a împuşcat pe King. 
Nimeni nu l-a împuşcat pe King — Inspectorul tresări — din 
afara Camerei secrete. Era imposibil din punct de vedere 
material. King însă a fost împuşcat în timp ce se afla în cameră. 
L-am văzut cu proprii mei ochi, teafăr, doar cu trei minute şi 
jumătate înainte de a fi împuşcat. Şi tu l-ai văzut. Noi l-am 
văzut închizând uşa care s-a încuiat automat, iar tu ai jurat că 
uşa n-a mai fost deschisă până după miezul nopţii când am 


intrat înăuntru împreună. Singura cale pe care se putea intra 
sau ieşi din cameră. Concluzia: King a fost împuşcat din 
interiorul camerei. Nu există o altă posibilitate. 

— Decât aceea că această posibilitate a fost imposibilă, 
remarcă 

tatăl. 

— Nu există o altă posibilitate, repetă Ellery. De aceea, 
aparenţa imposibilității este o iluzie. El a fost împuşcat din 
interiorul camerei. Aceasta fiind situaţia, doar o singură 
persoană l-ar fi putut împuşca. În cameră se găseau doar două 
persoane şi din împrejurările existente rezultă imposibilitatea 
de a fi fost mai mult de două, mai puţin de două sau două 
diferite. Cele două persoane, care au intrat şi au rămas în 
camera aceea şi pe care noi le-am găsit acolo, au fost King şi 
Karla. E imposibil ca King să se fi împuşcat singur ; n-au fost 
urme de pulbere pe cămaşă. In concluzie, Karla l-a împuşcat. 

— Dar Karla n-avea pistol, zise Inspectorul. 

— O altă iluzie. De ce am presupus că ea nu avea pistol ? 
Pentru că nu l-am găsit. Dar ea l-a împuşcat. Deci noi n-am 
făcut bine percheziţia. Karla trebuie să fi avut un pistol şi dacă 
n-a putut fi scos din cameră până am intrat noi înăuntru şi l-am 
găsit pe King inconştient din cauza rănii, atunci mai era încă în 
cameră când am intrat noi. 

— Uşa a fost imediat închisă, replică tatăl, şi nimănui nu i s-a 
îngăduit să plece cât timp am făcut percheziţie, şi am 
percheziţionat atât încăperea, cât şi pe cine era acolo. Fiecărei 
persoane i s-a făcut percheziţie corporală înainte de a ieşi pe 
uşă şi toate lucrurile care au fost scoase din cameră au fost 
cercetate şi totuşi n-am găsit pistolul. Aceasta este realmente o 
imposibilitate, Ellery. Asta-i ceea ce m-a nedumerit pe mine. 
Dacă pistolul era în cameră, de ce nu l-am găsit ? 

— Pentru că nu ne-am uitat în locul unde era ascuns. 

— Poate nu. Probabil am neglijat vreun lucru. 

— Orice a fost... bălmăji Inspectorul. Păcat că King a rupt si- 
giliul pe care l-ai pus pe uşă. Până acum a fost scos din cameră. 

— A fost scos din cameră înainte ca eu să sigilez uşa. 

— Asta-i chiar imposibil, strigă tatăl. Nici un obiect n-a fost 
scos afară înainte ca tu să fi sigilat broasca... pe care noi să nu-l 
fi cercetat ! 


— Şi eu aş fi jurat că am controlat tot ce a fost scos afară 
înainte ca eu să încui şi să sigilez camera. Mai târziu însă mi- 
am amintit de un lucru care a fost scos şi pe care în mod sigur 
nu l-am cercetat. 

— Am percheziţionat fiecare fiinţă care a trecut prin uşa 
aceea, inclusiv pe rănit, zise furios Inspectorul. Am cercetat 
trusa medicală a doctorului Storm şi fiecare piesă din 
echipamentul pe care l-a adus înăuntru. Recunoşti asta ? 

— Da. 

— Atunci despre ce vorbeşti ? Inspectorul îşi agită braţele. 
Nimic altceva n-a fost scos afară. 

— Ba da, a fost ceva ce nu a fost cercetat. Pistolul a părăsit 
camera în acel lucru. 

— Ce lucru ? 

— Sticla de coniac Segonzac pe care Judah a scos-o din 
clasor în timp ce noi ne aflam în cameră. 

Inspectorul Queen era uluit. 

— Pistolul a fost scos afară ascuns într-o sticlă de coniac ? 
Un pistol ? Intr-o sticlă ? Ţi-a plecat mintea cu sorcova ? 
Presupun că i-a dat drumul în jos pe gâtul sticlei... garda 
trăgaciului, minerul şi toate celelalte ! Ce ţi s-a întâmplat? În 
plus, sticla era absolut neîncepută. Tu însuţi ai rupt eticheta de 
impozit şi ştampila de ceară şi ai scos dopul cu un tirbuşon ! 

— Aşa e, zise Ellery. Asta m-a păcălit, ceea ce de fapt se 
urmărise. Indiferent ce speculaţii ai face, situaţia rămâne 
aceasta: în cameră a existat un pistol şi acel pistol a fost scos 
din cameră. Singurul lucru care a părăsit camera fără să fie 
controlat a fost sticla de coniac a lui Judah, deci pistolul a 
părăsit camera în sticla de coniac a lui Judah. Dacă acceptăm 
acest fapt, aşa cum trebuie... 

— Să-l acceptăm !, bombăni tatăl. Cum poate accepta o 
imposibilitate ? Ai reuşit s-o scoţi la capăt cu două imposibilităţi 
ca până la urmă să... te împotmoleşti, cu ajutorul lui Dumnezeu, 
într-o a treia. 

— Dacă accepţi acest fapt, atunci nu poate fi imposibil ca 
sticla să fie mijloc de transport, dimpotrivă, trebuie să fie 
posibil. Cum poate fi ascuns un pistol într-o sticlă ? Ei bine, hai 
să ne uităm la o sticlă Segonzac. Ellery se întinse din nou spre 
valiză şi scoase o sticlă ce le era cunoscută. 


— Am luat exemplarul ăsta cu mine în călătorie, ca să-mi 
amintesc mereu de îngustimea mea de minte. Întrucât sticlele 
Segonzac au aceeaşi formă şi mărime, aceasta ne va servi ca 
model pentru cea pe care Judah a dosit-o în Camera secretă. 

— E adevărat, are gâtul obişnuit — de fapt, gâtul este 
subţire. Deci pistolul nu putea fi introdus prin gură şi gât, aşa 
după cum tu ai remarcat foarte corect. Ea are însă un fund 
larg... sticlele Segonzac au formă de clopot. Şi Walther-ul 
acesta calibrul 25, cu care s-a tras — potrivit testelor balistice 
— cât e de mare ? Dimpotrivă, este absurd de mic. Ţeava are 
lungimea doar de un inci. Lungimea totală a pistolului de-abia 
atinge patru inci. Mai adaugă la lăţimea fundului sticlei şi la 
micimea armei fericitul fapt că sticlele Segonzac au o culoare 
verde închis — atât de închis că sunt opace — şi imposibilitatea 
dispare, lăsând loc unui simplu răspuns. 

Ellery puse sticla la o parte. 

— Sticla pe care Judah a scos-o din clasor în noaptea aceea a 
fost special făcută, Papa. Avea un fund fals. Probabil fundul fals 
a fost căptuşit cu vată sau catifea sau un alt material care 
amortizează sunetul. Fundul fals al unei sticle opace ar ascunde 
cu uşurinţă Walther-ul privirilor, iar căptuşeala ar amortiza 
orice zgomot care i-ar putea trăda conţinutul urechilor, când ar 
fi ţinută în mână sau mutată dintr-o parte într-alta. Toate 
acestea într-o sticlă, cu timbru de impozit contrafăcut, 
îmbuteliată şi sigilată de un expert, au creat iluzia. 

— Ea l-a împuşcat... el a scos sticla din sertar, zise 
Inspectorul. ...Karla şi Judah au lucrat împreună ! 

Ellery încuviinţă din cap, privind la activitatea frenetică din 
port. 

— Fiecare a avut un rol stabilit dinainte. Judah a scris şi a 
trimis scrisorile de ameninţare, iar cu un talent actoricesc 
deosebit a interpretat scena în care a ochit şi a apăsat solemn 
pe trăgaciul unui pistol gol... un pistol despre a cărui existenţă 
a avut grijă să-mi atragă atenţia dinainte, în Camera secretă, 
unde urma să aibă loc împuşcarea, Karla a apăsat pe trăgaciul 
adevăratului pistol ucigător — şi în starea ei de nervozitate a 
făcut treaba de mântuială — a ascuns pistolul în fundul fals al 
sticlei pregătite, a pus sticla la loc în clasor, apoi a leşinat. Au 
lucrat în totală complicitate. 


— O clipă, zise tatăl. King a fost împuşcat cu pistolul lui 
Judah — pistolul pe care tu l-ai luat de pe masa de lucru a lui 
Judah după ce s-a tras — pistolul pe care-l ai în mână chiar 
acum. Acesta e un fapt confirmat de testele balistice. Dar acest 
pistol a fost în biroul lui Judah ! Cum putea Karla să-l împuşte 
pe King cu un pistol care nu a fost niciodată în Camera 
secretă ? 

— Gândeşte-te la împuşcătura reală a lui King, replică Ellery. 
Karla trage în timp ce soţul ei e absorbit de ceea ce face. Rănit, 
el îşi pierde cunoştinţa înainte de a putea vedea cine l-a 
împuşcat. Karla ascunde arma crimei în fundul fals al sticlei şi 
după ce noi toţi intrăm în cameră, Judah scoate sticla din 
sertar, îmi dă voie să i-o deschid... un act temerar... bea din 
ea... şi mai târziu sticla e scoasă afară din cameră sub ochii 
noştri. 

— Aminteşte-ţi, după ce toţi ceilalţi au plecat, noi doi am 
rămas în cameră ca să căutăm încă o dată pistolul care nu mai 
era acolo. Rămânerea noastră în urmă i-a oferit persoanei care- 
l scosese afară din cameră în sticlă posibilitatea de a traversa 
coridorul, de a intra în biroul lui Judah, de a închide uşa, de a 
scoate pistolul din fundul fals al sticlei, de a scoate orice alt 
cartuş din el... şi apoi de a pune acel pistol, cel cu care fusese 
împuşcat King, pe masa de lucru a acestuia, ca să-l găsim noi 
mai târziu |! Pistolul cu care Judah s^a prefăcut că trage la 
miezul nopţii — mereu gol — a fost îndepărtat. Când noi ne-am 
întors în biroul lui Judah, după ce am făcut ultima percheziţie 
în Camera secretă şi-am încuiat şi sigilat uşa, schimbul fusese 
deja efectuat. Pistolul pe care l-am luat de pe masa de lucru a 
lui Judah nu mai era acelaşi cu care Judah se prefăcuse că 
trage la miezul nopţii... era cel cu care Karla îl împuşcase pe 
King în cealaltă cameră. 

— Pistoale identice... 

— Aparent doar. Le-a fost destul de uşor să facă rost deo 
pereche de pistoale de aceeaşi fabricaţie, tip şi calibru, pe ale 
căror minere au cioplit aceeaşi urmă de ciobitură. Nu puteau 
însă induce în eroare balistica în ceea ce priveşte mecanismele 
interioare ale celor două pistoale şi ei ştiau că vom face teste 
de laborator De aceea trebuiau să fie două pistoale identice : ca 
să poată fi schimbate după ce se va trage, ca pistolul cu care s- 
a comis să fie pus în locul celui schimbat, desăvârşind prin 


aceasta iluzia unui singur pistol şi în consecinţă a unei crime 
imposibile. 

— Dar de ce ?, strigă Inspectorul. De ce vroiau să pară o 
crimă imposibilă ? 

— Pentru că o crimă imposibilă, o crimă care „n-ar fi putut" fi 
comisă, chiar dacă un om a fost împuşcat într-o situaţie 
imposibilă, zise Ellery sec, ar scuti criminalii de arestare sau 
cel puţin de urmărire judiciară. Dacă se demonstrează că 
pistolul pe care l-am găsit afară din cameră a fost cel cu care s- 
a tras în King în cameră — când era imposibil ca pistolul cu 
care s-a tras în cameră să fie scos afară ! — atunci nici Judah 
dinafară, nici Karla dinăuntru n-ar putea fi urmăriţi pentru ceea 
ce s-a întâmplat. Ar putea fi bănuiţi, s-ar putea face speculaţii, 
dar dacă nu s-ar putea demonstra cum s-au desfăşurat 
evenimentele, ei ar fi în afara pericolului. 

Ellery lovea uşor volanul cu pistolul, privind încruntat la 
activitatea din port. 

— Mă întreb, începu el, dacă King mobilizează... Tatăl său 
însă nu asculta. 

— Karla a pus pistolul în sticlă, Judah a scos sticla din 
sertar... Însă nu ţin minte să-l fi văzut pe Judah scoțând sticla 
din cameră. Şi nici pe Karla. A scos-o... 

Se uită la Ellery nedumerit. 

— Abel, zise Ellery absent. Abel care şi-a ieşit din fire, l-a 
înşfăcat pe Judah de guler, a ţinut un discurs emoţionant de 
cabotin... a smuls sticla de Segonzac din mâna lui Judah şi a 
părăsit camera cu ea. Deci Abel este cel care a traversat 
coridorul şi a schimbat pistoalele în biroul lui Judah. Da, Papa, 
şi Abel a fost în complot. Şi-acum înţelegi de ce Abel ne-a adus 
aici şi ne ţine în continuare pentru ceea ce părea o sarcină 
neînsemnată. Misiunea noastră a fost pur şi simplu să fim 


martorii unei crime „imposibile" — ca reprezentanţi ai lumii 
dinafară — ca mai târziu să putem depune mărturie pentru 
faptele care par să-i disculpe pe Judah şi Karla. 

XVI 


INSPECTORUL QUEEN tăcea. 

— Toţi sunt vârâţi în asta, zise Ellery, privind încă încruntat 
spre port. Judah, Karla, Abel. Soţia şi amândoi fraţii. 
Conspirând ca să-l omoare pe marele King — un asasinat în 


tradiţia istorică confirmată. Abel, conducătorul, ceilalţi doi 
acţionând sub ordinele lui. 

— Da, cred că Abel i-a condus, zise Inspectorul. Judah este 
un sentimental, iar Karla n-ar fi în stare să conceapă un 
asemenea plan. Abel este creierul. 

Ellery încuviinţă din cap. 

— Şi unul eminent. Un om care s-a călăuzit totdeauna după 
cap, care-l călăuzeşte pe fratele său King. 

— Ce ?, zise tatăl. 

— Am avut o asemenea dovadă de îndată ce am ajuns pe 
insulă, Papa. Bineînţeles, dacă aveam minte ca să o înţelegem. 
Abel ne-a lăsat în camera de primire cât timp a stat de vorbă cu 
King în biroul acestuia. Am auzit ce s-a petrecut acolo... 
Accentul sud-american al domnului ministru de război l-a făcut 
pe King să urle de furie ; era cât pe-aci să rateze o afacere 
delicată. Şi deodată, King a încetat să mai răcnească şi i-a zis 
lui Abel : „Da, Abel. Ce este ?" şi Abel fie i-a şoptit ceva, fie i-a 
dat un bilet. King s-a îmblânzit imediat. L-a tratat pe domnul 
ministru de război cum se cuvine şi domnul ministru a plecat cu 
două iahturi în buzunar, iar Trustul Bodigen a devenit 
proprietarul uzinelor Guerrerra. 

Câteva minute mai târziu, King a încurcat din nou lucrurile, 
cu foarte calmul Monsieur ministru al apărării. Monsieur 
ministru era stană de piatră ; el cere să fie trimis înapoi în ţară. 
„Ce este, Abel ?" întreabă King şi, după discuţie în şoaptă cu 
Abel, King încheie din nou o afacere splendidă, asigurându-i 
Companiei un alt contract de armament. Când Abel tace, King 
urlă şi face gafe. Când Abel vorbeşte în şoaptă, King devine un 
negociator de cel mai înalt nivel. 

Ellery privi atent la agitația şi fierberea din golf. 

— Gândeşte la însemnările mele, Papa. Intre 1919 şi 1924, 
Kane Bendigo — navigând singur, cum s-ar zice — naufragiază 
de trei ori. Asta fără să punem la socoteală întreprinderea 
întemeiată de tatăl său, pe care Kane o lichidează într-un timp 
record. După aceea, susţinut de un grup din Wrightsville 
hipnotizat de personalitatea sa, porneşte prima uzină de 
armament şi în cel mai scurt timp ajunge în stare să intre în 
concurenţă. A început această afacere singur ? Oh, nu. Abel a 
părăsit colegiul ca să-l ajute... Abel la vârstă de douăzeci de ani 


! De atunci King s-a ridicat, s-a întins şi a devenit important ; 
Abel a rămas mereu alături de el. 

King ştie ce vrea. A ştiut întotdeauna. El poate stabili 
scopurile, dar nu e în stare să conceapă planurile şi să execute 
mişcările necesare pentru a le atinge. Abel a făcut munca 
efectivă, a realizat miracole industriale în spatele fațadei 
strălucitoare şi plauzibile a lui King. Fără Abel, King ar fi fost 
un om cu idei grandioase care n-ar fi putut conduce cu succes 
nici măcar un chioşc de ziare. Cu Abel, el a devenit cel mai 
puternic om din lume. 

Inspectorul dădea din cap în semn negativ. 

— Şi, totuşi, eu nu pricep, Ellery. Accept că Judah şi Karla s- 
ar putea întoarce împotriva lui Bendigo. Karla e o fiinţă 
cumsecade, în ciuda originii ei. A aflat adevărul despre 
bărbatul cu care s-a căsătorit, cât de nebun este după putere... 
poate a aflat o mulţime de lucruri despre planurile lui, pe care 
noi nu le cunoaştem. Judah este un artist dezamăgit, un om cu 
un profund sentiment faţă de oameni şi consideră că fratele său 
este cel mai mare asasin în masă din istorie., nu a zis aşa ? Atât 
Judah cât şi Karla sunt înlănţuiţi de această insulă de coşmar, 
trebuind să suporte mirosurile emanate de blestematele 
acestea de uzine atomice şi de armament... 

— Pe aceşti doi îi înţeleg. Dar Abel e un partener activ la 
toată afacerea asta de douăzeci de ani, Ellery ! Tu însuţi zici că 
totul se datorează lui. Ai putea zice că el a pus la cale moartea 
lui King din ambiţie personală. Dar eu nu văd aşa lucrurile. Un 
om ca Abel totdeauna preferă să se ţină în umbră. Lui îi face 
plăcere să tragă sforile şi să se ascundă în spatele celui din 
faţă. 

— Şi însemnările acestea ale tale... Nu poţi avea nici o 
îndoială după ce le citeşti că Abel îl venerează pe fratele său 
King de când erau copii în Wrightsville. Când Abel avea şapte şi 
Kane i-a salvat viaţa în vâltoarea aceea. Inspectorul dădu din 
nou negativ din cap. Nu merge, Ellery. Nu ţine. 

— Ba merge şi ţine, zise Ellery. Tocmai datorită acestui 
incident când i s-a salvat viaţa. 


— Ce vrei să spui ? Tatăl îl privi fix. 


— Îţi aminteşti de ziua în care am fost în sala de gimnastică, 
atunci când King a găsit cea de-a patra scrisoare a lui Judah 
într-una din mănuşile lui de box şi s-a înfuriat atât de tare că a 
alunecat pe gresia de la marginea bazinului şi a căzut în apă ? 

— Da. 

— Nu te-a izbit nimic deosebit, Papa ? Faptul că s-a 
scufundat, că s-a mişcat anevoie în apă şi că s-a bâlbâit ? Că a 
trebuit să fie tras afară din apă ? Incidentul mi s-a fixat în 
minte. M-a neliniştit. 

— Apoi, în Wrightsville, continuă Ellery, am aflat detalii 
despre isprăvile lui atletice din tinereţe. Era un atlet complet şi 
a practicat aproape toate sporturile. Fotbalul. Baseball-ul. 
Boxul. Luptele. Atletismul de pistă. Nu i-am întâlnit însă 
niciodată numele în legătură cu înotul. 

— Dar... Începu tatăl nedumerit. 

— Astăzi i-am făcut inventarul garderobei. Sunt duzini de tot 
felul de articole de îmbrăcăminte bărbătească. În afară de unul, 
care ar fi trebuit să fie acolo — judecând după cantităţile 
existente din alte domenii — de asemenea cu duzinile. Totuşi, 
nu era nici măcar un singur slip, nici un costum de baie şi nici 
un accesoriu pentru înot. 

— De aceea l-ai îmbrâncit în bazin ! 

— Ca o ultimă verificare, zise Ellery, încuviinţând din cap. Şi 
era cât pe-aci să se înece. S-ar fi înecat dacă nu l-aş fi tras 
afară. lată ce e în spatele motivului lui Abel, Papa : King nu ştie 
să înoate. 

— Dar... cupa aceea de argint acordată lui „Kane Bendigo" 
pentru polo pe apă ! Ai încercat vreodată să joci polo pe apă 
fără să ştii să înoţi ? Trebuie să poată înota ! 

— „Kane Bendigo" a fost regravat. Chiar Karla ne-a explicat 
că numele lui original a fost C-a-i-n şi că el şi l-a schimbat în K- 
ia-n-e. Întrucât câştigase trofeul pentru polo pe apă, pe când 
avea numele său iniţial, a dat mai târziu cupa ca să-i fie 
schimbat în K-a-n-e. Ea ne-a spus că ştia aceasta din relatările 
lui, Papa. Am avut de două ori dovada, de când suntem pe 
Insula Bendigo, că omul nu ştie să înoate. Aşa că şi-a minţit 
soţia cu privire la motivul care l-a făcut să-şi graveze din nou 
numele pe trofeul acela. Nu putea fi al lui. Fusese acordat 
altcuiva, iar Kane n-a fost regravat din Cain, ci din alt nume. 


— Omul acesta cu păr fals, dinţi falşi şi chip contrafăcut 
trăieşte într-o minciună de patruzeci de ani, pentru că dacă el 
nu poate înota acum, n-a putut înota nici în 1911. Odată ce ai 
învăţat să înoţi, nu mai uiţi niciodată. 

— Atunci nu a fost King cel care a sărit în vâltoarea aceea ca 
să-l salveze pe Abel de la înec. Cine putea fi ? Acolo nu erau 
decât cei trei fraţi şi Abel a fost victima. Deci cel care l-a salvat 
pe Abel nu putea fi decât Judah. Noi ştim că Judah poate 
înota... l-am văzut în piscina acoperită în ziua când King a 
căzut din întâmplare în apă. 

— Judah i-a salvat lui Abel viaţa, zise Inspectorul încet, iar 
King şi-a atribuit lui acest merit. 

Ellery încuviinţă din cap, ţinând în mână un chibrit aprins. 
Pufăi din pipă şi aruncă chibritul afară pe geam. Explicaţia e 
simplă. Din fişa şcolară rezultă că, chiar ca băiat de 
paisprezece ani, Kane avea o fire dominatoare şi era lipsit de 
scrupule. Întrucât Judah era un băiat sensibil şi timid, mai 
tânăr şi mai slab din punct de vedere fizic, şi putea fi intimidat 
ca să-şi ţină gura, Kane şi-a atribuit în mod deliberat rolul de 
salvator al lui Abel. A primit pentru aceasta o medalie... a ţinut 
chiar un mic şi surprinzător discurs, ţi-l aminteşti, zicând cu 
modestie că nu merita cu adevărat medalia, deoarece oricine ar 
fi făcut acelaşi lucru. Şi Kane — ca rege — şi-a atribuit meritul, 
a furat locul principal de pe scenă, fiind de-atunci o persoană 
importantă. În toate domeniile. Incidentul acela din 1911 pune 
în adevărata lumină pe fiecare din cei trei fraţi Bendigo. 

— Să-l luăm pe King. În sinea sa e un fricos. Aşa a fost 
probabil şi aşa a rămas. Se teme de apă ca de moarte... un 
băiat care a excelat în atâtea sporturi şi totuşi n-a participat la 
unul din cele mai obişnuite, înotul. A avut probabil un motiv 
psihologic puternic ca să nu-l înveţe... El ştie adevărul despre 
sine. El ştie că nu e erou, că în realitate este o fiinţă umană 
inferioară. Întreaga sa dezvoltare ulterioară s-a conturat o dată 
cu întâmplarea aceea, când s-a proclamat în mod public 
înotător erou şi ceea ce l-a împins s-o facă a fost, probabil, 
teama de apă. Trebuia să reprime acel adevăr dezgustător atât 
în el însuşi cât şi faţă de lume şi, ca să facă aceasta, şi-a 
dezvoltat o personalitate îngrozitor de agresivă. În cele din 
urmă şi-a dirijat agresivitatea pe căi grandioase şi, cu ajutorul 


lui Abel la realizarea scopurilor sale megalomane, a devenit 
puterea incredibilă care este astăzi. 

— Şi Abel, mormăi Inspectorul, a făcut totul din recunoştinţă. 

— Întocmai. Abel era inconştient când a fost tras afară din 
apă ; el n-a văzut cine l-a salvat. Era copil şi, bineînţeles, a 
crezut povestea pe care i-a spus-o fratele său erou. În toţi 
aceşti patruzeci de ani Abel a crezut că îşi datorează viaţa lui 
King, aşa că şi-a devotat-o salvatorului său. 

— Şi Judah, zise Ellery, Judah a fost bătut şi terorizat ca să-şi 
ţină gura... Judah care ajunsese la vârstă de doisprezece ani 
copleşit de povara numelui său de ludas şi de cruzimea 
colegilor de şcoală ca să nu-l mai pomenim pe tatăl său. Judah 
nu se putea bate cu fratele său care era voinic. El nu îndrăznea 
să spună adevărul. El putea doar urmări cum meritul ce-i 
aparţinea lui se revărsa asupra fanfaronului lipsit de scrupule 
care i-l furase. Exista un singur loc în care Judah se putea re- 
trage, în sine însuşi. Ca să complice lucrurile — dovada se 
găseşte în aceste însemnări — Judah a fost totdeauna un fel de 
masochist. În sinea sa îi plăcea rolul de martir... Pentru un 
asemenea om nu putea exista decât un singur port... unde, de 
altfel, a şi debarcat. În fundul unei sticle. El bea din acelaşi 
motiv pentru care beau cei mai mulţi alcoolici. E o cale de a-şi 
suporta nefericirea. 

— Mă întreb cum a aflat Abel... 

— Întrebarea nu e cum a aflat, ci că i-a trebuit atât de mult 
timp ca să afle. Pare de necrezut că Abel a trăit şi a lucrat 
atâţia ani alături de King şi nu a aflat un lucru atât de simplu că 
fratele său nu ştie să înoate. Dar nu e chiar atât de necrezut pe 
cum pare.. În mintea lui Abel acest subiect se află într-o zonă 
de umbră. El ştie, de la vârsta de şapte ani — i s-a imprimat în 
creier printr-o experienţă traumatizantă de mare intensitate — 
că King ştie să înoate, iar King s-a învăluit într-un mod 
inteligent într-o perdea de fum. Ce ne-a spus Karla ? Că în 
afară de lupte şi box cu Max, King nu prea practică alte 
sporturi. Ei duc o viaţă incredibil de plină, iar Abel nu e tipul de 
om pasionat de sport. 

— Atunci Abel a aflat... 

— Sau i-a spus Judah care e mai mult beat decât treaz, zise 
Ellery, încuviinţănd din cap. Tot ceea ce i-a rămas lui Abel de 
făcut era să provoace un incident prin care să se convingă, aşa 


cum am făcut eu astăzi... şi totul i s-a lămurit, imediat. Să-ţi 
venerezi fratele patruzeci de ani, să-i dedici întreaga-ţi viaţă şi 
brusc să afli că venerezi un impostor... mai rău, un 
şarlatan. ...Este o experienţă devastatoare. Dacă cultul lui Abel 
pentru King îl orbise la greşelile lui King, aflarea acestui adevăr 
i-a deschis imediat ochii. Astfel Abel a conceput noi planuri. 
Primele planuri despre care King nu mai ştia. 

Ellery se opri din vorbă şi o vreme rămaseră amândoi tăcuţi, 
urmărind ceea ce se petrecea în port. Şalupele brăzdau apa 
încoace şi încolo, vapoarele erau încărcate, maşinile şi 
camioanele se revărsau de pe faleză, vasele ieşeau în larg, 
avioanele aterizau goale şi decolau pline... 

— Ce naiba are de gând să facă ?, zise Ellery în cele din 
urmă. Papa, parcă ar fi vorba de evacuarea întregii insule. 

— Mă întreb unde este el... 


— Cine ? 

— Maiestatea sa. Crezi că e singur ? 

— Dece? 

— Dacă e singur, zise Inspectorul, nu e în prea mare 
siguranţă. 


— Ba da, zise Ellery posomorât. L-ai văzut pe Max mergând 
după el. Din noaptea tentativei nu l-a mai scăpat din ochi pe 
King. Ar trebui să-l ucidă mai întâi pe Max. 

— Şi-atunci ?, întrebă Inspectorul. 

Ellery îl privi fix, apoi învârti cheia în contact şi demară. 

XVII 

STRAJILE din holul apartamentelor familiei dispăruseră. 
Coridoarele erau pustii. 

— Sunt probabil la Ministerul de Interne, zise Inspectorul. 

— Nu, zise Ellery, nu. Dacă s-a întâmplat ceva, s-a întâmplat 
aici ! Deschiseră uşa şi intrară. Nu se vedea nici un valet şi 
totul era în dezordine. 

— Max !, strigă Inspectorul. 

Ellery alerga deja spre apartamentul personal al lui King. 
Când Inspectorul îl ajunse din urmă, el era la uşa dormitorului 
somptuos şi se uita înăuntru. 

— Max nu e... Incepu Inspectorul, apoi se opri. King Bendigo 
zăcea întins pe pat, cu capul pe pernă şi ochii deschişi fixaţi pe 
baldachin. 

Nici urmă de Max. 


Stăpânul Insulei Bendigo era îmbrăcat aşa cum îl văzuseră 
ultima dată, cu pantalonii marinăreşti încă uzi, cu pantofii de 
sport mustind de apă şi cu pieptul gol. Pe obrazul drept în 
diagonală se prelingeau trei şuviţe de sânge, care porneau 
dintr-o gaură în tâmpla dreaptă. Gaura era pârlită, iar în jurul 
ei carnea era impregnată cu praf de puşcă. 

În mâna dreaptă, care zăcea pe pat, paralel cu trupul, ţinea 
strâns un revolver cu mâner nichelat. 

Arătătorul mai era încă pe trăgaci. 

— Pistol de damă calibrul 22/32 zise Inspectorul, trecându-l 
dintr-o mână într-alta. S-a tras un singur cartuş. Pare a fi 
sinucidere... 

— Crezi ?, mormăi Ellery. 

— „numai dacă eşti orb. Uită-te la unghiul rănii, de la 
punctul de intrare până la cel de ieşire, Ellery. Traiectoria 
glonţului a fost categoric înclinată. Dacă King s-ar fi sinucis, ar 
fi trebuit să ţină pistolul cu vârful în jos... adică deasupra 
capului. Ca să apese pe trăgaci dintr-o asemenea poziţie şi să 
facă o asemenea rană, ar fi trebuit să-şi îndoaie degetul mare 
după el. Cu arătătorul este imposibil din punct de vedere fizic. 

Ellery încuviinţă din cap, dar nu ca şi cum ar fi ascultat. — 
Deci, după toate cele ce s-au întâmplat — organizarea, 
păcăleala — ceva iarăşi n-a mers bine, zise în şoaptă. În graba 
lui, Abel a scăpat din vedere unghiul traiectoriei glonţului. Mă 
întreb cum i-a făcut de petrecanie lui Max. 

— Hai să mergem să-l întrebăm, zise Inspectorul. 

Il găsiră pe Abel în biroul lui King Bendigo, împreună cu 
Judah şi Karla. 

Era acolo şi colonelul Spring, pe care în primul moment nu-l 
recunoscură ; era îmbrăcat într-un costum civil şifonat ce nu-i 
venea de loc bine. Dar numai în primul moment. Îşi ridică mâna 
cu o ţigară maro şi făcu o remarcă răutăcioasă pe un ton 
indolent. Conducea activitatea febrilă a unui grup de oameni, 
de asemenea îmbrăcaţi în haine civile. Oamenii aceştia intrau şi 
ieşeau grăbiţi de sub arcadele în care se găsea seiful, lângă 
masa de lucru neagră. Intrau cu mâinile goale şi ieşeau cu ele 
încărcate de documente, lăzi cu bani şi cutii sigilate în care 
puteau fi pietre preţioase. 

Seiful era aproape gol. 


Judah era înfofolit într-un pardesiu ; părea că-i este frig. 
Karla purta costum şi un pardesiu lung de lână. Faţa îi era 
umflată şi roşie. 

Abel Bendigo cotrobăia prin sertarele mesei de lucru a 
fratelui său mort. Alături stătea tăcut un bărbat care ţinea în 
mâini o valiză deschisă. Abel arunca hârtii în ea. 

Colonelul şi oamenii săi nu le acordară nici o atenţie celor 
doi Queen, dar soţia şi fraţii îşi ridicară brusc privirile. Abel se 
ridică apoi de la masa de lucru, făcu un semn bărbatului de 
lângă el, după care acesta închise şi încuie valiza, vâri cheia în 
buzunar şi ieşi cu ea afară, pe lângă cei doi Queen. 

— Noi aproape am terminat, îi spuse colonelul primului- 
ministru. 

— Bine, Spring. 

Oamenii părăsiră biroul cu ultimele poveri. Colonelul Spring 
îi urmă, aprinzându-şi o altă cigarillo. Când se apropie de cei 
doi Queen, îşi ridică privirea, zâmbi, îşi desfăcu braţele într-un 
gest fermecător, înălţă din umeri şi trecu mai departe. 

— Plecaţi ? Întrebă Ellery. 

— Da, răspunse Abel. 

— Se pare că plecaţi definitiv, domnule Bendigo. În seama 
cui lăsaţi insula ? Întrebă Inspectorul. 

— Mai bine v-aţi face şi d-voastră bagajele, zise Abel. Noi 
plecăm peste câteva minute. 

— Nu înainte de a-mi răspunde la câteva întrebări, domnule 
Bendigo ! Unde este Max? 

— Max'l ? Abel părea preocupat. Realmente nu ştiu, 
Inspectore. A dispărut, când a început evacuarea. Am trimis 
oameni să-l caute. Sper, bineînţeles, că o să-l găsească înainte 
ca noi să părăsim insula. 

Inspectorul îşi mişcă falca. Ellery stătea tăcut lângă el. 

— Şi unde aţi fost d-voastră, doamnă Bendigo, şi fratele d- 
voastră Judah după ce aţi plecat de la piscină ?, întrebă nervos 
Inspectorul. 

Privirea lui Abel nu şovăi. 

— Toţi trei, repet, Inspectore, toţi trei am venit direct la 
Ministerul de Interne şi de-atunci suntem împreună aici. Nu-i 
aşa, Karla ? 

— Ba da, răspunse Karla. Nu-i aşa, Judah ? 

— Ba da, zise Judah. 


Presupun că n-aţi părăsit această cameră, nici unul ?, zise 
Inspectorul. 

Toţi trei dădură din cap în semn că nu. 

— Când au ajuns aici colonelul Spring şi oamenii lui ? 

— Doar acum câteva minute, zise Abel cu un uşor zâmbet. 
Dar aceasta n-are nici-o importanţă, nu-i aşa, Inspectore Queen 
? Fiecare dintre noi garantează pentru celălalt. 

Inspectorul tăcu, apoi zise : 

— Într-adevăr, nu cred că mai are vreo importanţă dacă 
garantat! unul pentru celălalt. Apropo, condoleanţele mele. 

— Condoleante ?, întrebă Abel. 

— Îmi pare rău, domnule Bendigo. Credeam că ştiţi că fratele 
d-voastră King e mort. 

Karla îşi întoarse capul spre perete şi rămase aşa. 

Judah scoase un bidonaş din pardesiu şi-i deşurubă capacul. 

— Ştim, zise Abel. Nu eram sigur că d-voastră ştiţi. Am fost 
informaţi despre moartea fratelui meu... acum câteva minute. 
Mi s-a spus că şi-a luat singur viaţa. 

— A fost ucis, zise Ellery. 

Se priviră fix unul pe celălalt timp îndelungat, în cele din 
urmă Abel zise : 

— Dacă ar fi timp pentru cercetări... Dar bineînţeles, nu este, 
domnule Queen. Înţelegeţi ? 

Ellery nu răspunse. 

Abel ocoli masa de lucru a lui King Bendigo şi îşi luă cu 
delicateţe cumnata de braţ. 

— Hai, Judah. _ 

— Aveţi de gând să vă lăsaţi fratele acolo... Incepu 
Inspectorul. 

— Fratele meu, zise Abel, sub privirea căruia Inspectorul 
simţi cum se crispează, va fi înmormântat cum se cuvine. 

O JUMĂTATE DE ORA mai târziu tatăl şi fiul erau, cu tot 
bagajul, într-o şalupă care traversa zgomotos golful. In faţa lor 
înainta cu viteză o şalupă mai mare, cu cei doi fraţi Bendigo şi 
Karla. 

Cei doi Queen tăceau. Inspectorul era adâncit în gânduri ce 
n-aveau nimic comun cu şalupa, insula şi oamenii care ucideau 
în aşa fel încât să semene confuzie şi să deruteze. Ellery privea 
la spectacolul fantastic de pe țărm şi din golf. Până atunci nu 
văzuse atât de multe vapoare şi de atâtea forme. Aşa fusese 


probabil şi la Dunkerque, se gândi el, minus bombele. Întreaga 
insulă părea în mişcare, totul concentrându-se asupra micului 
port. Departe în larg se vedeau zeci de vapoare cu maşinile 
oprite, aşteptând parcă ceva... un semnal sau căderea serii. În 
aer se auzea huruitul avioanelor, unele venind spre insulă, cele 
mai multe părăsind-o. A chemat probabil toate navele maritime 
şi aeriene din imperiul Bendigo. 

Când urcară la bordul marelui crucişător, îi întâmpină un 
marinar care-i conduse în camera hărților. Acolo îi găsiră pe 
fraţii Bendigo şi pe Karla, privind la port prin binocluri. Două 
binocluri îi aşteptau şi pe ei. Ellery şi Inspectorul luară în 
tăcere câte unul. Toţi cinci priviră tăcuţi spre insulă. 

Activitatea se potolise în mod vizibil. Şuvoiul de vehicule ce 
cobora pe drumurile de pe faleză ajunsese o şuviţă. Portul se 
golise în cea mai mare parte ; danele erau încă aglomerate, dar 
lucrurile se apropiau de sfârşit. 

Sfârşitul veni după nouăzeci de minute. 

Ultimul vapor se îndepărtă de doc şi ieşi din golf. 

Drumurile şi danele erau pustii. De la un capăt al portului la 
celălalt nu se mişca nimic. 

Ultima escadrilă de avioane se ridică din inima insulei, 
descrise un cerc, luând înălţime, apoi dispăru în văzduh. 

UN BĂRBAT cu faţa roşie, într-o uniformă albastră cu nasturi 
de alamă şi caschetă cu cozoroc auriu, intră înăuntru. 

Totul este gata, domnule, îi zise lui Abel. N-a mai rămas ni- 
meni pe insulă. 

— Mai există cel puţin o persoană, zise Inspectorul: King 
Bendigo. Ofiţerul privi uimit la Abel Bendigo. 

— Fratele meu e mort, zise Abel cu fermitate. Eu sunt 
conducătorul acum, căpitane. Eşti la dispoziţia mea. 

Ellery îşi puse mâna pe braţul lui Abel. 

— Doctorul Akst ? Întrebă el. 

— La bord. Sănătos şi teafăr. 

Crucişătorul Bendigo plecă încet de la ancoră şi se îndreptă 
spre larg. 

Toţi erau la copastia din pupa, urmărind cum Insula Bendigo 
se micşorează, cum îşi pierde culoarea şi conturul. 

Treptat crucişătorul prindea viteză. Marea era calmă, aerul 
tăcut. 


Uriaşa flotă compusă din nave mici, mijlocii şi mari naviga în 
plină viteză. Cea mai mare parte dispăruse deja dincolo de 
orizont. 

Ellery urmărea mereu insula prin puternicul binoclu. Nicăieri 
nu se mişca nimic, nu se vedea nici un semn de viaţă 

La cinci mile depărtare de insulă, crucişătorul îşi reduse 
viteza ; marea era agitată. Pe măsură însă ce înainta, hula 
începea să se domolească, şi vasul se ridica şi se lăsa uşor pe 
valuri. 

Deodată cu totul pe neaşteptate întreaga insulă se ridică în 
aer şi se împrăştie pe cer. Sau era doar o părere. 

De pe locul unde fusese insula se ridică vertiginos un uriaş 
nor de fum în formă de ciupercă. 

Crucişătorul trepida. Suflul exploziei îl izbi puternic, 
făcându-i pe pasageri să se clatine. 

Urmă apoi o altă explozie şi încă una. Şi încă una. 

Şi încă una... 

Pierduseră noţiunea timpului. 

În cele din urmă linţoliul de fum se risipi, iar sfărâmăturile se 
prăbuşiră şi dispărură în mare. 

Deasupra mării, de la un capăt la altul al fostei Insule 
Bendigo, se înălța o perdea de flăcări. Întreaga insulă ardea: 
ruinele clădirilor care fuseseră aruncate în aer, copacii, 
drumurile, chiar şi nisipul. Peste câteva zile sau săptămâni, 
când focul se va stinge, nu va mai rămâne din ceea ce a fost 
decât o întindere de cenuşă neagră pe suprafaţa mării. 

Ellery se întoarse. Se întoarse şi Abel şi privirile li se 
întâlniră. Privirea lui Abel părea să zică : Ai încredere în mine. 

Privirea lui Ellery rămase impenetrabilă. El era profund 
tulburat. 

Inspectorul zise însă tare cu o voce plină de amărăciune : 

— Şi care va fi deosebirea ? Nu s-a schimbat nimic. Tot un 
rege a rămas ! 

— Ceva s-a schimbat, zise Abel. 

— Da ? Ce? 

— Nu mai este el, acum sunt eu. 

— Şi este vreo deosebire ? strigă Inspectorul. 

— Da. Puterea nu mai reprezintă un pericol. Lumea are 
nevoie de putere mai mult ca oricând în istorie. De putere 
înţeleaptă... dacă ne gândim serios. Putere care urmăreşte 


binele, nu răul. Abel vorbea anevoie, urmărind flăcările cu 
privirea. 

— Vă imaginaţi că eu cred ce spuneţi ? zise Inspectorul 
dispreţuitor. Lupul îşi schimbă părul, dar năravul ba ! Aţi fost 
vârât până în gât în afacerea asta timp de douăzeci şi şapte de 
ani. 

— Fratele meu îmi vorbea mereu despre un vis de-al lui, zise 
Abel în şoaptă. Un vis despre o lume minunată, un vis care se 
putea împlini numai dacă puterea era absolută. Eu am crezut în 
visul lui. M-am convins pe mine însumi că scopul scuză 
mijloacele. 

Abel privea fix la flăcări cu o mână peste a lui Judah de pe 
copastie şi cu cealaltă peste a Karlei. 

— Am descoperit apoi că fratele meu era un mincinos şi un 
şarlatan, că nu avea nimic bun în el. Am văzut cum un om îi 
poate prosti pe alţii cu „scopuri" în timp ce el se foloseşte de 
mijloace mârşave. Când stai să te gândeşti însă, nici un scop nu 
face cât o ceapă degerată dacă nu rezultă din suma globală a 
mijloacelor folosite pentru a-l atinge. Am ştiut că dacă puterea 
va ajunge vreodată în mâinile mele, eu o voi folosi în mod 
diferit. Judah şi Karla au fost de acord cu mine, zise apăsându- 
şi mâinile. 

După aceasta Abel se întoarse şi privi spre puntea de 
comandă, îşi ridică braţul. 

Marea începu să se agite, crestele valurilor erau înspumate. 
Bendigo înainta. N 

Judah Bendigo se clătină. Işi puse mâna streaşină la ochi în 
timp ce privea fix la insula care ardea. 

Karla se desprinse de copastie. Avea ochii plini de lacrimi. Se 
îndepărtă fără să-şi ridice privirea de la punte. _ 

Abel Bendigo îşi ridică gulerul pardesiului. Işi ținea buzele 
strânse, ca şi cum făcea un mare efort. 

— Deci regele a murit, zise Ellery cu o voce aspră. Regele a 
murit, trăiască regele ! Cu titlul de informație: cine va fi acum 
cu ochii pe beneficiar ? 

Judah Bendigo privi peste umăr. I se vedea un ochi care era 
fixat asupra fratelui său Abel. Era un ochi împăienjenit, dar 
privea ferm. 

— Eu, răspunse Judah. 

— SFÂRŞIT — 


